
Pentru mama, care a crezut în mine 
și atunci când eu nu mai credeam. 


Inainte 


Băiatul și fata visau la nave de multă vreme, dinainte să fi 
văzut Marea Adevărată. Erau navele din poveștile copilăriei, 
vase magice cu catarge cioplite din lemn de cedru dulce și cu 
pânze din fir de aur ţesute de fecioare. Echipajele lor erau 
cohorte de șoareci albi, care cântau și spălau punțţile cu cozile 
lor roz. 

Verrhader nu era însă o navă magică, ci un vas comercial 
kerchian a cărui cală era ticsită cu mei și melasă. Duhnea a 
trupuri nespălate și a ceapă crudă, despre care echipajul credea 
că prevenea scorbutul. Marinarii înjurau, scuipau și jucau cărți 
pe raţii de rom. Pâinea pe care o primeau fata și băiatul era plină 
de gândaci, iar cabina lor era o cămăruță strâmtă, pe care 
trebuiau s-o împartă cu alți doi pasageri și cu un butoi de cod în 

saramură. 

Dar nu le păsa. Se obișnuiseră repede cu clinchetele 
clopotelor care marcau orele, cu țipetele pescărușilor și cu 
bolboroseala de nedescifrat a kerchienilor. Vasul era regatul lor, 
iar marea, un enorm șanț de apărare ce ținea dușmanii la 
distanță. 

Băiatul s-a deprins cu viața la bordul navei la fel de repede 
cum se deprindea cu toate lucrurile noi. A învăţat să facă noduri 
și să coasă rupturile velelor, iar când i s-au vindecat rănile, a 
început să tragă de parâme și odgoane alături de ceilalți 
marinari, iar la nevoie își dădea jos ghetele și se cățăra fără frică 
pe catarg. Kerchienii se minunau de ușurința cu care zărea 
delfinii, bancurile de calcani și peștii-tigri cu dungi 
strălucitoare, de precizia cu care ghicea locul unde avea să iasă 
la suprafață o balenă, înainte ca spinarea ei lată și noduroasă să 
despice valurile. Ziceau că s-ar fi îmbogăţit dacă ar fi avut măcar 
o fărâmă din norocul lui. 

În schimb, fata îi neliniștea. 

După trei zile pe mare, căpitanul i-a cerut să rămână sub 
punte cât mai mult cu putinţă. I-a explicat că era o măsură 
impusă de superstițiile marinarilor, care credeau că o femeie la 
bord poate atrage furtuni asupra navei. Și, într-adevăr, așa 
credeau, dar echipajului i-ar fi prins bine compania unei fete 
vesele, care spunea glume și se străduia să cânte la fluier. 

Această fată stătea uneori tăcută și nemișcată lângă 
balustrada de la proră, strângându-și eșarfa la gât, împietrită ca 
o statuie sculptată în lemn alb. Această fată țipa în somn și îi 
trezea pe marinarii care moțăiau în gabie’. 

Așa că își petrecea zilele bântuind prin pântecele 


! Platformă circulară cu balustradă, fixată în vârful catargului, pentru a permite observarea 
orizontului și manevrarea pânzelor. 

întunecat al navei, numărând butoaiele cu melasă și studiind 
registrele căpitanului. Noaptea, ieșea cu băiatul pe punte și se 
strecura la adăpostul braţelor sale, căutând împreună constelații 
în vastul ocean de stele: Vânătorul, Învăţatul, Trei Fii Nesăbuiţi, 
spiţele strălucitoare ale Vârtelniței, Palatul de Sud, cu cele șase 
turnuri înclinate. 

Fata îl ținea pe punte cât mai mult cu putință, spunându-i 
povești și punându-i tot felul de întrebări, întrucât știa că, odată 
ce o fura somnul, avea să viseze. Uneori, visa oameni țipând în 
întuneric și nave de nisip despicate în două, cu pânze negre și 
cu punți pătate de sânge lipicios. Dar cele mai înfricoșătoare 
erau visele cu un prinț palid care își lipea buzele de gâtul ei, apoi 
își așeza mâinile pe colierul din coarne de cerb și îi invoca 
puterea, stârnind o explozie de lumină solară. 

Ori de câte ori îl visa, se trezea tremurând și simţea în 
adâncul ei ecoul propriei sale puteri, iar pielea încă îi era 
încălzită de lumină. 

Băiatul o strângea în braţe și îi șoptea vorbe de alinare, 
încercând s-o adoarmă la loc. 

— E doar un coșmar, îi șoptea el. Într-o bună zi, visele o să 
înceteze. 

Dar băiatul nu înțelegea. Acum, visele erau sigurul loc în 
care își putea folosi puterea în siguranţă. Și fata tânjea după ele. 

În ziua când de pe Verrhader s-a văzut uscatul, băiatul și 
fata au stat împreună lângă balustradă, urmărind cum se 
apropie coasta Novyi Zemului. 

Au intrat în port, înaintând printr-o pădure de catarge 
tocite de vânturi și ploi, cu velele strânse. Erau ancorate acolo 
goelete elegante și corăbioare dărăpănate de pe coastele 
stâncoase ale Shu Hanului, nave de război și ambarcațiuni de 
croazieră, vase comerciale pântecoase și baleniere fjerdane. O 

galeră uriașă care pleca spre Coloniile Sudice avea arborat un 
steag cu vârf roșu, ce avertiza că la bordul ei se aflau ucigași. 
Când a trecut pe lângă vasul lor, fata ar fi putut jura că aude 
clinchet de lanțuri. 

În cele din urmă, Verrhader a ajuns lângă dană? și a fost 
coborâtă pasarela. Docherii și echipajul vasului s-au salutat cu 
chiote, au legat odgoane și au pregătit încărcătura pentru 
descărcare. 

Băiatul și fata au cercetat cheiurile cu privirea, căutând în 
mulțime straiele violet purtate de Sfâșie-Inimi, pe cele albastre 
ale Invocatorilor sau reflecxia soarelui în puștile ravkane. 

Sosise timpul. Băiatul și-a strecurat mâna în mâna fetei. 
Palma lui era aspră și presărată cu bătături de la atâta tras de 
parâme și odgoane. Când au pășit pe podelele cheiului, 
pământul părea să se legene sub ei. 

— Vaarwel, fentomen! le-au strigat marinarii râzând. 

Băiatul și fata au mers mai departe, făcând primii pași 
nesiguri în lumea nouă. 

Vă implor, s-a rugat fata în gând tuturor sfinților care ar fi 
putut s-o asculte, ajutați-ne să fim în siguranță aici. Ajutaţi-ne să 
ne simțim acasă. 


Capitolul 1 


Eram în Cofton de două săptămâni, dar încă se întâmpla 
să mă rătăcesc. Orașul se afla la vest de coasta Novyi Zemului, la 
mare distanţă de portul unde debarcaserăm. Dar în scurtă 
vreme aveam să plecăm și mai departe, spre frontiera apuseană 
a ținuturilor zemenite. Și poate că acolo aveam să ne simțim în 
siguranță. 


* Porţiune de-a lungul cheiurilor unui port, special amenajată pentru acostarea vaselor. 

M-am uitat pe mica hartă a orașului pe care o desenasem 
pentru mine și am încercat să-mi identific traseul. Mal și cu 
mine ne întâlneam în fiecare zi după muncă și mergeam 
împreună până la hanul unde locuiam, dar în ziua aceea mă 
rătăcisem complet, pentru că făcusem un ocol să cumpăr de 
mâncare. Plăcintele cu carne de vițel și varză creaţă erau 
înghesuite în geantă și împrăștiau un miros ciudat. Negustorul 
îmi spusese că erau o delicatesă zemenită, dar aveam îndoieli. 
Oricum nu conta, pentru că în ultima vreme tot ce mâncam 
avea gust de leșie. 

Mal și cu mine veniserăm la Cofton să ne găsim de lucru și 
să strângem bani pentru călătoria spre vest. Orașul era centrul 
comerțului cu jurda și era înconjurat de câmpuri cultivate cu 
aceste flori portocalii, pe care oamenii le mestecau cu pumnul. 
În Ravka, jurda era un stimulent considerat marfă de lux, dar 
unii marinari de pe Verrhader o foloseau ca să poată sta treji în 
orele când făceau de cart’. Bărbaţii zemeniţi o consumau vârând 
florile uscate între buză și gingie. Până și femeile mestecau 
jurda, pe care o țineau în săculețe brodate, atârnate de 
încheieturile mâinilor. În vitrinele pe lângă care treceam 
vedeam reclame la diferitele mărci de jurda: Frunza Lucioasă, 
Năluca, Dhoka, Voinicul. Odată, am văzut o fată elegantă, cu o 
fustă cu volănașe, care s-a aplecat și a scuipat o dâră de zeamă 
ruginie în una dintre scuipătorile așezate la ușa fiecărui 
magazin. Mi s-a făcut greață. Era unul dintre obiceiurile 
zemenite pe care nu le-aș fi putut deprinde niciodată. 

Am scos un oftat de ușurare când am ajuns din nou în 
strada principală. Măcar știam unde eram. Cofton încă nu mi se 
părea un oraș întru totul real. Avea ceva aspru și nedesăvârșit. 
Cele mai multe străzi erau nepavate și întotdeauna aveam 


3 Serviciu de patru ore, executat permanent, pe schimburi, de către membrii echipajului. 

impresia că toate acele clădiri cu pereți șubrezi de lemn ar fi 
putut să se prăbușească în orice clipă. Și totuși, nu vedeai nicio 
casă fără ferestre de sticlă, femeile se îmbrăcau în catifea și 
dantelă, iar vitrinele magazinelor erau ticsite cu dulciuri, 
globuleţe și tot felul de zorzoane — nu puști, cuțite și tigăi de 
tablă. Până și cerșetorii aveau pantofi în picioare. Așa arăta o 
țară când nu era sub asediu. 

Când am trecut pe lângă un magazin de spirtoase, am 
zărit cu coada ochiului un crâmpei de roșu-aprins. Corporalki. 
Am făcut imediat un pas în spate și, cu inima duduindu-mi în 
piept, m-am ascuns în gangul întunecat dintre două clădiri, 
punând imediat mâna pe pistolul de la șold. 

Mai întâi cuțitul, mi-am amintit eu, scoțând pumnalul din 
mânecă. Încearcă să nu atragi atenţia. Pistolul doar dacă trebuie. 
Iar puterea numai în caz extrem. Nu era prima oară când 
duceam dorul mănușilor meșterite de Fabrikatori, pe care 
fusesem nevoită să le las în Ravka. Erau incrustate cu bucăţi de 
oglindă și îmi ofereau un mijloc ușor de a-mi orbi adversarii în 
lupta corp la corp — era o soluție mult mai bună decât să despic 
pe cineva în două cu Tăietura. Dar, dacă aș fi fost zărită de un 
Sfâșie-Inimi, n-aş mai fi avut de ales. Erau soldaţii favoriţi ai 
Întunecatului și mi-ar fi putut opri inima sau mi-ar fi putut 
strivi plămânii fără ca măcar să mă atingă. 

Am așteptat o vreme, cu mâna transpirată pe plăselele 
pumnalului, iar în cele din urmă am îndrăznit să arunc o privire 
după colț. Am văzut un car stivuit cu butoaie. Vizitiul se oprise 
să stea de vorbă cu o femeie a cărei fiică dansa nerăbdătoare 
lângă ea, fluturându-și fusta stacojie. 

Era doar o fetiță. Nu se zărea niciun Corporalki. M-am 
sprijinit de peretele clădirii și am inspirat adânc, încercând să 
mă liniștesc. 

Nu va fi mereu așa, mi-am spus în sinea mea. Cu cât vei fi 
liberă mai multă vreme, cu atât va fi mai ușor. 

Într-o bună zi, aveam să mă trezesc din somn fără să fi 
fost chinuită de coșmaruri și aveam să merg pe stradă fără frică. 
Dar până atunci, îmi țineam la îndemână pumnalul șubred, deși 
mi-ar fi dat mai multă siguranță dacă-aș fi simţit în palmă 
greutatea fermă a oțelului Grisha. 

M-am întors pe strada aglomerată și am apucat repede de 
capetele eșarfei, strângând-o mai tare. Devenise un fel de tic. 
Sub ea se ascundea colierul Morozovei, cel mai puternic 
amplificator care existase vreodată și, în același timp, singurul 
semn după care puteam fi identificată. Fără el, aș fi fost doar o 
refugiată murdară și înfometată din Ravka. 

Nu știam cum aveam să mă descurc la sfârșitul iernii, 
pentru că pe timpul verii nu mai puteam umbla cu eșarfe și nici 
cu haine cu guler înalt. Dar speram că vara avea să ne prindă 
departe de orașele aglomerate și de întrebările nedorite. Aveam 
să fim pe cont propriu pentru prima oară de când fugiserăm din 
Ravka. Gândul acesta mi-a dat fiori de nerăbdare. 

Am traversat strada, ferindu-mă de căruțe și cai, scrutând 
în continuare mulțimea, convinsă că din clipă în clipă avea să se 
năpustească asupra mea o ceată de Grisha sau de oprichniki. Sau 
poate niște mercenari din Shu Han, sau asasini fjerdani, sau 
soldaţi ai regelui ravkan, sau chiar Întunecatul însuși. Deci erau 
mulți cei care ar fi putut să ne vâneze. Să mă vâneze, m-am 
corectat eu. Dacă n-aș fi fost eu, Mal ar fi fost în continuare 
iscoadă în Armata Întâi, nu un dezertor care acum fugea să-și 
salveze viața. 

O amintire mi-a venit brusc în minte: păr negru, ochi 
cenușii, chipul victorios al Întunecatului din ziua când 
dezlănțuise puterea Faliei. Dinainte ca eu să-i răpesc victoria. 


8 


Era ușor să afli vești în Novyi Zem, dar niciuna nu era 
bună. Umbla zvonul că Întunecatul reușise cumva să 
supraviețuiască bătăliei din Falie și că se ascunsese undeva ca 
să-și refacă forțele înaintea unei noi încercări de a uzurpa tronul 
Ravkăi. Nu voiam să cred că era posibil, dar știam că nu era bine 
nici să-l subestimez. Celelalte zvonuri erau la fel de 
tulburătoare: lumea zicea că Falia ar fi început să se întindă 
dincolo de hotarele sale, obligând oamenii din împrejurimi să se 
refugieze în ținuturile dinspre apus și răsărit; se zvonea și că ar 
fi apărut un cult închinat sfintei care putea invoca soarele. Nu 
voiam să mă gândesc la asta. Mal și cu mine aveam o nouă viață 
acum. Lăsaserăm Ravka în urmă. 

Am grăbit pasul și, în scurtă vreme, am ajuns în piața 
unde mă întâlneam zi de zi cu Mal. L-am zărit sprijinit de buza 
unei fântâni. Stătea de vorbă cu un prieten zemenit pe care-l 
cunoscuse la silozul unde lucra. Nu-mi aminteam numele lui... 
Jep? Sau poate Jef? 

Alimentată de patru robinete uriașe, fântâna nu era atât 
decorativă, cât folositoare — un bazin mare, unde tinerele și 
slujnicele veneau să spele rufele. Dar niciuna dintre spălătorese 
nu dădea atenţie rufelor. Toate se uitau la Mal cu gura căscată. 
Și ar fi fost greu să n-o facă. Pentru că Mal renunţase la 
tunsoarea militară, iar părul începuse să i se onduleze la ceafă. 
Cămașa i se umezise de la stropii care săreau din fântână și i se 
lipise de pielea bronzată. Dintr-odată, Mal a dat capul pe spate, 
râzând de ce spusese prietenul lui, fără să bage de seamă 
zâmbetele pe care fetele de la fântână i le trimiteau pe furiș. 

Cred că-i atât de obișnuit cu ele, că nici măcar nu le mai 
observă, mi-am spus cu ciudă în sinea mea. 

Când m-a văzut, a zâmbit și mi-a făcut cu mâna. 
Spălătoresele s-au întors spre mine, apoi au schimbat între ele 

priviri surprinse. Ştiam ce vedeau: o fată costelivă, palidă la față, 
cu păr șaten, sârmos și lipsit de strălucire, cu degetele portocalii 
de la atâta împachetat jurda. Niciodată nu arătasem foarte bine, 
însă acum eram și slăbită ca urmare a săptămânilor în care nu- 
mi folosisem puterea. Nu mâncam și nu dormeam ca lumea, iar 
coșmarurile nu-mi dădeau pace. Chipurile spălătoreselor 
spuneau: „Ce caută un băiat ca Mal cu o fată ca ea?“ 

M-am îndreptat de spate și am încercat să le ignor, iar Mal 
m-a cuprins cu brațul și m-a strâns la piept. 

— Unde-ai fost? m-a întrebat. Începusem să-mi fac griji. 

— Am fost atacată de o ceată de urși furioși, i-am șoptit 
eu, cu capul sprijinit de umărul său. 

— larăși te-ai rătăcit? 

— De unde ţi-or fi venind ideile astea? 

— ÎI ţii minte pe Jes, nu? a spus el, făcând semn spre 
prietenul lui. 

— Cum îți merge? m-a întrebat Jes într-o ravkană stricată, 
întinzându-mi mâna. 

Chipul său avea o expresie mult prea sobră. 

— Foarte bine, mulțumesc, i-am spus eu în zemenită. 

Nu mi-a răspuns la zâmbet, dar m-a bătut ușor pe mână. 
Clar, Jes era un tip ciudat. 

Am mai stat un pic de vorbă tustrei, dar Mal știa că nu mă 
simțeam în largul meu. Nu-mi plăcea să stau prea mult în văzul 
lumii. Ne-am luat la revedere și, înainte să plece, Jes mi-a 
aruncat încă o privire severă și s-a aplecat să-i șoptească ceva lui 
Mal. 

— Ce-a zis? l-am întrebat eu, în timp ce Jes începuse să 
traverseze piața. 

— Ce? Ah, nimic. Vezi că ai polen pe sprâncene, a adăugat 
Mal, întinzând mâna să mă șteargă. 

— Poate că voiam să am polen pe sprâncene. 

— Scuze. 

Când am plecat de lângă fântână, o spălătoreasă cu o 
bluză foarte decoltată s-a întors spre noi. 

— Dacă te saturi vreodată de piele și os, a strigat ea după 
Mal, am ceva care s-ar putea să-ți placă. 

M-am încordat, iar Mal s-a uitat peste umăr, măsurând-o 
pe îndelete din cap până-n picioare, apoi i-a zis pe un ton sec: 

— Ba nu, n-ai. 

Fața spălătoresei a căpătat o nuanță urâtă de roșu, iar 
celelalte au izbucnit în râs, luând-o peste picior și împroșcând-o 
cu apă. Am încercat să-mi iau o mină semeață, dar n-am reușit 
să-mi stăpânesc zâmbetul nătâng care-mi arcuia colțurile gurii. 

— Mulţumesc, am îngăimat în timp ce traversam piața, 
îndreptându-ne spre hanul unde stăteam. 

— Pentru ce? 

Mi-am dat ochii peste cap: 

— Pentru că mi-ai apărat onoarea, nerodule. 

Mal m-a tras brusc sub o tendă*. Am trăit un moment de 
spaimă, gândindu-mă că zărise vreun pericol, însă Mal m-a 
cuprins în braţe, lipindu-și buzele de ale mele. 

Când, în cele din urmă, s-a desprins de mine, aveam 
obrajii încinși și mi se muiaseră picioarele. 

— Să știi că nu prea mă interesează să-ţi apăr onoarea, mi- 
a spus el. 

— Am înţeles, am bâiguit, sperând că vocea mea abia 
șoptită nu era foarte caraghioasă. 

— În plus, a continuat el, trebuie să profit de fiecare 
minut înainte să ajungem în Groapă. 

Așa botezase Mal hanul unde stăteam. Era aglomerat și 


4 Apărătoare de soare sau de ploaie, sub formă de acoperiș, făcută din pânză. 

murdar și nu ne oferea niciun pic de intimitate, dar era ieftin. 
Mi-a zâmbit cu obișnuita lui mină impertinentă și m-a tras 
înapoi în puhoiul de lume de pe stradă. Deși eram frântă de 
oboseală, acum aveam pasul mult mai ușor. Încă nu mă 
obișnuisem cu ideea că eram iubiți... Iarăşi m-au trecut fiorii. 
Aproape de frontiera apuseană a Novyi Zemului, n-aveau să fie 
nici chiriași iscoditori, nici întreruperi nedorite. Mi-a crescut 
ușor pulsul, fie de teamă, fie de bucurie — nu-mi dădeam 
seama. 

— Și ce ţi-a spus Jes? l-am întrebat din nou, când mi-am 
mai revenit. 

— Mi-a zis să am mare grijă de tine. 

— Atât? 

Mal și-a dres glasul: 

— Și... mi-a zis c-o să se roage la Zeul Muncii să-ţi vindece 
boala. 

— Ce să-mi vindece? 

— S-ar putea să-i fi zis că ai gușă. 

— Poftim? am făcut eu și m-am împiedicat. 

— Păi, a trebuit să-i explic de ce stai tot timpul cu mâna 
pe eșarfă. 

Am coborât brusc brațul — chiar în clipa aceea, fără să-mi 
dau seama, îmi strângeam eșarfa. 

— Și i-ai zis că am gușă? am șoptit eu cu un aer uluit. 

— Trebuia să-i spun ceva. Unde mai pui că-ți dă un aer 
tragic. Mă-nţelegi... o fată drăguță, cu o umflătură uriașă. 

l-am dat un pumn zdravăn în umăr. 

— Au! Hei, în unele țări, gușa e considerată foarte 
elegantă. 

— Le plac și eunucii? Pot să te rezolv eu. 

— Ce sălbatică ești! 

— Gușa mă face arțăgoasă. 

Mal a izbucnit în râs, dar am observat că ţinea mâna pe 
pistol. Groapa se afla în una dintre zonele rău famate ale 
orașului, și aveam mulți bani la noi — salariile pe care le 
economisiserăm pentru noua noastră viață. Ne mai trebuiau 
câteva zile de muncă să strângem suficient cât să lăsăm 
Coftonul în urmă — zgomotul, aerul plin de polen, teama 
continuă. Aveam să fim în siguranţă într-un ținut unde 
oamenilor nu le păsa de ce se întâmpla în Ravka, unde Grisha 
erau foarte puţini și unde nu auzise nimeni de Invocatoarea 
Soarelui. 

Și unde nimeni nu are nevoie de ea. Gândul acesta m-a 
mâhnit, dar îmi venea tot mai des în ultima vreme. La ce eram 
eu bună în această țară ciudată? Mal putea să vâneze, să fie 
iscoadă, să folosească o armă. Singurul lucru pe care îl făcusem 
bine în viaţa mea era să fiu Grisha. Îmi era dor să invoc lumină 
și, cu fiecare zi în care nu-mi foloseam puterea, deveneam din 
ce în ce mai slabă și mai bolnăvicioasă. Mersul în ritmul lui Mal 
mă făcea să gâfâi, iar geanta mi se părea o adevărată povară. 
Eram atât de firavă și de neîndemânatică, încât abia reușeam să- 
mi păstrez slujba la una dintre fermele care împachetau jurda. 
Nu câștigam cine știe ce, dar insistam să lucrez și eu, să dau o 
mână de ajutor. Mă simţeam la fel ca în copilărie: Mal cel iscusit 
și Alina cea neputincioasă. 

Dar am îndepărtat repede acest gând. E drept că nu mai 
eram Invocatoarea Soarelui, dar nu mai eram nici fetița tristă de 
atunci. Găsisem un mijloc de fi folositoare. 

Priveliștea hanului nu mi-a ridicat moralul. Era o clădire 
cu etaj, care avea urgentă nevoie de un nou strat de vopsea. 
Dacă dădeai crezare pancartei din fereastră, scrisă în cinci limbi, 
în Groapă aveai parte de băi calde și de paturi fără căpușe. Dar, 

când am încercat cada și patul, mi-am dat seama că era o 
pancartă mincinoasă, oricum ai fi tradus-o. Totuși, cu Mal 
alături, nu mi se părea chiar atât de rău. 

Am urcat treptele lăsate și am intrat în cârciuma care 
ocupa mare parte din parter. Era o încăpere liniștită și tăcută, 
prin comparaţie cu zarva străzii prăfuite. La ora aceea, de obicei 
vedeai câțiva muncitori care stăteau la mesele pătate și își beau 
banii câștigați peste zi, dar acum nu era înăuntru decât 
proprietarul posomorât, care stătea în picioare în spatele 
tejghelei. 

Era un imigrant din Kerch, care îmi lăsase impresia că nu-i 
suporta pe ravkani. Sau poate doar credea că Mal și cu mine 
eram hoţi. Veniserăm acolo în urmă cu două săptămâni, 
murdari și zdrențăroși, fără niciun bagaj și fără niciun alt mijloc 
de a plăti chiria în afară de o agrafă de aur pe care probabil se 
gândea că o furaserăm. Dar asta nu-l împiedicase s-o primească 
în schimbul unui pat îngust într-o cameră pe care o împărțeam 
cu alți șase chiriași. 

Când am ajuns în dreptul lui, a trântit cheia camerei pe 
tejghea și a împins-o spre noi înainte să i-o cerem. Era legată de 
un os de găină sculptat — încă un detaliu încântător. 

În kerchiana stricată învățată de la marinarii de pe 
Verrhader, Mal i-a cerut proprietarului un urcior de apă caldă să 
ne spălăm. 

— Plătește, a mormăit kerchianul vânjos, cu păr rar și 
dinți portocalii de la atâta mestecat jurda. 

Am băgat de seamă că era transpirat. Deși nu era o zi 
foarte călduroasă, buza de deasupra îi era presărată cu picături 
de sudoare. 

M-am uitat la el peste umăr în timp ce porneam cu Mal 
spre scara din celălalt capăt al cârciumii pustii. Proprietarul încă 

ne urmărea cu privirea, ţinând mâinile încrucișate pe piept și 
mijind ochii ca niște mărgele. Ceva din expresia lui mi-a 
încordat nervii la maximum. 

Am șovăit o clipă la baza scării: 

— Individul ăsta chiar nu ne suportă. 

— Nu, a spus Mal, pășind pe prima treaptă, dar îi plac 
banii noștri. Și o să plecăm de aici în câteva zile. 

M-am străduit să-mi alung neliniștea. Fusesem agitată 
întreaga după-amiază. 

— Bine, am mormăit eu, pornind în urma lui. Dar, pentru 
orice eventualitate, cum se zice „ești un dobitoc“ în kerchiană? 

— Jer ven azel. 

— Serios? 

Mal a izbucnit în râs: 

— Primul lucru pe care-l înveți de la marinari e cum să 
înjuri. 

Etajul hanului era considerabil mai dărăpănat decât 
încăperile de la parter. Covorul era tocit și decolorat, iar holul 
întunecos duhnea a varză și a tutun. Ușile de la camere erau 
toate închise și din spatele lor nu se auzea niciun zgomot. Era o 
tăcere ciudată. Poate că toată lumea era plecată. 

Singura lumină venea dinspre fereastra soioasă de la 
capătul holului. În timp ce Mal se străduia să descuie ușa, m-am 
uitat prin geamul murdar la căruțele și trăsurile care treceau 
huruind pe sub fereastră. Pe cealaltă parte a străzii, un bărbat 
stătea sub un balcon, cu privirea ațintită spre etajul hanului. Se 
trăgea de guler și de mâneci, ca și când hainele de pe el ar fi fost 
noi și nu i-ar fi stat bine. Ochii lui s-au întâlnit cu ai mei prin 
geam, dar a întors imediat capul în altă parte. 

M-a trecut un fior de frică. 

— Mal, am șoptit, întinzând mâna spre el. 

Dar era prea târziu. Ușa s-a dat de perete. 

— Nu! am strigat. 

Am ridicat mâinile și o cascadă orbitoare de lumină a 
inundat holul. Am simţit că mă înhaţă niște mâini aspre, 
ducându-mi palmele la spate, apoi am fost târâtă în cameră. 
Dădeam din picioare și mă zvârcoleam din răsputeri. 

— Potolește-te, a spus o voce calmă dintr-un colț. N-aș 
vrea să-ți spintec prietenul atât de curând. 

Timpul a părut să încetinească. Am văzut încăperea 
dărăpănată, cu tavan scund, ligheanul pentru spălat de pe masa 
tocită, firele de praf răsucindu-se într-o rază subţire de soare, 
muchia lucioasă a cuţitului de la gâtul lui Mal. Bărbatul care-l 
înhăţase avea un rânjet cunoscut. Ivan. Înăuntru mai erau 
câteva persoane, bărbaţi și femei. Cu toții purtau paltoanele 
strâmte și pantalonii strâmți specifici negustorilor și 
muncitorilor zemeniţi, dar am recunoscut chipurile unora 
dintre ei din vremea cât fusesem în Armata a Doua. Erau Grisha. 

În spatele lor, tolănit pe un scaun șubred ca pe un tron, 
stătea învăluit în umbră însuși Întunecatul. 

Preţ de o clipă, toți cei din jur au rămas muţi și nemișcaţi. 
Auzeam respirația lui Mal și zgomot de pași de afară, ba chiar și 
un bărbat salutând pe cineva. Nu puteam să-mi iau ochii de la 
mâinile Întunecatului, de la degetele sale lungi și albe 
odihnindu-se nonșalant pe braţele scaunului. Mi-a trecut prin 
minte un gând prostesc: era prima oară când îl vedeam în haine 
obișnuite. 

Apoi am înţeles întreaga situaţie. Așa se termina totul? 
Fără luptă? Fără niciun foc de armă și fără nicio voce ridicată? 
Un scâncet de furie și de necaz mi-a ieșit din piept. 

— Luaţi-i pistolul și vedeţi dacă mai are alte arme, a spus 
calm Întunecatul. 

Am simțit greutatea liniștitoare a pistolului fiindu-mi 
ridicată de la șold, iar pumnalul mi-a fost scos din teaca prinsă 
de încheietura mâinii. 

— Am să le spun să-ți dea drumul, mi-a zis el după aceea, 
dar să știi că, dacă încerci fie și să ridici mâinile, Ivan o să 
omoare iscoada. Înţelegi? 

Am încuviințat dând scurt din cap o singură dată. 

Întunecatul a ridicat un deget, iar bărbaţii care mă ţineau 
mi-au dat drumul, împingându-mă un pas în față. Am rămas 
împietrită în mijlocul încăperii, cu pumnii încleștaţi. 

Aș fi putut să-l despic în două pe Întunecatul cu puterea 
mea. Aș fi putut să spintec în două și hanul acela mizerabil. Însă 
doar dacă Ivan avea să-i taie gâtul lui Mal. 

— Cum ne-ai găsit? am întrebat cu glas răgușit. 

— Aţi lăsat urme foarte scumpe, a spus el, aruncând 
tacticos ceva pe masă. 

Obiectul a aterizat cu un clinchet discret lângă ligheanul 
pentru spălat. Am recunoscut una dintre agrafele de aur pe care 
mi le prinsese Genya în păr cu multe săptămâni în urmă. Mal și 
cu mine le folosiserăm să plătim traversarea Mării Adevărate, 
drumul cu căruța până la Cofton, precum și patul nostru 
sărăcăcios, nu tocmai lipsit de căpușe. 

Întunecatul s-a ridicat în picioare și brusc în încăpere s-a 
răspândit o tensiune ciudată. Ca și când toți Grisha și-ar fi ţinut 
respiraţia, așteptând să vadă ce se va întâmpla. Simţeam că 
tuturor le era frică, ceea ce m-a neliniștit și mai tare. Supușii 
Întunecatului arătaseră întotdeauna față de el o teamă 
respectuoasă. De data asta, însă, ceva era schimbat. Până și Ivan 
părea un pic tulburat. 

Întunecatul a pășit în lumină și am văzut că fața îi era 
brăzdată de un păienjeniș de cicatrici estompate. Fuseseră 

vindecate de un Corporalnik, dar încă erau vizibile. Deci 
volcrele își lăsaseră amprenta asupra lui. Bine, mi-am spus în 
sinea mea cu o satisfacție meschină. Nu era o mare consolare, 
dar măcar nu mai avea înfățișarea perfectă de altădată. 

A tăcut preț de câteva clipe, măsurându-mă din priviri. 

— Cum ţi se pare viaţa de fugar, Alina? Nu arăţi tocmai 
bine. 

— Nici tu, i-am răspuns. 

Și nu doar din pricina cicatricilor. Își purta oboseala ca pe 
o pelerină elegantă, dar nu avea cum s-o ascundă. Era un pic 
încercănat, iar adânciturile de sub pomeţii ascuțiți îi erau un pic 
mai mari. 

— A fost un preț mic, a spus, arcuindu-și buzele într-un 
zâmbet ușor. 

Mi-a trecut un fior rece pe șira spinării. Pentru ce? 

A întins mâna spre mine și a trebuit să fac un efort să nu 
mă dau în spate. Dar Întunecatul doar mi-a apucat unul dintre 
capetele eșarfei. A tras ușor, iar eșarfa de lână aspră mi-a 
alunecat pe gât și a căzut legănându-se pe podea. 

— Văd că iar ai început să te prefaci că ești mai puțin 
decât în realitate. Nu te prinde bine fățărnicia. 

M-am simţit rușinată. Nu avusesem și eu gânduri 
asemănătoare cu doar câteva minute în urmă? 

— Mulţumesc pentru grijă, am mormăit. 

Întunecatul și-a plimbat degetele pe colier. 

— E al meu în aceeași măsură în care e al tău, Alina. 

l-am împins mâna, iar dinspre Grisha s-au auzit murmure 
de neliniște. 

— Atunci n-ar fi trebuit să mi-l pui la gât, am ripostat eu. 
Ce vrei? 

Știam deja, bineînțeles. Voia totul: Ravka, lumea, puterea 

Faliei. Răspunsul lui nu conta. Nu voiam decât să-l ţin de vorbă. 
Știam de mult că avea să vină acest moment, așa că mă 
pregătisem. Nu voiam să-l las să mă ducă din nou cu el. l-am 
aruncat o privire lui Mal, sperând că înțelege ce aveam de gând. 

— Vreau să-ți mulțumesc, a spus Întunecatul. 

Ei bine, la asta nu mă așteptam. 

— Să-mi mulțumești? 

— Pentru darul pe care mi l-ai oferit. 

Privirea mi-a căzut pe cicatricile care-i brăzdau fața 
palidă. 

— Nu, a spus el, zâmbind ușor, nu pentru astea. Deși mă 
ajută să nu uit. 

— Ce să nu uiţi? am întrebat, fără să-mi pot stăpâni 
curiozitatea. 

M-a fixat cu ochii lui de cremene. 

— Că toţi oamenii pot fi făcuţi de râs... Nu, Alina, darul pe 
care mi l-ai făcut e mult mai mare. 

S-a întors cu spatele, iar eu i-am aruncat încă o privire lui 
Mal. 

— Spre deosebire de tine, a spus Întunecatul, eu știu ce 
înseamnă să fii recunoscător. Și vreau să-mi exprim recunoștința 
față de tine. 

A ridicat mâinile și în cameră s-au revărsat șuvoaie de 
întuneric. 

— Acum! am ţipat eu. 

Mal l-a lovit pe Ivan cu cotul în coaste, iar eu am ridicat 
mâinile și am împrăștiat lumină în jur, orbindu-i pe toţi Grisha. 
Apoi mi-am concentrat puterea, transformând-o într-o lamă de 
lumină pură. Aveam un singur țel. Nu voiam să-l las pe 
Întunecatul să câștige. Mi-am aţintit privirea în întunericul 
învolburat, încercând să-mi găsesc ţinta. Dar ceva era în 

neregulă. 

Îl văzusem de nenumărate ori pe Întunecatul folosindu-și 
puterea. Dar de data asta era altfel. Umbrele se răsuceau și se 
prelingeau pe sfera luminii mele, învârtindu-se tot mai repede, 
învălmășindu-se într-un nor clocotitor, care zvâcnea și fremăta 
ca un roi de insecte flămânde. Am împins întunericul cu puterea 
mea, dar umbrele s-au răsucit și s-au încolăcit, apropiindu-se și 
mai mult. 

Mal era alături de mine. Reușise cumva să pună mâna pe 
cuțitul lui Ivan. 

— Stai lângă mine, i-am spus. 

Era mai bine să risc să deschid o gaură în podea decât să 
stau nemișcată, fără să fac nimic. M-am concentrat și am simţit 
puterea Tăieturii vibrând în mine. Am ridicat brațul... Dar ceva a 
ieșit din întuneric. 

E o capcană, mi-am spus în sinea mea în timp ce arătarea 
se apropia de noi. Trebuie să fie un fel de iluzie. 

Era o creatură făcută din umbre, cu chipul fără trăsături. 
Trupul ei părea să șovăie și să dispară, dar apoi se contura din 
nou: brațe, picioare, mâini lungi, sfârșite cu un fel de gheare, și 
un spate lat, cu aripi care fâlfâiau și se răsuceau, întinzându-se 
ca o pată neagră. Semăna cu o volcră, dar avea o formă mai 
umană. Și nu se temea de lumină. Nu se temea de mine. 

E o capcană, a insistat mintea mea speriată. Nu e posibil. 
Era o încălcare a tot ce știam despre puterea Grisha. Pentru că 
noi, Grisha, nu puteam produce materie. Nu puteam crea viață. 
Dar creatura venea spre noi, iar oamenii Întunecatului se lipeau 
de pereţi, cuprinși de o spaimă cât se poate de reală. Deci din 
cauza asta erau atât de speriați. 

Mi-am alungat groaza și mi-am concentrat din nou 
puterea. Am răsucit brațul, coborându-l într-un arc strălucitor și 

necruţător. Lumina a spintecat creatura, dar, preț de o clipă, am 
crezut că va continua să se apropie. Însă creatura a rămas 
ţintuită locului, strălucind ca un nor luminat de fulger, și a 
dispărut cu totul. Nu m-am simţit ușurată decât o clipă, pentru 
că Întunecatul a ridicat iarăși mâna și a apărut încă un monstru, 
apoi încă unul și încă unul. 

— Acesta e darul pe care mi l-ai oferit, a spus Întunecatul. 
Darul pe care l-am căpătat în Falie. 

Chipul îi era transfigurat de putere și de o bucurie 
înspăimântătoare. Dar mi-am dat seama și că era încordat. 
Orice ar fi făcut, era limpede că cerea mari eforturi din partea 
lui. 

Creaturile veneau spre noi, iar Mal și cu mine am făcut 
câțiva pași în spate, apropiindu-ne de ușă. Brusc, una dintre ele 
s-a năpustit spre noi cu o viteză uluitoare. Mal a atacat-o cu 
cuțitul. Creatura a rămas nemișcată o clipă, apoi l-a înhățat pe 
Mal și l-a azvârlit într-o parte ca pe o păpușă. Deci nu era o 
iluzie. 

— Mal! am strigat eu. 

Apoi am spintecat-o cu Tâietura, iar creatura s-a mistuit, 
însă în câteva secunde am fost atacată de alta. Când m-a 
înhăţat, întregul trup mi s-a crispat de scârbă. Strânsoarea 
creaturii semăna cu un roi de insecte care mi se târau pe brațe. 

M-a ridicat de pe podea și mi-am dat seama cât de tare mă 
înșelasem: monstrul avea gură — o despicătură cu margini 
unduitoare, care s-a căscat și a dat la iveală câteva rânduri de 
dinţi. l-am simțit pe toți în clipa când m-a mușcat de umăr. 

Era o durere cum nu mai simțisem până atunci. Mi s-a 
răspândit fulgerător în tot trupul, devenind tot mai intensă, 
spintecându-mi carnea și ajungându-mi până la os. L-am auzit 
pe Mal strigându-mă. M-am auzit pe mine ţipând. 

Creatura mi-a dat drumul. M-am prăvălit pe podea. 
Zăceam pe spate, iar durerea încă îmi străbătea trupul în valuri 
nesfârșite. Vedeam tavanul igrasios și creatura de umbră plutind 
deasupra mea. Mal a îngenuncheat lângă mine, apropiindu-și 
chipul de al meu. l-am văzut buzele rostindu-mi numele, dar nu 
i-am putut desluși glasul. Simțeam că-mi pierd cunoștința. 

Ultimul lucru pe care l-am auzit a fost vocea Întunecatului 
— atât de limpede, ca și când ar fi fost întins lângă mine, cu 
buzele lipite de urechea mea, șoptindu-mi astfel încât să nu aud 
decât eu: Mulţumesc. 


Capitolul 2 


Iarăşi beznă. Ceva clocotește în mine. Caut lumina, dar nu 
pot ajunge la ea. 

— Bea. 

Deschid ochii. Disting chipul încruntat al lui Ivan. 

— Dă-i tu să bea, mormăie el. 

Apoi Genya se apleacă deasupra mea, mai frumoasă ca 
niciodată, deși e îmbrăcată cu o kefta ponosită. Visez? 

Îmi lipește ceva de buze. 

— Bea, Alina. 

Încerc să îndepărtez cana, dar nu-mi pot mișca mâinile. 

În clipa următoare, o mână mă strânge de nas, iar o alta 
îmi deschide gura cu forța. Pe gât îmi alunecă un fel de supă. 
Tușesc și scuip. 

— Unde sunt? încerc să spun. 

Se aude o altă voce, rece și limpede: 

— Adoarme-o la loc. 

Sunt în șareta cu ponei, în stânga Anei Kuya, și ne 
întoarcem din sat. Mergem pe drumul care duce la Keramzin, iar 
cotul ei osos mă înghiontește în coaste la fiecare zdruncinătură. 

Mal stă în dreapta ei, râzând și arătând cu mâna tot ce ne iese în 
cale. 

Scuturându-și coama lățoasă, poneiul gras trage din greu 
pe panta ultimei coline. Pe la jumătatea pantei, ajungem din 
urmă un bărbat și o femeie care merg pe marginea drumului. 
Bărbatul fluieră, legănându-și bastonul în ritmul melodiei, iar 
femeia își târăște picioarele cu capul plecat, cărând în spate un 
drob de sare. 

— Sunt foarte săraci? o întreb eu pe Ana Kuya. 

— Nu la fel de sărăci ca alții. 

— Atunci de ce nu-și cumpără bărbatul un măgar? 

— N-are nevoie de măgar, răspunde Ana Kuya. Are soţie. 

— Eu o să mă căsătoresc cu Alina, spune Mal. 

Sareta trece pe lângă ei. Bărbatul își ridică pălăria și ne 
salută bucuros. 

Mal îi răspunde cu încântare, zâmbind și dând din mână, 
gata să sară de pe banchetă. 

Mă uit peste umăr, întinzând gâtul s-o văd pe femeia care 
se căznește în urma soțului. E foarte tânără, dar ochii ei sunt 
obosiţi și îmbătrâniți. 

Anei Kuya nu-i scapă nimic: 

— Asta păţesc tinerele țărănci care nu au parte de 
bunătatea ducelui. Tocmai de aceea trebuie să fii recunoscătoare 
și să-l pomenești în rugăciuni seară de seară. 

Zăngănit de lanţuri. 

Chipul îngrijorat al Genyei. 

— E periculos s-o tii așa în continuare. 

— Nu mă-nveți tu cum să-mi fac treaba, o pune la punct 
Ivan. 

Îmbrăcat în negru, Întunecatul stă deoparte, învăluit în 
umbră. Simt sub mine unduirea mării. Îmi dau seama că suntem 

pe un vas. E ca o lovitură în moalele capului. 

Sper din tot sufletul că visez. 

Sunt iarăși în drum spre Keramzin, uitându-mă la 
grumazul încovoiat al poneiului care trage din greu pe panta 
dealului. Când mă uit în urmă, văd că fata care se căznește să 
care drobul are chipul meu. Lângă mine în șaretă stă Baghra. 

— Boul simte jugul, spune ea, dar oare pasărea simte 
greutatea aripilor sale? 

Ochii negri ca smoala par să-mi spună: „Fii 
recunoscătoare“. Si Baghra trage de hățuri. 

— Bea. 

Iarăşi supă. Nu mă mai opun. Nu vreau să mă înec din nou. 
Mă las în voia lor, închid pleoapele și încerc să uit unde sunt, prea 
slăbită ca să mă mai zbat. 

Simt o mână pe obraz. 

— Mal, reușesc eu să bâigui. 

Mâna se retrage. 

Neant. 

— Trezirea! 

De data asta, nu recunosc vocea. 

— Adu-o în simțiri. 

Pleoapele mi se deschid șovăielnic. Oare încă visez? 
Deasupra mea se apleacă un băiat cu păr arămiu și nasul rupt. 
Îmi amintește de vulpea prea isteață, dintr-o altă poveste de-a 
Anei Kuya — o vulpe suficient de deșteaptă cât să scape din 
prima capcană, dar prea nesăbuită ca să-și dea seama că nu va 
scăpa și din a doua. În spatele lui e încă un băiat, dar acesta e 
uriaș, unul dintre cei mai mari oameni pe care i-am văzut 
vreodată. Ochii lui aurii sunt ușor oblici, ca ai shuhanilor. 

— Alina, spune vulpea. 

De unde îmi știe numele? 

Ușa se deschide și văd încă un chip străin, o fată cu păr 
scurt și negru, cu aceiași ochi aurii ca ai uriașului. 

— Se întorc! îi avertizează ea. 

Vulpea trage o înjurătură. 

— Adoarme-o la loc. 

Uriașul se apropie, și iarăși mă învăluie întunericul. 

— Nu, vă rog... 

Prea târziu. Deja m-a înghițit bezna. 

Sunt fetiță și urc un deal târându-mi picioarele. Ghetele mi 
se adâncesc în noroi și mă doare spatele de la drobul de sare. 
Când ajung la capătul puterilor și nu mai pot face niciun pas, 
simt că mă ridic de pe pământ. Drobul îmi alunecă din spate și îl 
văd căzând pe drum și făcându-se țăndări. Mă ridic din ce în ce 
mai sus. Sub mine văd o șaretă cu ponei ai cărei trei pasageri 
ridică privirea spre mine, cu gurile căscate de uimire. Îmi văd 
umbra trecând peste ei, peste drum și peste câmpurile pustii de 
iarnă — forma neagră a unei fete purtate spre cer de aripile care 
i-au crescut pe spate. 

Primul lucru despre care mi-am dat seama că era real a 
fost legănarea vasului — scârțâitul catargelor, plescăitul apei pe 
carenă. 

Când am încercat să mă răsucesc, am simţit un junghi în 
umăr. Am icnit și m-am ridicat brusc în capul oaselor, 
deschizând ochii. Eram complet trează, iar inima îmi bătea cu 
putere. M-a copleșit un val de greață și a trebuit să clipesc de 
câteva ori ca să îndepărtez stelele colorate care îmi încețoșau 
vederea. Mă aflam într-o cabină îngrijită, pe un pat îngust, iar 
lumina se revărsa printr-un hublou. 

Pe marginea patului stătea Genya. Deci nu visasem. Sau 
oare acum visam? Am încercat să alung pâcla care îmi încețoșa 
mintea, dar am fost răsplătită cu încă un acces de greață. lar 


25 


mirosul neplăcut din cabină nu mă ajuta să-mi liniștesc 
stomacul. Am făcut un efort și am inspirat adânc. 

Genya purta o kefta roșie, cu broderii albastre — o 
combinaţie pe care n-o mai văzusem la niciun alt Grisha. 
Veșmântul era pătat și un pic ponosit, însă avea părul foarte 
frumos aranjat, cu niște în bucle impecabile, și arăta mai bine 
decât orice regină. Mi-a apropiat de buze o cană de tablă. 

— Bea. 

— Ce e? am întrebat eu cu precauție. 

— Doar apă. 

Am încercat să iau cana și mi-am dat seama că aveam 
cătușe. Am ridicat mâinile cu greu. Apa avea un iz metalic, dar 
îmi era foarte sete. Am luat o gură, am tușit, apoi am băut cu 
lăcomie. 

— Încet, a spus ea, dându-mi la o parte părul care-mi 
căzuse pe față. Altfel o să ți se facă rău. 

— De câtă vreme? am întrebat, aruncând o privire spre 
Ivan, care stătea sprijinit de ușă, uitându-se la mine. Câtă vreme 
am fost inconștientă? 

— Mai bine de o săptămână, a răspuns Genya. 

— O săptămână? 

M-a cuprins spaima. Timp de o săptămână, Ivan îmi 
încetinise bătăile inimii, ca să mă menţină într-o stare continuă 
de leșin. 

Am reușit să mă ridic în picioare și sângele mi-a năvălit în 
cap. Aș fi căzut dacă nu m-ar fi sprijinit Genya. Am alungat 
ameţeala, am dat-o pe Genya la o parte, apoi am mers 
împleticindu-mă până la hublou și m-am uitat prin discul de 
sticlă aburită. Nimic. Nimic în afară de mare. Niciun port. Nicio 
coastă. Novyi Zemul rămăsese de mult în urmă. Am încercat să- 
mi stăpânesc lacrimile care-mi înțepau ochii. 

— Unde e Mal? am întrebat. 

Văzând că nu-mi răspunde nimeni, m-am întors. 

— Unde e Mal? l-am întrebat pe Ivan. 

— Întunecatul vrea să te vadă, a spus el. Poţi să mergi sau 
trebuie să te car în brațe? 

— Ai răbdare, a spus Genya. Las-o măcar să mănânce și să 
se spele pe față. 

— Nu, am intervenit eu. Du-mă la el. 

Genya s-a încruntat. 

— Mă simt bine, am insistat. 

Cu toate că, în realitate, eram slăbită, amețită și îngrozită. 
Dar nu voiam să mă așez la loc pe pat. Și nu de mâncare aveam 
nevoie, ci de răspunsuri. 

Când am ieșit din cabină, ne-a izbit un val de duhoare. Și 
nu era mirosul obișnuit de pe vase — amestecul de pește, apă de 
santină” și trupuri transpirate, pe care-l știam de pe Verrhader 
—, ci un miros mult mai împuțţit. Mi s-a întors stomacul pe dos, 
dar am strâns din dinți. Bine că nu mâncasem. 

— De unde vine duhoarea asta? 

— De la sânge, oase și untură, mi-a răspuns Ivan. 

Deci eram la bordul unei baleniere. 

— O să te obișnuiești cu mirosul, a adăugat el. 

— Tu te-ai obișnuit, a ripostat Genya, strâmbând din nas. 

Am ajuns la o trapă care ducea pe punte. Ivan s-a cățărat 
pe scară, iar eu m-am grăbit să-l urmez, nerăbdătoare să ies din 
pântecele întunecat al navei și să scap de mirosul scârbos. Îmi 
era greu să urc scara cu mâinile încătușate, așa că Ivan și-a 
pierdut răbdarea și, când mai aveam câteva trepte, m-a înhățat 
de încheieturi, ridicându-mă pe punte. Am luat câteva guri mari 


> Spaţiu pe fundul unei nave, unde se adună apele de condensare și de infiltraţie, care sunt 
evacuate cu ajutorul pompelor 

de aer rece, clipind în lumina puternică. 

Baleniera brăzda marea cu toate pânzele sus, împinsă 
înainte de trei Furtunoși Grisha, care stăteau lângă catarge cu 
brațele ridicate și cu keftele albastre fluturându-le în jurul 
picioarelor. Etherealki — Ordinul Invocatorilor. Acum câteva 
luni, mă număram printre ei. 

Echipajul navei purta haine din pânză aspră și mulți 
dintre ei erau desculți, ca să pășească mai sigur pe puntea 
alunecoasă. N-au uniformă, mi-am spus în sinea mea. Deci nu 
erau militari, iar nava nu avea arborat niciun steag. 

Ceilalți Grisha din suita Întunecatului erau ușor de 
recunoscut printre membrii echipajului, nu doar pentru că 
purtau kefte colorate, ci și pentru că leneveau pe lângă 
balustrade, privind marea sau stând de vorbă, în timp ce 
marinarii trebăluiau în jurul lor. Ba chiar am văzut un 
Fabrikator cu o kefta violet stând tolănit pe un colac de frânghie 
și citind o carte. 

Am trecut pe lângă două cazane uriașe de fontă fixate pe 
punte și am simţit o undă din duhoarea care era atât de 
puternică în cală. 

— Cazanele pentru topit grăsimea, mi-a explicat Genya. În 
ele se face untura. N-au fost folosite în călătoria asta, dar 
mirosul nu dispare niciodată. 

Marinarii și Grisha s-au întors cu toţii spre noi, 
urmărindu-ne cu privirea de-a lungul punţii. Când am trecut pe 
sub artimon“, am ridicat privirea și i-am văzut cocoțați în vârful 
lui pe uriașul și pe fata cu păr negru din visul meu. Stăteau 
agăţaţi de funii ca două păsări de pradă, fixându-ne cu ochii lor 
aurii. 

Deci nu fusese un vis. Chiar veniseră în cabina mea. 


€ Catargul de la pupă. 
28 


Ivan m-a condus la prora navei, unde aștepta Întunecatul. 
Stătea cu spatele la noi, privind dincolo de bompres”, spre 
orizontul albastru, kefta lui neagră fluturând în vânt ca un steag 
de război. 

Genya și Ivan au făcut o plecăciune și ne-au lăsat singuri. 

— Unde e Mal? am întrebat eu cu glas răgușit, căci gâtul 
încă îmi era umflat. 

Întunecatul nu s-a întors, ci doar a clătinat din cap și a 
spus: 

— Măcar ești previzibilă. 

— Scuze că te plictisesc. Unde e? 

— De unde știi că nu e mort? 

Mi s-a pus un nod în stomac. 

— Pentru că te cunosc, am răspuns eu cu mai multă 
încredere decât simțeam în clipa aceea. 

— Şi dacă ar fi mort? Te-ai arunca în mare? 

— Numai dacă aș putea să te iau cu mine. Unde e? 

— Uită-te în spatele tău. 

M-am răsucit pe călcâie. În celălalt capăt al punţii, prin 
păienjenișul de frânghii al catargelor, l-am văzut pe Mal. Era 
flancat de gărzi Corporalki și se uita ţintă la mine. Mă urmărise 
cu privirea, așteptându-mă să mă întorc spre el. Am făcut un pas 
în față, dar Întunecatul m-a apucat de mână. 

— Rămâi pe loc, a spus el. 

— Lasă-mă să stau de vorbă cu el, l-am implorat, 
detestând disperarea din glasul meu. 

— Nici să nu te gândești. Voi doi aveţi prostul obicei de a 
vă purta ca niște neghiobi, crezând că de fapt sunteţi niște eroi. 

Întunecatul a ridicat mâna, iar gărzile au luat-o din loc, 
înghiontindu-l pe Mal. 


7 Catarg mic și înclinat aproape orizontal, montat la prora unui vas cu pânze 

— Alina! a strigat el, după care a scos un icnet, căci unul 
dintre Corporalki i-a dat o palmă peste faţă. 

— Mal! am ţipat, în timp ce gărzile îl târau sub punte. 
Mal! 

M-am smuls din strânsoarea Întunecatului, simțind că mă 
sufoc de furie. 

— Dacă-i faci vreun rău... 

— N-am de gând să-i fac rău, a spus el. Nu câtă vreme îmi 
poate fi de folos. 

— Nu vreau să pățească nimic. 

— Deocamdată e teafăr, Alina. Dar nu mă pune la 
încercare. Dacă vreunul dintre voi calcă strâmb, va avea de 
suferit celălalt. Același lucru i l-am spus și lui. 

Am închis ochii, încercând să-mi alung furia și disperarea. 
Ajunseserăm din nou în punctul de unde plecaserăm. Am 
încuviințat din cap o singură dată. 

Întunecatul a clătinat iarăși din cap. 

— Îmi faceţi treaba foarte ușoară. Când îl înțep pe el, 
sângerezi tu. 

— Și nu ești în stare să înţelegi asta, nu-i așa? 

Întunecatul a întins mâna și a mângâiat colierul 
Morozovei, atingându-mi pielea gâtului cu buricele degetelor. 
Dar chiar și această atingere discretă a deschis legătura dintre 
noi, și am simţit o undă de putere rezonând în mine precum 
dangătul unui clopot. 

— Înţeleg destul de bine, a spus el blând. 

— Vreau să-l văd, am bâiguit eu. În fiecare zi. Vreau să 
știu că e teafăr. 

— Bineînţeles. Nu sunt crud, Alina. Doar precaut. 

Aproape că am izbucnit în râs. 

— De-aia ţi-ai pus unul dintre monștri să mă muște? 

— Nu, din alt motiv, a răspuns el, privindu-mă în ochi, 
apoi s-a uitat la umărul meu: Te doare? 

— Nu, am mințit eu. 

Pe buze i s-a așternut umbra palidă a unui zâmbet. 

— O să arate mai bine, a zis. Dar rana nu se va vindeca 
complet niciodată. Nu poate fi vindecată nici măcar de un 
Grisha. 

— Creaturile alea... 

— Se chemă nichevo'ya. 

Nimicnici. M-au trecut fiorii amintindu-mi gurile lor 
căscate și zgomotele pe care le făceau — un amestec de foșnete 
și țăcănituri. Am simţit un junghi în umăr. 

— Ce sunt? 

Buzele i s-au arcuit într-un zâmbet vag. Păienjenișul de 
cicatrici palide de pe fața lui se distingea cu greu, precum 
fantoma unei hărți. Una dintre ele trecea foarte aproape de 
ochiul drept. Fusese la un pas să-l piardă. Mi-a cuprins obrazul 
în palmă și mi-a șoptit cu o voce aproape tandră: 

— Sunt doar începutul. 

Apoi m-a lăsat singură pe puntea de la provă, cu pielea 
înfiorată de atingerea degetelor sale și cu mintea copleșită de 
întrebări. 

Dar n-am avut timp să mă gândesc la ele, pentru că Ivan 
și-a făcut brusc apariţia și m-a înhățat de mână, trăgându-mă cu 
putere după el. 

— Mai încet, am protestat eu. 

Dar Ivan m-a tras iarăși de mânecă, iar eu mi-am pierdut 
echilibrul și am căzut pe burtă. Genunchii mi s-au izbit dureros 
de punte și abia am avut timp să întind mâinile încătușate ca să- 
mi amortizez căzătura. M-am crispat de durere, simțind o 
așchie intrându-mi în carne. 

— Mișcă! mi-a poruncit Ivan. 

M-am ridicat cu greu în genunchi, însă Ivan m-a 
înghiontit cu vârful bocancului, iar genunchiul mi-a alunecat și 
iarăși m-am prăbușit pe punte cu o bufnitură puternică. 

— Am zis mișcă! 

Apoi m-a cuprins o mână mare și m-a ridicat cu grijă în 
picioare. Când m-am întors, am fost uimită să-i văd pe uriaș și 
pe fata cu păr negru. 

— Te-ai lovit? m-a întrebat ea. 

— Nu-i treaba ta, a intervenit Ivan furios. 

— E prizoniera lui Sturmhond, i-a răspuns fata. Și trebuie 
tratată ca atare. 

Sturmhond. Numele îmi era cunoscut. Deci erau nava și 
echipajul lui? Auzisem vorbindu-se despre el pe Verrhader. Era 
un corsar? și un contrabandist ravkan, faimos atât pentru că 
încălcase blocada fjerdană, cât și pentru averea pe care o făcuse 
din capturarea vaselor inamice. Dar vasul nu arbora drapelul ce 
purta imaginea vulturului cu două capete. 

— E prizoniera Întunecatului, a spus Ivan. Și o trădătoare. 

— Poate pe uscat, a ripostat fata. 

Ivan a bolborosit câteva vorbe în shu pe care nu le-am 
înțeles, iar uriașul a izbucnit în râs. 

— Vorbești shu ca un turist, a spus el. 

— Și nu primim ordine de la tine în nicio limbă, a adăugat 
fata. 

— Nu? a rânjit Ivan, apoi a întins o mână, iar fata s-a 
apucat cu mâinile de piept, sprijinindu-se într-un genunchi. 

Într-o clipită, uriașul a scos o sabie încovoiată și s-a 
repezit spre Ivan, care a întins nonșalant și cealaltă mână. 


8 ag . . . . . . . N; 
Căpitan al unei nave particulare care, fiind autorizat de guvern, jefuiește și capturează 
nave care aparţin altor state. 


32 


Uriașul a făcut o grimasă, dar nu s-a oprit. 

— Lasă-i în pace! am strigat eu, smucindu-mi 
neputincioasă cătușele. 

Puteam invoca lumină cu încheieturile legate, dar n-o 
puteam concentra într-un anumit punct. 

Ivan nu m-a luat în seamă, ci a strâns degetele în pumn. 
Uriașul a rămas țintuit locului și a scăpat sabia din mână. Pe 
frunte i-au apărut broboane de sudoare, în timp ce Ivan îi 
storcea inima de viaţă. 

— Eu zic să nu sari calul, ye zho, l-a certat Ivan. 

— Îl omori! am spus eu, cuprinsă de spaimă. 

M-am izbit cu umărul de Ivan, încercând să-l dobor. 

În clipa aceea, s-au auzit două zgomote puternice. 

Ivan a împietrit, și rânjetul i-a dispărut de pe buze. În 
spatele lui stătea un băiat înalt, cam de vârsta mea, poate cu 
câţiva ani mai mare — păr roșcat, nas rupt. Vulpea prea isteaţă. 

Avea în mână un pistol cu cocoșul tras și cu țeava lipită de 
ceafa lui Ivan. 

— Sunt o gazdă ospitalieră, vraciule. Dar fiecare casă cu 
regulile ei. 

Gazdă. Deci acesta trebuia să fie Sturmhond. Părea prea 
tânăr ca să fie căpitanul a orice. 

Ivan a coborât mâinile. 

Uriașul a luat o gură mare de aer, iar fata s-a ridicat în 
picioare, încă ţinându-se de piept. Amândoi respirau din greu, 
iar ochii le scăpărau de furie. 

— Așa te vreau, i-a spus Sturmhond lui Ivan. lar acum o să 
duc prizoniera înapoi în cabină, iar tu poţi să dai fuga să faci... 
ce faci tu de obicei când toţi ceilalți muncesc. 

Ivan s-a încruntat. 

— Nu cred că... 

— Ai dreptate. Așa că de ce-ai începe să muncești tocmai 
acum? 

Ivan s-a făcut roșu de furie. 

— Nu ai... 

Sturmhond și-a apropiat capul de al lui, iar din glas i-a 
dispărut orice urmă de umor, atitudinea lui relaxată fiind 
înlocuită de una tăioasă ca lama unei săbii: 

— Nu-mi pasă cine ești pe uscat. Pe vasul ăsta ești doar 
balast. Câtă vreme nu te arunc peste bord, caz în care ești 
momeală pentru rechini. Îmi place carnea de rechin. Se gătește 
greu, dar poate fi o variație în meniu. Să nu uiţi asta data 
viitoare când ai de gând să mai ameninţi pe cineva de pe vasul 
asta. 

Apoi a făcut un pas în spate, reluându-și aerul vesel: 

— Valea, momeală! Dă fuga la stăpânul tău. 

— N-am să uit asta, Sturmhond, a spus Ivan printre dinţi. 

Căpitanul și-a dat ochii peste cap: 

— Tocmai asta e ideea. 

Ivan s-a răsucit pe călcâie și a plecat cu pas apăsat. 

Sturmhond și-a vârât pistolul în toc și mi-a zâmbit 
prietenos. 

— Uimitor cât de repede poate să devină aglomerată o 
navă, nu-i așa? 

Apoi a întins mâna și i-a bătut ușor pe umăr și pe fată, și 
pe uriaș. 

— Aţi făcut ce trebuia, le-a spus el cu glas scăzut. 

Privirile încă le erau ațintite asupra lui Ivan, iar fata avea 
pumnii strânși. 

— Nu vreau probleme, i-a prevenit căpitanul. Aţi înțeles? 

Cei doi au schimbat o privire între ei, apoi au încuviințat 
din cap fără tragere de inimă. 

— Bine, a zis Sturmhond. Înapoi la treabă. O duc eu sub 
punte. 

Fata și uriașul au încuviințat iarăși din cap, după care, spre 
surprinderea mea, au schițat o plecăciune către mine înainte să 
se îndepărteze. 

— Sunt rude? am întrebat eu, urmărindu-i cu privirea. 

— Gemeni, a spus el. 'Tolya și Tamar. 

— lar tu ești Sturmhond. 

— În zilele mele bune. 

Purta pantaloni de piele strânși pe picior, centură cu două 
pistoale și o redingotă turcoaz, cu nasturi stridenți de aur și 
manșete enorme. Haina aceea ar fi fost potrivită într-o sală de 
bal sau pe o scenă de operă, nu pe puntea unui vas. 

— Ce caută un pirat pe o balenieră? am întrebat. 

— Un corsar, m-a corectat el. Am mai multe nave. 
Întunecatul a vrut o balenieră, așa că i-am făcut rost de una. 

— Adică ai furat-o. 

— Am dobândit-o. 

— Ai venit în cabina mea. 

— Multe femei visează la mine, a zis el cu glas scăzut, 
conducându-mă pe punte. 

— Te-am văzut când m-am trezit, am insistat. Am 
nevoie... 

Dar căpitanul a ridicat mâna: 

— Nu-ţi răci gura degeaba, draga mea. 

— Dar nici măcar nu știi ce voiam să spun. 

— Voiai să-ţi susții cauza, să-mi spui că ai nevoie de 
ajutorul meu, că nu mă poți plăti, dar ai un suflet cinstit — 
chestiile care se spun de obicei. 

Am clipit. Exact asta aveam de gând să-i spun. 

— Dar... 

— Risipă de vorbe, risipă de timp, o după-amiază 
frumoasă risipită, m-a întrerupt el. Nu-mi place să văd 
prizonieri brutalizaţi, dar în rest nu mă interesează soarta lor. 

— Tu... 

A clătinat din cap. 

— Și am reputaţia că sunt imun la poveștile triste. Deci 
dacă în povestea ta nu apare și un câine vorbitor, nu vreau s-o 
aud. Ei bine? 

— Ei bine, ce? 

— Apare un câine vorbitor? 

— Nu, am pufnit eu. E despre viitorul unui regat și al 
tuturor locuitorilor săi. 

— Mare păcat, a zis el, apoi m-a luat de braţ și m-a condus 
la trapa pe unde ieșisem. 

— Am crezut că lucrezi pentru Ravka, am adăugat eu cu 
furie. 

— Lucrez pentru punga cea mai plină. 

— Deci ai fi dispus să-ți vinzi țara Întunecatului pentru un 
pic de aur? 

— Nu, pentru mult aur. Și, te asigur, nu mă vând ieftin, a 
spus el, apoi a făcut semn cu mâna spre trapă: După tine. 

Cu ajutorul lui Sturmhond, m-am întors în cabina mea, 
care era păzită de două gărzi Grisha. Căpitanul a făcut o 
plecăciune și a plecat fără să mai spună o vorbă. 

M-am așezat pe pat, sprijinindu-mi capul în mâini. 
Sturmhond putea să facă pe nebunul cât poftea, dar știam că 
fusese în cabina mea, și trebuia să fi avut un motiv. Sau poate că 
mă agățam de cea mai mică fărâmă de speranţă. 

Când mi-a adus tava cu mâncare, Genya m-a găsit 
ghemuită în pat, cu fața spre perete. 

— Ar trebui să mănânci, a spus ea. 

— Lasă-mă în pace. 

— Dacă te bosumfli, faci riduri. 

— lar dacă minți, faci negi, i-am răspuns eu cu 
amărăciune. 

Genya a râs, apoi a închis ușa și a pus tava pe masă. S-a 
apropiat de hublou și s-a uitat la reflecţia ei în geam. 

— Poate că ar trebui să mă fac blondă, a spus ea. Roșul 
Corporalkilor nu se asortează deloc cu părul meu. 

Am aruncat o privire peste umăr. 

— Ştii bine că ai putea să te îmbraci și în haine din pânză 
de sac și tot ai arăta mai bine decât orice fată din lume. 

— Adevărat, a spus ea, zâmbind. 

Nu i-am răspuns la zâmbet, iar ea a oftat și a plecat 
privirea. 

— Mi-a fost dor de tine. 

M-a surprins cât de tare m-au durut vorbele ei. Și mie îmi 
fusese dor de ea. Și m-am simţit ca o neghioabă din cauza asta. 

— Mi-ai fost vreodată prietenă? am întrebat-o. 

S-a așezat la capătul patului. 

— Mai are vreo importanță? 

— Aș vrea să știu cât de proastă am fost. 

— Mi-a plăcut să-ţi fiu prietenă, Alina. Dar nu-mi pare rău 
pentru ce am făcut. 

— Și pentru ce a făcut Întunecatul? Pentru asta îţi pare 
ráu? 

— Ştiu, crezi că e un monstru, dar încearcă să facă ce e 
bine pentru Ravka, pentru noi toți. 

M-am ridicat brusc în coate. Ştiam de atâta vreme 
adevărul din spatele minciunilor scornite de Întunecatul, încât 
îmi era ușor să uit cât de puțină lume știa ce era el de fapt. 

— Genya, el a creat Falia. 

— Ereticul Negru... 

— Nu există niciun Eretic Negru, am spus eu, 
dezvăluindu-i adevărul pe care îl aflasem de la Baghra cu luni în 
urmă, la Micul Palat. A dat vina pe strămoșul lui pentru Falie, 
dar n-a existat decât un Întunecat. Și adevărul e că nu-i pasă 
decât de putere. 

— Nu se poate. Întunecatul a încercat toată viaţa să 
elibereze Ravka de Falie. 

— Cum poți să spui asta după ce a făcut la Novokribirsk? 

Întunecatul folosise puterea Faliei ca să distrugă întregul 
oraş — fusese o demonstrație de putere menită să-i intimideze 
pe dușmani și să marcheze începutul domniei sale. Și eu 
făcusem posibile toate astea. 

— Știu că a fost un... accident. 

— Un accident? A omorât sute de oameni, poate mii. 

— Și ce s-a întâmplat cu toţi cei de pe vasul de nisip? a zis 
ea cu glas scăzut. 

Am inspirat adânc și m-am întins pe spate. Mi-am aţintit 
privirea în tavanul de scânduri și am tăcut o vreme. Nu voiam să 
întreb, dar știam că aveam s-o fac. Era o întrebare care mă 
bântuise în lungile săptămâni petrecute pe mare. 

— A mai... a mai supraviețuit cineva? 

— În afară de Ivan și Întunecatul? 

Am încuviințat din cap. 

— Doi Inferni care i-au ajutat să scape, a spus ea. Au mai 
reușit să iasă din Falie câțiva soldați din Armata Întâi și o 
Furtunoasă pe nume Nathalia, care a murit câteva zile mai 
târziu din cauza rănilor. 

Am închis ochii. Câţi oameni erau la bordul acelui vas? 
Treizeci? Patruzeci? Mi s-a făcut greață. Îmi răsunau în minte 
urletele volcrelor și țipetele celor de la bord. Simțeam în nări 

mirosul de sânge și de praf de pușcă. Îi sacrificasem pe toţi 
pentru Mal, pentru libertatea mea, dar până la urmă muriseră 
degeaba. Ajunseserăm iarăși în mâinile Întunecatului, care era 
mai puternic ca niciodată. 

Genya și-a așezat mâna peste a mea: 

— Ai făcut ce trebuia să faci, Alina. 

Mi-am retras brusc mâna, izbucnind într-un hohot de râs 
aspru. 

— Asta-ţi spune Întunecatul, Genya? Așa accepți lucrurile 
mai ușor? 

— Nu, nu prea. 

Și-a plecat privirea, frământându-și kefta. 

— Mi-a redat libertatea, Alina. Ce-aș putea să fac? Să dau 
fuga înapoi la palat? Înapoi la rege? Nu! a clătinat ea vehement 
din cap. A trebuit să aleg și am ales. 

— Și ceilalți Grisha? am întrebat. Nu se poate să fi fugit cu 
toții împreună cu Întunecatul. Câţi au rămas în Ravka? 

Genya s-a crispat: 

— Nu cred că am voie să vorbesc cu tine despre asta. 

— Genya... 

— Mănâncă, Alina. Încearcă să te odihnești. În scurtă 
vreme o să ajungem între ghețuri. 

Între ghețuri. Deci nu ne întorceam în Ravka. Probabil 
navigam spre nord. 

Genya s-a ridicat în picioare, scuturându-și praful de pe 
kefta. Făcea ea glume pe seama culorii, dar știam cât de mult 
însemna pentru ea. Veșmântul acela dovedea că era cu adevărat 
o Grisha — protejată, preferată, eliberată din condiţia de 
servitoare. Mi-am amintit de boala misterioasă care îl slăbise pe 
rege cu puțin înainte ca Întunecatul să încerce să pună mâna pe 
tron. Genya fusese unul dintre puţinii Grisha care aveau acces la 

familia regală. Și se folosise de acest privilegiu ca să obțină 
dreptul de a purta roșu. 

— Genya, am spus eu când am văzut-o apropiindu-se de 
ușă. Încă o întrebare. 

S-a oprit, cu mâna pe clanţă. 

Părea atât de meschin, atât de caraghios să aduc vorba 
despre asta acum, după atâta timp. Dar era ceva care nu-mi 
dădea pace de multă vreme. 

— Mal mi-a zis că n-a primit niciuna dintre scrisorile pe 
care i le-am trimis de la Micul Palat... 

Nu s-a întors cu fața, dar am văzut că umerii i s-au lăsat în 
Jos. 

— N-au fost trimise niciodată, a șoptit ea. Întunecatul a 
considerat că trebuia să lași în urma vechea ta viață. 

A închis ușa și am auzit-o trăgând zăvorul. 

M-am gândit la timpul pe care îl petrecusem cu Genya, 
discutând și râzând, bând ceai și probând rochii. Mă minţise tot 
timpul. Partea cea mai rea era că Întunecatul avusese dreptate. 
Dacă m-aș fi agăţat de Mal și de amintirea iubirii mele pentru el, 
poate că n-aș fi reușit niciodată să-mi stăpânesc puterea. Dar 
Genya nu știa asta. Pur și simplu urmase ordinele și îmi lăsase 
inima să se frângă. Nu știu ce fusese relația noastră, dar cu 
siguranţă nu fusese prietenie. 

M-am întors pe o parte, simțind sub mine legănarea 
blândă a mării. Oare așa se simțea un copil când era legănat de 
braţele mamei? Nu-mi aduceam aminte. În unele seri, când 
umbla prin conacul de la Keramzin stingând lămpile și încuind 
dormitoarele, Ana Kuya fredona câte o melodie, și acestea au 
fost singurele cântece de leagăn pe care Mal și cu mine le-am 
ascultat vreodată. 

De pe punte, peste șuierul vântului, s-a auzit strigătul 

unui marinar. Clopotul de pe punte a anunţat schimbarea 
cartului. Suntem în viață, mi-am spus în sinea mea. Am mai 
scăpat din mâinile lui. O putem face din nou. Dar nu mi-a folosit 
la nimic, iar în cele din urmă am cedat și am lăsat lacrimile să 
mi se reverse pe obraji. Sturmhond fusese cumpărat. Genya îl 
alesese pe Întunecatul. Mal și cu mine eram la fel de singuri ca 
întotdeauna, fără prieteni sau aliaţi, înconjurați de marea 
nemiloasă. De data asta, chiar dacă am fi scăpat, n-am fi avut 
unde să fugim. 


Capitolul 3 


După mai puţin de o săptămână, am zărit primele sloiuri 
de gheață. Urcaserăm mult spre nord, unde marea era 
întunecată, iar din adâncul ei se ridicau vârfuri amenințătoare 
de gheaţă. Deși era început de vară, vântul mușca obrazul, iar 
dimineaţa, funiile erau înghețate. 

Îmi petreceam zilele învârtindu-mă prin cabină și 
uitându-mă pe hublou la marea nesfârșită. În fiecare dimineaţă, 
mă scoteau pe punte, unde eram lăsată să-mi dezmorțesc 
mădularele și să-l văd pe Mal de la distanță. De fiecare dată, 
Întunecatul stătea lângă balustradă, cu privirea aţintită spre 
orizont, ca și cum ar fi căutat ceva. Sturmhond și echipajul se 
țineau la distanţă de el. 

În a șaptea zi, am trecut printre două insule de ardezie, pe 
care le-am recunoscut de pe vremea când îmi făceam ucenicia în 
cartografie: Jelka și Vilki — Furculița și Cuţitul. Am intrat pe 
Drumul Oaselor, fâșia lungă de apă neagră unde nenumărate 
vase eșuaseră, izbindu-se de insulele care apăreau și dispăreau 
în ceață. Pe hărți, strâmtoarea era marcată cu cranii, monștri cu 
guri căscate, sirene cu păr alb ca neaua și foci cu ochi negri ca 
smoala. Numai cei mai experimentați vânători fjerdani se 

aventurau până aici după piei și blănuri, înfruntând moartea 
pentru a pune mâna pe trofeele mult râvnite. Dar noi ce trofee 
căutam? 

Sturmhond a poruncit să se schimbe direcţia pânzelor, iar 
vasul a încetinit, plutind silențios prin ceață. Baleniera era 
învăluită într-o tăcere apăsătoare. M-am uitat la bărcile 
suspendate și la șirurile de harpoane cu vârf de oțel Grisha. Nu 
era greu de ghicit pentru ce urmau să fie folosite. Întunecatul 
căuta un amplificator. M-am uitat la ceilalți Grisha, întrebându- 
mă cine avea să primească următorul „dar“ al Întunecatului. Dar 
în adâncul meu deja încolțise o bănuială îngrozitoare. 

E o nebunie, mi-am spus în sinea mea. N-ar îndrăzni sa 
facă una ca asta. Însă gândul acesta n-a reușit să mă liniștească. 
Întunecatul îndrăznea întotdeauna. 

A doua zi, Întunecatul a poruncit să fiu dusă la el. 

— Pentru cine e? l-am întrebat eu pe Întunecatul după ce 
Ivan m-a condus lângă balustrada de la tribord?. 

Dar Întunecatul a rămas cu privirea aţintită spre valuri. 
Mi-a trecut prin minte să-l arunc peste balustradă. Desigur, avea 
o vârstă de sute de ani, dar oare știa să înoate? 

— Spune-mi că nu te gândești la ce cred eu că te gândești, 
am zis. Spune-mi că amplificatorul e pentru o altă fată proastă și 
credulă. 

— Pentru o fată mai puţin încăpățânată? Mai puțin 
egoistă? Mai puţin dornică să ducă viața unui șoarece? Crede- 
mă, a spus el, mi-aș dori să fi fost posibil. 

Mi s-a făcut greață. 

— Un Grisha nu poate avea decât un amplificator. Tu 
însuți mi-ai spus-o. 

— Amplificatoarele Morozovei sunt altfel. 


” Partea din dreapta a unei nave, privind de la pupă spre proră 

Am rămas cu gura căscată. 

— Mai există un amplificator precum cel făcut din 
coarnele cerbului? 

— Au fost menite să fie folosite împreună, Alina. Sunt 
unice, la fel ca noi. 

Mi-am amintit de cărțile de teorie Grisha pe care le 
citisem și toate spuneau același lucru: puterea Grisha nu trebuia 
să fie nelimitată, ci trebuia să fie ținută în frâu. 

— Nu, am spus eu. Nu vreau asta. Vreau... 

— Vrei..., m-a ironizat Întunecatul. Eu vreau s-o văd pe 
iscoada ta murind lent cu pumnalul meu înfipt în inimă. Vreau 
să văd marea înghițindu-vă pe amândoi... Dar acum, destinele 
noastre sunt îngemănate, Alina. Și niciunul dintre noi nu poate 
schimba asta. 

— Eşti nebun. 

— Știu că-ţi place să crezi asta, a spus. Dar 
amplificatoarele trebuie aduse laolaltă. Dacă sperăm să putem 
controla Falia vreodată... 

— Nu poţi controla Falia. Falia trebuie distrusă. 

— Ai grijă, Alina, mi-a spus, zâmbind ușor. Și eu am avut 
același gând în ceea ce te privește. 

I-a făcut un semn lui Ivan, care aștepta respectuos la 
câţiva pași de noi: 

— Adu-mi băiatul. 

Mi s-a pus un nod în gât. 

— Așteaptă, am zis. Mi-ai promis că n-o să-i faci rău. 

Dar Întunecatul nu m-a luat în seamă. M-am uitat 
prostește de jur împrejur, ca și când cineva de pe vasul acela 
blestemat mi-ar fi putut da o mână de ajutor. Sturmhond stătea 
la timonă, uitându-se la noi cu un aer impasibil. 

M-am agăţat de mâneca Întunecatului. 

— Am avut o înțelegere. N-am făcut nimic. Ai spus că... 

Întunecatul m-a fixat cu ochii lui plumburii și reci, iar 
vorbele mi-au îngheţat pe buze. 

O clipă mai târziu, Ivan s-a întors cu Mal, împingându-l 
spre balustradă. Mal stătea în fața noastră, cu mâinile legate, 
mijind ochii în lumina soarelui. Nu mai stătuserăm atât de 
aproape unul de altul de săptămâni întregi. Deși era palid și 
obosit, părea să fie teafăr. Am descifrat întrebarea care se citea 
pe chipul său îngrijorat, dar nu aveam niciun răspuns. 

— Haide, iscoadă, a spus Întunecatul. Iscodește. 

Mal și-a plimbat privirea de la Întunecatul la mine și 
înapoi la Întunecatul. 

— Ce să iscodesc? Suntem în mijlocul oceanului. 

— Alina mi-a spus odată că poți să faci iepuri din pietre. 
Am vorbit cu echipajul de pe Verrhader și mi-au zis că ești tot 
atât de iscusit și pe mare. Cică ai putea să îmbogăţești căpitanul 
unui vas cu dibăcia ta. 

Mal s-a încruntat: 

— Vrei să vânez balene? 

— Nu, a spus Întunecatul. Vreau să vânezi biciul mărilor. 

Mal și cu mine ne-am uitat la el cu gura căscată. Eu mai 
aveam un pic și izbucneam în râs. 

— Cauţi un dragon? a întrebat Mal cu o mină nedumerită. 

— Dragonul gheţurilor, a spus Întunecatul. Rusalye. 

Rusalye. În legende, biciul mărilor era un prinţ blestemat, 
silit să se transforme într-un șarpe de mare și să păzească apele 
îngheţate de pe Drumul Oaselor. De la el avea să obțină al 
doilea amplificator al Morozovei? 

— E doar un basm, a spus Mal, dând glas propriilor mele 
gânduri. O poveste pentru copii. Rusalye nu există cu adevărat. 

— Biciul mărilor a tot fost văzut de multe ori în aceste 

ape, a spus Întunecatul. 

— Împreună cu sirene și foci albe care se transformă în 
fecioare... E doar un mit. 

Întunecatul a ridicat dintr-o sprânceană: 

— Ca și cerbul? 

Mal s-a uitat la mine, iar eu am clătinat abia perceptibil 
din cap. Orice ar fi avut de gând Întunecatul, nu voiam să-i dăm 
nicio mână de ajutor. 

Mal și-a întors privirea spre valuri. 

— Nici măcar n-aș ști de unde să încep. 

— Pentru binele ei, sper că nu e adevărat, a spus 
Întunecatul, scoțând dintre faldurile keftei un cuţit cu lamă 
subțire. Căci pentru fiecare zi în care nu găsim biciul mărilor, 
am să tai câte o bucată din pielea ei. Pe îndelete. Apoi am să-l 
pun pe Ivan s-o vindece, iar a doua zi, o să luăm totul de la 
capăt. 

Am simțit că mi se scurge sângele din obraji. 

— N-ai să-i faci rău, a spus Mal, dar în glasul lui se simțea 
frica. 

— Nu vreau să-i fac rău, a răspuns Întunecatul. Vreau ca 
tu să faci ce-ţi cer. 

— Ne-au trebuit câteva luni să găsim cerbul, a spus Mal cu 
disperare. Nici acum nu știu cum am reușit. 

Sturmhond a făcut un pas în față. Eram atât de 
concentrată la discuţia dintre Mal și Întunecatul, încât aproape 
că uitasem de căpitan. 

— Nu accept ca o fată să fie torturată pe nava mea, a spus 
el. 

Întunecatul și-a întors privirea rece asupra corsarului. 

— Lucrezi pentru mine, Sturmhond, i-a zis. Tu vezi-ți de 
treaba ta, altminteri plata onorariului promis va fi ultima ta 


45 


grijă. 

O undă amenințătoare de neliniște a străbătut nava. 
Echipajul lui Sturmhond îi măsura pe Grisha din priviri, cu 
expresii deloc prietenoase. Genya a dus mâna la gură, dar n-a 
scos o vorbă. 

— Dă-i niște timp iscoadei, a zis calm Sturmhond. O 
săptămână. Măcar cinci zile. 

Întunecatul și-a plimbat degetele pe braţul meu, 
ridicându-mi mâneca și dezvelindu-mi pielea albă. 

— Să încep cu mâna? a întrebat el. 

Apoi a coborât mâneca și mi-a mângâiat obrazul cu dosul 
palmei. 

— Sau cu fața? a continuat el, după care i-a făcut un semn 
cu capul lui Ivan: Ține-o. 

Ivan m-a înhăţat de ceafă, iar Întunecatul a ridicat cuțitul. 
Am văzut luciul lamei cu coada ochiului. Am încercat să mă dau 
în spate, dar Ivan m-a țintuit locului. Cuţitul mi-a atins obrazul. 
Am tras aer în piept, copleșită de frică. 

— Stai! a strigat Mal. 

Întunecatul s-a oprit. 

— Pot... Pot s-o fac. 

— Mal, nu! am intervenit eu, și în glasul meu a răsunat 
mai mult curaj decât simțeam în clipa aceea. 

Mal a înghiţit în sec și a spus: 

— Trebuie să schimbăm ruta spre sud-vest, înapoi pe 
unde am venit. 

Am încremenit. Oare văzuse ceva? Sau doar încerca să mă 
scape de cuţit? 

Întunecatul a înclinat capul într-o parte, sfredelindu-l cu 
privirea. 

— Sper că ai suficientă minte cât să nu te joci cu mine, 

iscoadă. 

Mal a încuviințat energic din cap. 

— Pot s-o fac. Pot să-l găsesc. Doar... doar dă-mi timp. 

Întunecatul și-a vârât cuțitul în teacă. Am răsuflat ușurată 
și am încercat să-mi stăpânesc tremurul. 

— Îţi dau o săptămână, a zis el în cele din urmă, apoi s-a 
întors cu spatele și a luat-o din loc. Adu-o încoace, i-a poruncit 
el lui Ivan, înainte să dispară printr-o trapă. 

— Mal..., am strigat eu, când Ivan m-a înhăţat de braț. 

Mal a întins spre mine mâinile legate și degetele lui le-au 
atins ușor pe ale mele, dar Ivan m-a smuls de lângă el și m-a 
târât spre trapă, vârându-mă înapoi în pântecele umed al navei. 

Mergeam împleticindu-mă în urma lui, cu mintea 
copleșită de gânduri, încercând să înțeleg ce se întâmplase. 
Întunecatul spusese că nu-i va face rău lui Mal câtă vreme va 
avea nevoie de el. De aceea bănuisem că voia să-l folosească 
numai ca să mă ţină sub control, dar acum îmi era limpede că 
era mai mult de-atât. Oare Mal chiar credea că putea găsi biciul 
mărilor sau doar încerca să câștige timp? Nu-mi dădeam seama 
care aș fi vrut să fie adevărul. Nu mă încânta ideea de a fi 
torturată, dar dacă găseam într-adevăr dragonul ghețurilor? Ce 
ar fi însemnat un al doilea amplificator? 

Ivan m-a dus într-o cabină spațioasă, care părea să fie a 
căpitanului. Probabil Sturmhond fusese înghesuit cu restul 
echipajului său. Într-un colţ era așezat un pat, iar pe peretele 
foarte curbat dinspre pupă erau câteva ferestre cu geamuri 
groase, prin care se revărsa o lumină albăstruie. Întunecatul s-a 
așezat în spatele biroului, iar Ivan a ieșit repede din cabină, 
închizând ușa în urma lui. 

— Abia așteaptă să se îndepărteze de tine, am spus eu, 
rămânând lângă ușă. Îi e teamă de ce ai devenit. Tuturor le e 

teamă. 

— Ție îţi e frică de mine, Alina? 

— Asta vrei, nu-i așa? 

Întunecatul a ridicat din umeri. 

— Frica e un aliat puternic, mi-a spus. Și loial. 

Mă cerceta cu acea privire rece și sfredelitoare care 
întotdeauna mă făcea să mă simt de parcă m-ar fi citit ca pe 
cuvintele înșirate pe o pagină, plimbându-și degetele pe text, 
dobândind o cunoaștere secretă pe care eu nu puteam decât s-o 
bănuiesc. Am încercat să rămân nemișcată, dar mă jenau 
cătușele. 

— Mi-ar plăcea să te eliberez, a spus el calm. 

— Să mă eliberezi, să mă jupoi... ai multe opţiuni. 

Încă simțeam apăsarea cuţitului pe obraz. 

Întunecatul a oftat. 

— A fost o ameninţare, Alina. Care și-a atins scopul. 

— Deci nu m-ai fi tăiat? 

— N-am spus asta. 

Vocea lui era plăcută și liniștită, ca de obicei. Vorbea pe 
același ton și când își comanda cina, și când amenința că mă va 
sfârteca. 

În lumina slabă din cabină abia îi distingeam cicatricile. 
Știam că ar fi trebuit să tac, să-l las pe el să vorbească primul, 
dar eram prea curioasă. 

— Cum ai reușit să scapi cu viață? 

Și-a trecut o mână peste muchia ascuţită a maxilarului. 

— Se pare că volcrelor nu le place gustul cărnii mele, a 
spus el, aproape nepăsător. Ai observat că nu se mănâncă 
niciodată între ele? 

M-au trecut fiorii. Volcrele erau creaţia lui, la fel ca 
monstrul care își înfipsese dinţii în umărul meu — încă aveam 

dureri acolo unde mă mușcase. 

— Corb la corb nu-și scoate ochii, am spus. 

— Dar nu e o experienţă pe care aș vrea s-o repet. Am 
gustat destul din mila volcrelor. Și din mila ta. 

Am traversat cabina, oprindu-mă în fața biroului. 

— Atunci de ce vrei să-mi dai încă un amplificator? am 
întrebat eu cu disperare, agățându-mă de un argument care, 
speram, i-ar fi putut deschide ochii. În caz că ai uitat, am 
încercat să te omor. 

— Dar ai dat greș. 

— Şi vrei să-mi dai o a doua șansă? De ce să mă faci mai 
puternică? 

Iarăşi a ridicat din umeri. 

— Fără amplificatoarele Morozovei, Ravka e pierdută. Ai 
fost menită să le ai, la fel cum eu am fost menit să conduc. Nu se 
poate altfel. 

— Foarte convenabil pentru tine. 

Întunecatul s-a lăsat pe spate și și-a încrucișat braţele. 

— Pentru mine ai fost oricum, numai convenabilă nu. 

— Nu poţi combina amplificatoarele. Așa scrie în toate 
cărțile... 

— Nu în toate cărțile. 

Îmi venea să strig de furie. 

— Baghra m-a prevenit. Mi-a spus că ești arogant și orbit 
de ambiţie. 

— Serios? a zis el pe un ton glacial. Și ce alte perfidii ţi-a 
mai șoptit la ureche? 

— Că te iubește, am răspuns eu cu mânie. Și că speră că 
poți fi salvat. 

A întors capul, dar nu înainte să surprind expresia de 
durere de pe chipul său. Oare ce-i făcuse Baghrăi? Și oare ce 

preț fusese nevoit să plătească pentru asta? 

— Salvare, a șoptit el. Mântuire. Ispășire. Ideile ciudate ale 
mamei mele. Poate ar fi trebuit să le acord mai multă atenţie. 

A vârât mâna în sertarul biroului și a scos o cărțulie roșie, 
pe a cărei copertă era scris cu litere aurii: Istorii Sankt'ya. 

— Ştii ce-i asta? 

M-am încruntat. Vieţile sfinților. Mi-a răsărit în minte o 
vagă amintire. Cu luni în urmă, la Micul Palat, Aparatul îmi 
dăduse un exemplar din ea. O aruncasem în sertarul măsuței de 
toaletă și nu mă mai gândisem niciodată la ea. 

— E o carte pentru copii, am spus. 

— Ai citit-o? 

— Nu, am recunoscut eu, dorindu-mi dintr-odată s-o fi 
citit. 

Întunecatul mă privea cu luare-aminte. Ce putea fi atât de 
important într-o culegere de desene religioase? 

— Superstiţii, a spus el, uitându-se la copertă. Aiureli 
țărănești. Cel puţin, așa am crezut multă vreme. Morozova era 
un om ciudat. Semăna cu tine: era atras de oamenii simpli și 
slabi. 

— Mal nu e slab. 

— Într-adevăr, e foarte iscusit, dar nu e un Grisha. Nu va 
putea fi niciodată egalul tău. 

— Este egalul meu, am ripostat eu. Ba chiar e mai mult 
decât mine. 

Întunecatul a clătinat din cap. Dacă nu l-aș fi cunoscut, aș 
fi putut crede că expresia lui vădea compasiune. 

— Crezi că îți poţi întemeia o familie cu el. Crezi că puteți 
avea un viitor împreună. Dar tu vei deveni mai puternică, iar el 
va îmbătrâni. Își va trăi scurta viață de otkazat'sya, iar tu îl vei 
vedea murind. 

— Taci. 

A zâmbit. 

— Haide, dă din picior, luptă cu adevărata ta natură. Între 
timp, ţara ta suferă. 

— Din cauza ta! 

— Pentru că am avut încredere într-o fată care nu vrea să- 
și accepte adevăratul potenţial. 

S-a ridicat în picioare și a ocolit biroul. Deși eram furioasă, 
am făcut un pas înapoi, lovindu-mă de scaunul din spatele meu. 

— Știu cum te simţi când ești cu iscoada, a spus el. 

— Nu cred. 

A dat dispreţuitor din mână. 

— Nu, nu mă refer la pasiunea ta absurdă pentru el, pe 
care încă n-ai lăsat-o în urmă. Vorbesc de adevărul din adâncul 
sufletului tău. Îţi știu singurătatea. Și sentimentul tot mai 
puternic că ești diferită. 

S-a apropiat și mai mult de mine: 

— Și durerea pe care ţi-o pricinuiește. 

M-a șocat precizia cu care a descris ce se petrecea în 
sufletul meu, dar am încercat să nu mă dau în vileag. 

— Nu știu despre ce vorbești, am spus, dar cuvintele mi- 
au sunat fals până și mie. 

— Sunt sentimente care nu vor dispărea niciodată, Alina. 
Și care vor deveni tot mai puternice, oricâte eșarfe îţi vei 
înfășura în jurul gâtului, oricâte minciuni vei spune, oricât de 
departe sau de repede vei fugi. 

Am vrut să-mi întorc capul, dar el a ridicat mâna și m-a 
apucat de bărbie, obligându-mă să mă uit în ochii lui. Era atât 
de aproape de mine, încât îi simțeam respirația. 

— Nu mai sunt alţii ca noi, Alina, a șoptit. Și nu vor mai fi 
niciodată. 

M-am îndepărtat brusc de el, răsturnând scaunul, apoi am 
fugit împleticindu-mă la ușă și, sub privirile lui, am bătut în ea 
cu mâinile încătușate, strigând după Ivan. Dar Ivan nu a venit 
decât după ce l-a chemat Întunecatul. 

Tot ce a urmat s-a întâmplat ca prin vis: mâna lui Ivan pe 
spatele meu, duhoarea de pe coridor, marinarul care s-a dat la o 
parte din calea noastră, cabina mea strâmtă și tăcută, ușa 
încuiată în urma mea, patul de lemn, așternuturile aspre în care 
mi-am adâncit fața, tremurând din toate încheieturile, 
încercând să-mi alung din minte vorbele Întunecatului. Moartea 
lui Mal. Viaţa lungă care mă aștepta. Durerea nesfârșită 
pricinuită de sentimentul că eram diferită, care n-avea să 
dispară niciodată. Mă copleșiseră dintr-odată toate aceste frici, 
care mi se înfigeau în inimă ca o gheară cu ghimpi. 

Știam că Întunecatul era un mincinos iscusit. Putea să 
mimeze orice emoție și să profite de orice slăbiciune 
omenească. Dar nu puteam nega ce simţisem în Novyi Zem și 
nici adevărul pe care mi-l dezvăluise Întunecatul: propria mea 
tristețe, propria mea nostalgie, reflectată în ochii lui plumburii 
și mohorâți. 

Atmosfera de la bordul balenierei se schimbase. Membrii 
echipajului deveniseră agitați și vigilenţi, căci aveau proaspăt în 
minte insulta adusă căpitanului. Grisha bombăneau între ei, 
nemulțumiți de înaintarea lentă prin apele întunecate din 
Drumul Oaselor. 

În fiecare zi, Întunecatul cerea să fiu adusă pe punte, să 
stau lângă el la proră, în timp ce Mal stătea, bine păzit, în 
celălalt capăt la navei. Uneori, îl auzeam strigându-i lui 
Sturmhond încotro să cârmească sau îl vedeam făcând semn cu 
mâna spre blocurile uriașe de gheață pe lângă care treceam — le 
arăta marinarilor niște zgârieturi adânci, aflate chiar deasupra 

apei. 

Mă uitam și eu la crestăturile acelea. Ar fi putut fi urme de 
gheare. Sau poate că nu erau nimic. Și totuși, în Tsibeya 
avusesem ocazia să văd de ce era Mal în stare. Când urmăream 
cerbul, îmi arăta crengi rupte și petice de iarbă culcată, semne 
care păreau evidente după ce mi le arăta el, dar care fuseseră 
invizibile pentru mine cu doar câteva clipe înainte. Echipajul era 
neîncrezător, iar Grisha erau de-a dreptul disprețuitori. 

În amurg, după o nouă zi de căutări, Întunecatul traversa 
puntea cu mine și mă cobora prin trapă chiar sub ochii lui Mal. 
Dar nu aveam voie să vorbim unul cu altul. Încercam să-i prind 
privirea, să-i spun fără cuvinte că eram teafără, dar vedeam cum 
cresc în el furia și disperarea, și nu puteam face nimic să-l 
liniștesc. 

Într-o zi, m-am împiedicat lângă trapă, iar Întunecatul m- 
a proptit cu braţul. Ar fi putut să-mi dea drumul în clipa 
următoare, dar a întârziat câteva secunde cu mâna pe mine și, 
înainte să mă pot retrage, degetele lui mi-au mângâiat șalele. 

Mal s-a repezit spre el, și doar strânsoarea gărzilor Grisha 
l-a împiedicat să-l atace pe Întunecatul. 

— Încă trei zile, iscoadă. 

— Las-o în pace, a zis Mal printre dinți. 

— Eu mi-am respectat partea de înțelegere. Încă e teafără. 
Sau nu de asta te temi? 

Mal avea nervii încordați la maximum. Era palid, buzele i 
se subțiaseră, iar mușchii antebraţelor i se încordau sub 
strânsoarea funiilor. Nu suportam să-l văd așa. 

— Mi-e bine, i-am șoptit, riscând să simt cuțitul 
Întunecatului. Nu-mi poate face rău. 

Era o minciună, dar mi-a făcut bine s-o spun. 

Întunecatul și-a mutat privirea de la mine la Mal și am 


53 


întrezărit abisul întunecat care se căsca în adâncul lui. 

— Stai liniștit, iscoadă, a spus el, îți vei da seama când se 
termină răgazul pe care ţi l-am dat. 

Apoi m-a împins sub punte, dar am auzit cuvintele cu care 
s-a despărțit de Mal: 

— Voi avea grijă să auzi când o voi face să urle. 

Timpul a trecut, iar în a șasea zi, Genya m-a trezit foarte 
devreme. După ce m-am dezmeticit, mi-am dat seama că abia se 
crăpa de ziuă. M-a cuprins spaima. Poate că Întunecatul 
hotărâse să scurteze răgazul și voia să-și pună amenințările în 
practică. 

Dar Genya avea un aer radios. 

— A găsit ceva! m-a înștiințat ea triumfătoare, sărind de 
pe un picior pe altul. Iscoada spune că suntem aproape, a 
adăugat, ridicându-mă din pat cu mișcări grațioase, ca de dans. 

— Îl cheamă Mal, am mormăit, îndepărtându-mă de ea, 
fără să iau în seamă aerul ei rănit. 

Oare e adevărat? m-am întrebat, pornind spre punte în 
urma Genyei. Sau oare Mal pur și simplu spera să mai câștige 
niște timp pentru mine? 

Am ieșit în lumina slabă și cenușie a zorilor. Puntea era 
înțesată cu Grisha care se uitau la apă, în timp ce Furtunoșii 
umflau pânzele, iar oamenii lui Sturmhond trăgeau de funii. 

Ceaţa era mai groasă decât cu o zi înainte. Plutea deasupra 
apei și se cățăra pe carena vasului sub forma unor tentacule 
jilave. Tăcerea era întreruptă doar de instrucţiunile lui Mal și de 
ordinele lui Sturmhond. 

Când am ajuns la o porțiune întinsă de apă fără gheţuri, 
Mal s-a întors spre Întunecatul și i-a spus: 

— Cred că suntem aproape. 

— Crezi? 

Mal a încuviințat din cap o singură dată. 

Întunecatul a stat pe gânduri. Dacă Mal doar încerca să 
câștige timp, eforturile lui aveau să devină zadarnice în scurtă 
vreme, iar pedeapsa avea să fie mare. 

După câteva clipe care au părut o eternitate, Întunecatul i- 
a făcut semn cu capul lui Sturmhond. 

— Strângeţi pânzele, a poruncit corsarul, iar gabierii” i-au 
dat ascultare. 

Ivan l-a bătut pe umăr pe Întunecatul, făcând semn cu 
mâna spre sud. 

— O navă, moi soverenyi. 

Am mijit ochii spre pata minusculă de la orizont. 

— Are arborat vreun steag? l-a întrebat Întunecatul pe 
Sturmhond. 

— Probabil sunt pescari, a zis căpitanul. Dar o să fim cu 
ochii pe ea, pentru orice eventualitate. 

Apoi i-a făcut semn unui marinar, care a luat o lunetă și s- 
a cățărat în grabă pe catargul principal, până în dreptul 
rândunicii”. 

Au fost pregătite bărcile atârnate la tribord și, în câteva 
minute, au fost coborâte în apă, încărcate cu marinari înarmați 
cu harpoane. Grisha s-au înghesuit de-a lungul balustradei, să 
urmărească înaintarea bărcilor. Ceaţa părea să întețească 
plescăitul ritmic al vâslelor. 

Am făcut un pas spre Mal. Atenţia tuturor era îndreptată 
spre marinarii din bărci. Numai Genya se uita la mine. A șovăit 
o clipă, apoi s-a întors încet cu spatele și s-a alăturat celor de 
lângă balustradă. 


1 Gabier: marinar care face serviciul de veghe pe gabie și care asigură, la navele cu pânze, 
manevrarea parâmelor, vergelelor etc. 
" Cea mai de sus pânză a unui catarg. 

Mal și cu mine priveam în față, dar eram atât de aproape 
unul de celălalt, încât ni se atingeau umerii. 

— Spune-mi că ești teafără, a șoptit el cu glas răgușit. 

Am încuviinţat din cap, înghițind cu greutate. 

— N-am pățit nimic, am spus încet. Dragonul chiar e în 
apă? 

— Nu știu. Poate. Când urmăream cerbul, erau momente 
când credeam că suntem aproape, dar... Alina, dacă mă înșel... 

În clipa aceea, m-am întors spre el, fără să-mi pese dacă ne 
vedea cineva și nici de pedeapsa pe care aș fi putut s-o primesc. 
Ceaţa începuse să se ridice de pe apă, strecurându-se pe punte. 
Am ridicat privirea spre Mal, cercetându-i fiecare detaliu al 
feței: albastrul-deschis al irisurilor, curbura buzelor, cicatricea 
care îi brăzda maxilarul. În spatele lui, am văzut-o pe Tamar 
cățărându-se pe parâme, cu un felinar în mână. 

— Nu ești vinovat pentru nimic din toate astea. Pentru 
nimic. 

Și-a aplecat capul, lipindu-și fruntea de a mea. 

— N-am să-l las să-ți facă rău. 

Amândoi știam că nu avea puterea să-l oprească, dar era 
un adevăr prea dureros, așa că m-am mulțumit să-i spun: 

— Ştiu. 

— O zici doar ca să-mi faci pe plac, a spus, silindu-se să 
zâmbească. 

— Ai nevoie de multă cocoloșeală. 

Și-a lipit buzele de fruntea mea. 

— O să găsim o cale să ieșim din povestea asta, Alina. Ca 
de obicei. 

Mi-am sprijinit mâinile încătușate de pieptul lui și am 
închis ochii. Eram singuri pe o mare presărată cu sloiuri de 
gheaţă, prizonieri ai unui om care putea crea monștri, și totuși îl 

credeam. M-am sprijinit de el și, pentru prima oară după mult 
zile, mi-am permis să sper. 

S-a auzit un strigăt: 

— Două carturi” de la proră spre tribord! 

Ca la un semn, am întors capetele într-acolo, iar eu am 
împietrit. Ceva se mișca în ceață — o siluetă albă, strălucitoare 
și unduitoare. 

— Pe toţi sfinții! a murmurat Mal. 

În clipa următoare, spinarea creaturii s-a ridicat dintre 
valuri. Trupul său despica apa într-o linie șerpuitoare, iar solzii 
ei strălucitori împrăștiau toate culorile curcubeului. 

Rusalye. 


Capitolul 4 


Lumea credea că Rusalye era o legendă, un basm, o 
creatură fantastică ce trăia pe la hotarele ținuturilor. Dar acum 
nu mai era nicio îndoială. Dragonul ghețurilor era real, și Mal îl 
găsise, la fel cum găsise și cerbul. Toate astea îmi dădeau un 
sentiment ciudat, ca și când lucrurile s-ar fi întâmplat prea 
repede, ca și când ne-am fi grăbit spre ceva ce nu înțelegeam. 

Un strigăt de pe una dintre bărci mi-a atras atenția. Un 
marinar din barca cea mai apropiată de biciul mărilor s-a ridicat 
în picioare, cu harponul în mână, și a luat creatura la ţintă. Dar 
coada albă a dragonului s-a înălțat dintr-odată, spintecând 
valurile, și a coborât cu un plescăit puternic, trimițând un perete 
de apă spre carena bărcii. Marinarul cu harponul a căzut din 
picioare, căci barca s-a înclinat periculos, redresându-se în 
ultima clipă. 

Bravo! mi-am spus în sinea mea. Luptă cu ei. 


* Cart: diviziune unghiulară reprezentând a 32-a parte din roza vânturilor, adică 11,214 
grade. 

Apoi harpoanele din cealaltă barcă s-au năpustit asupra 
dragonului. Primul și-a ratat ţinta, afundându-se în apă, dar al 
doilea s-a înfipt în pielea lui. 

Creatura s-a repezit spre bărci, agitându-și coada, apoi s-a 
arcuit ca un șarpe, ridicându-și trupul din apă. Preţ de o clipă, a 
rămas suspendată în aer — solzi scăpărători, ochi roșii de furie 
și înotătoare transparente, în formă de aripi. Cu apa șiroindu-i 
din coamă, biciul mărilor și-a deschis gura uriașă, dând la iveală 
o limbă roz și câteva șiruri de dinţi strălucitori. Apoi s-a năpustit 
spre cea mai apropiată barcă, rupând-o în două cu un trosnet 
puternic. Marinarii au căzut în mare, iar unul a fost înhățat de 
fălcile dragonului și a dispărut ţipând în valuri. Înotând cu 
disperare prin apa înroșită de sânge, marinarii rămași în viață au 
pornit spre cealaltă barcă, fiind trași în ea de camarazi. 

Am ridicat privirea spre vârfurile catargelor. Acum erau 
învăluite în ceață, dar încă puteam distinge lumina felinarului 
care ardea în vârful catargului principal. 

Încă un harpon și-a atins ţinta, iar biciul mărilor a început 
să cânte — un sunet mai frumos decât tot ce auzisem până 
atunci, un cor de voci intonând o melodie tânguitoare, fără 
cuvinte. Nu se poate, mi-am spus eu. Nu un cântec! Dar 
dragonul continua să se tânguiască, zvârcolindu-se în valuri, 
încercând din răsputeri să scape de cârligele harpoanelor. Luptă! 
l-am îndemnat în sinea mea. Dacă pun mâna pe tine, n-o să-ți 
mai dea drumul niciodată. 

Însă dragonul deja se mișca mai greu, iar strigătele îi erau 
tot mai slabe și mai jalnice, o muzică sumbră, pe cale să se 
stingă. 

O parte din mine își dorea ca Întunecatul să pună capăt 
acestei agonii. De ce n-o făcea? I-ar fi fost simplu să despice 
dragonul cu Tăietura și să-l folosească pentru a mă subjuga 

voinței lui, la fel cum făcuse și cu cerbul. 

— Năvoade! a strigat Sturmhond. 

Dar ceața devenise atât de deasă, încât n-aș fi putut spune 
din ce direcție venea vocea lui. Apoi s-au auzit niște bufnituri 
dinspre balustrada de la babord”. 

— Îndepărtaţi ceața! a poruncit Întunecatul. Nu se mai 
vede barca. 

l-am auzit pe Grisha strigându-se unii pe alţii, apoi am 
simțit rafalele Furtunoșilor agitându-mi poalele hainei. 

Ceaţa s-a ridicat, şi am rămas cu gura căscată. Întunecatul 
și Grisha stăteau tot la tribord, uitându-se cu toţii la barca ce 
părea să se îndepărteze de balenieră. Însă la babord a apărut de 
nicăieri o altă navă, o goeletă cu catarge strălucitoare, al cărei 
stindard înfățișa un câine roșu pe un fundal verde-albăstrui, sub 
care era desenat cu albastru și auriu vulturul cu două capete al 
Ravkăi. 

S-au auzit alte bufnituri și am văzut gheare de oțel 
înfigându-se în babordul balenierei. Cârlige de asalt, mi-am spus 
în sinea mea. 

Apoi totul a părut să se întâmple dintr-odată. De undeva 
s-a auzit un țipăt, ca de lup urlând la lună. O ceată de marinari 
s-a cățărat pe puntea balenierei, cu hangere în mâini și pistoale 
prinse de banduliere”, urlând și lătrând ca o haită de câini 
turbaţi. L-am văzut pe Întunecatul întorcându-se, cu chipul 
nedumerit și furios. 

— Ce dracu’ se-ntâmplă? a spus Mal, protejându-mă cu 
trupul lui și trăgându-mă la adăpostul firav al catargului dinspre 


3 Partea din stânga a unei nave, privind către proră. 

"1 Corabie ușoară cu două-trei catarge. 

5 Bandulieră: fâșie de piele sau stofă petrecută de-a curmezișul pieptului, de la umăr la 
coapsa opusă, pentru a susține sabia, pușca etc. 

pupă. 

— Nu știu, am răspuns eu. Ceva foarte bun sau ceva 
foarte, foarte rău. 

Ne-am așezat spate în spate, eu cu mâinile încătușate, el 
cu mâinile legate, amândoi incapabili să ne apărăm pe puntea 
cuprinsă de haos. S-au auzit focuri de pistol, iar aerul s-a 
luminat de flăcările împroșcate de Inferni. 

— La mine, ticăloșilor! a strigat Sturmhond, aruncându-se 
în luptă cu o sabie în mână. 

Grisha erau atacați din toate părțile de marinari care 
lătrau, urlau și mârâiau — nu năvăleau doar dinspre goeletă, ci 
și de pe catargele balenierei. Oamenii lui Sturmhond. Deci 
corsarul se întorcea împotriva Întunecatului. 

Era limpede că Sturmhond își pierduse minţile. Într- 
adevăr, marinarii erau mai numeroși decât Grisha, dar numărul 
nu avea nicio importanţă într-o luptă cu Întunecatul. 

— la uite! a strigat Mal. 

Marinarii din barca rămasă întreagă trăgeau după ei biciul 
mărilor. Ridicaseră o pânză și un vânt iute îi purta nu spre 
balenieră, ci direct spre goeletă. Briza puternică părea să vină de 
nicăieri. M-am uitat mai cu atenţie. Un marinar din barcă stătea 
în picioare, cu braţele ridicate. Nu încăpea îndoială: unul dintre 
Furtunoși trecuse de partea lui Sturmhond. 

Un braț m-a cuprins dintr-odată pe după mijloc și m-a 
ridicat în aer. Lumea a părut să se întoarcă cu susul în jos, și am 
scos un țipăt simțind că sunt aruncată pe un umăr uriaș. 

Am ridicat capul, zbătându-mă să scap din strânsoarea 
brațului care mă ţinea ca un cleşte de oțel, și am văzut-o pe 
Tamar dând fuga spre Mal, cu un cuțit în mână. 

— Nu! am strigat eu. Mal! 

Mal a ridicat mâinile să se apere, dar Tamar n-a făcut 

decât să-i taie legăturile de la mâini. 

— Fugi! a strigat ea, dându-i cuțitul și trăgând o sabie din 
teaca de la șold. 

Tolya m-a strâns mai tare, luând-o la fugă pe punte, iar 
Tamar și Mal au pornit în urma noastră. 

— Ce se întâmplă? am ţipat eu, în timp ce capul îmi sălta, 
lovindu-se de spatele uriașului. 

— Taci și fugi! mi-a strigat Tamar, împungând cu sabia un 
Corporalnik care se năpustise în calea ei. 

— Nu pot să fug! i-am strigat. Neghiobul de frate-tău m-a 
aruncat pe umăr ca pe o bucată de șuncă! 

— Vrei să fii salvată sau nu? 

Dar n-am avut timp să-i răspund. 

— Ține-te bine! mi-a zis Tolya. Sărim! 

Am închis ochii, pregătindu-mă să plonjez în apa 
înghețată. Dar Tolya a mai făcut câțiva pași, după care a icnit și 
a căzut într-un genunchi, scăpându-mă din mână. M-am 
rostogolit pe punte, iar când am ridicat privirea, i-am văzut 
stând în picioare lângă noi pe Ivan și un Inferni în straie 
albastre. 

Ivan avea mâna întinsă. Strângea inima lui 'Tolya și, de 
data asta, Sturmhond nu mai era lângă el să-l oprească. 

Cu un cremene în mână, Inferniul s-a apropiat de Tamar 
și Mal, iscând un arc de foc. S-a terminat încă înainte să fi 
început, mi-am spus cu deznădejde în sinea mea. Dar în clipa 
următoare, Inferniul s-a oprit și a icnit, iar flacăra s-a stins. 

— Ce mai aștepți? a mârâit Ivan. 

Singurul răspuns al Inferniului a fost un șuier sugrumat. 
Ochii i s-au bulbucat și s-a apucat cu mâinile de gât. 

Tamar ţinea sabia în mâna dreaptă, iar pumnul stâng îi era 
încleștat. 

— Frumos truc, a spus ea, smulgând cremenea din mâna 
paralizată a Inferniului. Știu și eu un truc. 

Apoi a ridicat sabia și l-a străpuns cu o lovitură năprasnică 
pe Inferniul care rămăsese nemișcat, încercând din răsputeri să 
tragă aer în piept. 

Inferniul s-a prăbușit pe punte, iar Ivan s-a uitat 
nedumerit la Tamar, care stătea lângă trupul neînsufleţit, cu 
sabia plină de sânge. Lui Ivan probabil îi slăbise concentrarea, 
pentru că, în clipa aceea, Tolya s-a ridicat în picioare cu un urlet 
înfiorător. 

Ivan și-a încleștat pumnul, concentrându-se din nou. 
Tolya a făcut o grimasă, însă n-a mai căzut, iar mâna lui s-a 
întins brusc spre Ivan, a cărui față s-a schimonosit de durere și 
de uimire. 

M-am uitat de la Tolya la Tamar, înțelegând totul dintr- 
odată. Amândoi erau Grisha. Sfâșie-Inimi. 

— Îţi place, mititelule? l-a întrebat Tolya pe Ivan, 
apropiindu-se de el. 

Ivan a întins disperat și cealaltă mână. Începuse să 
tremure și mi-am dat seama că se sufoca. 

Tolya s-a clătinat un pic, dar a continuat să se apropie de 
Ivan. 

— Acum aflăm care are inima mai puternică, a zis uriașul, 
printre dinţi. 

Înainta cu pași mici, ca și când ar fi înfruntat un vânt 
puternic, cu fruntea îmbrobonată de sudoare, cu dinţii dezveliți 
într-un rânjet sălbatic. Preţ de o clipă, m-am gândit că ar putea 
să se prăbușească amândoi cu inimile strivite. 

Apoi degetele mâinii întinse a lui Tolya s-au strâns în 
pumn. Ivan s-a crispat, dându-și ochii peste cap. Între buze i-a 
apărut un balon de salivă amestecată cu sânge, care s-a umflat 

până s-a spart. În cele din urmă, Ivan s-a prăbușit pe punte. 

Îmi dădeam seama vag de haosul care domnea în jurul 
meu. Tamar lupta cu un Furtunos, iar alți doi Grisha se 
năpustiseră asupra lui Tolya. Am auzit o împușcătură și am 
văzut că Mal pusese mâna pe un pistol. Însă nu-mi puteam lua 
privirea de la trupul neînsufleţit al lui Ivan. 

Era mort. Mâna dreaptă a Întunecatului. Unul dintre cei 
mai puternici Sfâșie-Inimi din Armata a Doua. Scăpase de atacul 
volcrelor din Falie, dar acum își dăduse duhul. 

Un scâncet slab m-a smuls din amorțeală. Genya se uita și 
ea la Ivan, cu mâinile duse la gură. 

— Genya, am spus eu... 

— Oprește-i! a strigat cineva. 

Era un strigăt care venea din celălalt capăt al punţii. M-am 
întors și l-am văzut pe Întunecatul luptându-se cu un marinar 
înarmat. 

Genya tremura. A vârât mâna în buzunarul keftei și a scos 
un pistol. Tolya s-a repezit spre ea. 

— Nu! am ţipat, pășind între ei, pentru că nu voiam să-l 
văd omorând-o pe Genya. 

Pistolul greu îi tremura în mână. 

— Genya, am spus eu calm, chiar ai de gând să mă 
împuști? 

S-a uitat cu disperare în jur, neștiind pe cine să ia la ţintă. 
Am pus o mâna pe mâneca ei. Genya a tresărit și a întors ţeava 
spre mine. 

Aerul a fost spintecat de un tunet asurzitor și mi-am dat 
seama că Întunecatul scăpase din mâinile marinarului. M-am 
uitat spre el și am văzut un val de întuneric revărsându-se spre 
noi. S-a sfârșit, mi-am spus în sinea mea. Suntem învinși. Dar în 
clipa următoare am zărit o lumină puternică și s-a auzit o 


63 


împușcătură. Valul de beznă a dispărut și l-am văzut pe 
Întunecatul ţinându-se de braţ, cu faţa schimonosită de furie și 
durere. Nu-mi venea să cred, dar Întunecatul fusese împușcat. 

Sturmhond alerga spre noi, cu pistoale în mâini. 

— Fugiţi! ne-a strigat. 

— Vino, Alina! mi-a spus Mal, luându-mă de mână. 

— Genya, am rostit, cu deznădejde în glas, hai cu noi. 

Mâna îi tremura atât de tare, încât am crezut că o să scape 
pistolul. Obrajii îi erau brăzdaţi de lacrimi. 

— Nu pot, a scâncit ea jalnic, apoi a coborât pistolul. Fugi, 
Alina. Fugi! 

În clipa următoare, Tolya m-a aruncat iarăși pe umăr, iar 
eu am bătut inutil cu pumnii în spatele lui. 

— Nu! am ţipat. Așteaptă! 

Dar 'Tolya nu m-a luat în seamă, ci a rupt-o la fugă și a 
sărit peste balustradă. Am scos un țipăt, pregătindu-mă pentru 
contactul cu apa înghețată. Dar am fost învăluiți de un vânt 
puternic, pe care nu l-ar fi putut isca decât un Furtunos, și am 
fost purtați până pe puntea goeletei, unde am aterizat cu o 
bufnitură care mi-a zdruncinat toate măruntaiele. Am fost 
urmați de Tamar și Mal, apoi de Sturmhond. 

— Dă semnalul! a strigat corsarul, sărind în picioare. 

S-a auzit șuierul ascuţit al unui fluier. 

— Privyet, a strigat el către un marinar pe care nu-l mai 
văzusem până atunci, câți oameni am pierdut? 

— Opt, a răspuns Privyet. Și alți patru au rămas pe 
balenieră. Acum ridicăm încărcătura. 

— Pe toți sfinţii! a înjurat Sturmhond, apoi s-a uitat spre 
balenieră, părând că dă o luptă cu sine. Muschetari! le-a strigat 
el marinarilor din gabie. Apărațţi-i pe camarazii rămași în urmă! 

Marinarii au început să tragă cu puștile spre puntea 

balenierei. Tamar a scos un pistol de la șold, iar Tolya i-a dat o 
pușcă lui Mal, apoi și-a aruncat o alta pe spate și s-a cățărat pe 
funiile catargelor. Eu încă zăceam pe punte într-o poziție 
stânjenitoare, cu mâinile încătușate. 

— Dragonul e la bord, kapitan! a strigat Privyet. 

Alţi doi oameni ai lui Sturmhond au sărit peste balustrada 
balenierei, agitându-și mâinile, și s-au prăbușit pe puntea 
goeletei. Unul era rănit la braţ și sângera puternic. 

Apoi iarăși s-a auzit tunetul asurzitor. 

— Şi-a revenit! a strigat Tamar. 

Bezna s-a revărsat asupra noastră, înghițind goeleta și 
întunecând totul în calea ei. 

— Dă-mi drumul! l-am rugat eu pe Sturmhond. Lasă-mă 
să ajut! 

Sturmhond i-a aruncat lui Tamar niște chei și i-a poruncit: 

— Desfă-i cătușele! 

Întunericul ne-a învăluit și pe noi, iar Tamar a început să 
bâjbâie cu cheile la încheieturile mele. Nu mai vedeam nimic. 
Am auzit pe cineva ţipând. În cele din urmă, Tamar a reușit să- 
mi descuie cătușele, care au căzut pe punte cu un clinchet 
înfundat. 

Am ridicat mâinile și lumina a strălucit în întuneric, 
împingând valul de beznă înapoi spre balenieră. Oamenii lui 
Sturmhond au izbucnit în urale, dar au amuţit imediat ce s-a 
auzit un alt sunet. Era un țipăt strident, de rău augur, ca 
scârțâitul unei uși ce se deschide, dar care ar fi trebuit să 
rămână închisă pentru totdeauna. Am simţit o durere ascuţită în 
rana de la umăr. Nichevovya. 

M-am întors spre Sturmhond. 

— Trebuie să plecăm de aici, i-am spus. Acum. 

A șovăit o clipă, luptând cu sine însuși. Doi dintre oamenii 


lui încă erau pe balenieră. În cele din urmă, chipul i s-a înăsprit. 

— Gabieri, întindeţi pânzele! a strigat el. Furtunoși, spre 
est! 

Câțiva marinari s-au înșirat în fața catargului și au ridicat 
mâinile, iar pânzele de deasupra noastră au plesnit asurzitor, 
umflate de un vânt puternic. Oare câți Grisha avea corsarul în 
echipaj? 

Dar Furtunoșii Întunecatului s-au aliniat și ei pe puntea 
balenierei, lovindu-ne cu rafale de vânt, iar goeleta a început să 
se legene. 

— Scoateţi tunurile de la babord! a răcnit Sturmhond. Ne 
întoarcem pe flanc! La semnalul meu! 

În clipa următoare s-au auzit două șuierături stridente. A 
urmat o bubuitură asurzitoare, care ne-a zdruncinat nava, apoi 
încă una și încă una, tunurile goeletei căscând o gaură enormă 
în carena balenierei. De pe vasul Întunecatului s-a auzit un 
strigăt disperat, iar Furtunoșii lui Sturmhond au profitat de 
avantaj, și goeleta a scăpat de rafalele de vânt ale inamicului. 

După ce s-a împrăștiat fumul tunurilor, am văzut un 
bărbat în negru apropiindu-se de balustrada balenierei avariate. 
Un nou val de întuneric a năvălit spre noi, dar acesta era diferit 
de celelalte. Șerpuia pe apa mării de parcă și-ar fi croit drum 
până la noi târându-se cu ghearele, și era însoțit de un țăcănit 
înfiorător, ca al unui roi uriaș de insecte furioase. 

Întunericul s-a rostogolit și a făcut spumă, ca un val ce se 
sparge de o stâncă, apoi a început să se descompună sub forma 
unor siluete nedeslușite. Lângă mine, Mal a îngânat o rugăciune 
și a dus pușca la umăr. Mi-am concentrat puterea și am făcut o 
Tăietură, despicând norul negru și încercând să distrug 
nichevo'ya înainte să-și desăvârșească forma. Dar nu i-am putut 
opri pe toți nimicnicii. Se apropiau de nava noastră într-o 

hoardă urlătoare, împânzită cu dinţi și gheare negre. 

Echipajul lui Sturmhond a deschis focul. 

Nichevovya au ajuns la catargele goeletei, răsucindu-se în 
jurul pânzelor, smulgând ca pe niște fructe marinarii cățărați pe 
funii. Apoi au coborât pe punte. Mal trăgea foc după foc, iar 
marinarii lui Sturmhond și-au scos săbiile din teacă, dar 
gloanţele și tăișul armelor păreau doar să încetinească 
înaintarea monștrilor. Trupurile întunecate șovăiau câteva clipe, 
apoi își recăpătau forma, continuându-și neabătut înaintarea. 

Goeleta mergea înainte, îndepărtându-se tot mai mult de 
balenieră. Dar nu suficient de repede. S-a auzit din nou acel 
țipăt strident și un alt val de întuneric șerpuitor a pornit 
rostogolindu-se către noi, separându-se în siluete înaripate — 
întăriri pentru soldații de umbră cățăraţi pe vasul nostru. 

Sturmhond i-a făcut semn cu mâna unuia dintre 
Furtunoșii care invocau rafale de vânt pentru pânze. 

— Fulger! i-a strigat el. 

Am tresărit. Nu putea vorbi serios. Furtunoșilor nu li se 
dădea voie niciodată să invoce fulgere. Erau prea imprevizibile, 
prea periculoase. Unde mai pui că eram în largul marii. Pe o 
navă de lemn. Dar Furtunoșii n-au ezitat. Au început să-și frece 
palmele între ele, iar presiunea aerului a început să crească, 
făcându-mi urechile să pocnească. Atmosfera era încărcată de 
electricitate. 

Abia am avut timp să ne aruncăm pe punte înainte ca 
fulgerele zigzagate să brăzdeze cerul. Descumpănit preț de 
câteva clipe, noul val de nimicnici s-a împrăștiat în toate părțile. 

— Acum! a răcnit Sturmhond. Furtunoși, cu toată puterea 
înainte! 

Mal și cu mine am fost izbiți de balustradă în clipa când 
goeleta a țâșnit înainte, părând să zboare pe deasupra valurilor. 

Am văzut un nou val întunecat pornind dinspre balenieră. 
Am sărit în picioare și mi-am adunat toate puterile, pregătindu- 
mă să resping atacul. 

Dar nimicnicii n-au mai ajuns la noi. Părea că puterea 
Întunecatului avea și ea limite. leșiserăm din raza lui de acţiune. 

M-am aplecat deasupra balustradei. Vântul și stropii fini 
împroșcaţi de goeletă îmi biciuiau pielea, iar vasul Întunecatului 
și valul de nichevo'ya au dispărut în cele din urmă la orizont. 
Din piept mi-a scăpat un amestec ciudat de scâncet și hohot de 
râs. 

Mal m-a cuprins în brațe, iar eu l-am strâns cu putere, 
simțindu-i pe obraz cămașa umedă, ascultându-i bătăile 
puternice ale inimii, savurând incredibilul adevăr că încă eram 
amândoi în viaţă. 

Apoi, în ciuda sângelui vărsat și a camarazilor pierduţi, 
echipajul a izbucnit în urale. Chiuiau, răcneau, strigau și 
fluierau. Sus pe catarg, Tolya și-a ridicat pușca și a dat capul pe 
spate, scoțând un urlet de triumf care mi-a făcut pielea de găină. 

M-am desprins din îmbrăţișarea lui Mal și ne-am uitat 
împreună la marinarii care chiuiau și râdeau în jurul nostru. 
Știam că amândoi ne gândeam la aceeași întrebare: oare în ce 
încurcătură intraserăm? 


Capitolul 5 


Ne-am proptit de balustradă și ne-am lăsat trupurile să 
alunece ușor pe zăbrele de lemn, până am ajuns amândoi pe 
punte, sprijiniți unul de altul, năuciţi și frânți de oboseală. 
Scăpaserăm de Întunecatul, dar ne aflam pe o navă străină, 
înconjurați de o ceată de Grisha smintiţi, îmbrăcaţi în marinari, 
care urlau ca niște câini turbați. 

— Eşti teafără? m-a întrebat Mal. 

Am încuviințat din cap. Rana de la umăr mă ardea, însă 
eram nevătămată, și tot trupul îmi revenise la viață, pentru că 
reîncepusem să-mi folosesc puterea. 

— Tu? am întrebat eu. 

— N-am nici măcar o zgârietură, a zis el surprins. 

Nava tăia valurile cu o viteză incredibilă, propulsată atât 
de Furtunoși, cât și de alți câțiva marinari care de fapt erau Iscă- 
Valuri. După ce s-au domolit groaza și iureșul bătăliei, am simţit 
că eram udă leoarcă. Au început să-mi clănțăne dinții. Mal m-a 
cuprins pe după umeri și, la un moment dat, un marinar a 
aruncat o pătură peste noi. 

În cele din urmă, Sturmhond a cerut să ne oprim și să fie 
strânse pânzele. Furtunoșii și cei câțiva Iscă-Valuri au coborât 
mâinile și s-au sprijinit unii de alții, secătuiți de vlagă. Aveau 
ochi scăpărători și fețe radioase de la invocarea puterii. 

Goeleta s-a oprit și a început să se legene ușor, învăluită 
brusc într-o tăcere apăsătoare. 

— Faceţi de cart, a poruncit Sturmhond. 

Privyet a trimis în vârful catargului un marinar cu o 
lunetă, iar Mal și cu mine ne-am ridicat în sfârșit în picioare. 

Sturmhond s-a apropiat de grupul de Iscă-Valuri și 
Furtunoși istoviţi, bătându-i ușor pe spate și spunându-le câteva 
vorbe cu glas scăzut. Apoi a trimis sub punte marinarii răniți, 
unde am presupus că urmau să fie îngrijiţi de un medic sau 
poate chiar de un Vindecător Corporalki. Corsarul părea să aibă 
în subordine Grisha de toate felurile. 

După aceea, Sturmhond s-a apropiat de mine, scoțând un 
cuțit de la brâu. Am ridicat mâinile, iar Mal s-a așezat în fața 
mea, îndreptând pușca spre pieptul lui Sturmhond. În clipa 
următoare, toți marinarii din jur și-au scos săbiile din teacă și și- 
au pregătit pistoalele. 

— Ușor, Oretsev, a spus Sturmhond, încetinind pasul. Am 
îndurat multe ca să te aduc pe vasul meu. Ar fi păcat să te 
ciuruim tocmai acum. 

Apoi i-a întins cuțitul, întorcându-l cu plăselele spre mine: 

— Ăsta e pentru dragon. 

Biciul mărilor. Prinsă în vâltoarea bătăliei, aproape că 
uitasem de Rusalye. 

Mal a șovăit o clipă, apoi a coborât pușca. 

— Înapoi, le-a cerut Sturmhond marinarilor, iar aceștia și- 
au vârât în teacă săbiile și pistoalele. 

Apoi i-a făcut semn cu capul lui Tamar, spunându-i: 

— Aduceţi-l încoace. 

La ordinele lui Tamar, câțiva marinari s-au aplecat peste 
balustrada de la tribord și au desfăcut o rețea complicată de 
funii. S-au opintit și au tras cu grijă, ridicând trupul dragonului 
pe punte. Biciul mărilor a căzut cu o bufnitură pe podeaua de 
lemn, încă zvârcolindu-se ușor în plasa argintie. Apoi a atacat 
prin surprindere, mușcând aerul cu dinţii săi uriași. Am sărit cu 
toţii înapoi. 

— Din câte am înţeles, tu trebuie s-o faci, a spus 
Sturmhond, întinzându-mi iarăși cuțitul. 

M-am uitat la corsar, întrebându-mă cât de multe știa 
despre amplificatoare și despre acest amplificator, în special. 

— Haide, m-a îndemnat el. În curând trebuie s-o luăm din 
loc. Vasul Întunecatului e avariat, dar până la urmă or să-l 
repare. 

Cuţitul din mâna lui Sturmhond strălucea ușor în lumina 
soarelui. Oțel Grisha. Nu știu de ce, dar nu eram surprinsă. 

Dar încă șovăiam. 

— Tocmai am pierdut treisprezece marinari de nădejde, a 
spus Sturmhond calm. Nu-mi spune că totul a fost în zadar. 

M-am uitat la biciul mărilor, care zăcea tresărind pe 
punte. Aerul îi șuiera ușor prin branhii, iar ochii roșii i se 
încețoșaseră, dar încă erau plini de furie. Mi-am amintit de 
privirea întunecată și fixă a cerbului, de spaima lui mută de 
dinainte să moară. 

Cerbul trăise atâta timp în imaginaţia mea, încât, atunci 
când ieșise în sfârșit dintre copaci, pășind în luminișul 
înzăpezit, îmi era aproape familiar, simțeam că-l cunoșteam de 
mult. Biciul mărilor îmi era străin, mai mult mit decât realitate, 
deși trupul său rănit era o dovadă tristă și neîndoielnică. 

— Oricum n-o să supraviețuiască, a spus corsarul. 

Am apucat plăselele cuţitului. Era greu. Oare asta e 
îndurare? Cu siguranţă, nu era îndurarea de care dădusem 
dovadă față de cerbul Morozovei. 

Rusalye. Prințul blestemat, straja de pe Drumul Oaselor. 
În povești, momea fecioare singure să i se urce pe spate și le 
purta râzând peste valuri, până ajungeau prea departe ca să mai 
poată striga după ajutor. Apoi se scufunda și le ducea cu el în 
palatul său de sub ape. Dar fetele se prăpădeau pentru că acolo 
nu era nimic de mâncare în afară de corali și de perle. Rusalye 
își cânta cântecul trist și vărsa lacrimi peste trupurile lor 
neînsuflețite, apoi se întorcea la suprafață să-și caute altă regină. 

Povești, mi-am spus în sinea mea. Nu e un prinţ, ci doar un 
animal suferind. 

Trupul îi sălta ritmic, iar fălcile sale mușcau în van aerul. 
În spate avea înfipte două harpoane, iar din răni i se prelingea 
un sânge apos. Am ridicat cuțitul, neștiind ce să fac, unde să-l 
înfig. Îmi tremurau mâinile. Biciul mărilor a scos un oftat 
șuierător și jalnic, un slab ecou al corului magic pe care îl 
auzisem mai devreme. 

Mal a făcut un pas în față și mi-a zis cu glas răgușit: 

— Pe toți sfinţii, Alina, fă-o! 

Mi-a luat cuțitul și l-a aruncat pe punte, apoi m-a apucat 
de mâini și mi le-a pus în jurul unuia dintre cele două harpoane. 
Cu o singură opintire, l-am adâncit în trupul dragonului. 

Biciul mărilor s-a cutremurat, apoi a împietrit, și sângele a 
început să i se reverse pe punte. 

Mal s-a uitat la mâinile lui, apoi și le-a șters de cămașa 
zdrențuită și s-a întors cu spatele. 

Tolya și Tamar s-au apropiat de noi. Mi s-a strâns 
stomacul. Știam ce urma. Nu-i adevărat, a spus o voce din capul 
meu. Poţi să pleci. Să lași totul în urmă. Iarăşi aveam 
sentimentul că lucrurile se întâmplau prea repede. Dar nu 
puteam arunca un asemenea amplificator în mare. Biciul 
mărilor deja își dăduse viața. Și dacă luam amplificatorul, nu 
însemna neapărat că aveam să-l folosesc. 

Trupul dragonului era acoperit în întregime cu solzi de un 
alb opalescent, strălucind în culorile curcubeului, cu excepția 
unei fâșii care începea între ochii săi mari și se continua peste 
muchia de sus a craniului, terminându-se în coama lui moale — 
bucata aceasta era acoperită cu solzi aurii. 

Tamar a scos un pumnal de la brâu și, cu ajutorul lui 
Tolya, a curăţat solzii aurii. Am făcut eforturi să nu-mi întorc 
privirea. Când au terminat, mi-au întins șapte solzi perfecţi, încă 
pătați de sânge. 

— Să păstrăm câteva clipe de reculegere pentru camarazii 
pe care i-am pierdut astăzi, a spus Sturmhond. Marinari de 
nădejde. Soldaţi de nădejde. Fie ca marea să-i poarte spre un 
port sigur și fie ca sfinţii să-i întâmpine pe un țărm mai însorit. 

A repetat Rugăciunea Marinarului și în kerchiană, după 
care Tamar a spus-o în shu. Preţ de câteva clipe, am rămas 
nemișcaţi și cu capetele plecate pe puntea legănată de valuri. Mi 

s-a pus un nod în gât. 

Muriseră alți câțiva oameni și încă o creatură magică și 
străveche, al cărei trup fusese profanat de oţelul Grisha. Am pus 
mâna pe coama strălucitoare a dragonului. Era rece și 
alunecoasă. Ochii lui roșii erau goi și întunecați. Am strâns 
solzii în palmă, simțind cum mi se adâncesc în carne marginile 
lor. Oare ce sfinți întâmpinau astfel de creaturi pe lumea 
cealaltă? 

După ce s-a scurs un minut lung, Sturmhond a spus cu 
glas scăzut: 

— Fie ca sfinţii să-i primească. 

— Fie ca sfinţii să-i primească, a răspuns echipajul. 

— Trebuie să mergem mai departe, a continuat căpitanul. 
Carena balenierei a fost spartă, dar Întunecatul are la bord 
Furtunoși, ba chiar și unu sau doi Fabrikatori. Și cine știe, poate 
că monștrii ăia pot fi învăţaţi să folosească niște cuie și ciocane. 
Așa că să nu riscăm. 

Apoi s-a întors către Privyet și i-a zis: 

— Dă-le Furtunoșilor câteva minute de odihnă și fă-mi 
raportul daunelor, apoi o luăm din loc. 

— Da, kapitan, a răspuns Privyet prompt, apoi, după o 
clipă de ezitare, a adăugat: Kapitan... e posibil ca solzii de 
dragon să se vândă la preţuri foarte bune, indiferent de culoare. 

Sturmhond s-a încruntat, apoi a încuviințat scurt din cap. 

— Luaţi ce vreți, apoi curăţaţi puntea și să plecăm. Știți 
unde trebuie să ajungem. 

Câțiva marinari s-au repezit la dragon să-i curețe solzii. 
Nu mă puteam uita, așa că m-am întors imediat cu spatele la ei. 

Sturmhond a venit lângă mine. 

— Nu-i judeca prea aspru, a spus, uitându-se peste umăr. 

— Nu pe ei îi judec, i-am răspuns. Tu ești căpitanul. 

— lar ei au niște pungi de umplut, părinți și frați de 
hrănit. Tocmai am pierdut jumătate din echipaj și n-am luat 
nicio pradă care să compenseze pierderea. Nu că tu n-ai fi 
atrăgătoare... 

— Ce caut aici? am întrebat. De ce ne-ai ajutat? 

— Eşti sigură că v-am ajutat? 

— Răspunde la întrebare, Sturmhond, a intervenit Mal, 
apropiindu-se de noi. De ce te-ai străduit să vânezi biciul 
mărilor, dacă apoi i l-ai dat Alinei? 

— N-am vânat biciul mărilor. V-am vânat pe voi. 

— De-aia ai iscat o răzmeriță împotriva Întunecatului? am 
întrebat. Ca să pui mâna pe mine? 

— Nu prea poți face răzmeriță pe propria ta navă. 

— Spune-i cum vrei, am zis eu cu exasperare. Dar dă-mi o 
explicaţie. 

Sturmhond s-a lăsat pe spate și s-a sprijinit cu coatele pe 
balustradă, plimbându-și privirea peste punte. 

— După cum i-aș fi explicat și Întunecatului, dacă s-ar fi 
sinchisit să întrebe — lucru pe care, din fericire, nu l-a făcut —, 
când angajezi un om care își vinde onoarea, problema e că 
oricând poate apărea cineva care plătește mai mult. 

Am rămas cu gura căscată. 

— L-ai trădat pe Întunecatul pentru bani? 

— „Trădat“ e un cuvânt cam tare. Abia dacă îl cunosc pe 
individ. 

— Eşti nebun, am spus. Doar știi ce poate să facă. Nu 
merită să-ți asumi un asemenea risc pentru nicio avere din 
lume. 

Sturmhond a zâmbit. 

— Asta rămâne de văzut. 

— Întunecatul te va vâna pentru tot restul vieții. 

— Atunci tu și cu mine vom avea ceva în comun, nu-i așa? 
În plus, îmi place să am dușmani puternici. Mă face să mă simt 
important. 

Mal și-a încrucișat braţele și l-a măsurat din priviri pe 
corsar. 

— Nu-mi dau seama dacă ești nebun sau prost. 

— Am atâtea calități..., a spus Sturmhond. Îmi dau seama 
că poate fi greu de ales. 

Am clătinat din cap. Corsarul nu era în toate mințile. 

— Vasăzică cineva te-a plătit mai bine, am spus. Cine te-a 
angajat? Unde ne duci? 

— Mai întâi, răspunde-mi la o întrebare, a zis Sturmhond. 

Apoi și-a vârât mâna în redingotă, a scos o cărțulie roșie și 
mi-a aruncat-o. 

— De ce o avea Întunecatul tot timpul la el? Nu mi se pare 
genul religios. 

Am prins-o și m-am uitat la copertă, dar deja știam ce era. 
Literele aurii străluceau în soare. 

— Ai furat-o? l-am întrebat. 

— Atât cărțulia, cât și alte câteva documente din cabina 
lui. Deși, înc-o dată, din moment ce propriu-zis era cabina mea, 
nu sunt sigur că se poate numi furt. 

— Propriu-zis, am subliniat eu pe un ton iritat, cabina îi 
aparține căpitanului de la care ai furat nava. 

— Adevărat, a recunoscut Sturmhond. Dacă povestea asta 
cu Invocatoarea Soarelui se dovedește a fi o aiureală, ai putea 
lua în calcul cariera de avocată. Pare că ai o fire cârcotașă. Dar 
trebuie să precizez că asta îți aparține. 

A întins mâna și a deschis cartea. Numele îmi era înscris 
pe interiorul copertei: Alina Starkova. 

Am încercat să par indiferentă, dar mintea mi-a fost 

copleșită brusc de gânduri. Era exemplarul meu din Istorii 
Sankt'ya, cel pe care mi-l dăduse Aparatul cu câteva luni în 
urmă, în biblioteca din Micul Palat. Probabil că Întunecatul 
pusese să-mi fie percheziționată camera după ce fugisem din Os 
Alta, dar de ce să fi luat tocmai această carte? Și de ce era atât de 
îngrijorat că poate o citisem? 

Am răsfoit paginile cu ilustrații frumoase, dar surprinzător 
de macabre, dat fiind că era o carte pentru copii. Unii sfinți erau 
înfățișați făcând minuni sau acte de caritate: Sankt Feliks între 
crengile mărului sau Sankta Anastasia scăpând Arkeskul de 
ciumă. Dar cele mai multe pagini îi înfățișau pe sfinţi în timpul 
martiriului: Sankta Lizabeta trasă și despicată de patru cai, 
decapitarea lui Sankt Lubov, Sankt Ilya în lanţuri. Am privit mai 
cu atenţie ilustrația cu Sankt Ilya și am îngheţat. De data asta, 
nu mi-am mai putut ascunde reacția. 

— Interesant, nu-i așa? a spus Sturmhond, lovind pagina 
cu degetul său lung. Dacă nu mă înșel, asta e creatura pe care 
tocmai am capturat-o. 

Nu încăpea niciun dubiu: în spatele lui Sankt Ilya, 
șerpuind în valurile unui lac sau ale unui ocean, se vedea silueta 
inconfundabilă a biciului mărilor. Dar asta nu era tot. Am făcut 
un efort să nu duc mâna la colierul Morozovei. 

Am închis cartea și am ridicat din umeri: 

— O simplă legendă. 

Mal mi-a aruncat o privire nedumerită. Nu știam dacă 
văzuse ce era pe pagină. 

Nu voiam să-i înapoiez cărțulia lui Sturmhond, dar deja 
era foarte suspicios, așa că am hotărât să i-o întind, sperând că 
nu-mi va observa tremurul mâinii. 

Sturmhond s-a uitat cu atenţie la mine, apoi s-a ridicat de 
pe balustradă, aranjându-și mânecile redingotei. 

— Păstreaz-o. La urma urmelor, chiar e a ta. După cum 
probabil ai observat, am un respect profund față de proprietăţile 
personale. În plus, o să ai nevoie de ceva cu care să-ţi ocupi 
mintea până ajungem la Os Kervo. 

Mal și cu mine am tresărit. 

— Ne duci în Ravka de Vest? am întrebat. 

— Vă duc să faceți cunoștință cu clientul meu și asta e tot 
ce vă pot spune. 

— Cum îl cheamă? Ce vrea de la mine? 

— Eşti sigură că e un bărbat? Poate te duc la regina 
fjerdană. 

— La ea mă duci? 

— Nu. Dar e întotdeauna înțelept să ai mintea deschisă. 

Am scos un oftat disperat. 

— Răspunzi vreodată direct la o întrebare? 

— Greu de zis. la uite, iar am fost evaziv. 

M-am întors spre Mal, cu pumnii încleștați. 

— Îl omor. 

— Răspunde la întrebare, Sturmhond, a mârâit Mal. 

Sturmhond a ridicat dintr-o sprânceană. 

— Două lucruri vreau să știți, a spus el, și tonul i-a devenit 
iarăși glacial. Unu, căpitanilor nu le place să primească ordine 
pe propriile lor nave. Doi, aș vrea să vă propun un târg. 

— De ce am avea încredere în tine? a pufnit Mal. 

— Nu prea aveţi de ales, a răspuns Sturmhond, revenind 
la un ton amical. Știu foarte bine că puteţi să-mi scufundați 
vasul și să ne trimiteţi pe toți pe fundul mării, dar sper că veți 
sta totuși de vorbă cu clientul meu. Ascultaţi ce are de spus. 
Dacă nu vă place ce vă propune, vă jur că am să vă ajut să 
evadați. Am să vă duc oriunde în lume. 

Nu-mi venea să-mi cred urechilor. 

— Deci l-ai trădat pe Întunecatul, iar acum ai de gând să 
te sucești din nou și să-l tragi în piept și pe noul tău client? 

— Nicidecum, a spus Sturmhond, pe un ton sincer 
ofensat. Clientul meu m-a plătit să vă duc în Ravka, nu să vă țin 
acolo. Pentru asta ar trebui să mă plătească suplimentar. 

M-am uitat la Mal, care a ridicat din umeri și a spus: 

— E un mincinos și, probabil, un nebun, dar are și 
dreptate. Nu prea avem de ales. 

Mi-am frecat tâmplele. Simțeam că mă paşte o migrenă. 
Eram obosită și dezorientată, iar Sturmhond avea un fel de a 
vorbi care mă îndemna să împușc pe cineva. Preferabil pe el. 
Dar tot el era cel care ne scăpase din mâinile Întunecatului și, în 
plus, după ce coboram de pe vasul corsarului, puteam să ne 
găsim singuri un mijloc de evadare. Deocamdată nu puteam 
gândi mai departe de-atât. 

— Bine, am spus. 

Sturmhond a zâmbit. 

— Mă bucur să aflu că n-o să ne înecaţi pe toți. 

I-a făcut semn unui marinar de pe punte și i-a poruncit: 

— Adu-o pe Tamar și spune-i că va împărți cabina cu 
Invocatoarea. 

Apoi a făcut semn cu mâna spre Mal: 

— El poate să stea cu Tolya. 

Mal a dat să protesteze, dar corsarul nici măcar nu l-a 
lăsat să deschidă gura. 

— Așa merg lucrurile pe nava asta. Vă las pe amândoi să 
umblațţi liberi pe Volkvolny până ajungem în Ravka, dar vă rog 
să nu abuzați de firea mea generoasă. Nava are reguli, iar eu am 
limite. 

— Şi eu am limite, a zis Mal printre dinţi. 

I-am pus mâna pe braţ. Și eu m-aș fi simțit mai în 

siguranță dacă am fi stat împreună, dar nu era momentul să se 
ia la harță cu corsarul. 

— Nu-i nimic, am spus. O să fie bine. 

Mal s-a încruntat, apoi s-a răsucit pe călcâie și a traversat 
puntea, pierzându-se în haosul ordonat de funii și pânze. Am 
făcut un pas în urma lui. 

— Ar fi bine să-l lași în pace, a spus Sturmhond. E genul 
care trebuie lăsat singur o vreme, să-și facă reproșuri și gânduri 
negre. Altfel devine irascibil. 

— lei ceva în serios? 

— Evit pe cât posibil s-o fac. Altminteri viața devine foarte 
plicticoasă. 

Am clătinat din cap. 

— Clientul tău... 

— Nu te obosi să mă întrebi. Inutil să-ți spun că am avut o 
mulțime de oferte. Ești foarte căutată de când ai dispărut din 
Falie. Bineînțeles, multă lume cred că ai murit. lar asta face să-ți 
scadă prețul. N-o lua personal. 

M-am uitat la marinarii care se sforțau să ridice biciul 
mărilor. S-au opintit toți odată și l-au rostogolit peste 
balustradă. Dragonul s-a izbit de apă cu un pleosc puternic și, 
într-o clipă, Rusalye a dispărut, înghiţit de valuri. 

S-a auzit un fluierat prelung. Marinarii s-au împrăștiat la 
posturile lor, iar Furtunoșii s-au așezat lângă catarge. Câteva 
secunde mai târziu, pânzele s-au umflat ca niște flori mari și 
albe, iar goeleta a pornit spre Ravka — spre acasă. 

— Ce-ai de gând să faci cu solzii ăia? m-a întrebat 
Sturmhond. 

— Nu știu. 

— Nu? În ciuda înfățișării mele fabuloase, să ştii că nu-s 
un frumușel prostănac, așa cum par la prima vedere. 

Întunecatul voia să porți solzii dragonului. 

Atunci de ce nu l-a omorât cu mâna lui? Când Întunecatul 
omorâse cerbul și îmi pusese la gât colierul Morozovei, crease 
între noi o legătură care avea să dureze veșnic. M-au trecut fiorii 
când mi-am amintit cum se folosise de acea legătură ca să preia 
controlul asupra puterii mele, iar mie îmi era cu neputinţă să 
mă opun. Oare solzii dragonului i-ar fi oferit un control 
asemănător asupra mea? Și dacă da, de ce nu profitase de 
ocazie? 

— Deja am un amplificator, am spus. 

— Unul puternic, dacă mă iau după poveștile care mi-au 
ajuns la urechi. 

Cel mai puternic amplificator din câte existaseră. Așa îmi 
spusese Întunecatul, iar eu îl crezusem. Dar dacă nu știam toată 
povestea? Dacă nu apucasem să cunosc toată puterea cerbului? 
Am clătinat din cap. Era o nebunie. 

— Amplificatoarele nu pot fi combinate. 

— Am răsfoit și eu Istorii Sanktya, a răspuns el. Și, din ce- 
am văzut în ea, pare cât se poate de posibil. 

Am simțit greutatea volumașului în buzunar. Oare 
Întunecatul se temea că aș fi putut învăţa secretele Morozovei 
din paginile unei cărțulii pentru copii? 

— Nu-ţi dai seama ce spui, i-am răspuns eu lui 
Sturmhond. Niciun Grisha nu și-a luat vreodată un al doilea 
amplificator. Riscurile... 

— Ar fi bine să nu folosești cuvântul ăsta în preajma mea. 
Mă dau în vânt după riscuri. 

— Nu de genul ăsta, am răspuns eu apăsat. 

— Păcat, a spus el cu glas scăzut. Dacă ne prinde din urmă 
Întunecatul, nu cred că nava și echipajul vor supravieţui unei 
noi lupte. Un al doilea amplificator ar putea echilibra forțele. Ba 

chiar ar putea să ne dea un avantaj. Urăsc luptele cinstite. 

— Sau ar putea să mă omoare, sau să scufunde nava, sau 
să creeze o nouă Falie, sau chiar ceva mai rău. 

— Prăpaăstioasă mai ești! 

Degetele mi s-au furișat în buzunar, căutând marginile 
umede ale solzilor. Știam atât de puţine despre ele, iar 
cunoștințele mele de teorie Grisha erau cel mult sumare. Dar o 
regulă păruse întotdeauna foarte limpede: un Grisha, un 
amplificator. Mi-am amintit ce scria în unul dintre complicatele 
texte filosofice pe care trebuise să le citesc: De ce un Grisha nu 
poate avea decât un amplificator? Am să răspund la o altă 
întrebare în schimb: Ce este infinit? Universul și lăcomia 
oamenilor. Aveam nevoie de timp să mă gândesc. 

— Ai să te ţii de cuvânt? am spus eu în cele din urmă. Ai 
să ne ajuţi să evadăm? 

Nu știam de ce mă sinchiseam să întreb. Dacă avea de 
gând să ne trădeze, cu siguranță nu mi-ar fi spus. 

Mă așteptam să răspundă cu vreo glumă, așa că m-a luat 
prin surprindere răspunsul lui: 

— Eşti așa de dornică să-ţi părăsești iarăși țara? 

Am rămas nemișcată. Între timp, țara ta suferă. 
Întunecatul mă acuzase că abandonasem Ravka. Se înșela în 
multe privințe, dar simțeam că aici avea dreptate. Îmi lăsasem 
ţara în seama monștrilor din Falia Umbrei, a unui rege slab și a 
unor tirani hrăpăreți precum Întunecatul și Aparatul. Dacă 
dădeam crezare zvonurilor, Falia se extindea, iar Ravka se ducea 
de râpă. Din cauza Întunecatului. Din cauza colierului. Din 
cauza mea. 

Am ridicat fața către soare, simțind briza mării pe piele. 

— Îmi place să fiu liberă, i-am spus lui Sturmhond. 

— Câtă vreme trăiește Întunecatul, n-o să fii niciodată 

liberă. Și nici țara ta. Ştii bine. 

Îmi trecuse prin minte că Sturmhond era lacom sau 
imbecil, dar nu luasem în calcul varianta că ar putea fi patriot. 
La urma urmelor, era ravkan, și chiar dacă jafurile săvârșite îi 
umpluseră buzunarele, probabil ajutaseră țara în mai mare 
măsură decât firava flotă ravkană. 

— Vreau să pot alege. 

— Ai să poți alege, mi-a răspuns el. Pe cuvântul meu de 
mincinos și ucigaș. 

Apoi a dat să plece, dar s-a întors. 

— Ai dreptate într-o privință, Invocatoareo. Întunecatul e 
un dușman puternic. Poate ar fi momentul să-ţi faci niște aliați 
puternici. 

Nu voiam decât să scot Istorii Sankt'ya din buzunar și să 
studiez pe îndelete ilustraţia cu Sankt Ilya, dar Tamar deja mă 
aștepta să mă conducă în cabina ei. 

Goeleta lui Sturmhond nu semăna deloc cu masiva navă 
comercială care ne dusese pe Mal și pe mine în Novyi Zem, nici 
cu baleniera veche pe care tocmai o lăsaserăm în urmă. Era 
zveltă, elegantă și bine înarmată. Tamar mi-a spus că 
Sturmhond o capturase de la un pirat zemenit care ataca navele 
ravkane în apropierea porturilor de pe coasta de sud. Lui 
Sturmhond îi plăcuse nava atât de mult, încât o transformase în 
propria lui navă și o rebotezase Volkvolny — Lupul Valurilor. 

Lupul Valurilor. Câinele roșu de pe steagul navei. 
Sturmhond — „dulăul dezlănțuit“. Măcar acum știam de ce 
lătrau și chelălăiau marinarii lui. 

Nicio palmă din suprafața goeletei nu rămăsese nefolosită. 
Echipajul dormea pe puntea armelor. În caz de atac, hamacurile 
puteau fi strânse imediat, iar în locul lor erau trase tunurile. Și, 
dat fiind că erau câțiva Corporalki la bord, nu era nevoie și de 

un medic otkazat'sya, drept care cabina medicului și cămara cu 
doctorii fuseseră transformate în cabina lui Tamar. Era o 
încăpere foarte mică, în care abia încăpeau două hamacuri și un 
cufăr. Pereţii erau acoperiți de dulapuri pline cu leacuri 
nefolosite: alifii și uleiuri, pudră de arsenic și tinctură de 
antimoniu. 

M-am așezat cu grijă pe unul dintre hamacuri, rămânând 
cu picioarele pe podea. Cu gândul la cărțulia roșie vârâtă în 
buzunarul hainei, am urmărit-o pe Tamar deschizând capacul 
cufărului și dându-și jos armele: cele două pistoale atârnate la 
piept, cele două toporașe de la brâu, un pumnal din cizmă și 
încă unul din teaca prinsă la brâu. Era un arsenal ambulant. 

— Îmi pare rău pentru prietenul tău, a spus ea, apoi a scos 
din buzunar o pungă ce părea plină cu gloanţe și a trântit-o în 
cufăr. 

— De ce? am întrebat, făcând un cerc pe podea cu vârful 
cizme. 

— Frate-miu sforăie ca un urs beat. 

— Și Mal sforăie, am zis, izbucnind în râs. 

— Înseamnă c-or să facă un duet. 

A dispărut preț de câteva clipe și s-a întors cu o găleată. 

— Cei câțiva Iscă-Valuri din echipaj au umplut toate 
butoaiele cu apă de ploaie. Așa că poți să te speli în voie dacă 
vrei. 

De obicei, apa dulce era un lux la bordul unei nave, însă, 
dat fiind că aveam Grisha printre noi, nu eram obligaţi să facem 
economie. 

Tamar și-a vârât capul în găleată, apoi și-a zbârlit părul 
scurt. 

— Iscoada e un bărbat chipeș, a zis. 

— Nu mai spune, am făcut eu, dându-mi ochii peste cap. 

— Nu-i genul meu, dar e chipeș. 

Am ridicat din sprâncene. Experienţa îmi spunea că Mal 
era genul tuturor femeilor. Dar nu aveam de gând să-i pun 
întrebări personale lui Tamar. Dacă nu puteam avea încredere 
în Sturmhond, nu puteam avea încredere nici în oamenii lui, și 
nici nu voiam să mă atașez de vreunul dintre ei. Îmi învățasem 
lecţia cu Genya și îmi era de ajuns o prietenie stricată. Așa că am 
schimbat subiectul: 

— Am văzut că sunt și kerchieni în echipajul lui 
Sturmhond. N-au superstiția că nu e bine să navighezi cu o 
femeie la bord? 

— Sturmhond face lucrurile în felul lui. 

— Și nu te... sâcâie nimeni? 

Tamar a zâmbit, dinţii albi strălucindu-i pe chipul 
bronzat. A lovit dintele de rechin lustruit care-i atârna la gât și 
mi-am dat seama că era un amplificator. 

— Nu, a răspuns ea simplu. 

— Ah... 

Tamar a scos brusc încă un cuțit din mânecă. 

— E drept că mă ajută și ăsta. 

— Cum îţi alegi arma? am zis eu, cu respiraţia tăiată. 

— Depinde de stare. 

Apoi a răsucit cuțitul în mână și mi l-a întins. 

— Sturmhond a ordonat să fii lăsată în pace, dar în caz că 
vreunul se îmbată și uită... știi să ai grijă de tine? 

Am încuviințat din cap. Nu umblam cu treizeci de cuțite 
la mine, dar nici nu eram complet nepricepută. 

Și-a scufundat iarăși capul în apă, apoi mi-a spus: 

— Pe punte se joacă zaruri. Și vreau să-mi iau raţia de 
băutură. Poţi să vii și tu. 

Nu mă dădeam în vânt nici după rom, nici după jocurile 

de noroc, dar tot eram tentată să ies. Mă simțeam plină de 
energie după ce îmi folosisem puterea împotriva nimicnicilor. 
Eram vioaie și hămesită pentru prima oară după câteva 
săptămâni. Dar am clătinat din cap. 

— Nu, mersi. 

— Cum vrei. Am de încasat niște bani. Privyet a pariat că 
n-o să ne întoarcem. Jur că avea o moacă de doliu când ne-a 
văzut sărind peste balustrada balenierei. 

— A pariat c-o să fiți omorâți? am spus eu pe un ton uluit. 

Tamar a izbucnit în râs. 

— ÎI înţeleg. Să te pui cu Întunecatul și cu ceata lui de 
Grisha? Toată lumea știa că era sinucidere curată. Până la urmă, 
a trebuit să tragem la sorţi cine se alege cu această onoare... 

— lar tu și fratele tău pur și simplu aţi avut ghinion? 

— Noi doi? a zis Tamar, oprindu-se în ușă. 

Avea părul ud, iar lumina lămpii se reflecta în zâmbetul ei 
de Sfâșie-Inimi. 

— Noi n-am tras la sorţi, a zis ea ieșind din cabină. Ne-am 
oferit voluntari. 

N-am avut ocazia să vorbesc cu Mal între patru ochi decât 
târziu în noapte. Am fost invitați să luăm cina cu Sturmhond în 
cabina lui, și a fost o masă tare ciudată. Mâncarea ne-a fost 
servită de un valet cu maniere impecabile, care era cu câţiva ani 
mai în vârstă decât oricare dintre cei de la bord. Am mâncat mai 
bine decât mâncaserăm vreodată în ultimele săptămâni: pâine 
proaspătă, eglefin' fript, ridichi murate și un vin roșu frapat, 
care m-a amețit după doar câteva guri. 

Aveam o foame de lup, ca de fiecare dată după ce îmi 
foloseam puterea, dar Mal a mâncat puțin și a vorbit și mai 
puţin, până în clipa când Sturmhond a pomenit de încărcătura 


6 : . š 
Peşte marin de 50-90 cm lungime, foarte apreciat ca pește de consum. 

de arme pe care o ducea în Ravka. În clipa aceea, Mal s-a 
însuflețit dintr-odată și au petrecut restul cinei discutând despre 
pistoale, grenade și alte mijloace captivante de a arunca 
lucrurile în aer. Dar nu mă puteam concentra la discuţia lor. În 
timp ce sporovăiau despre puștile cu repetiţie folosite la 
frontiera zemenită, nu mă puteam gândi decât la solzii din 
buzunar și la ce urma să fac cu ei. 

Să îndrăznesc să-mi iau un al doilea amplificator? Eu 
curmasem viața dragonului, deci puterea lui îmi aparținea. Dar 
dacă solzii funcționau precum colierul, atunci puteam să ofer 
această putere cui doream. Aș fi putut da solzii unui Sfâșie-Inimi 
din echipajul lui Sturmhond, poate chiar lui Tolya, să încerc să 
preiau controlul asupra lui, la fel cum făcuse și Întunecatul cu 
mine. L-aș fi putut obliga pe corsar să ne ducă înapoi în Novyi 
Zem. Dar nu asta îmi doream. 

Am luat încă o gură de vin. Trebuia să stau de vorbă cu 
Mal. 

Ca să treacă timpul, am început să studiez cabina lui 
Sturmhond. Totul era din lemn lăcuit și alamă lustruită. Biroul 
era acoperit cu hărți, piesele unui sextant demontat și desene 
ciudate care păreau să înfățișeze aripa cu articulaţii a unei păsări 
mecanice. Masa strălucea de porțelanuri și cristaluri kerchiene, 
iar vinurile aveau etichete în limbi pe care nu le recunoșteam. 
Totul e jefuit, mi-am dat seama dintr-odată. Sturmhond se 
descurcase binișor în viață. 

În plus, am avut ocazia să mă uit la el cu atenţie pentru 
prima oară. Era probabil cu patru-cinci ani mai mare decât mine 
și avea o față foarte ciudată: bărbie foarte ascuţită, ochi de un 
verde-tulbure și păr de un roșcat neobișnuit. Părea că își rupsese 
nasul de mai multe ori și de fiecare dată îi fusese pus la loc de 
mântuială. La un moment dat, m-a surprins că-l studiam și aș fi 

putut să jur că a întors capul din lumină ca să nu-l mai văd bine. 

Când am plecat, în cele din urmă, din cabina lui 
Sturmhond, era trecut de miezul nopții. Am urcat pe punte și l- 
am condus pe Mal într-un loc retras dinspre proră. Știam că 
erau marinari de cart în vârful catargului mic, dar nu știam când 
mai aveam ocazia să vorbesc cu el între patru ochi. 

— Îmi place de el, a spus Mal, legănându-se ușor din 
cauza vinului. E drept că vorbește prea mult și ar fi în stare să-ți 
fure nasturii de la cizme, dar nu-i băiat rău, și pare să știe multe 
despre... 

— Taci odată! am șoptit eu. Vreau să-ți arăt ceva. 

Mal s-a uitat la mine cu un aer confuz. 

— Nu-i nevoie să fii politicoasă. 

Nu l-am luat în seamă, ci pur și simplu am scos Istorii 
Sankt'ya din buzunar. 

— Uite, am spus, deschizând cărțulia și invocând o rază 
de lumină peste chipul triumfător al lui Sankt Ilya. 

Mal a înmărmurit. 

— Cerbul, a spus el. Și Rusalye. 

Apoi s-a uitat cu atenţie la ilustrație, iar eu, cu privirea 
aţintită pe chipul lui, am așteptat să-și dea singur seama. 

— Pe toți sfinţii! a șoptit Mal în cele din urmă. Există și un 
al treilea amplificator. 


Capitolul 6 


Sankt Ilya stătea în picioarele goale pe malul unei mări 
întunecate. Era îmbrăcat cu un veșmânt zdrențuit, de culoare 
purpurie, și ținea mâinile întinse, cu palmele în sus. Chipul îi era 
luminat de expresia calmă și fericită pe care o aveau toți sfinții 
în picturi, de obicei chiar înainte să fie omorâţi într-un mod 
înfiorător. La gât avea un cerc de fier care cândva fusese legat cu 

lanţuri grele de cătușele de la mâini. Acum, lanţurile erau 
sfărâmate și zăceau la picioarele sale. 

În spatele lui Sankt Ilya, valurile erau tăiate de trupul 
unduitor al unui șarpe alb. 

lar lângă sfânt era așezat un cerb care ne privea cu ochi 
negri și ficși. 

Dar nu aceste două creaturi ne-au atras atenţia. Peisajul 
din spatele umărului stâng al sfântului era încadrat de munți, iar 
deasupra lor se distingea cu greu o pasăre care dădea târcoale 
unui arc înalt de piatră. 

Degetul lui Mal s-a plimbat peste penele ei lungi din 
coadă, colorate în alb și în nuanţa palidă de auriu cu care era 
pictată și aureola lui Sankt Ilya. 

— Nu se poate, a spus el. 

— Cerbul a fost adevărat. La fel și biciul mărilor. 

— Dar asta e... altceva. 

Avea dreptate. Pasărea de foc nu apărea într-o singură 
poveste, ci într-o mie. Se afla în inima tuturor miturilor ravkane, 
fiind sursă de inspiraţie pentru nenumărate romane, balade, 
opere și piese de teatru. Se spunea că granițele Ravkăi fuseseră 
desenate de zborul păsării de foc și că râurile regatului 
izvorâseră din lacrimile ei. lar Os Alta fusese întemeiată acolo 
unde căzuse pe pământ aripa păsării de foc. Un tânăr războinic 
luase pana și o purtase cu el în luptă. Nicio armată nu putuse să- 
i țină piept, și astfel tânărul devenise primul rege al Ravkăi. Cel 
puţin așa spunea legenda. 

Pasărea de foc era Ravka. Și nu era menită să fie doborâtă 
de săgeata unei iscoade, pentru ca oasele ei să fie purtate de o 
orfană parvenită. 

— Sankt Ilya..., a spus Mal cu glas scăzut. 

— Ilya Morozova, am adăugat eu. 

— Vasăzică Morozova a fost un sfânt Grisha? 

Am pus vârful degetului pe pagină, plimbându-l pe cercul 
de fier de la gâtul sfântului și pe cele două cătușe de la 
încheieturile mâinilor sale. 

— Trei amplificatoare. Trei creaturi. lar noi avem două 
dintre ele. 

Mal a clătinat energic din cap, încercând probabil să 
îndepărteze ameţeala pricinuită de vin, apoi a închis brusc 
Istorii Sankt'ya. Preţ de o clipă, am crezut c-o va arunca în mare, 
dar în cele din urmă mi-a dat-o înapoi. 

— Și ce-ar trebui să facem acum? a spus el aproape furios. 

Mă gândisem la asta toată după-amiaza, toată seara și 
toată cina interminabilă, degetele mele pipăind iar și iar solzii 
dragonului, ca și când le-ar fi dus dorul. 

— Mal, Sturmhond are în echipaj și Fabrikatori. El zice că 
ar trebui să folosesc solzii... Și s-ar putea să aibă dreptate. 

Mal a întors brusc capul către mine. 

— Ce? 

Am înghiţit în sec și am continuat: 

— Puterea cerbului nu e suficientă. Nu dacă vreau să-l 
înfrunt pe Întunecatul. Nu dacă vreau să distrug Falia. 

— Şi răspunsul tău e un al doilea amplificator? 

— Deocamdată. 

— Deocamdată? a făcut el și și-a trecut o mână prin păr. 
Pe toți sfinţii! Le vrei pe toate trei. Vrei să vânezi pasărea de foc. 

M-am simţit dintr-odată neghioabă, lacomă, chiar și puţin 
caraghioasă. 

— Ilustraţia... 

— E doar un desen, Alina, a șoptit el cu furie. E un desen 
făcut de un călugăr mort. 

— Şi dacă e mai mult de atât? Întunecatul a spus că 

amplificatoarele lui Morozova erau diferite de toate celelalte, că 
erau menite să fie folosite împreună. 

— Ai început să primești sfaturi de la criminali? 

— Nu, dar... 

— Aţi mai făcut și alte planuri cât ați stat pitiți împreună 
sub punte? 

— N-am stat pitiți împreună, i-am răspuns eu tăios. 
Întunecatul doar încerca să te facă gelos. 

— Ei bine, a reușit, a răspuns el, strângând balustra da 
până i s-au albit încheieturile. Într-o bună zi, am să-i trag o 
săgeată în gât nenorocitului. 

Mi-a răsunat în minte vocea Întunecatului. Nu mai sunt 
alții ca noi. Am alungat-o imediat și am pus mâna pe braţul lui 
Mal. 

— Ai găsit și cerbul, și biciul mărilor, i-am zis. Poate că 
ești menit să descoperi și pasărea de foc. 

A izbucnit într-un hohot de râs amar, dar m-am simţit 
ușurată că măcar nu mai era furios. 

— Sunt o iscoadă pricepută, Alina, dar nu-s chiar atât de 
bun. Avem nevoie de un punct de pornire. Pasărea de foc ar 
putea fi oriunde în lume. 

— Poţi s-o găsești. Știu că poți. 

În cele din urmă, a oftat și mi-a acoperit mâna cu mâna 
lui: 

— Nu știu nimic despre Sankt Ilya. 

Nu mă surprindea. Erau foarte mulți sfinţi, câte unul 
pentru fiecare sat și fiecare lac din Ravka. În plus, la Keramzin 
religia era considerată o preocupare țărănească. Mergeam la 
biserică doar o dată sau de două ori pe an. Dintr-odată, mi-am 
amintit de Aparat. Îmi dăduse Istorii Sanktya, dar habar n- 
aveam cu ce intenţie și nici dacă știa secretul pe care îl conţinea. 

— Nici eu, i-am spus. Dar arcul acela trebuie să însemne 
ceva. 

— Îl recunoști de undeva? 

Când văzusem prima oară ilustraţia, arcul mi se păruse 
vag familiar. Dar cât mă ocupasem cu cartografia, mă uitasem 
pe nenumărate atlase, așa că în memoria mea erau învălmășite o 
mulțime de văi și de monumente din întreaga Ravkă și de 
aiurea. 

— Nu, am spus eu, clătinând din cap. 

— Bineînţeles că nu. Ar fi fost prea ușor. 

Mal a răsuflat prelung, apoi m-a tras lângă el, cercetându- 
mi chipul în lumina lunii. 

— Alina, mi-a zis, atingându-mi colierul, nu știm ce ţi-ar 
putea face amplificatoarele astea. 

— Așa-i, am recunoscut eu. 

— Dar tot le vrei. Cerbul. Biciul mărilor. Pasărea de foc. 

Mi-am amintit valul de bucurie care m-a copleșit după ce 
îmi folosisem puterea în confruntarea cu hoardele 
Întunecatului, mi-am amintit de pulsaţiile și efervescenţa care 
îmi inundaseră trupul când făcusem Tăietura. Oare cum ar fi 
fost să dublez puterea aceea? Sau s-o triplez? Mă lua ameţeala 
numai când mă gândeam. 

Am ridicat privirea spre cerul plin de stele. Noaptea era de 
un negru catifelat, presărat cu pietre prețioase. M-a copleșit 
brusc o dorinţă nestăvilită. Vreau toate amplificatoarele, mi-am 
spus în sinea mea. Voiam toată lumina și toată puterea. 

Am simţit un fior de nerăbdare. Mi-am trecut degetul 
mare peste cotorul cărțuliei roșii. Oare eram orbită de lăcomie? 
Poate era aceeași lăcomie care pusese stăpânire și pe 
Întunecatul cu ani în urmă, lăcomia care-l transformase în 
Ereticul Negru și sfâșiase Ravka în două. Dar adevărul era că, 

fără amplificatoare, n-aş fi reușit să-i țin piept. Așadar, Mal și cu 
mine nu prea aveam de ales. 

— Ne trebuie toate cele trei amplificatoare, am spus. Dacă 
vrem să scăpăm de viața de fugari. Dacă vrem să fim liberi într-o 
bună zi. 

Mal mi-a mângâ.iat gâtul și curbura obrazului, privindu- 
mă ţintă în ochi. Simțeam că încearcă să găsească un răspuns în 
mine, dar când a deschis gura în cele din urmă, n-a spus decât 
atât: 

— Bine. 

M-a sărutat tandru și, deși am încercat s-o ignor, am 
simțit o undă de tristeţe în atingerea buzelor sale. 

N-am ţinut cont de ora târzie și ne-am dus la Sturmhond 
chiar în noaptea aceea — nu știu dacă de nerăbdare sau de temă 
că mi-aș fi putut pierde curajul. Corsarul mi-a acceptat 
propunerea cu obișnuita lui bună dispoziţie, iar Mal și cu mine 
ne-am întors pe punte, să-l așteptăm sub catargul de la pupă. 
Câteva minute mai târziu, a venit și căpitanul, însoţit de o 
Materialnikă. Nu arăta cine știe ce — avea părul strâns în cozi și 
căsca precum un copil somnoros —, dar din moment ce 
Sturmhond ne spusese că era cea mai bună dintre Fabrikatorii 
lui, a trebuit să-l credem pe cuvânt. Tolya și Tamar au venit și ei 
cu felinare, să-i facă lumină Fabrikatoarei. Dacă scăpam cu viață 
din acea încercare, toată lumea de la bordul Volkvolnyei avea să 
afle despre al doilea amplificator. Nu-mi plăcea, dar n-aveam ce 
să fac. 

— Bună seara tuturor, a spus Sturmhond, lovindu-și 
palmele una de alta, fără să ia în seamă feţele noastre 
posomorâte. O noapte perfectă să facem o gaură în univers, nu-i 
așa? 

M-am încruntat la el și am scos solzii din buzunar. Îi 

spălasem într-o găleată cu apă de mare, iar acum străluceau în 
lumina aurie a felinarului. 

— Ştii ce trebuie să faci? am întrebat-o pe Fabrikatoare. 

lar ea mi-a cerut să mă întorc și să-i arăt partea din spate a 
colierului. Nu văzusem lipitura decât în oglindă, dar știam că 
era aproape perfectă: degetele mele nu găsiseră niciodată vreo 
denivelare acolo unde David unise cele două bucăţi de corn. 

l-am dat solzii lui Mal, iar el i-a întins unul Fabrikatoarei. 

— Sigur e o idee bună? a întrebat ea. 

Își rodea buzele atât de tare, încât mă așteptam ca din 
clipă-n clipă să-i dea sângele. 

— Bineînţeles că nu, a răspuns Sturmhond. Toate 
lucrurile care merită făcute sunt la început o idee proastă. 

Fabrikatoarea a luat solzul de la Mal și mi l-a așezat pe 
încheietura mâinii, apoi a cerut încă unul și s-a pus pe treabă. 

Marginile solzilor au început să se înmoaie și să-și 
schimbe forma, degajând o căldură puternică. Unul după altul, 
solzii dragonului se lipeau între ei, formând o brățară în jurul 
încheieturii mele. Fabrikatoarea lucra în tăcere, mișcându-și 
mâinile abia perceptibil, iar Tolya și Tamar ţineau felinarele 
nemișcate, cu chipuri împietrite și solemne, ca și când ar fi fost 
niște icoane. Până și Sturmhond amuţise. 

În cele din urmă, cele două capete ale brăţării au ajuns 
foarte aproape unul de celălalt. Mai trebuia un singur solz. Mal 
îl ţinea în palmă și se uita la el. 

— Mal..., am spus eu. 

Dar el nu m-a privit în ochi, ci a pus un deget pe 
încheietura mea, acolo unde mi se simțea pulsul, acolo unde 
avea să se închidă brățara. Apoi i-a întins Fabrikatoarei ultimul 
solz. 

În câteva clipe, totul a fost gata. 

Sturmhond s-a uitat la brățara strălucitoare. 

— Pfui, a șoptit el, credeam că sfârșitul lumii o să fie mai 
palpitant. 

— Daţi-vă în spate, le-am poruncit. 

S-au lipit cu toţii de balustradă. 

— Și tu, i-am spus lui Mal, care s-a supus fără tragere de 
inimă. 

Privyet se uita la noi de la timonă, iar deasupra noastră 
marinarii de cart se aplecau să vadă mai bine, făcând funiile să 
trosnească. 

Am inspirat adânc. Trebuia să fiu atentă. Fără căldură. 
Doar lumină. Mi-am șters palmele jilave de haină și am desfăcut 
brațele. Nici n-am apucat bine s-o chem, că lumina a și năvălit 
spre mine. 

Venea din toate direcţiile, de la un milion de stele, de la 
soarele ascuns sub orizont. Venea cu o viteză ameţitoare și cu o 
forță de nestăvilit. 

— Oh, Cerule! am avut eu timp să șoptesc. 

Apoi, lumina s-a revărsat din mine și noaptea s-a 
împrăștiat. Bolta neagră s-a colorat în auriul cel mai strălucitor, 
iar luciul mării a scânteiat ca un diamant uriaș, reflectând raze 
orbitoare de lumină solară. În ciuda eforturilor mele, aerul 
începuse să tremure de căldură. 

Am închis ochii, încercând să mă concentrez, să recapăt 
controlul. Mi-a răsunat în minte vocea aspră a Baghrăi, cerându- 
mi să am încredere în puterea mea: Nu e un animal care se 
sfiește de tine sau care poate alege să nu vină când îl chemi. Dar 
nu mă mai simţisem niciodată așa. Acum, puterea mea chiar era 
un animal, o făptură în care sălășluia un foc infinit și care 
respira cu puterea cerbului și cu furia lui Rusalye. Pusese 
stăpânire pe mine, luându-mi suflarea, surpându-mi ființa, 


94 


dizolvându-mi granițele, până n-am mai simţit decât lumina. 

Prea mult, mi-am spus cu disperare. Dar, în același timp, 
în minte nu-mi răsuna decât asta: Mai mult. 

De undeva de departe am auzit niște strigăte. Am simțit 
căldura ridicându-se în jurul meu, făcând să-mi fluture haina, 
pârlindu-mi părul de pe braţe. Nu-mi păsa. 

— Alina! 

Marea a început să bolborosească și am simţit că se 
leagănă vasul. 

— Alina! 

Mal s-a năpustit spre mine și m-a cuprins în braţe, 
trăgându-mă înapoi pe punte. Mă strângea cu putere, ținând 
ochii închiși să se apere de lumina orbitoare. Dincolo de izul de 
transpiraţie și de apă de mare, am simţit mirosul lui familiar — 
Keramzin, iarba de pe pajiște, inima întunecată și verde a 
pădurii. 

Strânsoarea lui Mal m-a ajutat să-mi reamintesc de brațele 
și picioarele mele, de propriile mele coaste, și astfel mi-am 
redobândit trupul. Mi-am recunoscut buzele, dinții, limba, 
inima și lucrurile noi care deveniseră parte din mine: colierul și 
brățara. Erau ca oasele și suflarea mea, ca mușchii și carnea mea. 
Erau ale mele. 

Își simte pasărea greutatea aripilor? 

Am inspirat adânc, simțind că încep să-mi revin. Nu 
trebuia să iau puterea în stăpânire, pentru că rămânea singură 
cu mine, ca și când ar fi fost recunoscătoare că se întorsese 
acasă. În cele din urmă, am împrăștiat lumina într-o singură 
explozie strălucitoare. Cerul luminos s-a surpat, lăsând noaptea 
să se întoarcă, și în jurul nostru au căzut scântei ca focurile de 
artificii, o feerie de petale strălucitoare desprinse dintr-o mie de 
flori. 

Căldura s-a risipit, iar marea s-a liniștit. Am strâns laolaltă 
ultimele fărâme de lumină și le-am întrețesut într-o strălucire 
blândă, pe care am așternut-o deasupra punţii. 

Sturmhond și ceilalți erau ghemuiţi lângă balustradă, cu 
gurile căscate, iar pe chipurile lor se citea un amestec de uluire 
și frică. Mal mă ţinea strâns la piept, cu fața adâncită în părul 
meu și cu respirația întretăiată. 

— Mal, am șoptit. 

M-a strâns și mai tare, iar eu am gemut: 

— Mal, nu pot să respir. 

A deschis ochii cu grijă și s-a uitat la mine. Am coborât 
mâinile și lumina a dispărut cu desăvârșire. Abia atunci mi-a dat 
drumul. 

Tolya a aprins un felinar și s-au ridicat cu toţii în picioare. 
Sturmhond și-a scuturat redingota stridentă, iar Fabrikatoarei 
părea să i se fi făcut rău, însă fețele gemenilor erau mai greu de 
descifrat. Ochii lor aurii erau luminaţi de o expresie pe care nu 
știam cum s-o numesc. 

— Ei bine, Invocatoareo, a spus Sturmhond cu un ușor 
tremur în glas, te pricepi de minune să dai un spectacol. 

Mal mi-a cuprins fața în palme și m-a sărutat pe frunte, pe 
nas, pe buze și pe păr, apoi m-a strâns iarăși la pieptul său. 

— Te simți bine? m-a întrebat cu glas răgușit. 

— Da, i-am răspuns. 

Dar nu era întru totul adevărat. Simțeam colierul la gât și 
strânsoarea brățării la încheietură. lar cealaltă mână părea 
despuiată. Eram incompletă. 

În zori, Sturmhond și-a trezit echipajul și ne-am continuat 
călătoria spre Ravka. Nu puteam ști cât de departe se 
împrăștiase lumina pe care o invocasem, dar era destul de 
probabil să ne fi trădat poziţia. Trebuia să ne mișcăm repede. 

Toţi marinarii voiau să vadă cel de-al doilea amplificator. 
Unii erau circumspecțţi, alții doar curioși, dar pe mine mă 
îngrijora Mal. Se uita tot timpul la mine, părând să se teamă că 
mi-aș fi putut pierde controlul în orice moment. Când s-a lăsat 
seara și am coborât sub punte, l-am înghesuit pe unul dintre 
culoarele înguste ale goeletei. 

— Mi-e bine, zău, i-am spus. 

— De unde știi? 

— Pur și simplu știu. O simt. 

— N-ai văzut ce-am văzut eu. A fost... 

— Mi-a scăpat de sub control. Nu știam la ce să mă aștept. 

A clătinat din cap. 

— Erai ca o străină, Alina. Frumoasă. Înfiorătoare. 

— N-o să se mai întâmple. Brățara e parte din mine acum, 
la fel ca plămânii și inima mea. 

— Inima ta..., a spus el pe un ton rece. 

I-am luat mâna și i-am dus-o la pieptul meu: 

— E aceeași inimă, Mal. Și e tota ta. 

Am ridicat cealaltă mână și am invocat o șuviță subțire de 
lumină peste chipul său. A tresărit. Nu-ţi va putea înțelege 
niciodată puterea, iar dacă o va înțelege, va ajunge să se teamă de 
tine. Dar mi-am alungat imediat din minte vocea Întunecatului. 
Mal chiar avea motive să se teamă. 

— Pot să fac asta, am spus în șoaptă. 

Mal a închis ochii și a întors fața spre lumina care îmi 
izvora din mână. Apoi a înclinat capul, sprijinindu-și obrazul în 
palma mea, lăsând strălucirea solară să-i încălzească pielea. 

Am rămas așa, fără să ne spunem nimic, până s-a auzit 
clopotul care vestea schimbul cartului. 


Capitolul 7 

Apa și-a schimbat culoarea din cenușiu în albastru, iar 
vântul devenea tot mai cald pe măsură ce Volkvolny se apropia 
de Ravka. Echipajul lui Sturmhond era alcătuit din marinari și 
Grisha hoinari, care asigurau buna funcționare a navei. În ciuda 
zvonurilor despre puterea celui de-al doilea amplificator, 
oamenii lui Sturmhond nu ne dădeau multă atenție mie sau lui 
Mal, deși uneori veneau să se uite la mine când îmi exersam 
puterea la pupa goeletei. Aveam mare grijă și nu exageram 
niciodată, invocând lumina numai la prânz, când soarele era sus 
pe cer, ca nu cumva să fim zăriți din depărtare. Mal încă era 
circumspect, dar era adevărat ce-i spusesem: acum, puterea lui 
Rusalye făcea parte din mine. Și mă fascina. Mă umplea de 
energie. Nu mă temeam de ea. 

Mă captiva grupul de Grisha de la bord — aveau cu toții 
povești captivante. Mătușa unuia dintre ei preferase să-l țină 
ascuns de ochii lumii decât să-l lase să fie luat în armata 
Întunecatului. Un altul dezertase din Armata a Doua, iar o alta 
— o Iscă-Valuri — fusese ascunsă într-o pivniță când veniseră 
examinatorii Grisha s-o testeze. 

— Mama le-a spus că murisem de friguri cu o primăvară 
înainte, mi-a explicat tânăra Iscă-Valuri. Dar de fapt mă dusese 
la niște vecini, care m-au tuns și m-au dat drept fiul lor 
otkazat'sya, care murise de friguri. Vecinii m-au crescut până 
m-am făcut mare și am putut pleca în lume. 

Mama lui Tamar și a lui Tolya fusese o Grisha din Armata 
a Doua, care îl cunoscuse pe tatăl lor, un mercenar din Shu Han, 
într-o garnizoană de la granița sudică a Ravkăi. 

— Când a murit mama, mi-a povestit Tamar, l-a pus pe 
tata să jure că nu va permite să fim înrolați în armata 
Întunecatului. Așa că am plecat în Novyi Zem chiar a doua zi. 

Cei mai mulți Grisha hoinari sfârșeau în Novyi Zem. În 

afară de Ravka, era singurul loc unde nu se temeau că vor fi 
supuși la experimente de doctorii shuhani sau arși pe rug de 
vânătorii de vrăjitoare fjerdani. Chiar și așa, trebuiau să-și arate 
puterea cu precauție. Grisha erau la mare căutare ca sclavi și se 
știa că negustorii kerchieni mai puţin cinstiți obișnuiau să-i 
captureze și să-i vândă la licitaţii secrete. 

Tocmai acestea erau pericolele care-i făcuseră pe mulți 
Grisha să se refugieze în Ravka și să se înroleze în Armata a 
Doua. Dar hoinarii gândeau altfel. Pentru ei, o viaţă în care erau 
nevoiți să se uite tot timpul peste umăr și să se mute dintr-un 
loc în altul ca să nu fie descoperiţi era preferabilă unei vieţi în 
serviciul Întunecatului și al regelui ravkan. Le înțelegeam 
alegerea. 

După câteva zile monotone la bordul goeletei, Mal și cu 
mine am rugat-o pe Tamar să ne arate câteva tehnici de luptă 
zemenite, să mai scăpăm de plictiseala vieţii pe vas și de teama 
pe care ne-o pricinuia întoarcerea în Ravka de Vest. 

Echipajul lui Sturmhond ne confirmase zvonurile 
tulburătoare care ne ajunseseră la urechi în Novyi Zem. 
Traversările Faliei aproape că încetaseră, iar granițele ei se 
extindeau neîncetat, obligând oamenii să se refugieze în ţinuturi 
mai sigure. Armata Întâi era în pragul revoltei, iar în Armata a 
Doua domnea dezordinea. Cel mai tare mă speria numărul mare 
de adepţi pe care îi atrăgea cultul închinat Sfintei Soarelui, pe 
care îl inițiase Aparatul. Nimeni nu știa cum reușise să scape din 
Marele Palat după încercarea eșuată a Întunecatului de a uzurpa 
tronul, dar cert e că reapăruse după o vreme în rețeaua de 
mănăstiri care împânzea Ravka. 

Răspândise povestea că murisem în Falie și că înviasem ca 
sfântă. Unei părți din mine îi venea să râdă, dar răsfoind târziu 
în noapte paginile din Istorii Sanktya, nu-mi mai venea nici să 

zâmbesc. Îmi aminteam mirosul neplăcut al Aparatului — 
amestecul de tămâie și igrasie — și îmi strângeam haina mai 
bine. El era cel care îmi dăduse cărțulia roșie. Și mă tot întrebam 
de ce. 

În ciuda umflăturilor și a vânătăilor, exerciţiile de luptă cu 
Tamar mă făceau să mai uit de griji. În armata regelui, fetele și 
băieții erau înrolați laolaltă, așa că văzusem multe fete 
luptându-se și mă antrenasem deseori cu ele. Dar nu văzusem 
pe nimeni — bărbat sau femeie — care să lupte la fel ca Tamar. 
Avea graţia unei dansatoare și un instinct aproape infailibil, care 
o ajuta să anticipeze mișcările adversarului. Armele ei preferate 
erau două toporașe cu tăiș dublu, pe care le folosea în tandem, 
lamele lor strălucind ca razele soarelui reflectate pe luciul apei. 
Însă era la fel de periculoasă cu sabia, cu pistolul sau cu mâinile 
goale. Numai Tolya îi putea ține piept, iar când se antrenau 
împreună, tot echipajul își lăsa treburile și se uita la ei. 

Uriașul vorbea puțin și cea mai mare parte a timpului și-o 
petrecea manevrând funiile catargelor sau stând pe punte cu un 
aer amenințător. Dar din când în când venea și ne dădea o mână 
de ajutor la lecţiile de luptă. „Mișcaţi-vă mai repede“ era cam tot 
ce puteam scoate de la el. Tamar era o antrenoare mult mai 
bună, însă lecţiile au devenit mai puţin distractive după ce 
Sturmhond ne-a surprins exersând pe puntea de la provă. 

— Tamar, a mustrat-o corsarul, te rog să nu avariezi 
încărcătura. 

Tamar a luat imediat poziţia de drepți și i-a răspuns ferm: 

— Da, kapitan. 

I-am aruncat o privire aspră căpitanului. 

— Sturmhond, nu-s un colet pe care-l duci la destinaţie. 

— Din păcate, a spus el, trecând mai departe. Coletele nu 
vorbesc și stau unde le pui. 

Dar când Tamar a început să ne dea lecţii de spadă și 
sabie, ni s-a alăturat chiar și Sturmhond. Mal a făcut mari 
progrese, dar Sturmhond tot îl bătea cu ușurință de fiecare dată. 
Și totuși, Mal nu părea deranjat. Își încasa înfrângerile cu o bună 
dispoziție de care nu-l credeam în stare. Eu mă enervam când 
pierdeam, în schimb Mal întâmpina eșecul cu un hohot de râs. 

— Cum ați învăţat tu și cu Tolya să vă folosiţi puterile? am 
întrebat-o pe Tamar într-o după-amiază, în timp ce ne uitam la 
Mal și Sturmhond, care se duelau cu săbii boante pe punte. 

Tamar îmi găsise o cavilă” și, când nu mă cotonogea, 
încerca să mă înveţe să fac tot felul de noduri și legături de funii. 

— "Ţine coatele aproape de corp! l-a dojenit Sturmhond pe 
Mal. Nu le mai sălta ca o găină. 

Mal i-a răspuns cu un cotcodăcit extrem de convingător, 
iar Tamar a ridicat dintr-o sprânceană și, în loc să-mi răspundă 
la întrebare, a făcut o remarcă pe seama lui: 

— Prietenul tău pare să se distreze de minune. 

Am ridicat din umeri. 

— Așa a fost întotdeauna. Dacă îl arunci în mijlocul unei 
tabere de asasini fjerdani, o să-i cucerească imediat cu farmecul 
lui și o să iasă de acolo cărat de ei pe umeri. Înflorește oriunde e 
plantat. 

— Și tu? 

— Sunt mai degrabă ca o buruiană, i-am răspuns sec. 

Tamar a zâmbit. În luptă, era rece, tăcută și iute ca focul, 
dar în rest, zâmbea cu mare ușurință. 

— Îmi plac buruienile, a spus ea, ridicându-se de pe 
balustradă și strângându-și bucăţile de funie folosite ca material 
didactic. Sunt niște supraviețuitoare. 


7 Piesă din lemn de esenţă tare sau din oţel, în formă de ac, folosită pentru îmbinarea 
funiilor. 

M-am surprins întorcându-i zâmbetul și m-am întors la 
nodul pe care mă străduiam să învăţ să-l fac. Problema era că-mi 
plăcea la bordul navei lui Sturmhond. Îmi plăceau Tolya și 
Tamar, precum și ceilalți membri ai echipajului. Îmi plăceau 
mesele cu ei și vocea cadenţată de tenor a lui Privyet. Îmi 
plăceau după-amiezile în care exersam tragerea cu pistolul, 
luând la ţintă sticle goale înșirate pe balustrada de la pupă și 
făcând pariuri inofensive. 

Atmosfera semăna cu cea de la Micul Palat, dar nu era 
tulburată de politica întortocheată și de lupta constantă pentru 
statut. Membrii echipajului se purtau deschis și prietenos între 
ei. Cu toţii erau tineri și săraci și își petrecuseră mare parte din 
viață ascunzându-se. Casa lor era Volkvolny și ne primiseră în ea 
fără să facă nazuri. 

Nu știam ce ne aștepta în Ravka de Vest și eram cât se 
poate de sigură că întoarcerea acolo era o adevărată nebunie. 
Dar pe goeleta lui Sturmhond, cu vântul în spate și cu pânzele 
întinse pe cerul larg și senin, puteam da uitării viitorul și teama. 

Și, trebuia să recunosc, îmi plăcea și de Sturmhond. Era 
arogant și impertinent, și întotdeauna folosea zece cuvinte când 
ar fi fost suficiente două, dar mă impresiona felul în care își 
conducea echipajul. Nu folosea niciunul dintre șiretlicurile pe 
care le văzusem la Întunecatul, și totuși marinarii îi dădeau 
ascultare fără ezitare. Le inspira respect, nu frică. 

— Care e adevăratul nume al lui Sturmhond? am întrebat- 
o pe Tamar. 

— Habar n-am. 

— Nu l-ai întrebat niciodată? 

— De ce aș face-o? 

— Dar din ce zonă a Ravkăi se trage? 

Tamar a mijit ochii spre cer. 


102 


— Vrei să ne mai duelăm o rundă cu săbiile? Ar mai fi 
timp până îmi începe cartul. 

Întotdeauna schimba subiectul când aduceam vorba de 
Sturmhond. 

— Doar n-a căzut din cer pe nava asta, Tamar. Nu te 
interesează trecutul lui? 

Tamar a luat săbiile și i le-a dat lui Tolya, care era 
armurierul navei. 

— Nu chiar, a răspuns Tamar. Ne lasă să navigăm pe vasul 
lui și ne lasă să luptăm. 

— Și nu ne pune să ne îmbrăcăm în mătase roșie sau să 
facem pe cățelușii de salon, a adăugat Tolya, descuind cu cheia 
de la gât rastelul unde erau păstrate armele. 

— Nu cred c-ai fi un bun căţeluș de salon, a râs Tamar. 

— Orice e mai bine decât să primești porunci de la un 
nătărău îngâmfat care se îmbracă în negru, a mormăit Tolya. 

— Dar primești porunci de la Sturmhond, am observat eu. 

— Numai când are chef, a zis cineva. 

Am tresărit. Sturmhond era chiar lângă mine. 

— Încearcă să-i zici acestui taur ce să facă și ai să vezi ce 
se întâmplă, a continuat corsarul. 

Tamar a pufnit, apoi a început să strângă și celelalte arme. 

Sturmhond s-a aplecat spre mine și mi-a șoptit: 

— Dacă vrei să știi ceva despre mine, drăguță, nu trebuie 
decât să mă întrebi. 

— Mă întrebam de unde ești de loc, am spus eu pe un ton 
defensiv. Asta-i tot. 

— Tu de unde ești? 

— Am crescut la Keramzin, știi bine. 

— Dar de unde ești? 

Mi-au năvălit brusc în minte câteva amintiri vagi. O 

strachină cu sfeclă roșie fiartă, tăiată în felii alunecoase, care îmi 
pătau degetele. Miros de terci cu ou. Un drum prăfuit pe care îl 
străbăteam așezată pe umerii cuiva — poate tata. La Keramzin, 
chiar și simpla pomenire a părinţilor noștri era considerată o 
trădare față de bunătatea ducelui și o dovadă de nerecunoștință. 
Fuseserăm învățați să nu vorbim niciodată despre viața noastră 
de dinainte de sosirea la moșie, iar până la urmă, cele mai multe 
amintiri pur și simplu dispăreau. 

— De nicăieri, am răspuns eu. Cătunul în care m-am 
născut era prea mic ca să aibă un nume. Dar tu, Sturmhond? De 
unde ești? 

Corsarul a zâmbit și iarăși am avut impresia că era ceva în 
neregulă cu trăsăturile lui. 

— Mama era o stridie, a spus el, făcând cu ochiul. lar eu 
sunt perla. 

Apoi a plecat, fluierând fals o melodie. 

Două nopți mai târziu, m-am trezit cu Tamar aplecată 
deasupra mea, scuturându-mă de umărul teafăr. 

— Trebuie să mergem, mi-a zis. 

— Acum? am întrebat eu buimacă. Ce oră e? 

— Aproape trei. 

— Trei dimineața? am întrebat, apoi am căscat și mi-am 
coborât picioarele peste marginea hamacului. Unde suntem? 

— La vreo douăzeci de kilometri de coasta Ravkăi de Vest, 
mi-a explicat ea. Haide, ne așteaptă Sturmhond. 

Tamar deja era îmbrăcată, iar pe umăr îi atârna un sac 
marinăresc. 

Nu aveam niciun fel de lucruri, așa că mi-am tras cizmele, 
mi-am pipăit buzunarul interior al hainei, să mă asigur că aveam 
cărțulia roșie, și am pornit în urma ei. 

Pe punte, Mal stătea lângă balustrada de la tribord, 

împreună cu un mic grup de marinari. Am avut un moment de 
confuzie când mi-am dat seama că Privyet purta redingota 
țipătoare a lui Sturmhond. lar pe corsar nu l-aș fi recunoscut 
dacă nu l-aș fi auzit dând ordine. Era înfășurat într-o manta cu 
gulerul ridicat, iar pe cap avea o căciulă de lână, trasă pe ochi. 

Bătea un vânt rece, cerul era acoperit cu stele 
strălucitoare, iar deasupra orizontului atârna luna în primul 
pătrar. M-am uitat peste valurile poleite în lumina lunii, 
ascultând murmurul neîntrerupt al mării. Se prea poate să fi fost 
aproape de coasta Ravkăi, dar n-o puteam zări în noapte. 

Mal a încercat să mă încălzească, frecându-mi ușor 
braţele. 

— Ce se întâmplă? am întrebat. 

— Mergem pe uscat, a zis el cu îngrijorare în glas. 

— În mijlocul nopţii? 

— Volkvolny va merge să-mi arboreze steagul în 
apropierea coastei fjerdane, a spus Sturmhond. Deocamdată, nu 
vreau ca Întunecatul să afle că te-ai întors pe pământ ravkan. 

Sturmhond s-a aplecat să discute ceva cu Privyet, iar Mal 
m-a tras spre balustrada de la babord. 

— Eşti sigură că vrei să faci asta? 

— Deloc, am recunoscut eu. 

Și-a așezat mâinile pe umerii mei și a spus: 

— Alina, foarte probabil o să fiu arestat dacă sunt 
descoperit. Tu ești Invocatoarea Soarelui, dar eu nu-s decât un 
soldat care și-a nesocotit ordinele. 

— Ordinele Întunecatului. 

— S-ar putea să nu conteze. 

— O să am eu grijă să conteze. În plus, n-o să fim 
descoperiți. O să mergem în Ravka de Vest, o să ne întâlnim cu 
clientul lui Sturmhond și apoi o să hotărâm ce vrem să facem. 

Mal m-a tras mai aproape. 

— Mereu stârnești atâtea probleme? 

— Îmi place să mă consider o persoană încântător de 
complexă. 

S-a aplecat să mă sărute, dar vocea lui Sturmhond a 
spintecat întunericul: 

— Putem lăsa drăgălășeniile pe mai încolo? Vreau să 
ajungem pe țărm înainte de zorii zilei. 

Mal a oftat. 

— Tot o să-i dau un pumn până la urmă. 

— O să-ţi sprijin inițiativa. 

M-a luat de mână și ne-am întors la grup. 

Sturmhond i-a dat lui Privyet un plic sigilat cu ceară 
albăstruie, apoi l-a bătut pe spate. Poate era din pricina luminii 
lunii, dar mi s-a părut că ofițerul secund al corsarului avea ochii 
înlăcrimați. 'Tolya și Tamar au sărit cu grijă peste balustradă, 
apucându-se bine de scara de frânghie ancorată de punte. 

M-am uitat peste balustradă. Mă așteptam să văd o barcă 
obișnuită, așa că am fost surprinsă când mi-au căzut ochii pe 
ambarcaţiunea care se legăna lângă Volkvolny. Nu mai văzusem 
nimic asemănător. Era alcătuită din două carene ca doi saboți 
uriași, prinse între ele cu o punte care avea o gaură enormă în 
mijloc. 

Mal și cu mine am coborât după ei, pășind cu grijă pe una 
dintre carenele curbate ale ambarcaţiunii. Am traversat-o cu 
pași mici și am ajuns pe puntea centrală, unde, între cele două 
catarge, era amenajat un cocpit'* adâncit. Sturmhond a coborât 
ultimul și s-a așezat la cârma ambarcaţiunii, pe platforma din 
spatele cocpitului. 

— Ce-i chestia asta? am întrebat. 


'5 Spaţiu neacoperit pe punte, prevăzut cu banchete pentru călători sau pentru echipaj. 

— Eu îi spun Colibriul, mi-a răspuns el, consultând un fel 
de hartă pe care n-o puteam vedea. Dar mă gândesc să-i schimb 
numele în Pasărea de foc. 

Mi s-a tăiat respiraţia, iar Sturmhond a zâmbit și a 
poruncit: 

— Desfaceți legăturile și tăiați ancora! 

Tolya și Tamar au desfăcut nodurile care ne ţineau legați 
de Volkvolny, apoi am văzut funia ancorei alunecând ca un 
șarpe peste pupa Colibriului, iar capătul i s-a scufundat silențios 
în mare. Mă gândeam că ne trebuia o ancoră și după ce 
ajungeam la țărm, dar am presupus că Sturmhond știa ce făcea. 

— Să pornim! a strigat Sturmhond. 

Și pânzele s-au desfăcut. Deși catargele Colibriului erau 
considerabil mai scurte decât ale goeletei, pânzele sale duble 
erau uriașe — aveau formă dreptunghiulară și trebuiau 
manevrate de câte două persoane pentru a fi așezate pe poziţie. 

Un vânt ușor a umflat velele, îndepărtându-ne de 
Volkvolny. Am întors capul și l-am văzut pe Sturmhond 
uitându-se în urmă la goeletă. Nu-i distingeam fața, dar mi-a 
lăsat impresia că își lua la revedere. Apoi s-a scuturat ușor și a 
strigat: 

— Furtunoși! 

lar cei doi Furtunoși, care stăteau fiecare într-o carenă, au 
ridicat brațele și au iscat rafale care ne-au umflat velele. 
Sturmhond a ajustat direcţia și a cerut mai multă viteză. Grisha 
s-au supus îndată, iar mica și ciudata noastră ambarcaţiune și-a 
iuțit înaintarea. 

— Luaţi ăștia, ne-a spus Sturmhond, aruncându-ne mie și 
lui Mal câte o pereche de ochelari în poală. 

Semănau cu cei purtaţi de Fabrikatori în atelierele din 
Micul Palat. M-am uitat în jur. Tot echipajul, inclusiv 

Sturmhond, purta astfel de ochelari. Ni i-am pus și noi. 

Câteva clipe mai târziu, când Sturmhond le-a cerut 
Furtunoșilor și mai multă vânt, am fost recunoscătoare că-i 
aveam la ochi. Am auzit velele pârâind deasupra noastră și am 
devenit un pic agitată. De ce atâta grabă? 

Colibriul înainta cu mare viteză, cele două carene sărind 
de pe un val pe altul, abia atingând suprafața mării. Mă ţineam 
bine de banchetă, simțind un gol în stomac la fiecare salt. 

— Furtunoși, ridicați-ne! a poruncit Sturmhond. Marinari, 
pânzele sus! La comanda mea! 

M-am întors spre Mal. 

— Cum adică, ridicați-ne? 

— Cinci! a început să numere Sturmhond. 

Echipajul a început să se învârtă în sens invers acelor de 
ceasornic, trăgând de funii. 

— Patru! 

Furtunoșii au desfăcut și mai mult brațele. 

— Trei! 

Între cele două catarge a fost înălțat un ghiu”, iar pânzele 
au alunecat de-a lungul lui. 

— Doi! 

— Sus! au strigat marinarii, iar Furtunoșii și-au desfăcut 
braţele într-un arc uriaș. 

— Unu! a răcnit Sturmhond. 

Pânzele au fluturat preț de câteva clipe, ridicându-se mult 
deasupra punţii, unde s-au transformat în două pânze uriașe. Mi 
s-a pus un nod în stomac și inimaginabilul s-a produs: Colibriul 
și-a luat zborul. 

M-am apucat cu mâinile de banchetă, îngăimând 


° Bară de lemn fixată aproape de baza catargului, pe care se prinde marginea de jos a 
velei. 

rugăciuni din copilărie, și am închis ochii să mă apăr de vântul 
care îmi biciuia fața, în timp ce ambarcaţiunea se înălța pe cerul 
nopții. 

Sturmhond râdea cu gura până la urechi, iar Furtunoșii 
strigau unul la altul, ca să menţină constant curentul de aer 
ascendent. Încă un pic și îmi sărea inima din piept. 

Pe toți sfinții! mi-am spus în sinea mea, simțind că mă ia 
cu greață. E imposibil! 

— Alina! a strigat Mal, acoperind șuierul vântului. 

— Ce-i? i-am răspuns eu, strângând din dinți. 

— Alina, deschide ochii. Trebuie să vezi asta! 

Am clătinat scurt din cap — tocmai asta nu voiam să văd. 

Mâna lui Mal s-a strecurat în a mea, strângându-mi 
degetele înțepenite: 

— Încearcă. 

Am inspirat adânc și m-am străduit să deschid pleoapele. 
Eram înconjurați de stele. Deasupra noastră, pânzele albe erau 
întinse sub forma a două arcuri largi, precum cele două curburi 
ale unui arc cu săgeți. 

Știam că n-ar fi trebuit, dar n-am putut să nu mă uit peste 
marginea cocpitului. Vuietul vântului era asurzitor, iar sub noi 
— mult sub noi — valurile luminate de lună se unduiau precum 
solzii strălucitori ai unui șarpe care se târăște domol. 

Din mine a ţâșnit un scurt hohot de râs, un amestec de 
euforie și isterie. Zburam. Zburam. 

Mal m-a strâns de mână și a scos un țipăt de bucurie. 

— E imposibil! a strigat el. 

— Când lumea spune imposibil, vrea să spună de fapt că e 
improbabil! a răcnit Sturmhond. 

Cu razele lunii reflectate în lentilele ochelarilor și cu 
mantaua fluturând în jurul său, corsarul părea un smintit. 

Am încercat să respir. Vântul era constant. Atât 
Furtunoșii, cât și ceilalți marinari erau concentrați, dar calmi. 
Încet, foarte încet, tensiunea pe care o simțeam s-a risipit, și am 
început să mă relaxez. 

— De unde ai chestia asta? i-am strigat lui Sturmhond. 

— Eu am conceput-o, eu am construit-o și tot eu m-am 
prăbușit cu câteva prototipuri. 

Am înghiţit în sec. Prăbușit era ultimul cuvânt pe care 
voiam să-l aud. 

Mal s-a aplecat peste marginea cocpitului, încercând să 
vadă mai bine puștile uriașe așezate la extremitățile celor două 
carene. 

— Puștile alea au mai multe țevi. 

— Și funcționează pe baza gravitaţiei, a adăugat corsarul. 
Nu-i nevoie să te oprești să le încarci. Trag două sute de cartușe 
pe minut. 

— Dar €...? 

— Imposibil? Singura problema e supraîncălzirea, dar nu 
e o problemă atât de mare la acest model. Am un armurier 
zemenit care încearcă să-i remedieze neajunsurile. Zemeniţii 
sunt niște barbari nenorociţi, dar chiar se pricep la arme. Cele 
de la pupă se și rotesc, să poţi trage din toate unghiurile. 

— Și să dobori dușmanii de sus! a strigat Mal cu 
entuziasm. Dacă Ravka ar avea o flotă de ambarcaţiuni ca asta... 

— Ar avea un mare avantaj, nu-i așa? Dar ar trebui ca 
Armata Întâi și Armata a Doua să lucreze împreună. 

Mi-am amintit ce-mi spusese Întunecatul cu mult timp în 
urmă. Epoca puterii Grisha se apropie de sfârșit. Reacţia lui 
fusese să transforme Falia într-o armă. Dar dacă puterea Grisha 
putea fi transformată de oameni ca Sturmhond? M-am uitat pe 
puntea Colibriului, la marinarii și Furtunoșii lucrând umăr la 

umăr, la 'Tolya și Tamar așezați în spatele acelor puști 
înfricoșătoare. Nu era imposibil. 

E un corsar, mi-am spus în sinea mea. Și s-ar transforma 
într-un traficant de arme cât ai bate din palme. Armele lui 
Sturmhond i-ar fi oferit Ravkăi un avantaj, dar ar fi putut fi 
folosite foarte bine și de dușmanii Ravkăi. 

Am fost distrasă de la gândurile mele de o lumină 
strălucitoare care venea dinspre stânga prorei. Era marele far 
din golful Alkhem. Nu mai aveam mult până la țărm. Dacă îmi 
lungeam gâtul, puteam distinge turnurile strălucitoare din 
portul Os Kervo. 

Sturmhond nu a pornit direct spre port, ci s-a abătut spre 
sud-vest. Mi-am închipuit că urma să aterizăm pe apă, aproape 
de țărm. Mi se făcea rău numai când mă gândeam la aterizare. 
Am hotărât să stau cu ochii închiși pe durata acestei operaţiuni, 
orice ar fi spus Mal. 

În scurtă vreme n-am mai văzut raza farului. Cât de 
departe spre sud voia să ne ducă Sturmhond? Ne spusese că voia 
să ajungă pe coastă înainte de zorii zilei, or, mai erau o oră, cel 
mult două până să se lumineze. 

Mi-am lăsat gândurile să rătăcească printre stelele și norii 
împrăștiați pe bolta cerului. Vântul nopții îmi biciuia obrajii și 
mi se strecura prin țesătura subțire a paltonului. 

M-am uitat în jos și mi-am înăbușit un țipăt. Ajunseserăm 
deasupra uscatului — pământ tare și neiertător. 

L-am tras de mânecă pe Mal și i-am făcut disperat cu 
mâna spre câmpurile de sub noi, colorate de lună în nuanţe de 
negru și argintiu. 

— Sturmhond! am strigat înspăimântată. Ce faci? 

— Ai spus că ne duci la Os Kervo..., a ţipat Mal. 

— Am zis că vă duc să faceți cunoștință cu clientul meu. 

— Lasă asta, m-am tânguit eu. Unde o să aterizăm? 

— Nu vă faceţi griji, a spus Sturmhond. Am în minte un 
lac mic și drăguţ. 

— Cât de mic? am scâncit, apoi am văzut că Mal voia să 
iasă din cocpit și avea o privire furioasă. Mal, stai jos! 

— Eşti un hoț și un mincinos... 

— Să fiu în locul tău, aș rămâne în cocpit, i-a spus 
corsarul. Nu cred că-i bine să te fâțâi pe punte când intrăm în 
Falie. 

Mal a înlemnit, iar Sturmhond a început să fluiere fals 
melodia lui preferată. 

— Nu vorbești serios, i-am zis. 

— De obicei, nu, a spus Sturmhond. Ai o pușcă sub scaun, 
Oretsev. Pune mâna pe ea, pentru orice eventualitate. 

— Nu poţi să mergi în Falie cu chestia asta! a strigat Mal. 

— De ce nu? Din câte înțeleg, am la bord singura 
persoană care ne poate garanta o traversare sigură. 

Mi-am încleștat pumnii și frica mi-a fost brusc alungată de 
furie. 

— Sau poate am să las volcrele să vă înfulece pe tine și 
echipajul tău pe post de cină foarte târzie! 

Sturmhond și-a luat o mână de pe cârmă și s-a uitat la 
ceas. 

— Ar fi mai degrabă un mic dejun servit foarte devreme. 
Chiar suntem în întârziere. În plus, e cale lungă până jos. Chiar 
și pentru o Invocatoare a Soarelui. 

I-am aruncat o privire lui Mal și mi-am dat seama că 
aveam, probabil, aceeași privire furioasă ca el. 

Peisajul se perinda pe sub noi cu o viteză ameţitoare. M- 
am ridicat în picioare, încercând să-mi dau seama unde eram. 

— Pe toți sfinţii! am zis eu printre dinți. 

În spatele nostru se vedeau stelele, luna și lumea vie. În 
faţa noastră nu era nimic. Sturmhond chiar avea de gând să ne 
ducă în Falie. 

— Pușcași, la posturi! a poruncit corsarul. Furtunoși, 
rămâneți pe poziţii. 

— Sturmhond, o să te omor! am strigat. Întoarce chestia 
asta imediat! 

— Mi-aș dori să-ți pot face pe plac. Mă tem că, dacă vrei 
să mă omori, va trebui să aștepți până după ce aterizăm. Ești 
pregătită? 

— Nu! am scâncit eu. 

Dar în clipa următoare am intrat în beznă. Nu semăna cu 
nicio noapte — era un întuneric total, adânc, nenatural, care ne- 
a cuprins brusc în strânsoarea lui sufocantă. Eram în Falie. 


Capitolul 8 


Din prima clipă când am intrat în Nemare, mi-am dat 
seama că ceva se schimbase. 

Ţinându-mă bine pe picioare, mi-am ridicat mâinile, 
invocând un arc larg de lumină aurie în jurul Colibriului. Oricât 
de furioasă aș fi fost pe Sturmhond, n-aveam de gând să las niște 
volcre să ne doboare numai ca să-i demonstrez ceva. 

Cu puterea celor două amplificatoare, n-a trebuit să fac 
aproape niciun efort ca să chem lumina. l-am încercat limitele 
cu grijă, fără să mai am senzaţia de descompunere care mă 
copleșise prima oară când folosisem brățara. Dar ceva era 
profund în neregulă. Simțeam Falia altfel. Mi-am spus că era 
doar imaginația mea, dar părea că acum întunericul era mai 
dens. Aproape că-l simțeam mângâindu-mi pielea. Marginile 
rănii de la umăr au început să pulseze și să mă mănânce, ca și 
când carnea ar fi devenit neliniștită. 

Mai fusesem în Nemare de două ori și de fiecare dată mă 
simțisem ca o străină, ca un intrus vulnerabil într-o lume ostilă 
și periculoasă, care nu mă voia acolo. Dar acum aveam impresia 
că Falia venea spre mine, urându-mi bun venit. Știam că era o 
aiureală. Falia era un spațiu pustiu, nu ceva viu. 

Mă cunoaște, mi-am spus în sinea mea. Asemănătorul 
cheamă asemănătorul. 

Gânduri caraghioase. Mi-am limpezit mintea și am 
împrăștiat lumina mai departe, lăsându-mi puterea să pulseze 
cald și liniștitor în jurul meu. Asta eram cu adevărat, nu 
întuneric. 

— Se apropie, a spus Mal. Ascultă. 

Peste șuierul vântului, în Falie a răsunat un țipăt, apoi s-a 
auzit fâlfâitul ritmic al aripilor de volcră. Ne găsiseră repede, 
fiind atrase de mirosul prăzii umane. 

Aripile lor izbeau aerul din jurul sferei de lumină pe care o 
creasem, împingând întunericul spre noi în unde șerpuitoare. 
Nu mai mâncaseră de mult, întrucât traversările Faliei 
deveniseră extrem de rare, iar foamea le dădea curaj. 

Am întins braţele, lăsând lumina să strălucească mai 
puternic, și le-am îndepărtat de noi. 

— Nu, a spus Sturmhond. Adu-le mai aproape. 

— Cum? De ce? 

Volcrele erau niște prădători feroce. Nu era bine să te joci 
cu ele. 

— Ne vânează, a spus el, ridicând vocea, să-l audă toată 
lumea. Poate a venit timpul să le vânăm și noi pe ele. 

Echipajul a scos un strigă de luptă, urmat de câteva 
lătrături și urlete. 

— Retrage lumina, mi-a spus Sturmhond. 

— Și-a pierdut minţile! i-am strigat lui Mal. Spune-i că și-a 

pierdut minţile. 

Dar Mal șovăia. 

— Päi... 

— Păi ce? l-am întrebat eu pe un ton uimit. În caz că ai 
uitat, una dintre creaturile astea a încercat să te mănânce! 

A ridicat din umeri și pe buze i s-a așternut un zâmbet. 

— Poate tocmai de-aia vreau să văd ce pot face puștile 
alea. 

Am clătinat din cap. Nu-mi plăcea nimic din povestea 
asta. 

— Doar câteva clipe, a insistat Sturmhond. Fă-mi pe plac. 

Să-i fac pe plac. De parcă mi-ar fi cerut încă o felie de tort. 

Echipajul aștepta în liniște, iar Tolya și Tamar, care 
semănau cu două insecte mari și lucioase, stăteau aplecați 
deasupra puștilor cu țevi multiple. 

— Bine, am spus. Dar să nu ziceți că nu v-am prevenit. 

Mal a dus pușca la umăr. 

— Pregătiți-vă, am mormăit eu. 

Am îndoit ușor degetele, iar sfera de lumină s-a micșorat, 
strângându-se în jurul Colibriului. 

Volcrele au scos ţipete de încântare. 

— Stinge lumina de tot! a poruncit Sturmhond. 

Am strâns din dinţi cu furie, apoi am făcut ce îmi ceruse. 
Falia s-a întunecat. 

Am auzit fâlfâit de aripi. Volcrele plonjau spre noi. 

— Acum, Alina! a strigat Sturmhond. Multă lumină! 

N-am stat pe gânduri. Am împrăștiat un val de lumină 
strălucitoare, care ne-a dezvăluit grozăvia din jurul nostru, ca și 
când ar fi fost miezul zilei. Volcrele ne înconjurau din toate 
părțile — o învălmășeală de trupuri înaripate, cenușii și 
contorsionate, cu ochi albi și orbi, cu guri pline de dinți. 

Semănau cu nichevovya, dar erau mult mai grotești, mult mai 
stângace. 

— Foc! a strigat Sturmhond. 

Tolya și Tamar au deschis focul. Nu auzisem niciodată un 
asemenea zgomot — un fel de tunet continuu și asurzitor, care 
făcea aerul să vibreze, zguduindu-mi măruntaiele. 

Era un adevărat masacru. Volcrele cădeau în jurul nostru, 
cu piepturile despicate și cu aripile smulse. Gloanţele răpăiau pe 
punte, iar aerul se îmbâcsise cu mirosul înțepător de praf de 
pușcă. 

Două sute de focuri pe minut. Deci iată ce-ar fi putut face 
o armată modernă. 

Volcrele însetate de sânge păreau să nu înţeleagă ce se 
întâmplă. Se zvârcoleau și dădeau frenetic din aripi, stăpânite de 
foame și frică, sfâșiindu-se una pe alta în încercarea de a scăpa 
de tirul puștilor. Și ţipetele lor... Baghra îmi spusese cândva că 
strămoșii volcrelor fuseseră oameni. Aș fi putut jura că se simțea 
asta în urletele lor. 

În cele din urmă, rafalele au încetat. Îmi ţiuiau urechile. 
Am ridicat privirea și am văzut pete negre de sânge și bucăți de 
carne pe velele navei. Pe frunte simțeam broboane reci de 
sudoare. Oare nu-mi era bine? 

Tăcerea a durat doar câteva clipe, căci Tolya și Tamar au 
scos un urlet triumfător, după care li s-a alăturat și restul 
echipajului, lătrând și chelălăind. Voiam să le strig tuturor să 
tacă. 

— Crezi c-am mai putea momi o ceată de volcre? a 
întrebat unul dintre Furtunoși. 

— Poate, a spus Sturmhond. Dar ar fi mai bine să pornim 
spre est. În scurtă vreme o să se crape de ziuă și n-aș vrea să fim 
văzuţi. 

Da, mi-am spus în sinea mea. Să pornim spre est. Să 
plecăm de aici. Îmi tremurau mâinile. Rana de la umăr pulsa și 
mă ardea. Ce era în neregulă cu mine? Volcrele erau niște 
monștri. Știam bine că ne-ar fi spintecat fără să stea pe gânduri. 
Și totuși, încă îmi răsunau în minte ţipetele lor. 

— Mai sunt volcre! a spus Mal dintr-odată. Foarte multe! 

— De unde știi? a întrebat Sturmhond. 

— Ştiu. 

Sturmhond a șovăit câteva clipe. Încadrată de căciulă, 
ochelari și de gulerul înalt, expresia feţei lui era imposibil de 
descifrat. 

— Unde? a întrebat el în cele din urmă. 

— Un pic mai la nord, a spus Mal. Într-acolo. 

A făcut semn spre o porțiune întunecată, iar mie mi-a 
venit să-l lovesc peste braț. Faptul că putea da de urma volcrelor 
nu însemna că trebuia s-o și facă. 

Sturmhond a dat ordine echipajului și am simțit că îngheț. 

Colibriul a coborât aripile și a făcut un ocol. Sturmhond 
ajusta cursul navei în funcţie de indicaţiile lui Mal. Am încercat 
să mă concentrez asupra luminii, asupra prezenţei liniștitoare a 
puterii mele, am încercat să nu iau în seamă greața care mi se 
cuibărise în stomac. 

Sturmhond a coborât și mai mult Colibriul. Lumina mea 
strălucea deasupra nisipului incolor din Falie și, la un moment 
dat, a atins silueta întunecată a unei nave de nisip distruse. 

M-au trecut fiorii când ne-am apropiat de ea. Nava era 
despicată în două, iar unul dintre catarge era rupt la mijloc. Am 
reușit să disting rămășițele a trei vele negre. Mal ne condusese 
la nava de nisip a Întunecatului. 

Puţinul calm pe care reușisem să-l dobândesc s-a evaporat 
brusc. 

Colibriul a coborât și mai mult. Umbra lui a trecut peste 
puntea despicată a navei de nisip. 

M-am simţit un pic ușurată. Deși era absurd, mă aşteptam 
să văd pe punte cadavre de Grisha, schelete de ambasadori și de 
emisari regali. Dar bineînţeles că dispăruseră de mult, hrană 
pentru volcre, oasele fiind împrăștiate pe nisipurile moarte din 
Falie. 

Colibriul s-a înclinat spre dreapta. Lumina mea a străpuns 
pântecele întunecat al carenei crăpate și, în clipa următoare, s- 
au auzit un cor de ţipete stridente. 

— Pe toţi sfinţii! a strigat Mal, ridicând pușca. 

Trei volcre uriașe s-au ghemuit sub carena navei de nisip, 
cu spatele la noi și cu aripile larg desfăcute. Însă ce mi-a dat fiori 
de frică și scârbă a fost ce încercau ele să protejeze: o mare de 
forme contorsionate și colcăitoare, braţe scurte și strălucitoare, 
spinări mititele despicate de membranele translucide ale 
aripilor în curs de formare. Puii miorlăiau și scânceau, 
înghesuindu-se unul peste altul, încercând să fugă de lumină. 

Descoperiserăm un cuib. 

Echipajul a amuţit. De data asta, nu s-au mai auzit niciun 
lătrături, nici chelălăituri. 

Sturmhond a făcut o întoarcere, apoi a strigat: 

— 'Tolya, Tamar, grenatki. 

Gemenii au scos două proiectile de fontă și le-au sprijinit 
pe balustradă. 

M-a copleșit un alt val de groază. Nu uita că sunt volcre, 
mi-am spus în sinea mea. Uită-te la ele. Sunt niște monștri. 

— Furtunoși, la semnalul meu! a spus Sturmhond cu 
înverșunare. Aprindeţi fitilurile! le-a poruncit el gemenilor, iar 
apoi: Aruncați bombele! 

În clipa când proiectilele au fost împinse peste balustradă, 

Sturmhond a poruncit: 

— Acum! 

După care a virat puternic spre dreapta, iar Furtunoșii au 
ridicat braţele, și Colibriul s-a avântat spre cer. 

O clipă a fost liniște, după care sub noi a răsunat un 
bubuit asurzitor. Căldura și forța exploziei ne-au lovit nava ca o 
rafală puternică de vânt. 

— Rămâneţi pe poziţie! a răcnit Sturmhond. 

Mica noastră ambarcaţiune s-a zgâlțâit puternic, 
legănându-se ca un pendul sub cele două aripi de pânză. Mal m- 
a sprijinit cu ambele mâini, protejându-mi trupul cu al lui, în 
timp ce eu mă străduiam să-mi păstrez echilibrul și să menţin 
lumina în jurul nostru. 

În cele din urmă, Colibriul s-a stabilizat, plutind pe o 
traiectorie arcuită, mult deasupra epavei în flăcări a navei de 
nisip. 

Tremuram din toate încheieturile. Aerul mirosea a carne 
arsă și îmi simțeam plămânii pârjoliți. Fiecare gură de aer îmi 
ardea pieptul. Echipajul lui Sturmhond iarăși urla și lătra. Li s-a 
alăturat și Mal, ridicând triumfător pușca în aer. Peste uralele de 
la bord se auzeau țipetele volcrelor, care mie îmi păreau umane 
și neajutorate — plânsul mamelor ce-și jeleau puii. 

Am închis ochii. Era singurul lucru pe care-l puteam face 
ca să nu duc mâinile la urechi și să mă prăbușesc pe punte. 

— Ajunge, am șoptit eu, dar nu m-a auzit nimeni. Vă rog, 
am zis cu glas răgușit. Mal... 

— Ai devenit o adevărată ucigașă, Alina, mi-a spus cineva. 

Vocea aceea calmă. Am deschis brusc ochii. 

Întunecatul stătea în faţa mea, cu kefta fluturându-i peste 
puntea Colibriului. Ţinându-mi răsuflarea am făcut un pas în 
spate, privind frenetic în jur, dar nu se uita nimeni la mine. Cu 

toţii strigau și chelălăiau, cu privirile aţintite asupra flăcărilor. 

— Nu-ţi face griji, mi-a spus blând Întunecatul. Cu timpul, 
devine tot mai ușor. Uite, am să-ţi arăt. 

A scos un cuțit dintr-una din mânecile keftei și, înainte să 
pot țipa, s-a repezit spre fața mea. Am ridicat mâinile să mă apăr 
și din piept mi-a țâșnit un strigăt. Lumina a dispărut, iar nava s- 
a cufundat în întuneric. Am căzut în genunchi, ghemuindu-mă 
pe punte, pregătită să simt tăietura oțelului Grisha. 

Dar n-a venit. Echipajul țipa în bezna din jurul meu, iar 
Sturmhond mă striga pe nume. Am auzit ţipătul unei volcre. 
Aproape. Prea aproape. 

Cineva a scos un vaiet prelung, iar nava s-a înclinat 
puternic. S-au auzit lovituri de cizmă pe punte, echipajul 
străduindu-se să-și păstreze echilibrul. 

— Alina! 

Era vocea lui Mal de data asta. 

L-am simţit bâjbâind după mine în întuneric. Mi-am 
revenit în simţiri. Am chemat iarăși lumina, aruncând-o în jurul 
navei într-o cascadă strălucitoare. 

Volcrele care se năpustiseră asupra noastră au început să 
urle și s-au retras în întuneric, dar unul dintre Furtunoși zăcea 
însângerat pe punte, cu brațul aproape smuls din umăr. Pânza 
de deasupra lui atârna moale, iar Colibriul era înclinat spre 
dreapta, pierzând rapid altitudine. 

— Tamar, ajută-l! a poruncit Sturmhond. 

Dar 'Tolya și Tamar deja porniseră spre Furtunosul 
doborât. 

Cu fața încordată, cealaltă Furtunoasă stătea cu ambele 
mâini ridicate, străduindu-se să invoce un vânt suficient de 
puternic cât să ne ţină în aer. Nava se înclina și se răsucea, iar 
Sturmhond ţinea bine de cârmă, strigându-le ordine marinarilor 

care manevrau pânzele. 

Inima îmi duduia în piept și cercetam cu disperare puntea, 
cuprinsă de spaimă și confuzie. Îl văzusem pe Întunecatul. Chiar 
îl văzusem. 

— Te simți bine? m-a întrebat Mal. Ai păţit ceva? 

Nu mă puteam uita la el. Tremuram atât de tare, încât îmi 
era teamă ca nu cumva să mă fac țăndări. Mi-am folosit toată 
energia ca să păstrez lumina în jurul nostru. 

— E rănită? a strigat Sturmhond. 

— Scoate-ne imediat de-aici! i-a cerut Mal. 

— Aha, deci asta zici c-ar trebui să fac? i-a strigat 
Sturmhond. 

Volcrele țipau și se zvârcoleau, dând târcoale sferei de 
lumină. Într-adevăr, erau niște monștri, dar oare știau ce era 
răzbunarea? Colibriul tremura și se legăna. Am privit în jos și am 
văzut nisipurile cenușii apropiindu-se de noi. 

Apoi am scăpat dintr-odată din beznă, trecând cu viteză 
printre ultimele trâmbe de întuneric ale Faliei și ieșind în 
lumina albăstruie a zorilor. 

Pământul era înfricoșător de aproape. 

— Stinge lumina! a poruncit Sturmhond. 

Am coborât mâinile și m-am apucat cu disperare de 
balustrada cocpitului. Am văzut un drum, luminile unui orășel 
sclipind în zare și, nu departe de noi, dincolo de niște dealuri 
joase, un lac mic și albastru, în al cărui luciu se reflecta lumina 
strălucitoare a dimineții. 

— Încă puţin! a strigat Sturmhond. 

Furtunoasa a icnit, făcând un ultim efort, iar mâinile au 
început să-i tremure. Pânzele s-au lăsat un pic, iar Colibriul și-a 
continuat coborârea. Am ajuns deasupra pădurii, iar crengile au 
început să ne zgârie carena. 

— Toată lumea să se aplece și să se țină bine! a strigat 
Sturmhond. 

Mal și cu mine ne-am luat de mână și ne-am ghemuit unul 
lângă altul, împingându-ne cu umerii și picioarele în marginile 
cocpitului. Mica ambarcaţiune tremura și se legăna. 

— N-o să reuşim, am zis eu cu glas răgușit. 

Mal n-a spus nimic, ci doar m-a strâns și mai tare de 
mână. 

— Pregătiți-vă! a răcnit Sturmhond. 

În ultima clipă, s-a aruncat lângă noi în cocpit, în 
păienjenișul de mâini și picioare. 

— Foarte comod, a mai avut el timp să spună înainte să 
aterizăm cu o hurducătura care ne-a zdruncinat măruntaiele. 

Mal și cu mine am fost azvârliți în vârful cocpitului. Nava 
se freca de pământ, huruind și trosnind, iar din carene îi săreau 
bucăţi de lemn. S-a auzit un plescăit puternic și dintr-odată am 
început să alunecăm pe apă. A urmat o pârâitură puternică și 
mi-am dat seama că una dintre carene s-a desprins. Am făcut 
câteva salturi pe apă și, în cele din urmă, ne-am oprit în mod 
miraculos. 

Am încercat să-mi dau seama în ce stare eram. Zăceam pe 
spate, lipită de marginea cocpitului, și cineva respira din greu 
lângă mine. 

M-am răsucit ușor. Mă lovisem tare la cap și aveam 
palmele julite, dar în rest păream teafără. 

Apa se strecura prin podeaua cocpitului. Am auzit 
plescăituri și oameni strigând unii la alții. 

— Mal? am scâncit eu cu glas tremurător. 

— Mă simt bine, a răspuns el de undeva din stânga mea. 
Trebuie să ieșim de-aici. 

M-am uitat în jur, dar Sturmhond nu se vedea nicăieri. 

După ce am ieșit din cocpit, nava s-a înclinat periculos. 
Am auzit un pârâit și unul dintre catarge s-a rupt, scufundându- 
se în lac sub greutatea pânzei. 

Am sărit în apă, înotând cu putere, căci lacul încerca să ne 
înghită odată cu nava. 

Unul dintre marinari rămăsese prins în păienjenișul de 
funii. Mal s-a scufundat să-l scape și aproape că am plâns de 
ușurare când au ieșit amândoi la suprafaţă. 

l-am văzut înotând pe Tolya și Tamar, urmaţi de ceilalți 
membri ai echipajului. Tolya îl trăgea după el pe Furtunosul 
rănit. Sturmhond înota în urma lui, ţinând cu brațul un marinar 
care își pierduse cunoștința. Ne îndreptam cu toţii spre țărm. 

Hainele grele îmi atârnau pe membrele învineţite, dar în 
cele din urmă am ajuns la apă puţin adâncă. Am ieșit cu toţii pe 
țărm, împleticindu-ne printre trestii lipicioase, și ne-am 
prăbușit pe o plajă largă. 

Zăceam gâfâind pe nisip, ascultând zgomotele ciudat de 
obișnuite ale dimineţii: greieri în iarbă, păsări ciripind într-o 
pădure din apropiere, orăcăitul grav și șovăielnic al unei broaște. 
Tolya îi dădea îngrijiri Furtunosului rănit, ducând la bun sfârșit 
vindecarea brațului smuls de volcră, cerându-i să strângă 
degetele și să îndoaie cotul. L-am auzit pe Sturmhond cum îl 
dădea în grija lui Tamar pe marinarul inconștient. 

— Nu mai respiră, a spus Sturmhond. Și pare că nu mai 
are puls. 

M-am străduit să mă ridic în capul oaselor. Soarele se 
înălța în spatele nostru, încălzindu-mi spatele, aurind luciul 
lacului și coroanele copacilor. Tamar avea palmele lipite de 
pieptul marinarului, folosindu-și puterea ca să-i scoată apa din 
plămâni și să-i readucă inima la viață. Marinarul a zăcut 
nemișcat în nisip vreo zece minute, iar în cele din urmă a tras 

aer în piept. Ochii i s-au deschis și a scuipat apă pe bluză. 

Am scos un oftat de ușurare. O moarte mai puţin pe 
conștiință. 

Un alt marinar își pipăia coastele, să vadă dacă și-a rupt 
vreuna, iar Mal avea o rană urâtă pe frunte. Dar eram cu toţii pe 
țărm. Reușiserăm. 

Sturmhond a intrat iarăși în lac. S-a oprit când i-a ajuns 
apa la genunchi, contemplând suprafața netedă a lacului, cu 
mantaua plutindu-i în jurul picioarelor. În afara dârei de 
pământ răscolit de pe malul opus, nu mai rămăsese nicio urmă a 
Colibriului. 

Furtunoasa teafără s-a întors spre mine. 

— Ce s-a întâmplat în Falie? a pufnit ea. Kovu era să 
moară. Cu toții am fost la un pas de moarte! 

— Nu știu, am spus, sprijinindu-mi capul pe genunchi. 

Mal m-a cuprins cu braţul, dar nu voiam să fiu consolată. 
Voiam o explicaţie pentru ce văzusem. 

— Nu știi? a spus ea cu un aer uluit. 

— Nu știu, am repetat eu, luată prin surprindere de furia 
din glasul meu. N-am cerut să fiu azvârlită în Falie. Nu eu am 
vrut o luptă cu volcrele. De ce nu-l întrebi pe căpitanul tău ce s- 
a întâmplat? 

— Are dreptate, a spus Sturmhond, apoi a ieșit din apă și 
s-a apropiat de noi, scoțându-și mănușile ferfenițite. Ar fi 
trebuit să-i spun ce pun la cale și n-ar fi trebuit să atacăm 
cuibul. 

Faptul că îmi dădea dreptate nu făcea decât să mă înfurie 
și mai tare. Sturmhond și-a scos căciula și ochelarii, iar furia mi 
s-a risipit, fiind înlocuită de stupefacţie. 

Mal s-a ridicat brusc în picioare. 

— Ce naiba? a spus el cu glas scăzut și amenințător. 

Am rămas împietrită, durerile și oboseala fiind eclipsate 
de priveliștea bizară din fața mea. Nu-mi dădeam seama ce era, 
dar mă bucuram că și Mal vedea același lucru, pentru că, după 
ce se întâmplase în Falie, nu mai aveam încredere în mine. 

Sturmhond a scos un oftat, trecându-și o mână peste față 
— faţa unui străin. 

Bărbia lui își pierduse ascuțimea. Nasul încă îi era un pic 
strâmb, dar nu mai semăna cu cartoful noduros de dinainte. 
Părul său nu mai era maroniu-roșcat, ci auriu-închis, tuns scurt, 
militărește, iar ochii lui ciudaţi, de un verde-tulbure, erau acum 
căprui și limpezi. Arăta cu totul altfel, dar cu siguranță era 
Sturmhond. 

Și arată bine, mi-am spus în sinea mea, cu un surprinzător 
acces de ranchiună. 

Mal și cu mine eram singurii care se holbau la el, căci 
niciunul dintre oamenii lui Sturmhond nu părea vreun pic 
surprins. 

— Ai un Croitor în echipaj, am spus. 

Sturmhond a tresărit. 

— Nu sunt Croitor, a intervenit 'Tolya furios. 

— Nu, Tolya, darurile tale se află în altă parte, l-a liniștit 
Sturmhond. Mai ales în respectatele domenii ale uciderii și 
mutilării. 

— De ce ai face una ca asta? am întrebat eu, încercând să 
mă obișnuiesc cu vocea lui Sturmhond ieșind din gura unei alte 
persoane. 

— Era esenţial ca Întunecatul să nu mă recunoască. E 
drept că nu m-a mai văzut de când aveam paisprezece ani, dar 
n-am vrut să risc. 

— Cine ești? a întrebat Mal furios. 

— E o întrebare complicată. 

— Ba e cât se poate de simplă, am spus eu, sărind în 
picioare. Dar necesită spunerea adevărului. Un lucru de care 
pari complet incapabil. 

— Oh, pot s-o fac, a zis Sturmhond, vărsându-și apa dintr- 
o cizmă. Dar nu prea-s bun la treaba asta. 

— Sturmhond, a spus Mal printre dinţi, apropiindu-se de 
el. Ai fix zece secunde să ne spui ce se întâmplă, altminteri 
Tolya va trebui să-ți facă o faţă cu totul nouă. 

Dar în clipa următoare, Tamar a sărit în picioare. 

— Vine cineva. 

Am tăcut toţi, ascultând cu atenţie. Zgomotele se auzeau 
dinspre pădurea care înconjura lacul: răpăit de copite — multe 
copite —, foșnete și pârâituri de crengi rupte. Nişte călăreți 
traversau pădurea, apropiindu-se de noi. 

— Eram sigur c-o să fim văzuţi, a bombănit Sturmhond. 
Am stat prea mult în Falie. 

Apoi a scos un oftat răgușit. 

— O navă distrusă și un echipaj care seamănă cu o ceată 
de oposumi” înecaţi. Nu asta aveam eu în minte. 

Aș fi vrut să aflu ce anume avusese în minte, dar nu era 
timp pentru așa ceva. 

Crengile copacilor s-au dat la o parte și a apărut un grup 
de călăreți. Zece... douăzeci... treizeci de soldați din Armata 
Întâi. Oamenii regelui. Înarmaţi până în dinţi. De unde 
apăruseră? 

După lupta cu volcrele și prăbușirea navei, credeam că nu 
mai rămăsese în mine niciun pic de frică, dar mă înșelasem. M-a 
cuprins spaima amintindu-mi ce-mi spusese Mal despre 
dezertare. Oare aveau să ne aresteze ca trădători? Îmi tremurau 
degetele. Nu voiam să fiu din nou luată prizonieră. 


2 Mamifer marsupial, de talia unei pisici, vânat pentru blana lui valoroasă. 

— Ușurel, Invocatoareo, mi-a șoptit corsarul. Mă ocup eu 
de asta. 

— La fel de bine cum te-ai ocupat de toate până acum, 
Sturmhond? 

— Ar fi înțelept să nu-mi mai spui așa o vreme. 

— De ce, mă rog? a ripostat eu. 

— Pentru că nu e numele meu. 

Soldaţii s-au oprit în fața noastră, lumina soarelui 
reflectându-se în puștile și săbiile lor. Un căpitan și-a scos 
spada. 

— În numele regelui ravkan, aruncați armele. 

Sturmhond a făcut un pas în față, așezându-se între 
dușmani și oamenii săi răniți. A ridicat mâinile în semn de 
predare. 

— Armele noastre sunt pe fundul lacului. Suntem 
neînarmați. 

Cunoscându-i pe Sturmhond și pe gemeni, mă îndoiam de 
vorbele lui. 

— Spuneţi-mi cum vă numiţi și ce căutați aici, a poruncit 
tânărul căpitan. 

Cu gesturi lente, Sturmhond și-a dat jos de pe umeri 
mantaua udă și i-a întins-o lui Tolya. 

Un fior de neliniște a străbătut șirul de soldați. 
Sturmhond purta o uniformă militară ravkană. Era ud până la 
piele, dar era imposibil să nu recunoști stofa oliv, nasturii de 
alamă ai Armatei Întâi și pajura”aurie care indica rangul de 
ofițer. Ce joc pusese la cale corsarul? 

Un soldat în vârstă a ieșit din rând și s-a apropiat de 
Sturmhond. Am tresărit recunoscându-l pe colonelul Raevsky, 
comandantul garnizoanei de la Kribirsk. Atât de aproape de 


” Figură simbolică reprezentând un vultur cu două capete, de obicei cu aripile întinse. 

Kribirsk ne prăbușiserăm? Așa se explica sosirea rapidă a 
soldaţilor? 

— Vorbește, băiete! a poruncit comandantul. Spune cum 
te cheamă și cu ce treabă ai venit aici, până nu pun să fii 
dezbrăcat de uniformă și spânzurat de un copac. 

Sturmhond era foarte calm. Când a deschis gura, vocea lui 
avea un ton pe care nu-l mai auzisem până atunci: 

— Sunt Nikolai Lantsov, maiorul Regimentului Douăzeci 
și Doi, soldat în armata regelui ravkan, mare duce de Udova și al 
doilea fiu al maiestăţii sale regale, regele Alexandru al III-lea, 
suveran al tronului cu pajură, fie-i viața cât mai lungă. 

Am rămas cu gura căscată. Toţi soldaţii erau șocați. Unul 
dintre ei a chicotit nervos. Nu-mi dădeam seama ce glumă 
punea la cale acest nebun, dar Raevsky nu era amuzat. 
Colonelul a sărit de pe cal, aruncând hățurile unui soldat. 

— Ascultă-mă bine, obrăznicătură, i-a spus Raevsky, 
punând mâna pe sabie. 

S-a apropiat cu pași mari de Sturmhond, cu o expresie 
furioasă pe fața bătută de soare și vânt. 

— Nikolai Lantsov a fost în subordinea mea la granița de 
nord și... 

Glasul i s-a frânt. Și-a apropiat fața foarte mult de a 
corsarului, dar Sturmhond nici măcar n-a clipit. Colonelul a 
deschis gura, apoi a închis-o. A făcut un pas în spate, cercetând 
cu atenţie chipul lui Sturmhond. Expresia lui a trecut de la 
dispreţ la uimire, iar în cele din urmă a părut că-l recunoaște pe 
corsar. 

Raevsky s-a așezat brusc într-un genunchi și a plecat 
capul. 

— lartă-mă, moi tsarevitch, a spus el. Bun venit acasă. 

Soldaţii s-au uitat nedumeriți unii la alții. 

Sturmhond i-a măsurat cu o privire rece și arogantă. 
Subjugaţi de atitudinea lui poruncitoare, soldaţii au coborât 
unul câte unul de pe cai și au îngenuncheat, plecând capul. 

Pe toți sfinţii! 

— Nu pot să cred, a șoptit Mal. 

Vânasem un cerb magic, purtam la mână solzii unui 
dragon, văzusem un oraș întreg înghiţit de întuneric, și, totuși, 
acesta era cel mai ciudat lucru la care fusesem martoră în viața 
mea. Sigur era încă unul dintre șiretlicurile lui Sturmhond, unul 
de la care avea să ni se tragă tuturor sfârșitul. 

M-am uitat la corsar. Oare era posibil? Mintea părea să mi 
se fi blocat. Eram prea obosită; frica mă sleise de puteri. Am 
încercat să-mi amintesc puţinele lucruri pe care le știam despre 
cei doi fii ai regelui ravkan. Îl văzusem pe cel mai în vârstă la 
Micul Palat, dar mezinul nu mai trecuse de ani de zile pe la 
curtea regală. Se știa că plecase de la palat să se facă ucenicul 
unui armurier sau să studieze construcţiile navale. 

Sau poate le făcuse pe amândouă. 

Mi se învârtea capul. Sobachka — așa îi spusese Genya 
mezinului. „Căţelușul.“ A insistat să-si facă serviciul militar la 
infanterie. 

Sturmhond. Dulăul Dezlănţuit. Lupul Valurilor. 

Sobachka. Era imposibil. Pur și simplu imposibil. 

— Ridicaţi-vă, a poruncit Sturmhond — sau cine o fi fost. 

Acum avea o ţinută complet schimbată. 

Soldaţii s-au ridicat și au luat poziție de drepți. 

— A trecut mult timp de când n-am mai fost acasă. Dar 
nu m-am întors cu mâna goală. 

S-a dat la o parte și a întins mâna spre mine. Toate fețele 
s-au întors spre mine, cu expresii nerăbdătoare. 

— Fraţilor, a spus el, am adus-o înapoi în Ravka pe 

Invocatoarea Soarelui. 
Nu m-am putut stăpâni. M-am năpustit spre el și i-am dat 
un pumn în falcă. 


Capitolul 9 


— Ai avut noroc că nu te-au împușcat, mi-a spus Mal cu 
furie. 

Se plimba de colo-colo într-un cort simplu mobilat, unul 
dintre puținele care mai rămăseseră în tabăra Grisha de lângă 
Kribirsk. Cortul impresionant, din mătase neagră, al 
Întunecatului, fusese dărâmat. În locul lui nu se mai vedea decât 
un cerc mare de iarbă îngălbenită, presărat cu pripoane îndoite 
și cu scânduri din podeaua lustruită a cortului. 

M-am așezat la o masă grosolan cioplită și m-am uitat 
spre ușa cortului, unde stăteau de strajă Tolya și Tamar. Nu-mi 
dădeam seama dacă misiunea lor era să ne protejeze sau să ne 
împiedice să evadăm. 

— O merita, i-am răspuns eu. În plus, n-o va împușca 
nimeni pe Invocatoarea Soarelui. 

— l-a dat un pumn unui prinţ, Alina. Deci cred că putem 
adăuga încă o trădare pe lista capetelor noastre de acuzare. 

Mi-am scuturat mâna umflată. Mă dureau îngrozitor 
încheieturile degetelor. 

— Întâi de toate, sigur e un prinț? Și în al doilea rând, 
cred că ești gelos. 

— Bineînţeles că sunt gelos. Voiam să-i dau eu un pumn. 
Dar nu despre asta e vorba. 

După izbucnirea mea, se iscase haos în rândul soldaţilor. 
Fără ordinele lui Sturmhond și fără abilităţile lui Tolya de a 
controla mulțimile, sigur aș fi fost arestată și pusă în lanțuri — 
sau poate chiar mai rău. 

Sturmhond ne însoțise până în tabăra militară din 
Kribirsk, apoi ne dusese în cort și, înainte de a pleca, îmi 
spusese: 

— Nu-ţi cer decât să rămâi aici suficient de mult cât să-ţi 
pot explica despre ce-i vorba. Și dacă n-o să-ți placă ce o să auzi, 
ești liberă să pleci. 

— Așa, pur și simplu? am pufnit eu. 

— Ai încredere în mine. 

— De fiecare dată când spui „ai încredere în mine“, îmi 
scade câte puţin încrederea în tine, i-am răspuns eu printre 
dinți. 

Dar Mal și cu mine am rămas, neștiind ce să facem mai 
departe. Sturmhond nu ne legase și nici nu ne pusese sub pază 
strictă. Ne dăduse haine uscate și curate, iar dacă am fi vrut, am 
fi putut să ne strecurăm pe lângă Tolya și Tamar și să traversăm 
Falia înapoi spre Ravka de Vest. Nu ne-ar fi putut urmări 
nimeni. Și am fi putut ieși din Falie oriunde. Dar unde am fi 
mers după aceea? Sturmhond se schimbase, situația noastră însă 
rămăsese la fel. Nu aveam nici bani, nici aliaţi, și încă eram 
urmăriți de Întunecatul. lar eu nu-mi doream să mă întorc în 
Falie, nu după ce se întâmplase la bordul Colibriului. 

Mi-am stăpânit un hohot de râs amar. Dacă îmi trecea 
prin minte să mă refugiez în Nemare, însemna că situaţia era 
într-adevăr foarte dificilă. 

În cort a intrat un servitor cu o tavă. A pus pe masă un 
urcior cu apă, o sticlă de kvas, pahare și câteva farfuriuțe cu 
zakuski. Farfuriile aveau bordură aurie și erau decorate cu 
pajura regală. 

M-am uitat la mâncare: scrumbie afumată pe pâine 
neagră, sfeclă roșie marinată, ouă umplute. Ultima oară 
mâncasem cu o noapte înainte, pe Volkolny, iar invocarea 

luminii mă sleise de puteri, dar eram prea agitată ca să pot 
mânca. 

— Ce s-a întâmplat cu tine? m-a întrebat Mal imediat ce a 
plecat servitorul. 

— Mi-am pierdut cumpătul, am zis, scuturându-mi iarăși 
mâna umflată. 

— Nu la asta mă refer. Ce s-a întâmplat în Falie? 

M-am uitat la un borcănaș de unt cu mirodenii, 
răsucindu-l în mâini. L-am văzut. 

— Eram obosită, am spus eu cu nepăsare. 

— Ai făcut un efort mult mai mare când ai respins valul de 
nichevo'ya, dar atunci n-ai șovăit nicio clipă. E de la brățară? 

— Brăţara mă face mai puternică, am răspuns, trăgându- 
mi mâneca peste brățara de solzi. 

În plus, o purtam de câteva săptămâni. Nu era nimic în 
neregulă cu puterea mea, dar poate că era ceva în neregulă cu 
mine. Mi-am plimbat degetul pe tăblia mesei, desenând un 
model invizibil. 

— Când ne-am luptat cu volcrele, ți s-a părut că ţipetele 
lor erau diferite? l-am întrebat. 

— Cum adică, diferite? 

— Mai... umane? 

Mal s-a încruntat. 

— Nu, ţipau la fel ca de obicei. Ca niște monștri care vor 
să ne mănânce. 

Și-a așezat mâna peste a mea. 

— Ce s-a întâmplat, Alina? 

L-am văzut. 

— Ți-am spus, eram obosită. Mi-am pierdut concentrarea. 

Și-a retras mâna. 

— Dacă vrei să mă minți, n-ai decât. Dar nu mă voi 

preface că te cred. 

— De ce nu? a întrebat Sturmhond, intrând în cort. Ţine 
de bunele maniere. 

Ne-am ridicat amândoi în picioare, gata de luptă. 

Sturmhond a rămas pe loc, ridicând mâinile într-un gest 
împăciuitor. Se schimbase într-o uniformă uscată. Pe obraz îi 
apăruse o vânătaie. Și-a scos sabia cu grijă și a agățat-o de 
stâlpul cortului. 

— Am venit să vorbim. 

— Atunci vorbește, i-a zis Mal. Cine ești și ce pui la cale? 

— Nikolai Lantsov, dar, vă rog, nu mă puneţi să-mi recit 
iarăși titlurile. Nu e amuzant pentru nimeni, și oricum, singurul 
care contează e cel de prinţ. 

— Şi cu Sturmhond cum rămâne? am întrebat eu. 

— Sunt și Sturmhond, comandant pe Volkvolny, spaima 
Mării Adevărate. 

— Spaima Mării Adevărate? 

— Mă rog, aș zice că sunt cel puţin incomod. 

Am clătinat din cap. 

— Imposibil. 

— Improbabil. 

— Nu-i momentul să fii amuzant. 

— Vă rog, a spus elpe un ton conciliant. Luaţi loc. Nu știu 
ce credeţi voi, dar mie mi se pare că lucrurile sunt mult mai ușor 
de înţeles când stai jos. Cred că are legătură cu circulaţia. 
Bineînţeles, cel mai bine e să stai întins, dar deocamdată nu 
cred că avem relații atât de apropiate. 

Am rămas nemișcată, iar Mal și-a încrucișat brațele. 

— Am înțeles. Dar eu o să iau loc. Rolul eroului întors 
acasă mi se pare o sarcină foarte solicitantă și sunt frânt de 
oboseală. 

S-a apropiat de masă, și-a pus un pahar de kvas și s-a 
așezat pe scaun cu un oftat satisfăcut. A băut și a strâmbat din 
nas. 

— Groaznică băutură. Nu mi-a plăcut niciodată. 

— Atunci comandă niște coniac, înălțimea ta, am spus eu 
pe un ton iritat. Sunt sigură c-or să-ți aducă tot ce vrei. 

Faţa i s-a luminat. 

— Adevărat. Cred că aș putea să fac baie în rom. Și poate 
am să fac într-o bună zi. 

Mal a ridicat mâinile cuprins de exasperare, apoi s-a 
apropiat de ușa cortului și s-a uitat afară. 

— Nu te poți aștepta să credem ceva din toate astea, am 
spus eu. 

Sturmhond a ridicat mâna să-mi arate un inel. 

— Am sigiliul regal. 

Am pufnit. 

— Probabil l-ai furat de la adevăratul prinț Nikolai. 

— Am fost în subordinea lui Raevsky. Mă cunoaște. 

— Poate ai furat și fața prințului. 

A oftat. 

— Trebuie să înţelegi, singurul loc în care îmi puteam 
dezvălui identitatea în siguranţă era aici, în Ravka. Numai cei 
mai de încredere oameni din echipajul meu știau cine sunt cu 
adevărat: Tolya, Tamar, Privyet și câţiva Etherealki. Restul... ei 
bine, sunt oameni destoinici, dar sunt mercenari și pirați. 

— Deci ţi-ai înșelat propriul echipaj? l-am întrebat. 

— Pe mare, Nikolai Lantsov e mai valoros ca ostatic decât 
în calitate de căpitan. E greu să comanzi o navă când îţi faci 
mereu griji că s-ar putea să-ți dea cineva în cap ca să ceară o 
recompensă de la tăticul tău regal. 

— Nimic din toate astea nu are noimă, am zis, clătinând 


134 


din cap. Prințul Nikolai e plecat undeva să studieze construcțiile 
navale sau... 

— Am fost ucenic la un constructor naval fjerdan. Și la un 
armurier zemenit. Și la un inginer constructor din provincia 
Bolh, în Shu Han. Mi-am încercat talentul și în poezie o vreme. 
Rezultatele au fost... nefericite. lar în ultima vreme, rolul 
căpitanului Sturmhond mi-a acaparat aproape toate eforturile. 

Mal s-a sprijinit de stâlpul cortului, cu braţele la piept. 

— Deci într-o bună zi ai hotărât să renunți la viața ta 
luxoasă și să te joci de-a piratul? 

— Corsar, a spus Sturmhond. Și nu mă jucam de-a nimic. 
Știam că puteam fi de mai mare ajutor Ravkăi în rolul lui 
Sturmhond decât dacă aș fi lenevit la curte. 

— lar regele și regina unde își închipuie că ești acum? am 
întrebat eu. 

— La universitatea din Ketterdam. Un loc nemaipomenit. 
Și elitist. În clipa asta, la cursurile de filosofie asistă în locul meu 
un funcționar naval pe care l-am plătit foarte bine. la note 
acceptabile, răspunde la numele de Nikolai și bea zdravăn, să nu 
trezească suspiciuni. 

Povestea lui nu înceta să mă uluiască. 

— De ce? 

— Am încercat, zău c-am încercat, dar n-am fost niciodată 
bun la stat nemișcat. O înnebuneam de cap pe bona mea. Mă 
rog, pe bonele mele. Aveam o armată de bone, din câte-mi 
amintesc. 

Ar fi trebuit să-l pocnesc mai tare. 

— Te întreb: de ce ai avut nevoie de toată farsa asta? am 
spus. 

— Sunt al doilea moștenitor al tronului. Aproape că a 
trebuit să fug de la palat ca să-mi fac serviciul militar. Nu cred 

că părinții mei ar fi fost de acord ca fiul lor să captureze pirați 
zemeniţi și să spargă blocade fjerdane. Dar sunt foarte încântați 
de Sturmhond. 

— Bine, a spus Mal din ușă. Ești un prinţ, un corsar și un 
nenorocit. Ce vrei de la noi? 

Sturmhond a luat cu grijă încă o gură de kvas. 

— Ajutorul vostru. Situaţia s-a schimbat. Falia se extinde. 
Armata Întâi e în pragul răzmeriței. E drept că lovitura 
Întunecatului a dat greş, dar a distrus Armata Întâi, iar Ravka e 
pe marginea prăpastiei. 

Am simţit că mă ia cu leșin. 

— Și dă-mi voie să ghicesc: tu ești cel care va îndrepta 
lucrurile? 

Sturmhond s-a aplecat în față. 

— Cât ai stat la curte, ai apucat să faci cunoștință cu 
Vasily, fratele meu? Lui îi pasă mai mult de cai și de următorul 
pahar de whisky decât de poporul ravkan, iar Tata n-a avut 
niciodată decât un interes superficial pentru guvernarea țării și, 
din câte am auzit, acum nu-l mai interesează deloc. Ravka se 
duce de râpă. Cineva trebuie s-o salveze înainte să fie prea 
târziu. 

— Vasily e moștenitorul tronului, i-am atras eu atenţia. 

— Cred că poate fi convins să se dea la o parte. 

— De-aia ne-ai târât înapoi în Ravka? am spus, cu un aer 
scârbit. Pentru că vrei să fii rege? 

— V-am târât înapoi în Ravka pentru că Aparatul te-a 
transformat într-o sfântă în viaţă și lumea te iubește. V-am târât 
înapoi în Ravka pentru că puterea ta e soluţia pentru 
supraviețuirea Ravkăi. 

Am izbit cu palmele în masă. 

— M-ai târât înapoi în Ravka ca să-ţi faci o intrare 

triumfală, alături de Invocatoarea Soarelui, și să-i furi tronul 
fratelui tău! 

Sturmhond s-a lăsat pe speteaza scaunului: 

— N-am de gând să-mi cer scuze pentru că sunt ambițios. 
Asta nu schimbă cu nimic adevărul că sunt cel mai bun pentru 
treaba asta. 

— Bineînţeles că ești, am spus. 

— Întoarce-te cu mine la Os Alta. 

— De ce? Ca să mă arăţi ca pe un trofeu? 

— Știu că n-ai încredere în mine. N-ai niciun motiv. Dar 
voi respecta promisiunea pe care ţi-am făcut-o pe Volkvolny. 
Ascultă-mi oferta. Dacă nu te interesează, navele lui Sturmhond 
te vor duce oriunde vei vrea. Dar cred că vei rămâne. Cred că-ți 
pot oferi ceva ce nu-ți poate oferi nimeni. 

— Sper să fie ceva bun, a bombănit Mal. 

— Îţi pot oferi șansa de a schimba Ravka, a spus 
Sturmhond. Îţi pot oferi șansa de a da speranță poporului tău. 

— Ah, asta-i tot? am zis eu cu un aer posac. Și cum aș 
putea s-o fac? 

— Ajutându-mă să unesc Armata Întâi și Armata a Doua. 
Devenind regina mea. 

În clipa următoare, Mal a aruncat masa la o parte și s-a 
năpustit asupra lui Sturmhond, ridicându-l de pe scaun și 
izbindu-l de stâlpul cortului. Sturmhond a icnit, dar n-a ripostat 
în niciun fel. 

— Ușurel, să nu-mi pătez uniforma de sânge. Să vă 
explic... 

— Încearcă să ne explici cu pumnul meu în gură. 

Sturmhond s-a răsucit și, într-o clipă, a scăpat din 
strânsoarea lui Mal. Ţinea în mână un cuţit scos de undeva din 
mânecă. 

— Înapoi, Oretsev. Îmi păstrez cumpătul de dragul ei, dar 
nu mă face să-ți scot mațele ca la pește. 

— Încearcă, a mârâit Mal. 

— Ajunge! am strigat eu, invocând o rază strălucitoare de 
lumină, care i-a orbit pe amândoi. 

Au ridicat mâinile să se apere de lumină, distrași pentru 
câteva clipe de la încăierare. 

— Sturmhond, bagă cuțitul în teacă, altfel o să rămâi tu cu 
mațele pe-afară. Mal, dă-te la o parte. 

Am așteptat ca Sturmhond să vâre cuțitul la loc, apoi am 
lăsat lumina să se împrăștie. 

Mal a coborât mâinile, fără să-și descleșteze pumnii. Se 
uitau precaut unul la altul. Până în urmă cu câteva ore fuseseră 
prieteni. E drept că și Sturmhond fusese alt om. 

— Nu e o propunere amoroasă, neghiob disperat ce ești, a 
spus Sturmhond, îndreptându-și tunica, ci doar o alianță 
politică. Dacă te-ai gândi câteva clipe, ţi-ai da seama că e o idee 
bună pentru țară. 

Mal a izbucnit într-un hohot de râs aspru. 

— Adică e o idee bună pentru tine. 

— Nu pot fi ambele adevărate? Am slujit în armată. 
Cunosc arta războiului și mă pricep la arme. Sunt sigur că 
Armata Întâi mă va urma. Într-adevăr, sunt al doilea moștenitor, 
dar am dreptul ereditar la tron. 

Mal a ridicat arătătorul în dreptul feţei lui Sturmhond. 

— Nu ai dreptul la ea. 

Sturmhond și-a pierdut puţin stăpânirea de sine. 

— Ce credeai c-o să se întâmple? Credeai că poți să 
păstrezi numai pentru tine cea mai puternică Grisha din lume, 
ca pe o țărăncuţă cu care ţi-ai făcut mendrele într-un șopron? 
Așa credeai că se termină povestea asta? Încerc să salvez o ţară, 

nu să-ți fur iubita. 

— Ajunge! am spus eu calm. 

— Poţi să rămâi și tu la palat, i-a spus Nikolai lui Mal. 
Poate ca șef al gărzii ei personale. N-ar fi primul aranjament de 
felul ăsta. 

Lui Mal i s-a încordat un mușchi al mandibulei. 

— Mă scârbești. 

Sturmhond a dat disprețuitor din mână. 

— Da, știu, sunt un monstru depravat. Dar gândește-te o 
clipă la ce spun. 

— N-am nevoie să mă gândesc! a strigat Mal. Și nici ea. N- 
o să se întâmple așa ceva. 

— Ar fi doar o căsătorie de formă, a insistat Sturmhond. 

Apoi, ca și când nu s-ar fi putut abţine, i-a zâmbit 
sarcastic lui Mal și a adăugat: 

— Cu excepţia conceperii de urmași. 

Mal s-a năpustit spre el, iar Sturmhond a scos cuțitul, dar 
am pășit imediat între ei. 

— Încetaţi! am strigat. Opriţi-vă odată! Și nu mai vorbiţi 
despre mine ca și când n-aș fi aici! 

Mal a scos un mârâit furios și a început să se plimbe prin 
cort. Sturmhond a înhățat un scaun care căzuse și s-a așezat pe 
el, întinzându-și tacticos picioarele și turnându-și încă un pahar 
de kvas. 

Am tras aer în piept. 

— Înălțimea ta... 

— Nikolai, m-a corectat el. Dar mi s-a mai spus și 
„dragule“ sau „frumosule“. 

Mal s-a răsucit pe călcâie, dar l-am liniștit cu o privire 
rugătoare. 

— Trebuie să încetezi chiar acum, Nikolai, am spus eu. 

Altminteri o să-ţi zbor dinţii regali din gură cu mâna mea. 

Nikolai și-a frecat vânătaia. 

— Da, știu că te pricepi. 

— Așa-i, i-am răspuns eu apăsat. Și n-am de gând să mă 
căsătoresc cu tine. 

Mal a răsuflat ușurat și umerii i s-au destins un pic. M-a 
deranjat că-și închipuise, fie și pentru câteva clipe, că aș fi putut 
accepta oferta lui Nikolai, și știam că nu avea să-i placă ce urma 
să spun. 

Mi-am adunat forțele și am spus: 

— Dar am să mă întorc cu tine la Os Alta. 

Mal a ridicat brusc capul. 

— Alina... 

— Mal, întotdeauna am sperat că vom găsi o cale să ne 
întoarcem în Ravka, că vom putea să dăm o mână de ajutor. 
Dacă nu facem ceva, s-ar putea să nu mai fie o Ravkă în care să 
ne întoarcem. 

Mal a clătinat din cap, dar m-am întors spre Nikolai și am 
continuat: 

— Am să mă întorc la Os Alta cu tine și poate am să te 
ajut să obţii tronul. 

Apoi am inspirat adânc și am adăugat: 

— Dar vreau Armata a Doua. 

Cortul s-a cufundat în liniște. Amândoi se uitau la mine de 
parcă aș fi fost nebună. Și adevărul e că nici eu nu mă simțeam 
tocmai întreagă la minte. Dar mă săturasem să fiu purtată pe 
Marea Adevărată și prin toată Ravka de oameni care încercau să 
se folosească de mine și de puterea mea. 

Nikolai a izbucnit într-un râs nervos. 

— Lumea te iubește, Alina, dar eu mă gândeam la un titlu 
mai simbolic... 

— Nu sunt un simbol, am ripostat eu. Și m-am săturat să 
fiu un simplu pion. 

— Nu, a spus Mal. E prea periculos. Ar însemna să-ţi 
desenezi o țintă pe spate. 

— Deja am o ţintă pe spate, i-am zis. Și niciunul dintre noi 
nu va fi în siguranță până nu-l învingem pe Întunecatul. 

— Ai avut vreodată o funcţie de conducere? m-a întrebat 
Nikolai. 

Ţinusem cândva un seminar pentru cartografii juniori, dar 
știam că nu la asta se referea. 

— Nu, am recunoscut eu. 

— Nu ai niciun pic de experienţă, nicio autoritate, niciun 
drept, a spus el. De la înființarea ei, Armata a Doua a fost 
condusă doar de Întunecați. 

De un singur Întunecat. Dar nu era momentul potrivit să-i 
explic asta. 

— Vârsta și dreptul ereditar nu contează pentru Grisha. 
Pentru ei contează doar puterea. Sunt singura Grisha care a 
purtat vreodată două amplificatoare. Și sunt singura Grisha în 
viață care le poate ţine piept Întunecatului și soldaţilor săi de 
umbră. Nimeni altcineva nu poate să facă ceea ce fac eu. 

Am încercat să vorbesc pe un ton cât mai convingător, 
deși nici eu nu înțelegeam cum de-mi venise o asemenea idee. 
Însă știam că mă săturasem să trăiesc în frică. Mă săturasem să 
fiu mereu pe fugă. Și dacă Mal și cu mine speram să găsim 
pasărea de foc, aveam nevoie de răspunsuri. Micul Palat putea fi 
singurul loc unde le puteam găsi. 

Preţ de câteva clipe, am rămas tustrei în tăcere. 

— Păi..., a bâiguit Nikolai. Păi... 

Stătea pe gânduri, bătând darabana în masă, iar în cele din 
urmă s-a ridicat în picioare și mi-a întins mâna. 

— Bine, Invocatoareo. Ajută-mă să câștig poporul de 
partea mea și Grisha vor fi ai tăi. 

— Serios? mi-a scăpat mie. 

Nikolai a izbucnit în râs. 

— Dacă ai de gând să conduci o armată, ar fi bine să-ți 
înveți rolul. Răspunsul potrivit este: „Știam că o să fii rezonabil. 

l-am strâns mâna aspră și bătătorită. Mâna unui pirat, nu 
a unui prinţ. 

— Cât despre propunerea mea..., a insistat el. 

— Nu-ţi forța norocul, i-am răspuns, retrăgându-mi mâna. 
Ţi-am zis că am să merg cu tine la Os Alta, și asta-i tot. 

— Și eu unde o să merg? a spus Mal cu glas calm. 

Stătea cu braţele încrucișate, fixându-ne cu ochii săi 
albaștri. Fruntea îi era pătată cu sânge închegat — se rănise la 
prăbușirea Colibriului —, iar chipul său avea un aer obosit și 
foarte distant. 

— Păi..., am bâiguit eu, mă gândeam că vii cu mine. 

— În ce calitate? m-a întrebat el. Căpitan al gărzii tale 
personale? 

M-am înroșit. 

Nikolai și-a dres glasul. 

— Oricât de mult mi-aș dori să aflu cum se încheie 
discuţia asta, mai am câteva treburi de rezolvat, așa că trebuie să 
plec. Sau poate... 

— Afară, i-a poruncit Mal. 

— Bine, atunci vă las singuri. 

Nikolai a ieșit în grabă, oprindu-se doar să-și ia sabia. 

Tăcerea din cort a devenit apăsătoare. 

— Unde or să ducă toate astea, Alina? a întrebat Mal. Ne- 
am chinuit să fugim din locul ăsta blestemat, iar acum ne 
scufundăm iarăși în mocirlă? 

M-am așezat pe pat și mi-am sprijinit capul în mâini. 
Eram frântă de oboseală și mă dureau toate mădularele. 

— Ce-aș putea să fac? l-am întrebat eu pe un ton rugător. 
O parte din vina pentru ce se întâmplă în Ravka îmi aparține. 

— Nu-i adevărat. 

— Ba da, am stăruit, râzând amar. Dacă n-aș fi fost eu, 
Falia n-ar fi început să se extindă, iar Novokribirsk încă ar fi fost 
în picioare. 

— Alina, a spus Mal, aplecându-se pe vine în fața mea și 
așezându-și palmele pe genunchii mei, chiar și cu toți Grisha și 
cu o mie de puști de-ale lui Sturmhond, nu ești suficient de 
puternică să-l oprești pe Întunecatul. 

— Dacă am avea al treilea amplificator... 

— Dar nu-l avem. 

— Îl vom avea, i-am spus eu, apucându-l de mâini. 

S-a uitat ţintă în ochii mei. 

— Ţi-a trecut vreodată prin minte că aș putea spune nu? 

Mi s-a pus un nod în stomac. Nu, nu-mi trecuse prin 
minte una ca asta. Nu mă gândisem niciodată că Mal ar fi putut 
refuza și mi s-a făcut brusc rușine. Renunțase la tot ca să fie cu 
mine, dar asta nu însemna că era mulțumit. Poate se săturase de 
luptă, de frică și de nesiguranţă. Poate se săturase de mine. 

— M-am gândit... M-am gândit că amândoi vrem să 
ajutăm Ravka. 

— Chiar vrem amândoi asta? l-am întrebat. 

S-a ridicat în picioare și mi-a întors spatele. Am înghiţit în 
sec, încercând să scap de durerea care mi se cuibărise în gât. 

— Deci nu vrei să mergi la Os Alta? 

S-a oprit în ușa cortului. 

— Ai vrut să porți al doilea amplificator. Acum îl ai. Vrei 
să mergi la Os Alta? Bine, o să mergem. Spui că ai nevoie de 

pasărea de foc. Am să găsesc o cale să ţi-o aduc. Dar mă întreb 
dacă o să mă mai vrei după ce se termină povestea asta, Alina. 

Am sărit în picioare. 

— Bineînţeles că o să te mai vreau! Mal... 

Orice aș mai fi avut de spus, Mal n-a mai stat să asculte, ci 
a ieșit din cort, în lumina soarelui. 

Mi-am acoperit ochii cu palmele, încercând să-mi 
stăpânesc lacrimile. Ce era în capul meu? Nu eram nici regină, 
nici sfântă. Și cu siguranţă nu știam să conduc o armată. 

M-am văzut în oglinda de bărbierit a unui soldat, care era 
așezată pe noptieră. Mi-am tras la o parte haina și cămașa, 
dezvelindu-mi rana de la umăr. Urmele lăsate de dinţii 
nimicnicului erau negre și ieșite în relief. Întunecatul îmi 
spusese că n-aveau să se vindece complet niciodată. 

Ce rană nu putea fi vindecată de puterea Grisha? Una 
făcută de o creatură care n-ar fi trebuit să existe niciodată. 

L-am văzut. Faţa palidă și frumoasă a Întunecatului, 
lovitura de cuţit. Totul fusese atât de real. Ce se întâmplase în 
Falie? 

Dacă mă întorceam la Os Alta și preluam conducerea 
Armatei a Doua era ca și când i-aș fi făcut o declaraţie de război. 
Întunecatul ar fi știut unde să mă găsească, iar când ar fi fost 
suficient de puternic, ar fi venit după mine. Și, pregătiți sau nu, 
n-am fi avut altă opțiune decât să-i ținem piept. Era un gând 
înfiorător, dar, spre surprinderea mea, îmi dădea și un 
sentiment de ușurare. 

Aveam să-l înfrunt. Și, într-un fel sau altul, totul avea să se 
termine. 


Capitolul 10 


N-am plecat spre Os Alta imediat, ci ne-am petrecut 

următoarele trei zile transportând mărfuri prin Falie. Eram 
staționați în ce mai rămăsese din tabăra militară de la Kribirsk. 
Mare parte din trupe se retrăseseră când Falia începuse să se 
extindă. Fusese ridicat un nou turn de pază pentru a 
supraveghea țărmurile negre ale Nemării, iar docurile uscate 
mai erau deservite doar de o echipă foarte mică. 

Nu mai rămăsese niciun Grisha în tabără. După lovitura 
eșuată a Întunecatului și distrugerea Novokribirskului, Ravka și 
Armata Întâi deveniseră foarte ostile față de Grisha. Și nu era de 
mirare. Un oraș întreg fusese ras de pe fața pământului, iar 
locuitorii săi serviseră drept hrană pentru monștrii din Falie. 
Ravka n-avea să uite prea curând. Și nici eu. 

Unii Grisha fugiseră în Os Alta, căutând protecţia regelui, 
iar alții preferaseră să se ascundă. Nikolai bănuia că cei mai 
mulți i se alăturaseră Întunecatului. Dar, cu ajutorul 
Furtunoșilor rătăcitori ai lui Nikolai, am reușit să traversăm 
Falia de două ori în prima zi, de trei ori în a doua zi și de patru 
ori în cea de-a treia. Navele de nisip mergeau goale în Ravka de 
Vest și se întorceau cu încărcături uriașe de puști zemenite, lăzi 
de muniție, componente pentru puști cu repetiție similare celor 
de la bordul Colibriului, tone de zahăr și jurda — toate provenite 
din contrabanda lui Sturmhond. 

— Mită, a spus Mal, în timp ce ne uitam la soldații care 
scotoceau în lăzile descărcate pe cheiuri, minunându-se de 
armele lucioase aduse din Ravka de Vest. 

— Daruri, l-a corectat Nikolai. Ai să vezi că gloanţele sunt 
bune, oricare ar fi motivele mele. 

Apoi s-a întors spre mine. 

— Cred că mai putem face un transport azi. Ce zici? 

Nu eram de acord, dar am încuviințat din cap, iar Nikolai 
a zâmbit și m-a lovit ușor pe spate. 

— Dau ordine să ne pregătim de plecare, mi-a zis. 

M-am uitat la întunericul învolburat din Falie, simțind 
privirea lui Mal aţintită asupra mea. Nu mai avusesem parte de 
incidente precum cel de la bordul Colibriului. Habar n-aveam ce 
fusese — halucinație, viziune, nu știam cum să-i spun —, dar 
cert e că nu se repetase. Și totuși, când străbăteam Nemarea, 
eram atentă și precaută clipă de clipă, încercând să ascund cât 
de speriată eram. 

Nikolai voia să ne folosim de traversări ca să vânăm 
volcre, dar n-am fost de acord. l-am spus că încă mă simțeam 
slăbită și că nu eram suficient de sigură pe puterea mea ca să pot 
asigura protecţia echipajului. Frica era reală, dar restul era o 
minciună. Nu fusesem niciodată atât de puternică. Lumina se 
scurgea din mine în valuri pure și unduitoare, încărcate de 
puterea cerbului și a solzilor. Dar n-aș fi suportat să aud din nou 
urletele volcrelor. Înconjuram nava cu o sferă largă și 
strălucitoare de lumină, iar monștrii se ţineau la distanţă, țipând 
și bătând din aripi în jurul nostru. 

Mal ne-a însoţit în toate traversările, stând aproape de 
mine, cu pușca la îndemână. Ştiam că îmi simţea neliniștea, dar 
nu-mi cerea nicio explicație. De fapt, nu-mi mai spusese mare 
lucru după cearta din cort. Și îmi era teamă că, atunci când 
urma să-mi vorbească, aveam să aud ceva neplăcut. Eu nu mă 
răzgândisem, voiam în continuare să merg la Os Alta, dar mă 
temeam ca nu cumva să se fi răzgândit el. 

În dimineaţa când ne-am strâns tabăra ca să plecăm spre 
capitală, m-am uitat în mulțime după el, îngrozită că poate se 
hotărâse să nu mai vină. Am zis o mică rugăciune de mulțumire 
când l-am zărit, tăcut și drept în șa, așteptând să se alăture 
coloanei de călăreți. 

Am pornit înainte de zorii zilei — o procesiune 

șerpuitoare de cai și furgoane care se îndrepta spre drumul larg 
cunoscut sub numele de Vy. Nikolai îmi făcuse rost de o kefta 
albastră, dar o vârâsem în bagaj. Până să găsească mai mulți 
oameni pe care să-i pună să mă păzească, era mai bine să 
călătoresc ca simplu soldat în suita prințului. 

Când soarele s-a ivit la orizont, am simţit o undă de 
speranță. Perspectiva de a-i lua locul Întunecatului la cârma 
Armatei a Doua și de a încerca să-i aduc înapoi pe Grisha încă 
îmi dădea fiori, dar măcar făceam ceva în loc să fug de el sau să 
aștept să mă răpească. Aveam două dintre amplificatoarele lui 
Morozova, iar la Os Alta aș fi putut găsi răspunsuri care să mă 
conducă la al treilea. Mal era nemulțumit, dar, privind lumina 
soarelui care poleia coroanele copacilor, eram sigură că-l 
puteam câștiga de partea mea. 

Însă optimismul m-a părăsit când am intrat în Kribirsk. 
Mai traversaserăm o dată acest port improvizat, după ce ne 
prăbușiserăm pe lac, dar atunci eram prea obosită și tulburată 
ca să bag de seamă cât de mult se schimbase. De data asta, însă, 
n-am avut cum să nu observ. 

Deși Kribirskul nu fusese niciodată o așezare frumoasă, 
trotuarele sale erau odinioară pline de călători și negustori, de 
docheri și oameni ai regelui. Străzile sale animate erau 
mărginite de prăvălii aglomerate, de unde se aprovizionau 
expedițiile în Falie, precum și de baruri și bordeluri pentru 
soldaţii din tabăra militară. Dar acum, străzile erau tăcute și 
aproape pustii. Cele mai multe hanuri și prăvălii aveau ferestrele 
acoperite cu scânduri. 

Adevărata revelaţie a venit când am ajuns la biserică. Mi-o 
aminteam ca pe o clădire îngrijită, încununată de turle albastre. 
Acum, pereții zugrăviți în alb erau acoperiţi cu șiruri nesfârșite 
de nume scrise cu vopsea roșie, care se uscase și căpătase 

culoarea sângelui. Treptele erau acoperite cu maldăre de flori 
ofilite, iconiţe pictate și cioturi de lumânări. Am văzut sticle de 
kvas, grămezi de bomboane, o păpușă abandonată — ofrande 
pentru morți. 

Am citit câteva nume: 

Stepan Ruschkin, 57 

Anya Sirenka, 13 

Mikah Lasky, 45 

Rebeka Lasky, 44 

Petyr Ozerov, 22 

Marina Koska, 19 

Valentin Yomki, 72 

Sasha Penkin, 8 luni 

Lista era nesfârșită. Degetele mi s-au crispat pe hățuri, 
simțindu-mi inima strânsă de un pumn rece. Amintirile mi-au 
năvălit în minte: o mamă fugind cu un copil în brațe, un bărbat 
care, cuprins de întuneric, s-a împiedicat și a căzut, cu gura 
căscată într-un țipăt, o bătrână speriată și buimacă înghițită de 
mulțimea înspăimântată. Văzusem totul. Și totul numai din 
cauza mea. 

Erau oameni din Novokribirsk, orașul aflat cândva în 
dreptul Kribirskului, de cealaltă parte a Faliei. Orașul geamăn al 
Kribirskului, plin de rude, prieteni și parteneri de negoț. 
Oameni care lucrau pe cheiuri sau navigau pe vasele de nisip, 
unii dintre ei supraviețuind mai multor traversări. Trăiseră fără 
să știe ce urmează, plimbându-se pe străzile orășelului lor 
portuar, crezând că erau în siguranţă în casele lor. lar acum erau 
morți cu toții, pentru că nu reușisem să-l opresc pe Întunecatul. 

Mal și-a apropiat calul de al meu. 

— Alina, a spus el blând. Hai de-aici. 

Am clătinat din cap. Voiam să ţin minte. Tasha Stol, 

Andrei Bazin, Shura Rychenko. Cât mai multe nume. Fuseseră 
masacrați de Întunecatul. Oare toți acești morți îl bântuiau în 
somn la fel cum mă bântuiau pe mine? 

— Trebuie să-l oprim, Mal, am zis cu glas sugrumat. 
Trebuie să găsim o cale. 

Nu-mi dădeam seama ce așteptam de la el, dar nu mi-a 
spus nimic — probabil nu voia să-mi mai facă nicio promisiune. 

În cele din urmă, m-a lăsat singură, iar eu am rămas să 
citesc toate numele, și abia apoi am luat-o din loc, întorcându- 
mă pe strada pustie. 

Când ne-am îndepărtat mai mult de Falie, Kribirskul a 
devenit mai animat. Am văzut câteva prăvălii deschise și câțiva 
negustori ambulanți care încă își vindeau mărunțișurile pe 
porțiunea din Vy cunoscută sub numele de Strada 
Marchitanilor. Drumul era mărginit de mese șubrede, acoperite 
cu pânze colorate și ticsite cu fel de fel de mărfuri: șaluri de 
rugăciune, cizme, jucării de lemn și cuțite de proastă calitate, cu 
teci din piele gravată. Multe mese erau acoperite cu pietricele și 
oase de găină. 

— Provine osti! strigau marchitanii. Autchen ye osti! 

„Oase adevărate! Oase autentice!“ 

M-am aplecat peste grumazul calului să văd mai bine și 
m-am auzit strigată de un bătrân: 

— Alina! 

M-am uitat la el cu un aer surprins. Mă cunoștea de 
undeva? 

Nikolai a apărut brusc lângă mine. Mi-a înșfăcat hățurile și 
le-a smucit cu putere, îndepărtându-mi calul de tarabă. 

— Net, spasibo, i-a spus bătrânului. 

— Alina! a strigat marchitanul. Autchenye Alina! 

— Stai! i-am spus eu lui Nikolai, răsucindu-mă în șa ca să 

mă uit mai bine la fața bătrânului. 

Dar acesta se întorsese cu spatele și începuse să-și 
aranjeze mărunțţișurile de pe tarabă. Dându-și seama că n-o să 
ne vândă nimic, își pierduse orice urmă de interes față de noi. 

— Stai! am insistat eu. Mă știe de undeva. 

— Ba nu te știe. 

— Ştie cum mă cheamă, am spus furioasă, luându-i 
hățurile din mână. 

— Încerca să-ți vândă relicve. Oase de la degete. Oase 
autentice ale sfintei Alina. 

Am înmărmurit, simțind un fior de gheață pe șira spinării. 
Dar calul meu și-a văzut de drum. 

— Oase autentice ale sfintei Alina, am repetat cu un aer 
uluit. 

Nikolai s-a foit stingherit în șa. 

— Circulă zvonuri cum că ai fi murit în Falie. Negustorii 
vând părți din trupul tău peste tot în Ravka și în Ravka de Vest. 
Ai devenit o amuletă foarte căutată. 

— Alea erau degete de la mâinile mele? 

— De la mâini, de la picioare... Sau poate fragmente de 
coaste. 

Mi s-a făcut greață. M-am uitat în jur, sperând să-l zăresc 
pe Mal. Aveam nevoie să văd pe cineva cunoscut. 

— Desigur, a continuat Nikolai, dacă alea chiar ar fi 
degetele tale de la picioare, ar însemna că ai avut vreo sută de 
picioare. Dar superstiţia e un lucru puternic. 

— La fel și credinţa, a spus o voce în spatele meu. 

Când m-am întors, am fost surprins să-l văd pe Tolya cu 
un chip solemn, călare pe un cal uriaș, de culoare neagră. 

Era prea mult. Optimismul care mă cuprinsese cu doar o 
oră înainte dispăruse cu totul. Dintr-odată, mă simțeam ca și 

cum căzuse cerul pe mine, prinzându-mă ca într-o capcană. Am 
tras de hăţuri și am pornit la galop. Nu fusesem niciodată bună 
la călărie, dar m-am ţinut bine și nu m-am mai oprit decât după 
ce am lăsat Kribirskul mult în urmă și nu mi-a mai răsunat în 
minte răpăitul oscioarelor de pe masa negustorului. 

În noaptea aceea, am tras la un han dintr-un sătuc numit 
Vernost, unde ne-am întâlnit cu un grup de soldați din Armata 
Întâi. În scurtă vreme, am aflat că erau din Regimentul Douăzeci 
și Doi, cel în care Nikolai își făcuse serviciul militar și pe care 
ajunsese să-l conducă în campania din nord. Îmi era limpede că 
prințul dorea să fie înconjurat de prieteni la intrarea în Os Alta. 
Îl înţelegeam foarte bine. 

A devenit mai relaxat în prezenţa lor și iarăși am observat 
că i s-a schimbat atitudinea. Făcuse fără efort trecerea de la rolul 
de aventurier flușturatic la cel de prinț arogant, iar acum 
devenise un comandant iubit, un militar care râdea din toată 
inima alături de camarazii săi și care știa numele tuturor 
soldaților. 

Soldaţii aduseseră cu ei o caleașcă luxoasă, trasă de șase 
cai albi. Era vopsită în azuriul ravkan, iar pe o latură avea 
blazonul regal al vulturului cu două capete. Nikolai poruncise ca 
pe cealaltă latură să fie pictată o rază de soare. Când am văzut 
drăcovenia strălucitoare huruind în curtea hanului, mi-am dat 
ochii peste cap, amintindu-mi de excesele de la Marele Palat. 
Oare se moștenea și prostul gust? 

Speram să iau masa cu Mal în camera meu, dar Nikolai a 
insistat să cinăm cu toții în sala de mese a hanului. Așa că, în loc 
să ne relaxăm la gura focului, am fost înghesuiți la o masă ticsită 
cu ofițeri. Mal n-a spus nimic pe tot parcursul cinei, dar Nikolai 
a vorbit cât pentru toţi trei. 

Înfulecând dintr-o tocană de coadă de bou, prinţul a făcut 

lista aproape nesfârșită a locurilor unde avea de gând să 
oprească în drum spre Os Alta. Am obosit numai ascultând-o. 

— Nu mi-am dat seama că „a câștiga poporul“ înseamnă a 
te întâlni cu fiecare om în parte, am bombănit eu. Nu ne 
grăbim? 

— Ravka trebuie să știe că s-a întors Invocatoarea 
Soarelui. 

— Și prinţul ei rebel? 

— Şi el. Zvonurile vor face mai mult decât declaraţiile 
regale. Apropo, a adăugat, coborând glasul. De acum înainte, va 
trebui să te porţi ca și când ai fi urmărită clipă de clipă. 

Apoi a făcut un gest cu furculița de la mine la Mal. 

— Ce faceţi între patru ochi e treaba voastră. Dar fiți 
discreţi. 

Aproape că m-am înecat cu vinul. 

— Ce? am pufnit. 

— Una e ca lumea să te asocieze cu un prinț regal și cu 
totul alta să creadă că-ți faci mendrele cu un țăran. 

— Asta mă privește doar pe mine! am șoptit furioasă. 

l-am aruncat o privire lui Mal. Avea dinții strânși, iar 
mâna îi era încleștată pe cuțit. 

— Puterea înseamnă alianță, a spus Nikolai. Și privește pe 
toată lumea. 

A luat încă o gură de vin, în timp ce mă uitam la el cu un 
aer stupefiat. 

— Și ar trebui să porţi culoarea care ți se cuvine, a 
adăugat. 

Am clătinat din cap, luată prin surprindere de schimbarea 
subiectului. 

— Acum îmi alegi și hainele? 

Eram îmbrăcată cu o kefta albastră, dar Nikolai nu era 

mulțumit. 

— Dacă ai de gând să iei locul Întunecatului și să conduci 
Armata a Doua, atunci trebuie să fii la înălțimea rolului. 

— Invocatorii poartă albastru, am spus, pe un ton enervat. 

— Nu subestima puterea unui gest teatral, Alina. 
Oamenilor le place spectacolul. Întunecatul știa asta. 

— Am să mă mai gândesc. 

— Dacă-mi permiţi, ţi-aș sugera niște veșminte aurii, a 
continuat Nikolai. Foarte regale, foarte adecvate... 

— Foarte țipătoare. 

— Auriu și negru ar fi combinaţia ideală. Un simbolism 
perfect și... 

— Fără negru, a spus Mal, apoi s-a ridicat de la masă și a 
dispărut în camera aglomerată. 

Am lăsat jos furculita. 

— Nu-mi dau seama dacă te porţi așa intenționat sau pur 
și simplu ești un dobitoc. 

Prinţul a mai luat o îmbucătură. 

— Nu-i place negrul? 

— E culoarea celui care a încercat să-l omoare și care m-a 
luat ostatică de mai multe ori. Culoarea dușmanului meu de 
moarte. 

— Un motiv în plus să adopți această culoare. 

Mi-am lungit gâtul să văd unde plecase Mal și l-am zărit 
prin ușa sălii de mese: stătea singur la tejgheaua hanului. 

— Nu, am spus. Fără negru. 

— Cum vrei, a răspuns Nikolai. Dar alege o culoare pentru 
tine și gărzile tale. 

Am oftat. 

— Chiar am nevoie de gărzi? 

Nikolai s-a lăsat pe speteaza scaunului și m-a cercetat cu 

atenţie, expresia lui devenind brusc serioasă. 

— Ştii cum am căpătat numele de Sturmhond — „Dulăul 
Dezlănţuit“? 

— Am crezut că e un fel de glumă, pornită de la numele 
tău de alint, Sobachka — „Căţelușul“. 

— Nu. E un nume pe care mi l-am câștigat. Prima navă 
dușmană pe care am atacat-o era un vas comercial fjerdan din 
Djerholm. Când i-am zis căpitanului să lase jos sabia, mi-a râs în 
nas și mi-a zis să mă duc acasă la mama. Mi-a spus și că fjerdanii 
fac pâine din oasele băieților costelivi din Ravka. 

— Așa că l-ai omorât? 

— Nu. l-am zis că un căpitan bătrân și prost ca el nu are o 
carne pe placul ravkanilor. Apoi i-am tăiat degetele și, sub ochii 
lui, i le-am dat câinelui meu să le mănânce. 

— Ce-ai făcut?! 

Încăperea era ticsită cu soldaţi gălăgioși care cântau, țipau 
și spuneau povești, dar dintr-odată totul a părut să amuţească în 
jurul meu. Mă uitam înmărmurită la Nikolai. Era ca și când l-aș 
fi privit transformându-se încă o dată, ca și când masca 
fermecătoare ar fi căzut și ar fi dat la iveală un om foarte 
periculos. 

— Ai auzit bine. Dușmanii mei înțelegeau limbajul 
violenței. La fel și echipajul meu. După ce s-a terminat, am băut 
cu oamenii mei și am împărțit prada. Apoi m-am dus în cabina 
mea, am vomitat cina delicioasă pe care mi-o pregătise valetul și 
am plâns până m-a luat somnul. Dar în ziua aceea am devenit 
un adevărat corsar. Și în ziua aceea s-a născut Sturmhond. 

— Nu mai erai „cățelușul“, am spus, simțind că mi se face 
şi mie un pic greață. 

— Eram un băiat care încerca să conducă un echipaj 
nedisciplinat, alcătuit din hoți și vagabonzi. Și luptam împotriva 

unor dușmani mai în vârstă, mai înţelepţi și mai puternici. 
Aveam nevoie să se teamă de mine. Cu toţii. Și dacă nu s-ar fi 
temut de mine, ar fi murit mai mulți oameni. 

Mi-am dat farfuria la o parte. 

— Și cui zici că ar trebui să-i tai eu degetele? 

— Tot ce spun e că, dacă vrei să conduci, trebuie să începi 
să gândești și să acționezi ca un conducător. 

— Am mai auzit asta de la Întunecatul și susținătorii lui. 
Fii brutală. Fii crudă. Și astfel vei salva multe vieţi pe termen lung. 

— Crezi că sunt ca Întunecatul? 

M-am uitat cu atenție la el — părul auriu, uniforma 
elegantă, ochii castanii în care sclipea viclenia. 

— Nu, am spus eu calm. Nu cred că ești ca el. Dar n-ar fi 
prima oară când mă înșel. 

Apoi m-am ridicat și m-am dus la Mal. 

Călătoria spre Os Alta n-a fost tocmai un marș, ci mai 
degrabă o lungă și obositoare paradă. Ne-am oprit în toate 
orașele prin care trecea Vy, la ferme, școli, biserici și lăptării. 
Ne-am întâlnit cu demnitari locali și am vizitat saloanele 
spitalelor. Am luat cina cu veterani de război și am aplaudat 
coruri de fete. 

Era greu să nu remarci că în sate mai rămăseseră doar cei 
foarte tineri și cei foarte în vârstă. Toţi cei în putere fuseseră 
recrutaţi în armata regelui, să lupte în războaiele nesfârșite ale 
Ravkăi. Cimitirele ajunseseră la fel de mari ca orașele. 

Nikolai împărțea peste tot monede de aur și saci de zahăr. 
Dădea mâna cu negustorii și se lăsa pupat pe obraji de matroane 
zbârcite care-i spuneau Sobachka, fermecându-i pe toţi cei care 
se apropiau la un metru de el. Părea veșnic neobosit și plin de 
entuziasm. Oricâți kilometri am fi străbătut călare și oricâtă 
lume am fi întâlnit, întotdeauna era dornic să întâlnească 

oameni noi. 

Părea să știe tot timpul ce voia lumea de la el, jucând de 
fiecare dată rolul cerut de împrejurări: băiatul voios, prințul 
sclipitor sau soldatul precaut. Mă gândeam că era rodul 
educației princiare de la curte, dar tot mi se părea extraordinar. 

Nu glumise când vorbise de spectacol. Întotdeauna avea 
grijă să ne facem apariţia la apus ori la răsărit, sau își oprea 
alaiul în umbra unei biserici sau a unei pieţe din centrul 
orașului — alegea cele mai bune condiţii pentru a o etala pe 
Invocatoarea Soarelui. 

Când mă vedea că-mi dau ochii peste cap, îmi făcea cu 
ochiul și-mi spunea: 

— Toată lumea crede că ești moartă, draga mea. E 
important să facem o impresie puternică. 

Așa că respectam înţelegerea și îmi jucam rolul. Zâmbeam 
grațios și invocam lumina peste acoperișuri și turle de biserică, 
mângâind cu valuri de căldură fețele pline de venerație ale 
mulțimii. Oamenii izbucneau în plâns. Mamele îmi aduceau 
copiii să-i sărut, iar bătrânii îmi făceau plecăciuni cu obrajii 
brăzdaţi de lacrimi. Mă simţeam ca o mare șarlatană, lucru pe 
care i l-am și spus lui Nikolai. 

— Cum adică? a întrebat el, sincer uimit. Lumea te 
iubește. 

— Adică îţi iubește trofeul, am mormăit eu, în timp ce 
ieșeam din oraș. 

— Ai câștigat vreodată un trofeu? 

— Nu mi se pare amuzant, am șoptit furioasă. Ai văzut ce 
poate să facă Întunecatul. Oamenii ăștia or să-și trimită fiii și 
fiicele să lupte cu nichevo'ya, iar eu n-am să-i pot apăra. Nu le 
oferim decât o minciună. 

— Le dăm speranţă. Ceea ce e mai bine decât nimic. 

— De parcă ai ști ce înseamnă să nu ai nimic, am zis, dând 
pinteni calului. 

Ravka arăta cel mai încântător pe timpul verii, când pe 
deasupra câmpurilor verzi și aurii plutea mirosul dulce al 
fânului. În ciuda protestelor lui Nikolai, am insistat să las 
deoparte confortul caleștii. Mă durea șezutul, iar seara, când 
coboram din șa, aveam coapsele înțepenite, dar mersul călare 
îmi oferea șansa de a respira aer proaspăt și de a-l vedea zilnic 
pe Mal. Nu vorbea mult, dar părea să fi revenit la sentimente 
mai bune. 

Nikolai le povestise celor din anturajul său că Întunecatul 
încercase să-l ucidă pe Mal în Falie, ceea ce îi adusese lui Mal 
încrederea soldaților, ba chiar și un pic de celebritate. Din când 
în când, mergea în recunoaștere cu iscoadele unităţii și încerca 
să-l înveţe pe Tolya să vâneze, deși uriașul nu se dădea în vânt 
după furișatul prin pădure. 

Într-o zi, după ce am ieșit dintr-un orășel numit Sala și am 
intrat într-un crâng de ulmi, Mal și-a dres glasul și a spus: 

— Ştii, m-am tot gândit... 

M-am îndreptat de spate și m-am uitat la el cu toată 
atenţia. De când plecaserăm din Kribirsk, era prima oară când 
începea o conversație. 

S-a răsucit în șa, fără să se uite în ochii mei. 

— M-am tot gândit pe cine am putea include în gardă. 

M-am încruntat. 

— Ce gardă? 

Mal și-a dres glasul și a spus: 

— Garda ta personală. Nikolai are câțiva oameni de 
ispravă și cred că ar trebui să-i luăm în calcul și pe Tolya și 
Tamar. Sunt shuhani, dar sunt Grisha, deci n-ar trebui să fie o 
problemă. Și aș mai fi... eu. 

Nu credeam c-am să-l văd vreodată pe Mal roșind. 

Am zâmbit. 

— Adică vrei să fii căpitanul gărzii mele personale? 

Mal m-a privit în ochi, iar buzele i s-au arcuit într-un 
zâmbet. 

— O să port un chipiu elegant? 

— Cel mai elegant, i-am zis. Poate chiar și o pelerină. 

— Chipiul o să aibă pană? 

— Oh, da, multe pene. 

— Atunci accept. 

Aș fi vrut să las lucrurile așa, dar nu m-am putut abţine. 

— Am crezut... am crezut că poate vrei să te întorci la 
unitatea ta, să fii din nou iscoadă. 

Mal s-a uitat la hățurile sale. 

— Nu mă pot întoarce. Sper că Nikolai mă va putea scăpa 
de spânzurătoare... 

— Speri? am zis eu cu respiraţia tăiată. 

— Am dezertat, Alina. Nici măcar regele nu mă poate face 
iscoadă din nou. 

Vocea lui Mal era fermă și calmă. 

Începe să se obișnuiască, mi-am spus în sinea mea. Dar 
știam că o parte din el întotdeauna avea să tânjească după viața 
pentru care se pregătise, viața pe care ar fi avut-o fără mine. 

Mal a făcut un gest cu capul spre spinarea lui Nikolai, care 
călărea puțin mai în față, înconjurat de soldaţii săi. 

— Și nici nu-mi trece prin cap să te las singură cu Prințul 
Perfect. 

— Deci n-ai încredere că pot rezista farmecului său? 

— N-am încredere nici în mine. N-am mai văzut pe 
nimeni care să cucerească o mulțime cu atâta ușurință. Cred că 
până și pietrele și copacii ar fi gata să-i jure credință. 

Am râs și m-am lăsat pe spate, simțind pe piele razele de 
soare care se strecurau printre crengile copacilor. Mi-am pipăit 
brățara de solzi, ascunsă bine de mâneca hainei. Deocamdată, 
voiam ca al doilea amplificator să rămână un secret. Grisha din 
subordinea lui Nikolai juraseră să nu pomenească nimănui 
despre el și nu puteam decât să sper că-și vor ţine gura. 

Mi-a zburat gândul la pasărea de foc. O parte din mine 
încă nu putea să creadă că acea pasăre era reală. Oare avea pene 
albe și aurii, ca în ilustrația din cărțulia roșie? Sau avea aripile 
acoperite cu flăcări? Și cât de crud trebuia să fii ca să tragi cu 
săgeata în ea? 

Refuzasem să iau viața cerbului și din cauza asta pieriseră 
foarte mulți oameni — locuitorii din Novokribirsk, Grisha și 
soldaţii pe care îi abandonasem pe nava Întunecatului. Mi-am 
amintit de pereții înalți ai bisericii, acoperiți cu numele celor 
morți. 

Cerbul lui Morozova. Rusalye. Pasărea de foc. Legende 
devenite realitate în fața ochilor mei. Și numai pentru a-și găsi 
sfârșitul. Mi-am amintit trupul muribund al dragonului, șuierul 
aspru al ultimelor sale respiraţii. Era în pragul morţii, și tot 
ezitasem. 

Nu vreau să fiu o ucigașă. Dar poate că mila era un dar pe 
care Invocatoarea Soarelui nu și-l putea permite. Am revenit cu 
picioarele pe pământ. Mai întâi trebuia să găsim pasărea de foc. 
Până atunci, toate speranţele noastre se sprijineau pe umerii 
unui prinț nedemn de încredere. 

A doua zi, au apărut primii pelerini. Erau oameni 
obișnuiți, care așteptau pe marginea drumului să treacă 
procesiunea, dar aveau banderole și drapele cu soarele la răsărit. 
Erau murdari după zilele lungi petrecute pe drum și purtau pe 
umeri genţi și ranițe încărcate cu puținele lor posesiuni, iar când 

mă vedeau în kefta albastră, cu colierul cerbului în jurul gâtului, 
se îngrămădeau în jurul meu, murmurând: Sankta, Sankta, 
încercând să-mi atingă mânecile sau tivul veșmântului. Uneori 
cădeau în genunchi și trebuia să am mare grijă ca nu cumva să-i 
strivesc sub copitele calului. 

Mă obișnuisem cu atenţia celor din jur, ba chiar și cu 
străinii care voiau să pună mâna pe mine, dar cu pelerinii era 
altfel. Nu-mi plăcea să mi se spună „sfântă“, iar expresia 
flămândă pe feţele lor îmi dădea fiori. 

Pe măsură ce înaintam în Ravka, mulțimile deveneau tot 
mai numeroase. Pelerinii veneau de peste tot, din orașe, din sate 
și din porturi. Se adunau în piețele satelor sau pe marginea 
Vyului, bărbaţi și femei, bătrâni și tineri, unii pe jos, alţii călare 
pe măgari sau înghesuiți în care de fân. Oriunde mergeam, eram 
întâmpinată cu ovaţii. 

Uneori eram Sankta Alina, alteori Alina cea Dreaptă, sau 
cea Luminoasă, sau cea Milostivă. Fiica Keramzinului, striga 
mulțimea, Fiica Ravkăi. Fiica Faliei. Sau Rebe Dva Stolba — Fiica 
celor Două Mori —, pentru că văzusem lumina zilei într-un 
cătun fără nume din Valea Două Mori. Îmi aminteam foarte vag 
ruinele de la care își luase numele această vale: două turnuri de 
piatră pe marginea unui drum prăfuit. Vasăzică Aparatul 
avusese grijă să-mi răscolească trecutul și înjghebase din 
crâmpeie povestea unei sfinte. 

Așteptările pelerinilor mă îngrozeau. Credeau că venisem 
să scap Ravka de dușmani, de Falia Umbrei, de Întunecatul, de 
sărăcie, de foamete, de gută, de țânțari și de toate necazurile 
care-i chinuiau. Mă implorau să-i binecuvântez și să-i vindec, 
dar nu puteam decât să invoc lumină, să le fac cu mâna și să-i 
las să mă atingă. Toate astea făceau parte din spectacolul pus la 
cale de Nikolai. 

Pelerinii veniseră nu doar să mă vadă, ci să mă și urmeze. 
Se alăturau procesiunii regale și ceata lor zdrențăroasă se mărea 
cu fiecare zi. Ne urmau din oraș în oraș, făcându-și tabără pe 
câmpurile lăsate pârloagă, stând de veghe în fiecare noapte să se 
roage pentru sănătatea mea și pentru salvarea Ravkăi. Aproape 
că erau mai numeroși decât soldaţii lui Nikolai. 

— Aici e mâna Aparatului, m-am plâns eu lui Tamar într- 
o seară, la cină. 

Înnoptaserăm la un han, iar pe fereastră vedeam focurile 
pelerinilor, care fredonau cântece țărănești. 

— Oamenii ăștia ar trebui să fie acasă, să-și lucreze 
pământurile și să aibă grijă de copii, nu să se ţină după o falsă 
sfântă. 

— Mama mi-a spus că puterea Grisha e un dar divin, mi-a 
răspuns Tamar, dând la o parte o bucată prea arsă de cartof. 

— ŞI ai crezut-o? 

— N-am o explicație mai bună. 

Am pus jos furculița. 

— Tamar, nu avem un dar divin. Puterea Grisha e ceva cu 
care te naști, la fel ca picioarele lungi sau urechea muzicală. 

— Asta cred shuhanii. Că e ceva fizic, îngropat în inimă 
sau în splină, ceva care poate fi scos și disecat. 

A aruncat o privire spre tabăra pelerinilor. 

— Nu cred că oamenii ăia ar fi de acord. 

— Te rog, nu-mi spune că și tu crezi că-s o sfântă. 

— Nu contează ce ești. Contează ce poți să faci. 

— Tamar..., am zis eu, luând furculița în mână. 

— Oamenii ăia cred că poți salva Ravka. Și e limpede că 
poți s-o faci, altminteri n-ai merge la Os Alta. 

— Merg la Os Alta ca să reconstruiesc Armata a Doua. 

— Și ca să găsești al treilea amplificator? 

Aproape că am scăpat furculița. 

— Vorbește mai încet, i-am zis eu printre dinţi. 

— Am văzut și noi Istorii Sankt'ya. 

Deci Sturmhond nu păstrase cărțulia în secret. 

— Cine mai știe? am întrebat, încercând să-mi recapăt 
cumpătul. 

— N-o să spunem nimănui, Alina. Știm care sunt riscurile. 

Tamar și-a plimbat degetul în jurul cercului umed lăsat pe 
masă de paharul ei. 

— Ştii, a zis ea, sunt oameni care cred că la început toți 
sfinții erau Grisha. 

M-am încruntat. 

— Ce oameni? 

— Oameni atât de numeroși, încât conducătorii lor au fost 
excomunicați. Unii chiar au fost arși pe rug. 

— N-am auzit niciodată povestea asta. 

— S-a întâmplat cu mult timp în urmă. Nu înţeleg de ce se 
înfurie unii atât de tare când aud ideea asta. Chiar dacă sfinții 
erau Grisha, nu înseamnă că ceea ce au făcut ei este mai puțin 
miraculos. 

M-am răsucit pe scaun. 

— Nu vreau să fiu o sfântă, Tamar. Nu încerc să salvez 
lumea. Vreau doar să găsesc o cale de a-l învinge pe Întunecatul. 

— Să reconstruiești Armata a Doua. Să-l învingi pe 
Întunecatul. Să distrugi Falia. Să eliberezi Ravka. Spune-i cum 
vrei, dar toate astea seamănă foarte mult cu salvarea lumii. 

Ei bine, dacă punea problema așa, era într-adevăr un plan 
cam ambițios. Am luat o gură de vin. Era o poșircă prin 
comparație cu vinurile de pe Volkvolny. 

— Mal o să vă ceară ţie și lui Tolya să faceţi parte din 
garda mea personală. 

Pe chipul ei s-a așternut un zâmbet frumos. 

— Serios? 

— Oricum, deja faceţi treaba asta. Dar dacă o să mă 
păzești zi și noapte, vreau să-mi promiți ceva. 

— Orice, a spus ea cu o expresie radioasă. 

— Să nu-mi mai vorbești despre sfinţi. 


Capitolul un 


Pe măsură ce mulțimea de pelerini devenea din ce în ce 
mai mare, era tot mai greu de controlat, așa că în scurtă vreme 
am fost nevoită să călătoresc în caleașcă. Uneori, Mal urca 
alături de mine, dar de obicei prefera să meargă călare, păzind 
caleașca împreună cu Tolya și Tamar. Oricât de mult mi-ar fi 
plăcut compania lui, știam că era mai bine așa. Se posomora ori 
de câte ori era nevoit să stea închis în acea casetă de bijuterii. 

Nikolai urca lângă mine când intram și când ieșeam din 
sate, ca să fim văzuţi venind și plecând împreună. Și vorbea 
întruna. Se gândea tot timpul să construiască câte ceva — ba o 
mașinărie pentru pavatul drumurilor, ba un nou sistem de 
irigații, ba niște bărci cu vâsle care să se propulseze singure. 
Desena schițe pe fiecare bucăţică de hârtie care-i cădea în mână 
și zilnic îi venea câte o idee pentru următoarea versiune a 
Colibriului. 

Deși mie nu-mi făcea nicio plăcere, prințul aducea deseori 
vorba despre Întunecatul și al treilea amplificator. Nici el nu 
recunoștea arcul de piatră din ilustrație și, oricât de mult ne-am 
fi chiorât la pagina cu Sankt Ilya, sfântul nu voia să ne dezvăluie 
secretele sale. Dar asta nu-l împiedica pe Nikolai să se întrebe la 
nesfârșit unde am fi putut găsi pasărea de foc și nici să-mi pună 
întrebări despre noua putere a Întunecatului. 

— Urmează să luptăm cu el, a spus Nikolai. Și, în caz c-ai 

uitat, Întunecatul nu prea mă îndrăgește. Așa că mi-aş dori să 
avem toate avantajele posibile în confruntarea asta. 

Dar nu știam ce să-i spun. Nici eu nu înțelegeam mare 
lucru din ce făcea Întunecatul. 

— Grisha pot folosi și modifica doar ce există deja. 
Adevărata creaţie presupune o altfel de putere. Baghra o numea 
„plăsmuirea în inima lumii“. 

— Și crezi că Întunecatul are o astfel de putere? 

— Poate. Nu știu. Cu toţii avem limite, iar când încercăm 
să le depășim, obosim. Totuși, pe termen lung, folosirea puterii 
ne face mai puternici. Dar cred că e altfel atunci când 
Întunecatul îi invocă pe nichevo'ya. Cred că plătește un preţ 
mare pentru asta. 

Apoi i-am descris încordarea și oboseala de pe chipul 
Întunecatului. 

— Puterea nu-l hrănește, ci se hrănește din el, am încheiat 
eu. 

— Deci așa se explică, a spus Nikolai, bătând darabana pe 
coapsă, cu mintea deja copleșită de o mulțime de posibilități. 

— Ce anume se explică așa? 

— Că încă suntem în viaţă, că tata încă e pe tron. Dacă 
Întunecatul ar fi putut să creeze dintr-odată o armată de 
nichevo'ya, ne-ar fi atacat deja. Deci stăm bine, a spus el hotărât. 
Mai avem timp. 

Da, dar cât timp? 

Mi-am amintit de o noapte pe Volkvolny, când, uitându- 
mă la cerul înstelat, m-a copleșit dorința de a avea pasărea de 
foc. Setea de putere îl corupsese pe Întunecatul. Poate că îl 
corupsese și pe Morozova. Punerea laolaltă a celor trei 
amplificatoare putea dezlănțui o catastrofă cum lumea nu mai 
cunoscuse până atunci. 

Mi-am frecat brațele, încercând să alung frigul care mă 
cuprinsese. Nu-i puteam vorbi lui Nikolai despre îndoielile 
mele, iar lui Mal cu atât mai puţin, pentru că el deja avea mari 
rezerve față de planul nostru. 

— Știi bine cu cine ne punem, am spus eu. S-ar putea să 
nu aveam suficient timp. 

— Os Alta e bine fortificată. E aproape de baza de la 
Poliznaya și, cel mai important, e departe și de granița sudică, și 
de cea nordică. 

— Şi asta ne ajută? 

— Raza de acţiune a Întunecatului e limitată. Când i-am 
avariat vasul, nu i-a putut trimite pe nichevovya să ne 
urmărească. Ceea ce înseamnă că va trebui să intre în Ravka cu 
armata lui de monștri. Dar munții dinspre răsărit sunt de 
netrecut și nici nu poate traversa Falia fără tine, deci va trebui să 
ne atace din Fjerda sau din Shu Han. În ambele cazuri, o să fim 
preveniţi. 

— Regele și regina vor rămâne la Os Alta? 

— Dacă tata părăsește capitala acum, ar fi ca și când i-ar 
preda ţara Întunecatului. În plus, nu cred că e suficient de 
întremat ca să călătorească. 

Mi-am amintit kefta roșie a Genyei. 

— Nu și-a revenit nici acum? 

— Cei de la curte au reușit să tăinuiască starea de sănătate 
a tatei, dar nu, nu și-a revenit, și nu cred că-și va reveni 
vreodată. 

Și-a încrucișat braţele și și-a înclinat capul într-o parte. 

— Prietena ta arată fabulos. Pentru o otrăvitoare. 

— Nu e prietena mea, am zis. 

Dar erau un răspuns copilăresc și o trădare față de Genya. 
O învinovățeam pentru multe lucruri, dar nu și pentru ce-i 

făcuse regelui. Nikolai părea să aibă spioni peste tot. M-am 
întrebat dacă știa ce fel de om era de fapt tatăl lui. 

— Şi nu cred că a folosit otravă, am adăugat. 

— I-a făcut ceva. Doctorii n-au reușit să-i găsească niciun 
leac, iar mama nu vrea să se apropie de el vreun Vindecător 
Corporalki. 

După o clipă, Nikolai a adăugat: 

— Într-adevăr, a fost o mișcare inteligentă. 

Am ridicat din sprâncene. 

— Să încerce să-l omoare pe tatăl tău? 

— Întunecatul ar fi putut să-l omoare cu ușurință pe tata, 
dar ar fi stârnit o rebeliune a ţăranilor și a Armatei Întâi. Așa, 
regele fiind în viață, dar ascuns de ochii lumii, nimeni nu știa 
cât de gravă era situația. Aparatul era în preajma lui, jucând 
rolul de sfătuitor de nădejde și dând porunci în numele lui, iar 
Vasily era plecat cine știe unde să cumpere cai și cocote. 

A făcut o pauză și s-a uitat pe fereastră, plimbându-și 
degetele pe cerceveaua aurită. 

— Eu eram pe mare, a continuat el. Am aflat vestea la 
câteva săptămâni după ce s-a terminat totul. 

Am așteptat, neștiind dacă e cazul să spun ceva. Privirea îi 
era ațintită asupra peisajului care se perinda prin fața geamului, 
iar chipul său avea o expresie îngândurată. 

— Când s-a aflat de masacrul de la Novokribirsk și de 
dispariția Întunecatului, s-a iscat un adevărat haos. Garda 
palatului și un grup de miniștri regali au dat buzna în Marele 
Palat și au cerut să-l vadă pe rege. Știi ce au găsit? Au găsit-o pe 
mama ghemuită în salonul ei, ţinându-și în brațe cățelușul 
nesuferit. Și pe regele Ravkăi, Alexandru al III-lea, singur în 
dormitorul lui, respirând greoi și zăcând în propriile-i 
excremente. Eu am lăsat să se întâmple toate astea. 

— Nikolai, nu aveai de unde să știi ce plănuiește 
Întunecatul. Nimeni nu știa. 

Părea să nu mă fi auzit. 

— Grisha și oprichniki care au ocupat palatul la ordinele 
Întunecatului au fost prinși la periferia capitalei, când încercau 
să fugă. Au fost executaţi cu toții. 

M-au trecut fiorii, dar am încercat să-mi păstrez calmul. 

— Și Aparatul? 

Preotul complotase cu Întunecatul și poate că încă lucra 
pentru el. Dar încercase să stea de vorbă cu mine înaintea 
loviturii de la palat și întotdeauna mă gândisem că poate avea 
un cu totul alt plan. 

— A scăpat. Nimeni nu știe cum. Dar va da socoteală la 
momentul potrivit, a spus el cu glas aspru. 

Iarăşi am întrezărit firea nemiloasă care se ascundea sub 
purtarea lui aleasă. Oare acela era adevăratul Nikolai Lantsov? 
Sau doar o altă mască? 

— Ai lăsat-o pe Genya să scape, am spus. 

— Ea era doar un pion. Tu erai trofeul, așa că a trebuit să 
mă concentrez asupra ta. 

Apoi a zâmbit, expresia sumbră dispărându-i de pe chip, 
ca și când nici n-ar fi existat. 

— Unde mai pui că era prea frumoasă pentru rechini, a 
încheiat el, făcându-mi cu ochiul. 

Să merg cu caleașca îmi dădea o stare de neliniște și, în 
plus, eram nemulțumită de ritmul lent impus de Nikolai, căci 
îmi doream să ajung cât mai repede la Micul Palat. Și totuși, 
această lentoare îi dădea răgaz să mă pregătească pentru 
întoarcerea la Os Alta. Nikolai avea tot interesul să reușesc în 
funcția de conducătoare a Armatei Întâi și întotdeauna avea câte 
un sfat pe care voia să mi-l împărtășească. Mă copleșea cu 

poveţele lui, dar știam că nu-mi puteam permite să le 
nesocotesc — mă simțeam ca în timpul primei mele șederi la 
Micul Palat, când mergeam la bibliotecă și încercam să-mi vâr în 
cap tomurile de teorie Grisha. 

Cu cât vorbești mai puţin, cu atât cuvintele tale vor avea 
mai multă greutate. 

Nu te certa. Nu te sinchisi niciodată să negi. Răspunde la 
insulte cu râs. 

— Tu n-ai râs de căpitanul fjerdan, am comentat eu. 

— Aia n-a fost o insultă, ci o provocare, a spus el. Să nu le 
confunzi. 

Slăbiciunea e o mască. Poart-o când vrei ca lumea să știe că 
ești și tu om, dar niciodată când simţi că ești slabă. 

Nu căuta să construiești din cărămizi când poți să 
construiești cu pietre. Folosește orice sau pe oricine ai la 
îndemână. 

A fi conducător înseamnă că întotdeauna te urmărește 
cineva. 

Fă-i pe oameni să-ţi urmeze ordinele mărunte, apoi le vor 
urma și pe cele însemnate. 

Poţi să iei în râs așteptările oamenilor, dar să te străduiești 
întotdeauna să le îndeplinești. 

— Cum să ţin minte toate sfaturile astea? am întrebat eu 
cu exasperare. 

— Nu-i nevoie să te gândești la ele, trebuie pur și simplu 
să le pui în practică. 

— Ușor de spus. Tu ai fost educat să faci asta din ziua 
când te-ai născut. 

— Am fost educat să joc tenis de câmp și să particip la 
petreceri cu șampanie, a spus Nikolai. Restul am învățat 
exersând. 

— Dar eu n-am timp să exersez. 

— O să te descurci, mi-a zis. Trebuie doar să fii calmă. 

Am scos un mârâit printre dinţi. Îmi venea atât de tare să- 
l strâng de gât, încât mă furnicau degetele. 

— Ah, și cel mai simplu mod de a înfuria pe cineva e să-i 
spui să fie calm. 

Nu știam dacă să râd ori să-i dau cu pantoful în cap. 

În afara caleștii, comportamentul lui Nikolai devenea tot 
mai enervant. Știa că nu era cazul să-și repete cererea în 
căsătorie, dar voia ca lumea să creadă că era ceva între noi. Cu 
fiecare oprire, devenea din ce în ce mai îndrăzneț, stând prea 
aproape de mine, sărutându-mi mâna sau dându-mi părul pe 
după ureche când mi-l zbura vântul. 

În Tashta, Nikolai și-a luat rămas-bun de la mulțimea 
uriașă strânsă lângă statuia celui care întemeiase satul, iar când 
m-a ajutat să urc în caleașcă, m-a cuprins cu brațul pe după 
mijloc. 

— Te rog, nu-mi da un pumn, mi-a șoptit el. 

lar în clipa următoare m-a strâns la piept, lipindu-și 
buzele de ale mele. 

Țăranii și pelerinii au izbucnit în urale, vocile lor 
contopindu-se într-un vuiet înflăcărat. Înainte să pot reacţiona 
în vreun fel, prințul m-a vârât în caleașca umbrită și a urcat 
după mine. A închis ușa în urma lui, dar încă auzeam ovațţiile 
mulțimii. La strigătele obișnuite, „Nikolai!“ și „Sankta Alina!“, se 
adăugase unul nou: Sol Koroleva! — „Regina Soarelui“. 

L-am zărit pe Mal pe fereastra caleștii. Era călare și ţinea 
mulțimea în frâu, având grijă să nu ne blocheze drumul. După 
expresia lui înnegurată mi-am dat seama că văzuse totul. 

M-am întors spre Nikolai și l-am lovit cu papucul în 
fluierul piciorului. A gemut, dar nu mi s-a părut de ajuns, așa că 

l-am lovit încă o dată. 

— Te simţi mai bine? m-a întrebat el. 

— Data viitoare când mai faci așa ceva, n-am să-ți mai dau 
un picior, am spus, furioasă. Am să te despic în două. 

Și-a cules o scamă de pe pantaloni. 

— Nu știu dacă ar fi tocmai înțelept. Mă tem că oamenilor 
nu le place regicidul. 

— Încă nu ești rege, Sobachka, i-am răspuns eu tăios. Deci 
nu mă provoca. 

— Nu înţeleg de ce te-ai supărat. Oamenilor le-a plăcut 
grozav. 

— Mie nu mi-a plăcut. 

A ridicat dintr-o sprânceană. 

— Dar nici nu ţi-a displăcut. 

Am dat să-l lovesc încă o dată, de data asta însă mâna lui 
s-a năpustit ca un fulger și mi-a înhăţat glezna. Dacă ar fi fost 
iarnă, aș fi purtat cizme, dar, fiind vară, eram în papuci, iar 
palma lui mi s-a lipit direct de pielea piciorului. Obrajii mi s-au 
făcut stacojii. 

— Promite-mi că n-ai să mă mai lovești niciodată cu 
piciorul și promit că n-am să te mai sărut niciodată, a spus. 

— Te-am lovit pentru că m-ai sărutat! 

Am încercat să-mi retrag piciorul, dar Nikolai mă ținea 
strâns. 

— Promite-mi, a insistat. 

— Bine, am pufnit eu. Promit. 

— Atunci ne-am înțeles. 

Mi-a dat drumul, iar eu mi l-am vârât înapoi sub kefta, 
sperând că nu-mi observase îmbujorarea caraghioasă. 

— Excelent, am spus. Acum ieși afară! 

— E caleașca mea. 

— Înțelegerea noastră se referă doar la lovitul cu piciorul. 
Nu interzice palmele, pumnii, mușcatul sau despicarea în două. 

Nikolai a zâmbit. 

— Ți-e teamă că Oretsev o să se întrebe ce punem la cale? 

Într-adevăr, din cauza asta îmi făceam griji. 

— Mi-e teamă că, dacă o să fiu nevoită să mai petrec un 
minut cu tine, o să-mi umplu kefta de vomă. 

— E doar un spectacol, Alina. Cu cât e mai puternică 
alianța noastră, cu atât va fi mai bine pentru amândoi. Îmi pare 
rău dacă povestea asta e ca sarea în ochi pentru Mal, dar e o 
necesitate. 

— Sărutul ăla n-a fost o necesitate. 

— Am improvizat. M-am lăsat dus de val. 

— Tu nu improvizezi niciodată, am spus. Tot ce faci e 
calculat. Îți schimbi personalitățile ca pe pălării. Și știi ceva? E 
înfiorător. Nu ești niciodată tu însuţi? 

— Sunt prinț, Alina. Nu-mi pot permite să fiu eu însumi. 

Am scos un oftat enervat. 

A tăcut câteva clipe, apoi a zis: 

— Chiar crezi să sunt... înfiorător? 

Era prima oară când nu mai părea atât de sigur pe sine. În 
ciuda sărutului din piață, îmi părea un pic rău pentru el. 

— Uneori, am recunoscut eu. 

S-a scărpinat la ceafă cu un aer foarte stânjenit, apoi a 
oftat și a ridicat din umeri. 

— Sunt fiul mai mic, cel mai probabil un bastard, și am 
stat departe de curte aproape șapte ani. Am de gând să fac tot 
ce-mi stă în putință să-mi sporesc șansele la tron, și dacă asta 
înseamnă că trebuie să curtez un popor întreg sau să-ți fac ochi 
dulci, am să fac și asta. 

Rămăsesem cu gura căscată. După cuvântul „bastard“, nu 

mai auzisem aproape nimic din ce spusese. Genya făcuse cândva 
aluzie la zvonurile despre paternitatea lui Nikolai, dar eram 
șocată că el era dispus să recunoască asta. 

A izbucnit în râs. 

— N-o să supraviețuiești la curte dacă nu înveţi să ascunzi 
un pic mai bine ce gândești. Arăţi de parcă tocmai te-ai fi așezat 
pe o strachină cu terci rece. Închide gura. 

Am închis gura cu un clănțănit și am încercat să afișez o 
expresie plăcută, ceea ce l-a făcut pe Nikolai să râdă și mai tare. 

— Acum arăţi de parcă ai fi băut prea mult vin. 

M-am lăsat păgubașă. 

— Cum poți să glumești pe tema asta? am zis, sprijinindu- 
mă de speteaza banchetei. 

— Am auzit zvonuri de când eram copil. Nu vreau să 
răsufle dincolo de pereţii acestei calești ceea ce-ţi mărturisesc 
acum — și oricum o să neg că am zis vreodată așa ceva —, dar 
nu mă interesează nici cât negru sub unghie dacă am sau nu 
sânge de Lantsov în vine. De fapt, întrucât capetele încoronate 
se împerechează doar între ele, a fi bastard e probabil un avantaj 
pentru mine. 

Am clătinat din cap. Era complet derutant. Habar n- 
aveam când vorbea serios și când nu. 

— De ce e atât de important tronul pentru tine? l-am 
întrebat. De ce să te supui la toate caznele astea? 

— E chiar atât de greu de crezut că-mi pasă cu adevărat de 
soarta țării mele? 

— Sincer? Da. 

S-a uitat la vârfurile cizmelor sale lustruite. Nu-mi puteam 
da seama cum reușea să le păstreze atât de lucioase. 

— Cred că-mi place să repar lucruri, a spus. Întotdeauna 
mi-a plăcut. 

Nu era cine știe ce răspuns, dar părea sincer. 

— Chiar crezi că fratele tău va renunţa la tron? 

— Așa sper. Știe că Armata Întâi mă va urma și nu cred 
că-i arde de un război civil. În plus, Vasily a moştenit de la tata 
aversiunea față de muncă. Când o să-și dea seama ce înseamnă 
de fapt să conduci o ţară, sunt sigur c-o să fugă mâncând 
pământul din capitală. 

— Și dacă nu renunţă așa ușor? 

— Trebuie doar să găsesc răsplata potrivită. Prinţ sau 
cerșetor, orice om poate fi cumpărat. 

O altă maximă desprinsă de pe buzele lui Nikolai Lantsov. 
M-am uitat pe fereastră și l-am zărit pe Mal stând drept în șa, 
călărind alături de caleașcă. 

— Nu orice om, am zis eu cu glas scăzut. 

Nikolai mi-a urmărit privirea. 

— Ba da, Alina, până și bravul tău apărător are preţul lui. 

S-a întors spre mine, cu o expresie meditativă în ochii 
căprui. 

— Şi cred că mă uit la prețul lui chiar în clipa asta. 

M-am răsucit stânjenită pe banchetă. 

— Eşti atât de sigur de tot, am ripostat eu pe un ton iritat. 
Poate hotărăsc că vreau eu tronul și te sufoc în somn. 

Nikolai s-a mulțumit să zâmbească. 

— În sfârșit, gândești ca un politician. 

În cele din urmă, Nikolai s-a înduplecat și m-a lăsat 
singură în caleașcă, dar am mai mers câteva ore înainte să oprim 
în satul unde urma să înnoptăm. N-a trebuit să-l caut pe Mal. 
Când am deschis ușa, era lângă caleașcă, întinzându-mi mâna să 
mă ajute să cobor. Piaţa era ticsită cu pelerini și alți călători, cu 
toţii întinzându-și gâturile s-o vadă mai bine pe Invocatoarea 
Soarelui, dar nu știam când urma să mai am ocazia să stau de 

vorbă cu el. 

— Eşti supărat? i-am șoptit în timp ce mă conducea prin 
piaţa pavată. 

L-am văzut pe Nikolai în celălalt capăt al pieţei, discutând 
deja cu un grup de demnitari locali. 

— Pe tine? Nu. Dar o să stau de vorbă cu Nikolai când o 
să-l prind fără gărzi în preajmă. 

— Dacă te face să te simți mai bine, să știi că i-am dat un 
picior. 

Mal a izbucnit în râs. 

— Serios? 

— De fapt, două. Ești mai liniștit acum? 

— Sincer, da. 

— lar în noaptea asta, la cină, o să-l calc pe picior. 

Ceea ce nu mi se părea o încălcare a înțelegerii noastre de 
a nu-l mai lovi cu piciorul. 

— Deci nu te-a luat cu leșin nici în brațele unui prinț 
regal? 

Mă tachina, dar am simţit incertitudinea din spatele 
cuvintelor sale. 

— Se pare că sunt imună, am răspuns. Și, din fericire, știu 
cum e un sărut adevărat. 

Mal a rămas țintuit locului în mijlocul pieţei. Se întâmpla 
tot mai des să-l fac să roșească. 

În noaptea de dinainte să intrăm în Os Alta, am stat în 
conacul unui mic nobil care locuia la doar câţiva kilometri de 
zidurile orașului. Mi-a amintit un pic de Keramzin: porțile mari 
de fier, aleea lungă și dreaptă care ducea la vila elegantă, cu cele 
două aripi de cărămidă deschisă la culoare. Contele Minkoff era 
renumit pentru cultivarea pomilor fructiferi pitici, iar pe 
holurile largi ale conacului erau înșirați copaci în miniatură, 


174 


care umpleau camerele cu mirosul dulce al piersicilor și 
prunelor. 

Eu am primit un dormitor elegant de la etaj, Tamar a luat 
camera alăturată, iar Tolya și Mal au fost cazaţi în camera de 
vizavi. Pe pat mă aștepta o cutie. În ea am găsit kefta pe care 
acceptasem în sfârșit s-o comand cu o săptămână înainte. 
Nikolai trimisese poruncă să fie croită la Micul Palat și am 
recunoscut mâna Fabrikatorilor Grisha în mătasea de un 
albastru-închis, întrețesută cu fir de aur. Mă aşteptam să fie 
grea, dar Materialki reușiseră să facă țesătura aproape 
imponderabilă. lar când mi-am tras-o pe cap, unduia și 
strălucea ca lumina reflectată pe luciul apei. Nasturii aurii aveau 
formă de soare. Era frumoasă și un pic stridentă. Avea să-i placă 
lui Nikolai. 

Stăpâna casei a trimis o slujnică să-mi aranjeze părul. Fata 
m-a așezat la măsuţa de toaletă, bombănind și pieptănându-mi 
părul încurcat, pe care apoi mi l-a strâns într-un coc. Avea mâini 
mult mai blânde decât ale Genyei, dar rezultatul a fost mult mai 
puţin spectaculos. Am alungat repede acest gând, pentru că nu- 
mi plăcea să mă gândesc la Genya, la ce i se întâmplase după ce 
părăsisem baleniera sau la cât de pustiu avea să mi se pară 
palatul fără ea. 

l-am mulțumit slujnicei și, înainte să ies din dormitor, am 
luat săculețul de catifea neagră care venise împreună cu kefta. 
Apoi m-am asigurat că brățara e bine ascunsă sub mânecă și am 
coborât la parter. 

La cină s-a discutat despre ultimele piese de teatru, despre 
ce ar fi putut pune la cale Întunecatul și despre ultimele 
evenimente din capitală, care era luată cu asalt de refugiați. 
Nou-veniţii erau întorși de la porţile orașului, și umbla zvonul 
că în cartierele de la periferia orașului izbucniseră răzmerițe din 

cauza lipsei de alimente. Dar toate astea erau complet străine de 
ambianța luxoasă a conacului. 

Contele și soţia lui, o femeie durdulie cu bucle încărunțţite 
și un decolteu alarmant de generos, ne pregătiseră o cină 
opulentă. Am mâncat supă rece din boluri în formă de dovleci, 
împodobite cu pietre prețioase, miel fript și aspic cu agrișe, 
ciuperci fierte în smântână și o mâncare ciudată, din care doar 
am ciugulit — mai târziu am aflat că era cuc flambat în coniac. 
Toate farfuriile și paharele aveau bordură de argint și purtau 
blazonul contelui Minkoff. Dar cea mai impresionantă era 
decorațiunea din mijlocul mesei, care se întindea pe toată 
lungimea tăbliei: o pădurice vie în miniatură, realizată în cel mai 
mic detaliu, cu crânguri de pini mititei și o plantă agățătoare cu 
flori în formă de trompetă, nu mai mari decât o unghie, și o 
căbănuţă în care era pitită solnița. 

Am stat între Nikolai și colonelul Raevsky, ascultându-i pe 
oaspeţii nobili râzând, tăifăsuind și închinând toast după toast 
în cinstea întoarcerii prințului și în sănătatea Invocatoarei 
Soarelui. Îi cerusem lui Mal să ni se alăture, dar refuzase, 
preferând să meargă în recunoaștere prin împrejurimi cu Tolya 
și Tamar. Oricât aș fi încercat să mă concentrez asupra 
conversaţiei, mă tot uitam spre terasă, sperând să-l zăresc. 

Nikolai probabil a observat, pentru că la un moment dat 
mi-a spus în șoaptă: 

— Nu trebuie să fii atentă, însă trebuie să lași impresia că 
ai fi. 

Mi-am dat toată silința, cu toate că nu aveam de spus 
mare lucru. Deși purtam o kefta strălucitoare și stăteam lângă 
un prinț, eram tot o ţărancă dintr-un cătun fără nume. Nu 
aveam nicio legătură cu cei din jur și nici nu mi-aș fi dorit să am. 
Și totuși, am zis în gând o rugăciune de mulțumire pentru Ana 

Kuya, care îi învăţa pe orfanii ei cum să stea la masă și ce 
furculiță să folosească pentru melci. 

După cină, am fost conduși într-un salon, unde contele și 
contesa au interpretat un duet, acompaniaţi la harpă de fiica lor. 
Pe o măsuță era așezat desertul: compot de nuci și pepene 
galben, diplomat cu miere și un morman de prăjituri acoperite 
cu zahăr pudră, menite mai degrabă să fie admirate decât 
mâncate. Musafirii au băut vin și au stat la taifas, iar la un 
moment dat mi-au cerut să invoc lumină. Am împrăștiat o 
pânză de lumină caldă sub tavanul casetat al salonului și am 
primit aplauze entuziaste, iar când un grup de oaspeți s-a așezat 
să joace cărți, am pretextat o migrenă și m-am retras. 

Nikolai m-a ajuns din urmă la ușile terasei. 

— Ar trebui să rămâi. E o bună pregătire pentru 
monotonia de la curte. 

— Sfinţii au nevoie de odihnă. 

— Vrei să dormi sub o tufă de trandafiri? m-a întrebat el, 
aruncând o privire spre grădină. 

— Mi-am jucat rolul de ursuleț dresat, Nikolai. Am făcut 
toate giumbușlucurile, iar acum a venit momentul să spun 
noapte bună. 

Nikolai a oftat. 

— Poate că mi-aș dori să pot să vin cu tine. La cină 
contesa m-a tot strâns de genunchi pe sub masă și urăsc să joc 
cărți. 

— Am crezut că ești un politician desăvârșit. 

— Ți-am zis că mi-e greu să stau locului. 

— Atunci va trebui s-o inviți la dans pe contesă, am 
zâmbit eu ironic, apoi am ieșit în aerul proaspăt al nopții. 

După ce am coborât treptele terasei, am aruncat o privire 
peste umăr. Nikolai încă stătea în ușă. Purta uniformă militară, 

cu bandulieră azurie. Lumina din salon îi scotea în evidență 
medaliile de pe piept, poleindu-i părul auriu. În seara aceea, 
juca rolul prințului elegant. Dar, stând așa, în pragul ușii, 
semăna mai degrabă cu un băiat stingher, care nu voia să se 
întoarcă singur la petrecere. 

Am întors capul și am luat-o pe scara curbată care ducea 
la grădină. 

L-am găsit repede pe Mal. Stătea sprijinit de trunchiul 
unui stejar înalt, scrutând grădina îngrijită. 

— Pândește cineva în întuneric? 

— Doar eu. 

M-am apropiat de el. 

— Ar fi trebuit să vii cu noi la cină. 

Mal a pufnit. 

— Nu, mulțumesc. Din ce-am văzut, aveai un aer cât se 
poate de nefericit, și nici Nikolai nu părea să se simtă tocmai 
bine. În plus, a zis el, aruncând o privire keftei mele, cu ce-aș fi 
putut să mă îmbrac? 

— Nu-ţi place? 

— E minunată. Un adaos perfect la trusoul” tău. 

Înainte să-mi pot da ochii peste cap, m-a apucat de mână 
și a adăugat: 

— N-am vorbit serios. Eşti foarte frumoasă. Am vrut să ți- 
o spun de când te-am văzut prima oară în seara asta. 

M-am îmbujorat. 

— Mulţumesc. Mă ajută că-mi folosesc zilnic puterea. 

— Frai frumoasă și în Cofton, cu polen de jurda pe 
sprâncene. 

— Conacul ăsta îmi amintește de Keramzin, am zis, 
răsucindu-mi sfios o șuviţă. 


“ Lenjerie de corp și de pat pentru o fată de măritat. 

— Da, seamănă un pic. Dar e mult mai împopoţonat. Și 
care-i rostul fructelor mititele pe care le crește contele? 

— E pentru oamenii cu mâini mititele. Îi fac să se simtă 
mai bine în pielea lor. 

A izbucnit în râs — un râs din toată inima. Am vârât mâna 
în buzunar și am căutat în punga de catifea. 

— Am ceva pentru tine, am spus. 

— Ce? 

Am întins pumnul strâns. 

— Ghici. 

Era un joc pe care-l jucam deseori când eram copii. 

— Un pulover, nu-ncape îndoială. 

Am clătinat din cap. 

— Un ponei? 

— Nu. 

Mi-a cuprins pumnul în palmă, apoi l-a întors și mi-a 
desfăcut ușor degetele. 

Am așteptat să văd ce reacție are. 

A ridicat un colț al gurii și a luat din palma mea raza de 
soare făcută din aur. Asprimea degetelor lui mi-a dat fiori pe 
spate. 

— Pentru căpitanul gărzii tale personale? m-a întrebat. 

Mi-am dres glasul cu emoție. 

— Nu vreau ca gărzile mele să poarte uniformă. Nu vreau 
să semănați în niciun fel cu gărzile oprichniki ale Întunecatului. 

Am tăcut amândoi preț de câteva clipe. Mal s-a uitat cu 
atenţie la raza de soare, iar în cele din urmă mi-a dat-o înapoi. 
Mi s-a strâns inima, dar am încercat să-mi ascund dezamăgirea. 

— Mi-o pui în piept? m-a întrebat. 

Cu un oftat de ușurare, am luat agrafa între degete și, 
după câteva încercări, am reușit să i-o prind în partea din stânga 

a cămășii. Apoi am dat să fac un pas în spate, dar Mal mi-a luat 
mâna și mi-a lipit-o de agrafă, peste inima lui. 

— Asta-i tot? a zis. 

Acum stăteam aproape unul de altul, singuri în 
întunericul cald al grădinii. Era primul moment de intimitate 
după câteva săptămâni. 

— Cum adică, tot? am repetat eu în șoaptă. 

— Mi-ai promis o pelerină și un chipiu elegant. 

— Am să te despăgubesc, am spus. 

— Flirtezi cu mine? 

— Nu, încerc să fac un troc. 

— Bine, atunci am să încasez prima plată acum, mi-a zis el 
pe un ton glumet. 

Dar când și-a lipit buzele de ale mele, în sărutarea lui nu 
mai era nimic jucăuș. Avea buze calde, pe care se simțea gustul 
perelor culese din grădina contelui, iar apăsarea gurii sale trăda 
o poftă nestăvilită. În dorinţa lui se simțea ceva nou, care m-a 
umplut de fiori. 

M-am ridicat în vârful picioarelor, luându-l pe după gât, 
lipindu-mi trupul de al lui. Puterea lui de soldat se simțea în 
brațele sale ferme și în pumnii care-mi strângeau kefta în 
dreptul șalelor. Era ceva sălbatic și aproape disperat în 
îmbrăţișarea lui, ca și când ar fi vrut ca trupurile să ni se 
contopească. 

Mi se învârtea capul, iar gândurile îmi deveniseră greoaie 
și fluide, dar după câteva clipe s-a auzit zgomot de pași. 

— Avem musafiri, a spus Tamar, venind în fugă spre noi. 

Mal s-a dezlipit de mine și a pus imediat mâna pe pușcă. 

— Cine e? 

— În faţa porţilor s-au strâns niște oameni care vor s-o 
vadă pe Invocatoarea Soarelui. 

— Pelerini? am întrebat eu, încercând să-mi urnesc din 
loc mintea amorțită de sărutarea lui Mal. 

Tamar a clătinat din cap. 

— Au zis că sunt Grisha. 

— Și de ce au venit aici? 

Mal mi-a pus mâna pe braţ. 

— Alina, du-te și așteaptă în conac până vedem despre ce- 
i vorba. 

Am șovăit. O parte din mine ura să i se spună să fugă și să 
se ascundă, dar nu voiam nici să fac vreo prostie. Dinspre porțile 
conacului s-a auzit un strigăt. 

— Nu, am spus, trăgându-mi mâna din strânsoarea lui 
Mal. Dacă sunt cu adevărat Grisha, s-ar putea să aveţi nevoie de 
mine. 

Nici Tamar, nici Mal nu s-au arătat încântați, dar s-au 
așezat de-a stânga și de-a dreapta mea și am pornit cu toții în 
grabă pe aleea cu pietriș. 

La porţile conacului se strânsese un grup destul de mare. 
Ne-a fost ușor să-l zărim pe 'Tolya, căci era mai înalt decât toți. 
Nikolai era în față, înconjurat de soldaţi cu armele scoase și de 
câţiva servitori de-ai contelui, care se înarmaseră și ei. De 
cealaltă parte a gratiilor era un grup mai mic. Cineva a împins 
cu furie în poartă și am auzit câteva voci ridicate. 

— Duceţi-mă acolo, am spus, vrând să-mi dau seama 
despre ce era vorba. 

Tamar i-a aruncat o privire îngrijorată lui Mal. Și totuși, 
dacă aveau să fie garda mea personală, trebuiau să-mi urmeze 
ordinele. 

— Acum. Trebuie să văd ce se întâmplă înainte ca 
lucrurile să scape de sub control. 

Tamar i-a făcut un semn lui 'Tolya, iar uriașul a pășit în 

faţa noastră, croindu-și drum prin mulțime până la porți. Eram 
mică de înălțime, dar acum, flancată de Mal și de gemeni, cu 
soldați agitați înghesuindu-ne din toate părțile, am simțit dintr- 
odată că mi-e greu să respir. Mi-am alungat spaima și, uitându- 
mă pe după spinările celor din față, l-am zărit pe Nikolai 
certându-se cu cineva la poartă. 

— Dacă voiam să stăm de vorbă cu lacheul regelui, am fi 
fost acum la Marele Palat, a zis o voce nerăbdătoare. Am venit s- 
o vedem pe Invocatoarea Soarelui. 

— Vorbește respectuos, vraciule, a lătrat un soldat pe care 
nu-l cunoșteam. Ai în față un prinț ravkan și un ofițer din 
Armata Întâi. 

Situaţia era extrem de tensionată. M-am apropiat mai 
mult de porţi, dar m-am oprit când l-am văzut pe Corporalnikul 
de după gratii. 

— Fedyor? 

Pe faţa lui lunguiaţă s-a așternut un zâmbet, și mi-a făcut 
o plecăciune adâncă. 

— Alina Starkov, a spus el. Ce mult mi-am dorit ca 
zvonurile să fie adevărate. 

M-am uitat precaut la Fedyor. Era înconjurat de un grup 
de Grisha cu kefte prăfuite: cei mai mulți erau Corporalki în 
roșu, dar am zărit și Etherealki în albastru, precum și câțiva 
Materialki în violet. 

— Îl cunoşti? a întrebat Nikolai. 

— Da, am spus eu. Mi-a salvat viaţa. 

Fedyor se așezase cândva între mine și o haită de asasini 
fjerdani. 

A făcut încă o plecăciune. 

— A fost o mare onoare pentru mine. 

Nikolai nu părea impresionat. 

— E de încredere? 

— E un dezertor, a spus un soldat de lângă Nikolai. 

S-au auzit mormăituri de ambele părți ale gratiilor. 

Nikolai i-a făcut semn lui Tolya. 

— Dă la o parte pe toată lumea și fii atent la servitorii 
contelui, nu cumva să apese pe trăgaci, că, din câte-mi dau 
seama, n-au parte de multe distracţii la conac, printre pruni și 
Caiși. 

Apoi m-a tras deoparte și m-a întrebat cu glas scăzut. 

— Ei bine, e de încredere? 

— Nu știu. 

Ultima oară îl văzusem pe Fedyor la Marele Palat, cu 
câteva ore înainte să aflu planurile Întunecatului și să fug cu un 
furgon. Mi-am frământat creierii, încercând să-mi amintesc ce- 
mi spusese în seara aceea. 

— Cred că era staționat la granița de sud. Era un Sfâșie- 
Inimi de rang înalt, dar nu se număra printre favoriţii 
Întunecatului. 

— Nevsky are dreptate, a spus el, făcând semn cu capul 
spre soldatul furios. Grisha sau nu, ar fi trebuit să fie loiali în 
primul rând regelui. În fond, și-au părăsit posturile, deci, strict 
vorbind, sunt dezertori. 

— Dar asta nu-i face trădători. 

— Adevărata întrebare e dacă nu cumva sunt spioni. 

— Și ce facem cu ei? 

— Am putea să-i arestăm și să-i interogăm. 

Am stat pe gânduri câteva clipe, jucându-mă cu mâneca 
keftei. 

— Ce părere ai? a zis Nikolai. 

— Nu vrem ca Grisha să se întoarcă la noi? am întrebat. 
Dacă-i arestăm pe toţi cei care se întorc, n-o să am ce armată să 

conduc. 

— Ține mine, o să mănânci cu ei, o să lucrezi cu ei și o să 
dormiți sub același acoperiș. 

— Şi e posibil ca toți să lucreze pentru Întunecatul, am 
adăugat eu, apoi m-am uitat peste umăr la Fedyor, care aștepta 
răbdător în spatele porților. Tu ce crezi? 

— Nu cred că acești Grisha sunt mai de nădejde decât cei 
care ne așteaptă la Micul Palat. 

— Nu e tocmai încurajator. 

— Dar după ce vom ajunge între zidurile palatului, toate 
căile de comunicație vor fi supravegheate îndeaproape. Deci 
Întunecatul nu-și va mai putea folosi spionii, din moment ce n-o 
să mai aibă cum să ia legătura cu ei. 

Îmi venea să-mi duc mâna la cicatricea de pe umăr, dar m- 
am stăpânit. 

— Bine, am spus în cele din urmă, inspirând adânc. 
Deschideţi porțile. Am să stau de vorbă doar cu Fedyor. Restul 
să-și facă tabăra lângă conac și să ni se alăture mâine, când 
pornim spre Os Alta. 

— Eşti sigură? 

— Nu cred că voi mai fi vreodată sigură de ceva, dar 
armata mea are nevoie de soldați. 

— Foarte bine, a zis Nikolai, încuviințând scurt din cap. 
Dar să-ţi alegi cu grijă persoanele în care ai încredere. 

l-am aruncat o privire aspră: 

— Așa am să fac. 


Capitolul 12 


Am stat de vorbă cu Fedyor până târziu în noapte, deși n- 
am rămas nicio clipă singuri. Mal, Tolya sau Tamar au fost 
mereu în preajmă, cu ochii în patru. 

Fedyor fusese detașat la granița de sud-est, într-un 
avanpost din apropiere de Sikursk. Când a ajuns la ei vestea 
distrugerii Novokribirskului, soldaţii regelui s-au ridicat 
împotriva celor din Armata a Doua. l-au ridicat din paturi în 
toiul nopții și le-au înscenat procese sumare ca să stabilească 
dacă îi erau loiali regelui, dar Fedyor reușise să evadeze 
împreună cu un grup de Grisha. 

— Am fi putut să-i omorâm pe toţi, a spus el. Dar am 
preferat să ne luăm răniții și să fugim. 

Alţi Grisha nu fuseseră la fel de iertători. La Chernast și la 
Ulensk avuseseră loc adevărate masacre atunci când soldaţii 
regelui încercaseră să-i atace pe cei din Armata a Doua. În 
timpul acesta, Mal și cu mine eram îmbarcați pe Verrhader, 
navigând spre vest, departe de haosul la a cărui dezlănțuire 
contribuiserăm. 

— Acum câteva săptămâni, a continuat Fedyor, am auzit 
zvonuri cum că te-ai fi întors în Ravka. Așteaptă-te să fii căutată 
și de alți Grisha. 

— Cât de mulți? 

— Imposibil de spus. 

La fel ca Nikolai, Fedyor credea că unii Grisha se 
ascunseseră, așteptând să se restabilească ordinea. Dar bănuia 
că cei mai mulți i se alăturaseră Întunecatului. 

— Întunecatul înseamnă putere, a spus Fedyor. Înseamnă 
siguranţă. Astea sunt lucrurile care contează pentru ei. 

Sau poate se gândesc că au ales partea câștigătoare, mi-am 
zis cu amărăciune. Dar știam că era mai mult de atât. Simţisem 
și eu atracția exercitată de puterea Întunecatului. Oare nu de 
aceea se înghesuiau și pelerinii să vadă o falsă sfântă? De ce 
Armata Întâi încă îi era loială unui rege incompetent? Pentru că 
uneori e mai simplu să fii loial. 

Când Fedyor și-a terminat povestea, am cerut să i se aducă 
de mâncare și i-am spus că a doua zi în zori plecăm spre Os 
Alta. 

— Nu știu la ce primire să ne așteptăm, l-am prevenit eu. 

— O să fim gata, moi soverenyi, a spus el, făcând o 
plecăciune. 

Am tresărit când am auzit această formulă de adresare. În 
mintea mea, încă era asociată cu Întunecatul. 

— Fedyor..., am început eu, conducându-l spre ușă, dar 
m-am oprit. 

Nici mie nu-mi venea să cred ce urma să spun, dar părea 
că învățămintele lui Nikolai mi se întipăriseră în minte — deși 
încă nu-mi dădeam seama dacă era un lucru bun. 

— Îmi dau seama că aţi călătorit mult, dar aranjaţi-vă un 
pic pentru mâine. E important să facem o impresie bună. 

Nici măcar n-a clipit, ci doar a făcut încă o plecăciune și a 
spus: 

— Da, soverenyi. 

Apoi a dispărut în noapte. 

Excelent! mi-am zis. Am dat primul ordin, mai am de dat 
câteva mii. 

A doua zi dimineață, m-am îmbrăcat în kefta mea 
elegantă și am coborât treptele conacului împreună cu Mal și 
gemenii. 'Tustrei aveau în piept câte o broșă strălucitoare cu o 
rază de soare, dar erau îmbrăcaţi tot cu haine țărănești din lână 
albă. Lui Nikolai nu avea să-i placă, dar voiam să șterg granițele 
care fuseseră trasate între Grisha și restul poporului ravkan. 

Deși fuseserăm avertizați că Os Alta roia de refugiați și 
pelerini, a fost prima oară când Nikolai n-a insistat să merg în 
caleașcă, pentru că voia să fiu văzută intrând în oraș. Și, ca de 
obicei, a pus la cale un mic spectacol. Gărzile mele și cu mine 

călăream pe cai albi frumoși și eram flancați de soldați din 
regimentul prințului, fiecare purtând pajura ravkană și steaguri 
cu raze de soare. 

— Subtil, ca de obicei, am oftat eu. 

— Moderaţia e supraestimată, mi-a răspuns el, încălecând 
un cal gri pătat. lar acum, să vizităm bizara casă a copilăriei 
mele, ce zici? 

Era o dimineață caldă, iar steagurile atârnau în aerul 
liniștit, în timp ce procesiunea înainta încet spre capitală. De 
obicei, familia regală își petrecea lunile fierbinți la palatul de 
vară din districtul lacurilor. Dar capitala Os Alta era mai ușor de 
apărat, așa că aleseseră să stea ascunși în spatele faimoaselor 
sale ziduri duble. 

Călăream cu gândurile aiurea. Nu dormisem mult în 
noaptea de dinainte și, în ciuda emoțiilor, căldura dimineţii, 
legănarea cadenţată a calului și bâzâitul în surdină al insectelor 
făceau ca bărbia să-mi tot cadă în piept. Dar când am ajuns pe 
colina de la marginea orașului, m-am trezit imediat. 

În zare am văzut Os Alta, Orașul Viselor, cu turlele lui 
albe profilându-se pe cerul senin. Dar între noi și capitală, 
așezați în formaţii militare perfecte, se înșirau sute de soldați 
din Armata Întâi — poate o mie: infanterie, cavalerie și ofițeri. 
Soarele li se reflecta în mânerele săbiilor, iar de pe spinări li se 
înălțau ţevile puștilor. 

Cineva a ieșit în fața lor. Purta o tunică de ofițer acoperită 
cu medalii și călărea unul dintre cei mai mari cai pe care-i 
văzusem în viața mea. Ar fi putut ține în spate doi ca Tolya. 

Nikolai a urmărit călărețul galopând de-a lungul șirurilor 
de soldați și a scos un oftat: 

— Ah, se pare că fratele meu a venit să ne salute. 

Am coborât încet panta dealului și ne-am oprit în fața 

corpului de armată staționat în faţa noastră. În ciuda cailor albi 
și a steagurilor strălucitoare, procesiunea noastră de Grisha 
rătăcitori și pelerini zdrențăroși nu mai era atât de impunătoare. 
Nikolai a dat pinteni calului, iar fratele său i-a ieșit în 
întâmpinare. 

Îl văzusem de câteva ori pe Vasily Lantsov la Os Alta. Era 
destul de chipeș, cu toate că avusese ghinionul să moștenească 
bărbia teșită a tatălui său, iar pleoapele îi erau atât de lăsate, 
încât întotdeauna dădea impresia că e sau foarte obosit, sau un 
pic beat. Dar acum părea să fi ieșit din obișnuita lui stare de 
amorțeală. Stătea drept în șa, radiind nobleţe și aroganță. Pe 
lângă el, Nikolai părea extrem de tânăr. 

M-a cuprins teama. Nikolai întotdeauna ne dăduse de 
înțeles că deţinea controlul asupra situaţiei. Uitam mereu că era 
mai mare decât Mal și decât mine cu doar câţiva ani — un 
căpitan tinerel care spera să devină un rege tinerel. 

Nikolai nu mai fusese la curte de șapte ani și probabil că 
nu-l mai văzuse pe Vasily în acest răstimp. Dar între ei n-au fost 
nici lacrimi, nici saluturi pline de efuziune. Cei doi prinți doar 
au descălecat și s-au strâns scurt în braţe. Vasily a scrutat alaiul, 
zăbovind cu privirea asupra mea. 

— Deci asta e fata despre care pretinzi că ar fi 
Invocatoarea Soarelui? 

Nikolai a ridicat din sprâncene. Fratele său nici că i-ar fi 
putut face o primire mai inspirată. 

— E o afirmaţie foarte ușor de dovedit, a spus Nikolai, 
apoi mi-a făcut semn cu capul. 

Modestia e supraestimată, mi-am amintit eu vorbele lui. 
Am ridicat mâinile și am invocat un val orbitor de lumină, care 
s-a revărsat peste corpul de armată al lui Vasily într-o cascadă 
de căldură. Au ridicat mâinile cu toţii, ba chiar unii s-au dat în 

spate, pentru că li s-au speriat caii. După câteva clipe, am lăsat 
lumina să se stingă. 

Vasily a inspirat adânc. 

— Vasăzică ai fost ocupat, frățioare. 

— Nici nu-ţi poţi închipui, Vasya, i-a răspuns Nikolai pe 
un ton agreabil. 

Diminutivul l-a făcut pe Vasily să strângă din buze. Încă 
un pic și strâmba din nas. 

— Mă surprinde să te văd în Os Alta, a continuat Nikolai. 
Mă așteptam să fii în Caryeva, la cursele de cai. 

— Am fost, i-a răspuns Vasily. Murgul meu a făcut o 
impresie excelentă. Dar când am auzit că te întorci acasă, am 
vrut să fiu aici să te întâmpin. 

— Frumos din partea ta că ai făcut un asemenea efort. 

— Întoarcerea unui prinț regal nu e puțin lucru, a spus 
Vasily. Chiar dacă e vorba de fiul cel mic. 

Aluzia lui era limpede, și am simțit că-mi sporește 
sentimentul de teamă. Poate că Nikolai subestimase interesul 
lui Vasily pentru tron. Nici nu voiam să-mi închipui ce urmări ar 
fi putut avea pentru noi celelalte greșeli și calcule eronate ale 
mezinului. 

Dar Nikolai s-a mulțumit să zâmbească. Mi-am amintit de 
sfatul lui: Răspunde la insulte cu râs. 

— Noi, mezinii, știm să apreciem lucrurile pe care le 
dobândim, a spus el, apoi l-a strigat pe un soldat care stătea 
drepţi în plutonul cu care venise Vasily: Sergent Pechkin, te țin 
minte din campania în Halmhend. Îmi închipui că rana de la 
picior ți s-a vindecat complet din moment ce poți sta drepți ca o 
stană de piatră. 

Pe chipul sergentului s-a așternut o expresie surprinsă. 

— Da, moi tsarevich, a răspuns el respectuos. 

— Poţi să-mi spui „domnule ofițer“, sergent. Când port 
uniforma asta, sunt militar, nu prinț. 

Vasily iarăși a strâns din buze. La fel ca mulți fii de nobili, 
își făcuse serviciul militar de formă, petrecându-și timpul în 
tihna corturilor ofițerești, departe de liniile inamice. Dar Nikolai 
alesese infanteria, iar medaliile și rangul și le dobândise prin 
eforturi proprii. 

— Da, domnule ofițer. Mă mai supără doar când plouă. 

— Atunci îmi închipui că fjerdanii se roagă zilnic să plouă. 
Din câte îmi amintesc, ai trimis destul de mulți pe lumea 
cealaltă. 

— Același lucru mi-l amintesc și eu despre 
dumneavoastră, domnule ofițer, a spus soldatul cu un zâmbet. 

Îmi venea să râd. Cu un singur schimb de replici, Nikolai 
preluase controlul asupra corpului de armată al fratelui său. Pe 
seară, când soldaţii aveau să se strângă în tavernele din Os Alta 
sau să joace cărți în garnizoană, aveau să vorbească despre 
prințul care-și amintise numele unui soldat obișnuit, despre 
prințul care luptase alături de ei, fără să țină cont de bogăţia și 
de neamul lui ales. 

— Frate, i-a spus Nikolai lui Vasily, să mergem la palat să 
salutăm pe toată lumea. Am o cutie de whisky kerchian care 
trebuie băut și vreau să mă sfătuiesc cu tine despre un mânz pe 
care l-am văzut în Ketterdam. Se zice c-ar fi din sămânța 
armăsarului Dagrenner, dar am îndoieli. 

Vasily a încercat să-și ascundă curiozitatea, dar nu s-a 
putut abţine: 

— Dagrenner? Au documente doveditoare? 

— Hai să-ți arăt. 

Deși încă avea un aer precaut, Vasily i-a spus câteva vorbe 
unuia dintre ofițerii săi și a sărit în șa cu ușurința unui călăreț 

experimentat. Cei doi prinți s-au dus în fruntea coloanei, și 
procesiunea noastră s-a pus iarăși în mișcare. 

— Bine jucat, mi-a șoptit Mal, în timp ce treceam printre 
șirurile de soldaţi ai lui Vasily. Nikolai nu-i prost deloc. 

— Așa sper, am spus eu. Pentru binele nostru. 

Când ne-am apropiat de capitală, am văzut și eu despre ce 
vorbeau musafirii contelui Minkoff. În jurul orașului se formase 
un mic oraș de corturi, iar la porţi aștepta un șir lung de 
refugiați. Unii se certau cu gărzile, cerând probabil să intre în 
cetate, iar pe vechile metereze stăteau de veghe soldați înarmați 
— o bună măsură de precauţie pentru o ţară aflată în război și 
un avertisment înfricoșător pentru cei de la poalele zidurilor, nu 
care cumva să işte vreo răzmeriţă. 

Bineînţeles, porţile orașului s-au deschis larg pentru a-i 
întâmpina pe cei doi prinți ravkani, iar procesiunea a străbătut 
mulțimea fără să se oprească. 

Pe multe dintre corturile și căruțele pelerinilor se vedeau 
sori desenați cu stângăcie, iar lumea mă întâmpina cu strigătul 
care deja îmi devenise familiar: „Sankta Alina!“ 

Mi se părea caraghios, dar am ridicat mâna și i-am salutat, 
hotărâtă să fac și eu un efort. Pelerinii mă ovaţionau și îmi 
făceau și ei cu mâna, mulți alergând în urma noastră. Dar erau și 
refugiaţi care stăteau cu mâinile în sân pe marginea drumului, 
cu expresii sceptice sau de-a dreptul ostile. 

Oare ce văd acești oameni? m-am întrebat în sinea mea. 
Încă o Grisha privilegiată care se duce în palatul ei sigur și luxos 
de pe deal, în timp ce ei își gătesc mâncarea în aer liber și dorm în 
umbra unui oraș care refuză să-i primească? Sau ceva mai rău? O 
mincinoasă? O șarlatană? O fată care îndrăznește să se pretindă 
o sfântă în viaţă? 

Am fost recunoscătoare când am ajuns la adăpostul 

zidurilor. 

Odată ajunși în oraș, procesiunea a încetinit. Trotuarele și 
străzile de la periferie erau ticsite de lume, ceea ce îngreuna 
mult traficul. Prăvăliile afișau în vitrine pancarte cu mărfurile 
disponibile, iar la intrările lor se înșirau cozi nesfârșite. Aerul 
duhnea a urină stătută și a gunoi în descompunere. Am vrut să- 
mi acopăr nasul cu mâneca, dar m-am abținut și am respirat pe 
gură. 

Și aici oamenii mă ovaţiona sau se holbau la mine, dar 
erau mult mai liniștiți decât cei din afara zidurilor. 

— Nu văd pelerini, am spus. 

— Nu au voie între zidurile orașului, a zis Tamar. Regele a 
cerut ca Aparatul să fie declarat eretic, iar adepților lui le-a fost 
interzis accesul în Os Alta. 

Aparatul uneltise cu Întunecatul împotriva regelui. Deși 
între timp cei doi rupseseră legăturile, monarhul Ravkăi nu 
putea avea încredere în Aparat și în cultul lui. Sau în tine, mi-am 
spus în sinea mea. Dar tu ești suficient de neghioabă cât să te 
duci la Marele Palat și să speri că vei obține clemență. 

Am traversat canalul și am lăsat în urmă gălăgia și 
tumultul periferiei. Am observat că postul de pază de la capul 
podului fusese bine fortificat, dar când am ajuns pe celălalt mal 
al canalului părea că nimic nu se schimbase în centrul orașului. 
Bulevardele largi erau liniștite și impecabil de curate, iar vilele 
impunătoare erau foarte bine întreținute. Am trecut prin 
dreptul unui parc pe ale cărui alei se plimbau pe jos sau în 
calești bărbați și femei cu ţinute elegante. Copiii jucau babki, 
supravegheați de doicile lor, iar un băiat cu pălărie de pai 
călărea un ponei cu funde în coamă, ale cărui hățuri erau ținute 
de un servitor în uniformă. 

Cu toţii au întors capetele spre noi, ridicând pălăriile, 

vorbind în șoaptă cu palma la gură, făcând plecăciuni sau 
reverențe când îi zăreau pe Vasily și Nikolai. Oare chiar erau 
atât de calmi și lipsiți de griji pe cât păreau? Greu de crezut că 
nu aflaseră de pericolele care amenințau Ravka sau de agitația 
de la periferia orașului. Și atunci, cum de-și închipuiau că 
puteau fi apăraţi de regele lor? 

Mai devreme decât mi-ar fi plăcut, am ajuns la porțile 
aurite ale Marelui Palat. Zgomotul lor închizându-se în spatele 
nostru mi-a dat fiori de spaimă. Ultima oară când trecusem prin 
acele porţi, stătusem ascunsă într-un furgon, printre decoruri de 
teatru, fugind de Întunecatul. 

Și dacă e o capcană? mi-am spus dintr-odată în sinea mea. 
Dacă nu aveam să fiu grațiată? Dacă Nikolai nu avusese 
niciodată de gând să-mi dea pe mână Armata a Doua? Dacă ne 
puneau cătușe mie și lui Mal, apoi ne aruncau într-o celulă 
igrasioasă? 

Încetează, m-am dojenit eu. Nu mai ești o fetiţă speriată, 
care tremură în cizmele militare. Eşti o Grisha, Invocatoarea 
Soarelui. Au nevoie de tine. Și dacă vrei, poți să distrugi palatul în 
doar câteva clipe. M-am îndreptat de spate și am încercat să-mi 
domolesc bătăile inimii. 

Când am ajuns la fântâna în mijlocul căreia se înălța 
vulturul cu două capete, Tolya m-a ajutat să cobor de pe cal. M- 
am uitat la Marele Palat, ale cărui terase de un alb strălucitor 
erau ticsite cu șiruri de statui și ornamente aurite. Era la fel de 
urât și de înfricoșător pe cât îmi aminteam. 

Vasily i-a întins hăţurile calului său unui servitor care 
aștepta lângă treptele de marmură, fără ca măcar să-i arunce o 
privire. 

Nikolai și-a îndreptat umerii. 

— Tăceţi din gură și încercaţi să vă luați un aer spăsit, ne- 

a șoptit el. 

Apoi a sărit din șa, alăturându-se fratelui său. 

Mal se făcuse palid. Mi-am șters palmele jilave de kefta și 
am pornit împreună în urma prinților, despărțindu-ne de restul 
procesiunii. 

Înăuntru, holurile și saloanele strălucitoare erau pustii. 
Pașii ne răsunau pe parchetul lustruit, iar neliniștea îmi sporea 
cu fiecare clipă. La ușile sălii tronului, l-am văzut pe Nikolai 
inspirând adânc. Purta o uniformă imaculată, iar chipul său 
frumos avea trăsăturile unui prinț de basm. Dintr-odată, mi s-a 
făcut dor de nasul borcănat și de ochii de un verde tulbure ai lui 
Sturmhond. 

Ușile s-au deschis și un servitor a rostit cu glas tare: 

— Tsesarevich Vasily Lantsov și Marele duce Nikolai 
Lantsov. 

Nikolai ne spusese că nu aveam să fim anunţaţi, dar că 
trebuia să mergem în urma lor, așa că am pornit spre tron cu 
pași ezitanţi, păstrând o distanţă respectuoasă față de prinți. 

Pe toată lungimea sălii era întins un covor azuriu. La 
capătul lui, un grup de consilieri și curteni eleganți roiau în 
jurul podiumului unde stăteau regele și regina, pe două tronuri 
aurite identice. 

Niciun preot, am remarcat eu, când ne-am apropiat mai 
mult de podium. Aparatul întotdeauna stătea undeva în preajma 
regelui, iar acum absenţa lui sărea în evidență. Nu părea să fi 
fost înlocuit de un alt sfătuitor spiritual. 

Regele era mult mai fragil și mai slăbit decât atunci când îl 
văzusem ultima oară. Pieptul îngust părea să i se fi prăbușit spre 
interior, iar mustața pe oală îi încărunţise. Dar regina se 
schimbase și mai mult. Fără ajutorul Genyei, care îi cosmetiza 
întruna fața, părea să fi îmbătrânit cu douăzeci de ani în doar 

câteva luni. Pielea ei își pierduse prospeţimea și fermitatea de 
altădată, îi apăruseră riduri adânci în jurul nasului și gurii, iar 
irisurile foarte deschise la culoare reveniseră la o nuanţă mai 
naturală și mai puțin impresionantă de albastru. Compasiunea 
pe care aș fi putut s-o simt pentru ea era eclipsată de amintirea 
felului în care se purta cu Genya. Poate dacă ar fi fost mai puțin 
disprețuitoare față de servitoarea ei, Genya nu și-ar fi pus soarta 
în mâinile Întunecatului. O mulţime de lucruri ar fi putut fi 
altfel. 

Când am ajuns la baza podiumului, Nikolai a făcut o 
plecăciune adâncă. 

— Moi tsar. Moya tsaritsa. 

Preţ de câteva clipe lungi și neliniștitoare, regele și regina 
s-au uitat la fiul lor, fără să spună nimic. Apoi ceva fragil a părut 
să se frângă în pieptul reginei. A sărit de pe tron și a coborât 
treptele podiumului, foșnindu-și veșmintele de mătase 
împodobite cu perle. 

— Nikolai! a exclamat ea, luându-și fiul în brațe. 

— Madraya, a spus prințul cu un zâmbet, strângând-o și el 
la piept. 

Dinspre grupul de curteni s-au auzit murmure și câteva 
aplauze. Ochii reginei s-au umplut de lacrimi. Era prima emoție 
reală pe care o vedeam la ea de când o cunoscusem. 

Regele s-a ridicat cu greu în picioare, ajutat de un servitor 
care a dat fuga spre el și l-a condus pe treptele podiumului. 
Chiar era foarte bolnav. Mi-am dat seama că problema 
succesiunii se putea pune mai devreme decât îmi închipuiam. 

— Vino încoace, Nikolai, a zis regele, întinzând mâinile 
spre fiul său. Vino încoace. 

Nikolai i-a oferit un umăr tatălui său, în timp ce regina se 
sprijinea de celălalt și, fără ca măcar să ne arunce o privire, au 

ieșit tustrei din sala tronului. Vasily a pornit în urma lor, afișând 
un aer impasibil, dar adevărata stare de spirit i-a fost trădată de 
felul în care și-a țuguiat buzele. 

Mal și cu mine am rămas pe loc, neștiind ce să facem mai 
departe. Era înduioșător că familia regală se retrăsese pentru o 
reuniune privată, dar cu noi cum rămânea? Nu ni se spusese nici 
să plecăm, nici să rămânem. Consilierii regelui se uitau la noi cu 
o curiozitate fățișă, în timp ce curtenii șopteau și chicoteau. Am 
rezistat imboldului de a mă mișca de pe un picior pe altul și mi- 
am luat o mină pe care o credeam semeață. 

Minutele se scurgeau cu greu. Eram hămesită și obosită, și 
deja îmi amorțţise un picior, dar Mal și cu mine ne-am continuat 
așteptarea. La un moment dat, am avut impresia că aud un 
strigăt dinspre hol — poate aveau o dispută despre cât de mult 
să ne lase să stăm în picioare. 

În cele din urmă, după aproape o oră, familia regală s-a 
întors. Regele era radios, regina se făcuse palidă, iar Vasily era 
livid. Dar cel mai mult se schimbase Nikolai. Era mai relaxat și 
își recăpătase aroganţa pe care o avea pe Volkvolny. 

Le-a spus, am înțeles eu dintr-odată. Le-a spus că ele 
Sturmhond. 

Regele și regina s-au așezat pe tronuri. Vasily s-a dus în 
spatele regelui, iar Nikolai, în spatele mamei sale. Regina a 
întins mâna, căutând-o pe a fiului, iar Nikolai și-a sprijinit-o pe 
umărul ei. Așa arată o mamă cu copilul ei. Eram prea mare ca să 
tânjesc după părinţii pe care nu-i cunoscusem niciodată, dar tot 
eram emoționată de acest gest. 

Reflecţiile sentimentale mi-au fost întrerupte de vorbele 
regelui: 

— Eşti prea tânără ca să conduci Armata a Doua. 

Nici măcar nu se uita la mine. 

— Da, moi tsar, am recunoscut eu, înclinând capul. 

— Sunt tentat să te execut imediat, dar fiul meu spune că 
asta n-ar face decât să te transforme într-o martiră. 

Am înlemnit. Aparatului i-ar plăcea grozav, mi-am spus, 
copleșită de spaimă. Încă o ilustrație agreabilă pentru cărţulia 
roșie: Sankta Alina în ștreang. 

— Nikolai crede că putem avea încredere în tine, a zis 
regele cu glas tremurător. Nu sunt foarte sigur. Felul în care ai 
scăpat de Întunecatul e o poveste neverosimilă, dar nu pot nega 
că Ravka n-are nevoie de serviciile tale. 

Vorbea ca și când aș fi fost un paznic sau un funcționar 
mărunt. Spăsită, mi-am spus în sinea mea, înghițindu-mi o 
replică sarcastică. 

— Ar fi o foarte mare onoare pentru mine să-l servesc pe 
regele Ravkăi, am zis. 

Fie pentru că-i plăcea să fie flatat, fie pentru că Nikolai îmi 
pledase foarte iscusit cauza, regele a scos un mormăit și a spus: 
— Foarte bine. Cel puţin o vreme, Grisha vor fi sub 

comanda ta. 

Atât de simplu să fi fost? 

— Vă... mulțumesc, moi tsar, am îngăimat, copleșită de 
recunoștință și uimire. 

— Dar ia aminte, a adăugat el ridicând degetul spre mine. 
Dacă descopăr că pui la cale ceva împotriva mea sau că ai luat în 
vreun fel legătura cu apostatul, voi pune să fii spânzurată fără 
proces. 

Apoi a ridicat vocea și a adăugat pe un ton disprețuitor: 

— Lumea spune că ești o sfântă, însă eu cred că ești doar o 
refugiată zdrențăroasă. M-ai înțeles? 

O refugiată zdrențăroasă și singura ta șansă de a-ți păstra 
tronul ăla strălucitor, mi-am spus în sinea mea, cu un 

surprinzător acces de furie, dar mi-am înfrânt mândria și am 
făcut cea mai adâncă plecăciune de care eram în stare. Oare așa 
se simţea și Întunecatul când era obligat să se închine în fața 
unui neghiob desfrânat? 

Regele a făcut un gest vag cu mâna lui brăzdată de vene 
albastre. Ne cerea să plecăm. l-am aruncat o privire lui Mal. 

Nikolai și-a dres glasul. 

— Tată, mai e și problema iscoadei. 

— Hî? a spus regele ridicând privirea, ca și când ar fi 
aţipit. Cine...? Ah, da. 

Și-a fixat privirea umedă asupra lui Mal și a zis pe un ton 
plictisit: 

— Ai dezertat și ai nesocotit ordinele unui ofițer. E un 
delict care se pedepsește cu spânzurătoarea. 

Mi s-a tăiat respiraţia, iar Mal a înlemnit. Mi-a trecut prin 
minte un gând urât: dacă Nikolai voia să scape de Mal, acesta 
era cu siguranță un mijloc foarte la îndemână. 

Dinspre grupul de curteni și consilieri s-au auzit murmure 
agitate. În ce ne vârâserăm? Am deschis gura, dar înainte să pot 
spune ceva, a intervenit Nikolai pe un ton smerit: 

— Moi tsar, să-mi fie cu iertare, dar iscoada a ajutat-o pe 
Invocatoarea Soarelui să scape dintr-o împrejurare în care ar fi 
fost capturată de un dușman al coroanei. 

— Dacă Invocatoarea s-a aflat vreodată cu adevărat în 
primejdie. 

— L-am văzut cu ochii mei punând mâna pe armă 
împotriva Întunecatului. E un prieten de încredere și cred că a 
acţionat în interesul Ravkăi. 

Buza de jos a regelui a ieșit în afară, iar Nikolai a 
continuat: 

— M-aș simţi mai bine știind că se află în Micul Palat. 

Regele s-a încruntat. Probabil deja se gândește la prânz și 
la siestă, mi-am spus în sinea mea. 

— Ce ai de spus în apărarea ta, băiete? a întrebat el. 

— Doar că am făcut ce am crezut că era bine, a răspuns 
Mal calm. 

— Fiul meu pare să creadă că ai avut motive întemeiate. 

— Toți credem că motivele noastre sunt întemeiate, a 
continuat Mal, dar ce am făcut eu tot dezertare se cheamă. 

Nikolai și-a dat ochii peste cap, iar mie îmi venea să-l 
scutur zdravăn pe Mal. Nu putea să fie măcar o dată mai puțin 
principial și onest? 

Regele s-a încruntat și mai tare. Am așteptat cu toții. 

— Foarte bine, a spus el în cele din urmă. Ce mai contează 
încă o viperă în cuib? Ai să fii degradat și dat afară din armată. 

— Degradat? am spus, fără voia mea. 

Mal doar a făcut o plecăciune și a spus: 

— Mulţumesc, moi tsar. 

Regele a ridicat mâna și a făcut un gest plin de lehamite. 

— Plecaţi, a zis el pe un ton morocănos. 

Eram tentată să rămân și să încep o dispută cu regele, însă 
Nikolai m-a împiedicat cu o privire încruntată. Mal deja se 
răsucise pe călcâie și a trebuit s-o iau din loc cu pas iute, ca să-l 
prind din urmă pe covorul azuriu. 

După ce am ieșit din camera tronului și ușile s-au închis în 
urma noastră, am spus: 

— O să vorbim cu Nikolai. O să-i cerem să înainteze o 
petiție către rege. 

Mal nici măcar n-a încetinit pasul. 

— N-are rost. Ştiam că va fi așa. 

Dar umerii săi lăsați îmi dădeau de înțeles că o parte din el 
sperase la alt deznodământ. Am vrut să-l apuc de braț, să-l 

opresc și să-i spun că-mi pare rău, că vom găsi un mijloc de a 
îndrepta lucrurile. În schimb, am mers în continuare în dreapta 
lui, străduindu-mă să ţin pasul cu el, simțind privirile 
servitorilor care se holbau la noi din pragul fiecărei uși. 

Am făcut cale întoarsă pe holurile strălucitoare ale 
palatului și am coborât treptele de marmură. Fedyor și grupul 
său de Grisha așteptau lângă cai. Se vedea că încercaseră să-și 
aranjeze ţinuta, dar keftele lor colorate erau tot ponosite. Tolya 
și Tamar stăteau un pic mai departe de ei, cu broșele de aur în 
pieptul tunicilor de dimie. Am inspirat adânc. Nikolai făcuse ce 
putuse. Acum era rândul meu. 


Capitolul 13 


Aleea șerpuitoare presărată cu pietriș alb ne-a purtat prin 
grădinile palatului, pe lângă peluzele tunse, edificiile decorative 
și zidurile înalte ale labirintului de gard viu. Tolya, care de 
obicei era foarte tăcut și liniștit, se tot răsucea în șa, cu buzele 
strânse într-o expresie posacă. 

— Ceva în neregulă? am întrebat eu. 

Am crezut că n-o să-mi răspundă, dar după câteva clipe a 
spus: 

— Aici miroase a slăbiciune. A oameni lipsiți de vlagă. 

I-am aruncat o privire războinicului uriaș. 

— Toată lumea e lipsită de vlagă prin comparaţie cu tine, 
Tolya. 

De obicei, Tamar era cea care alunga pasele proaste ale 
fratelui ei cu un hohot de râs, dar de data asta m-a surprins. 

— Are dreptate, a spus ea. Locul ăsta pare pe moarte. 

Vorbele lor nu mă ajutau să mă liniștesc. Audienţa din 
sala tronului mă umpluse de nervi și încă eram un pic surprinsă 
de furia mea la adresa regelui, deși sfinții îmi erau martori că o 

merita. Era un moș desfrânat, care profita cu nerușinare de 
slujnicele tinere, unde mai pui că era un conducător lamentabil 
și, în decurs de câteva minute, ne amenințase cu execuţia și pe 
mine, și pe Mal. Numai când mă gândeam la asta simțeam că 
iarăși mă cuprinde furia. 

Când am intrat în tunelul din pădure, inima a început să- 
mi bată mai tare. Crengile arborilor înalți care mărgineau aleea 
se împleteau deasupra capetelor noastre într-o boltă de 
verdeață. Ultima oară când trecusem pe acolo, copacii erau 
desfrunziți. 

În cele din urmă, am ieșit în lumina strălucitoare a 
soarelui și, în valea de la marginea pădurii, am zărit Micul Palat. 

Mi-a fost dor de el, mi-am zis. Îmi fusese dor de strălucirea 
cupolelor lui aurite, de pereţii săi ciudaţi, acoperiţi cu tot felul 
de animale — reale și imaginare. Îmi fusese dor de lacul albastru 
scânteind ca o bucată de cer, de mica insulă din mijlocul său, de 
pavilioanele albe ale Invocatorilor care se înșirau pe mal. Era un 
loc neasemuit. Am fost uimită să-mi dau seama că mă simțeam 
ca acasă. 

Dar nu mai era totul ca înainte. În jurul castelului se 
vedeau patrulând soldaţi din Armata Întâi, cu puștile pe spate. 
N-ar fi avut cum să facă față unei cete de Sfâșie-Inimi, Inferni și 
Furtunoși hotărâți, dar mesajul era limpede: Grisha nu erau de 
încredere. 

Un grup de servitori îmbrăcați în cenușiu așteptau pe 
trepte să ne ia caii. 

— Eşti pregătită? mi-a șoptit Mal, ajutându-mă să 
descalec. 

— Mi-aș dori ca lumea să nu mă mai întrebe asta. Nu par 
pregătită? 

— Arăţi ca atunci când ţi-am pus un mormoloc în supă și 

l-ai înghiţit din greșeală. 

Mi-am stăpânit hohotul de râs, dar deja mi se risipiseră o 
parte din griji. 

— Mersi că mi-ai amintit, am spus. Cred că pe asta nu ți- 
am plătit-o niciodată. 

Am rămas pe loc câteva clipe, netezindu-mi kefta pe 
îndelete, sperând că picioarele n-or să-mi mai tremure. Apoi am 
urcat treptele, urmată de ceilalți. Servitorii au deschis larg ușile 
și am pășit în palat. Am traversat întunericul rece al holului de 
la intrare și am intrat în Sala Domului Aurit. 

Era o încăpere hexagonală, de proporţiile unei catedrale. 
Pereţii săi din lemn sculptat, cu incrustaţii de sidef, erau 
încununați de o cupolă poleită cu aur, care părea să plutească 
deasupra noastră la o înălțime ameţitoare. În mijlocul sălii erau 
patru mese aranjate sub formă de pătrat, în jurul cărora ne 
așteptau toți Grisha din palat. În ciuda numărului lor redus, încă 
își respectau ordinele, stând jos sau în picioare în grupuri 
înghesuite de kefte roșii, albastre și violet. 

— Ce le mai plac culorile, a bombănit Tolya. 

— Ai grijă, i-am șoptit, poate mi se năzare să-mi îmbrac 
gărzile personale în pantaloni galbeni. 

Pentru prima oară, am văzut pe chipul lui o expresie care 
semăna foarte mult cu frica. 

Am mers mai departe și cei mai mulți dintre Grisha s-au 
ridicat în picioare. Erau mai ales tineri și, cu un fior de neliniște, 
mi-am dat seama că cei mai mulți dintre Grisha mai în vârstă și 
mai experimentați aleseseră să treacă de partea Întunecatului. 
Sau poate pur și simplu fuseseră suficient de înţelepţi cât să fugă 
de la Micul Palat. 

Bănuisem că n-aveam să găsesc mulți Corporalki. Ei 
fuseseră Grisha cu rangul cel mai înalt: cei mai apreciaţi 

luptători și oamenii de nădejde ai Întunecatului. 

Dar am văzut și câteva chipuri familiare. Sergei era unul 
dintre puținii Sfâșie-Inimi care hotărâseră să rămână, iar Marie 
și Nadia erau așezate la masa Etherealkilor. Am fost uimită să-l 
zăresc pe David stând gârbovit pe un scaun de la masa 
Materialkilor. Ştiam că avea reţineri față de Întunecatul, dar asta 
nu-l împiedicase să-mi lipească la gât coarnele cerbului. Poate 
tocmai de aceea nici nu se uita la mine. Sau poate pur și simplu 
era nerăbdător să se întoarcă în atelierul lui. 

Scaunul de abanos al Întunecatului fusese îndepărtat, iar 
la masa lui nu stătea nimeni. 

Sergei a fost primul care a pășit spre mine. 

— Alina Starkov, a spus el cu glas ferm, sunt încântat să te 
întâmpin la întoarcerea în Micul Palat. 

Am observat însă că nu s-a înclinat deloc. 

Tensiunea pulsa în sală ca o vietate. O parte din mine își 
dorea s-o împrăștie. Mi-ar fi fost ușor. Aș fi putut să zâmbesc, să 
râd, să le îmbrățișez pe Marie și Nadia. Deși nu simțisem 
niciodată că Micul Palat era casa mea, aș fi putut să mă prefac 
destul de bine. Ar fi fost o ușurare să pretind că mă întorsesem 
la familia mea. Dar mi-am amintit sfaturile lui Nikolai și m-am 
abținut. Slăbiciunea e o mască. 

— Mulţumesc, Sergei, am răspuns eu pe un ton 
neceremonios. Mă bucur că mă aflu aici. 

— Am auzit multe zvonuri despre întoarcerea ta, a spus 
el. Dar la fel de multe despre moartea ta. 

— După cum poţi vedea, sunt în viață și mă simt atât de 
bine pe cât se poate simți cineva după câteva săptămâni de mers 
pe Vy. 

— Se zice că ai venit în compania celui de-al doilea fiu al 
regelui, a continuat Sergei. 

Așadar, prima provocare. 

— E adevărat, am răspuns eu pe un ton degajat. M-a 
ajutat în bătălia cu Întunecatul. 

Din sală s-au auzit foșnete. 

— În Falie? a întrebat Sergei nedumerit. 

— Pe Marea Adevărată, l-am lămurit eu. 

Dinspre mulțime s-au ridicat murmure. Am înălțat o 
mână și, spre ușurarea mea, au tăcut cu toţii. Fă-i pe oameni să- 
ți urmeze ordinele mărunte, apoi le vor urma și pe cele însemnate. 

— Am multe povești de spus și multe informaţii de 
împărtășit, am continuat. Dar toate astea mai pot aștepta. M-am 
întors la Os Alta cu un ţel precis. 

— Lumea vorbește de o nuntă, a spus Sergei. 

Nikolai ar fi fost încântat să-l audă. 

— N-am venit aici să fiu mireasă, am spus eu. M-am întors 
cu un singur scop. 

Nu era întru totul adevărat, dar nu aveam de gând să 
vorbesc despre al treilea amplificator în fața unor Grisha cu 
Joialităţi îndoielnice. Am inspirat adânc. Sosise momentul. 

— M-am întors să conduc Armata a Doua. 

Toată lumea a început să vorbească dintr-odată. S-au auzit 
câteva urale și câteva strigăte furioase. L-am văzut pe Sergei 
schimbând o privire cu Marie. Când s-a făcut liniște în sală, 
Sergei a spus: 

— Ne așteptam la asta. 

— Regele a fost de acord să preiau eu conducerea. 

Cel puţin o vreme, mi-a răsunat în mine, dar n-am spus 
nimic. 

A izbucnit un nou val de strigăte și murmure, iar Sergei și- 
a dres glasul: 

— Alina, ești Invocatoarea Soarelui și suntem 

recunoscători că te-ai întors la Micul Palat, dar nu ești pregătită 
să conduci o campanie militară. 

— Pregătită sau nu, am binecuvântarea regelui. 

— Atunci o să înaintăm o petiție către rege. Corporalki 
sunt ordinul cel mai înalt din ierarhia Grisha și ei ar trebui să 
conducă Armata a Doua. 

— Asta crezi tu, vraciule. 

Imediat ce am auzit vocea aceea catifelată, mi-am dat 
seama a cui era. Dar tot mi-a tresărit inima când i-am văzut 
părul negru ca pana corbului. Zoya și-a făcut loc prin mulțimea 
de Etherealki, cu silueta ei mlădioasă înfășurată în mătase 
subțire de culoare albastră, care-i făcea ochii să lucească precum 
pietrele prețioase — niște pietre preţioase cu gene dezgustător 
de lungi. 

Am făcut un mare efort să nu mă întorc să văd reacţia lui 
Mal. Zoya era Grisha care se străduise din răsputeri să-mi facă 
viața un calvar în timpul primei mele șederi la Micul Palat. Mă 
luase peste picior și mă bârfise, ba chiar îmi rupsese două 
coaste. Dar era și fata care, cu ceva timp în urmă, îi stârnise 
interesul lui Mal. Nu știam ce se întâmplase între ei la Kribirsk, 
dar bănuiam că nu fuseseră doar conversații animate. 

— Vorbesc în numele Etherealkilor, a spus Zoya. Noi toţi 
o vom urma pe Invocatoarea Soarelui. 

M-am străduit să-mi ascund uimirea. Era ultima persoană 
de la care mă așteptam să primesc sprijin. Oare ce stratagemă 
avea în minte? 

— Nu toţi, s-a auzit glasul firav al Mariei. 

Atitudinea ei nu era surprinzătoare, dar tot m-a durut. 

Zoya a râs dispreţuitor. 

— Da, Marie, știm că tu susţii toate inițiativele lui Sergei. 
Dar asta nu e o întâlnire nocturnă lângă banya. Aici e vorba de 

viitorul nostru și al Ravkăi. 

Vorbele Zoyei au fost întâmpinate cu chicote, iar Marie s-a 
făcut roșie ca racul. 

— Ajunge, Zoya, a intervenit Sergei. 

Un Etherealnik pe care nu-l știam a făcut un pas în față. 
Avea ten măsliniu și o cicatrice ștearsă pe obrazul stâng. 
Broderiile veșmântului său erau cele ale unui Inferni. 

— Marie are dreptate, a început el. Nu vorbești pentru noi 
toţi, Zoya. Mi-ar plăcea să văd un Etherealnik în fruntea Armatei 
a Doua, dar nu cred c-ar trebui să fie ea, a spus Inferniul 
ridicând acuzator degetul spre mine. Nici măcar n-a crescut aici. 

— Așa-i! a strigat un Corporalnik. E Grisha de mai puțin 
de un an! 

— Grisha te naști, nu te faci, a mormăit Tolya. 

Bineînţeles, am oftat eu în sinea mea. Tocmai acuma și-a 
găsit și Tolya să scoată capul din carapace. 

— Tu cine ești? a întrebat Sergei, cu obișnuita lui 
aroganță. 

Tolya a pus mâna pe sabie. 

— Sunt Tolya Yul-Baatar. Am fost crescut departe de acest 
palat ca un cavou și mi-ar face mare plăcere să-ți demonstrez că 
pot să-ți opresc inima. 

— Eşti Grisha? a întrebat Sergei uimit. 

— La fel de mult ca tine, i-a răspuns Tamar, cu ochi 
scăpărători. 

— Și tu? l-a întrebat Sergei pe Mal. 

— Eu sunt doar un soldat, i-a răspuns el, apropiindu-se de 
mine. Soldatul ei. 

— La fel ca noi toți, a adăugat Fedyor. Ne-am întors la Os 
Alta să o slujim pe Invocatoarea Soarelui, nu pe un băietan 
înfumurat. 

S-a ridicat în picioare încă un Corporalki. 

— Eşti doar un laş care a dat bir cu fugiţii când a căzut 
Întunecatul. N-ai niciun drept să vii aici să ne insulti. 

— Și ea? a strigat un alt Furtunos. De unde știm că nu 
lucrează pentru Întunecatul? Doar l-a ajutat să distrugă 
Novokribirskul. 

— Și s-a culcat cu el! a strigat un altul. 

Nu te sinchisi niciodată să negi, mi-a răsunat în cap vocea 
lui Nikolai. 

— Ce legătură ai cu Nikolai Lantsov? a întrebat un 
Fabrikator. 

— Şi ce relaţie ai avut cu Întunecatul? s-a auzit o voce 
stridentă. 

— Contează? am întrebat eu calm, deși simțeam că-mi 
pierd controlul. 

— Bineînţeles, a spus Sergei. Cum putem fi siguri de 
loialitatea ta? 

— Nu aveți niciun drept s-o luaţi la întrebări! a strigat un 
Invocator. 

— De ce? a ripostat un Vindecător. Pentru că e o sfântă în 
viață? 

— S-o punem într-o capelă, unde îi e locul! a răcnit 
cineva. Scoateți-o din palat cu tot cu gaşca ei. 

Tolya a pus iarăși mâna pe sabie, iar Tamar și Sergei și-au 
înălțat mâinile. Am văzut-o pe Marie ridicând cremenea și am 
simţit rafalele Furtunoșilor făcând să-mi fluture marginile keftei. 
Credeam că eram pregătită să-i înfrunt și nu mă așteptam să fiu 
copleșită de furie. Rana de la umăr a început să pulseze și am 
simțit că se frânsese ceva în mine. 

M-am uitat la fața batjocoritoare a lui Sergei și puterea s-a 
trezit în mine cu dușmănie. Am ridicat braţul. Trebuia să le dau 

o lecţie. Oare aveau să se mai certe cu mine după ce-l spintecam 
pe Sergei? Mâna mi s-a arcuit în aer, coborând în direcția lui. 
Lumina era o lamă ascuţită la maximum de furia care mă 
copleșise. 

Dar, în ultima clipă, o fărâmă de rațiune a străpuns pâcla 
învolburată din mintea mea. Nu, mi-am spus cu groază, dându- 
mi seama ce aveam de gând să fac. Eram speriată și simțeam că 
mi se învârte capul. Am schimbat brusc direcția mâinii și am 
aruncat Tăietura în înaltul sălii. 

S-a auzit o pârâitură puternică și palatul s-a zguduit din 
temelii. Grisha au scos țipete și s-au dat înapoi, lipindu-se de 
pereți. 

Lumina zilei se revărsa în sală printr-o crăpătură de 
deasupra noastră. Despicasem domul aurit ca pe un ou uriaș. 

În sală s-a lăsat o liniște adâncă și toți Grisha s-au întors 
spre mine, privindu-mă cu stupefacţie și groază. Am înghiţit în 
sec, uluită de ce făcusem. Mi-am amintit sfatul lui Nikolai și mi- 
am păstrat cumpătul. Nu trebuiau să-mi vadă frica. 

— Credeţi că Întunecatul e puternic? am întrebat, luată 
prin surprindere de limpezimea glacială a vocii mele. Habar n- 
aveţi de ce e în stare. Numai eu am văzut ce poate să facă. 
Numai eu l-am înfruntat și am scăpat cu viaţă. 

Vocea mea suna straniu chiar și pentru urechile mele, dar 
simțeam ecoul puterii vibrând în mine și am continuat fără să 
șovăi. Mi-am plimbat privirea prin sală, fixând chipurile uluite 
ale celor din jur. 

— Nu-mi pasă dacă unii dintre voi cred că sunt o sfântă, o 
nebună sau curva Întunecatului. Dacă vreţi să rămâneţi la Micul 
Palat, o să mă urmați. Și dacă nu vă convine, să plecaţi până la 
noapte, altminteri o să vă pun în lanţuri. Sunt un soldat. Sunt 
Invocatoarea Soarelui. Și sunt singura voastră șansă. 

Am traversat sala cu pași hotărâți și am dat de perete ușile 
de la locuinţa Întunecatului, bucurându-mă în sinea mea că nu 
erau încuiate. 

Am traversat orbește holul, neștiind unde mă duc, dar 
nerăbdătoare să mă îndepărtez de Sala Domului Aurit, înainte 
să observe cineva că tremuram. 

Am nimerit în sala de război. Mal a venit după mine și, 
înainte să închidă ușa în urma lui, am văzut că Tolya și Tamar 
deja veniseră să păzească intrarea. Fedyor și ceilalți probabil 
rămăseseră în urmă. Poate aveau să cadă la pace cu ceilalți 
Grisha. Sau poate aveau să se omoare între ei. 

M-am plimbat prin faţa vechii hărți a Ravkăi, care ocupa 
un perete întreg. 

Mal și-a dres glasul: 

— Te-ai descurcat bine. 

Mi-a scapăt un hohot de râs isteric, iar Mal a adăugat: 

— Sau poate scopul tău era să dărâmi cupola peste noi 
toți, și atunci nu-i decât un succes parţial. 

Mi-am mușcat degetul mare, continuând să mă plimb. 

— Trebuia să le câștig atenția cumva. 

— Deci chiar ai vrut să faci asta? 

Mai aveam puţin și omoram pe cineva. Am vrut să omor 
pe cineva. Am avut de ales între cupolă și Sergei, iar Sergei ar fi 
fost mai greu de cârpit. 

— Nu chiar, am recunoscut eu. 

Dintr-odată, am simţit că rămân fără vlagă. M-am prăbușit 
pe un scaun de lângă masa lungă și mi-am sprijinit capul în 
palme. 

— Or să plece cu toţii, am suspinat eu. 

— Poate, a spus Mal, deși mă îndoiesc. 

Mi-am îngropat faţa în faldurile mânecilor. 

— Pe cine încerc să păcălesc? Nu pot să conduc Armata a 
Doua. E o glumă proastă. 

— N-am auzit pe nimeni râzând. Pentru cineva care habar 
n-are ce face, aș zice că te-ai descurcat destul de bine. 

Am ridicat privirea spre el. Stătea sprijinit de masă, cu 
braţele încrucișate și cu buzele arcuite într-un zâmbet vag. 

— Mal, am făcut o gaură în cupolă. 

— O gaură de mare efect. 

Am scos un fel de oftat — jumătate râs, jumătate scâncet. 

— Ce o să facem când plouă? 

— Ce facem întotdeauna, a spus Mal. Ne punem la 
adăpost. 

S-a auzit un ciocănit și de după ușă a apărut capul lui 
Tamar. 

— M-a întrebat un servitor dacă dormi în locuința 
Întunecatului. 

Ştiam că asta trebuia să fac. Dar nu mă încânta deloc 
ideea. Mi-am trecut palmele peste față și m-am ridicat de pe 
scaun. Eram în Micul Palat de mai puţin de o oră și deja mă 
simțeam frântă de oboseală. 

— Să mergem să aruncăm o privire. 

Locuinţa Întunecatului era chiar lângă sala de război. O 
slujitoare în haine cenușii ne-a condus într-un salon mare și 
auster, mobilat cu o masă lungă și câteva scaune care păreau 
destul de incomode. Pe fiecare perete erau uși duble. 

— Acestea dau spre un culoar care duce afară din Micul 
Palat, moi soverenyi, mi-a explicat slujitoarea, făcând semn spre 
ușile din dreapta, apoi a întins mâna spre cele din stânga: 
Acestea duc la locuinţa gărzilor. 

Ușile de abanos din fața noastră nu aveau nevoie de nicio 
explicație. Se înălțau de la podea la tavan și erau sculptate cu 

simbolul Întunecatului — soarele în eclipsă. 

Nu mă simțeam pregătită să intru acolo, așa că m-am dus 
mai întâi în locuinţa gărzilor. Salonul lor era mult mai 
confortabil. Avea o masă rotundă pentru jocul de cărți, iar în 
jurul unei mici sobe de teracotă erau așezate câteva scaune 
generos capitonate. Printr-o altă ușă am zărit niște șiruri de 
paturi. 

— Îmi închipui că Întunecatul avea mai multe gărzi decât 
tine, a spus Tamar. 

— Mult mai multe, am răspuns eu. 

— Am putea să mai aducem câțiva oameni. 

— M-am gândit la asta, a spus Mal. Dar nu cred că e 
nevoie și nici nu știu în cine am putea avea încredere. 

Eram de acord cu el. Aveam oarecare încredere în Tolya și 
Tamar, dar numai de Mal eram cu adevărat sigură. 

— Am putea lua câţiva oameni din rândul pelerinilor, a 
sugerat Tamar. Unii sunt foști militari. Sigur găsim printre ei 
niște luptători buni, gata să-și dea viața pentru tine. 

— Nicio șansă, am răspuns eu. Dacă regele ar auzi pe 
cineva murmurând „Sankta Alina“, m-ar trimite imediat la 
spânzurătoare. În plus, nu cred că vreau să-mi pun viața în 
mâinile cuiva care crede că pot învia din morți. 

— O să ne descurcăm, a spus Mal. 

Am încuviințat din cap. 

— Bine. Și... cereţi să fie reparat acoperișul. 

Tolya și Tamar au zâmbit. 

— Nu-l puteam lăsa așa câteva zile? 

— Nu, am răspuns eu râzând. Nu vreau să cadă cupola 
peste noi. Vorbiţi cu Fabrikatorii. Ar trebui să știe ce-i de făcut. 

Mi-am plimbat degetul pe cicatricea proeminentă din 
palmă. 

— Dar nu-i lăsaţi să-l facă perfect, am adăugat eu. 

Cicatricile te ajută să ţii minte. 

M-am întors în salonul principal. 

— Luăm cina aici în seara asta, i-am spus eu servitoarei 
care aștepta în prag. Ne aduci tu mâncarea? 

Slujitoarea a ridicat din sprâncene, apoi a făcut o 
plecăciune și a plecat în grabă. M-am crispat. Trebuia să dau 
porunci, nu să pun întrebări. 

I-am lăsat pe Mal și pe gemeni discutând în ce ordine or 
să stea de strajă și m-am apropiat de ușile de abanos. Clanţele 
aveau formă de semilună și păreau să fie sculptate în os. Când 
am pus mâinile pe ele și am tras, nu s-a auzit niciun scârțâit de 
balamale — ușile s-au deschis fără niciun zgomot. 

Un servitor aprinsese lămpile din camera Întunecatului. 
M-am uitat prin încăpere și am oftat prelung. Ce mă așteptam 
să găsesc? O fortăreață? O groapă în pământ? Îmi închipuisem 
cumva că Întunecatul dormea atârnat de crengile unui copac? 

Era o încăpere hexagonală, cu pereți de lemn negru, 
sculptați în așa fel încât să creeze iluzia unei păduri dese de 
copaci subţiri. Deasupra patului enorm cu baldachin se înălța o 
cupolă acoperită cu obsidian” și presărată cu bucățele de sidef 
dispuse sub formă de constelații. Într-adevăr, o încăpere ciudată 
și luxoasă, dar până la urmă tot un dormitor era. 

În biblioteci nu era nicio carte, iar biroul și măsuţa de 
toaletă erau goale. Toate posesiunile lui fuseseră strânse și 
probabil arse sau sfărâmate. Poate ar fi trebuit să fiu 
recunoscătoare că regele nu distrusese întregul castel. 

M-am apropiat de marginea patului și am mângâiat 
materialul răcoros al pernei. Era bine să aflu că Întunecatul încă 
avea o parte umană în el, că noaptea punea capul pe pernă la fel 

ca toată lumea. Dar oare chiar puteam dormi în patul lui, sub 
acoperișul lui? 

Cu o tresărire, mi-am dat seama că dormitorul încă păstra 
mirosul Întunecatului. Până atunci nu băgasem de seamă că 
avea un miros specific. Am închis ochii și am inspirat adânc, să-l 
simt cât mai bine. Avea prospețimea aspră a vântului de iarnă. 
Era mirosul unei absenţe, mirosul nopții. 

Rana de la umăr a început să mă mănânce și am deschis 
ochii. Ușile dormitorului erau închise. Dar nu le auzisem 
închizându-se. 

— Alina. 

M-am răsucit pe călcâie. Întunecatul stătea în picioare de 
cealaltă parte a patului. 

Mi-am acoperit mâinile cu gura ca să nu ţip. 

Nu e real, mi-am spus. E o nouă halucinație. La fel ca în 
Falie. 

— Alina mea, a zis el blând. 

Chipul său era perfect, fără nicio cicatrice. Perfect. 

N-am să tip, pentru că ce văd nu e real, iar dacă o să dea 
cineva fuga la mine, n-o să am ce să-i arăt. 

A ocolit ușor patul, fără să facă niciun zgomot. 

Am închis ochii, apăsându-i cu podul palmelor, și am 
numărat până la trei. Dar când i-am deschis, Întunecatul era 
chiar în fața mea. N-am să tip. 

Am făcut un pas în spate, lipindu-mă de perete. Mi-a 
scăpat un icnet. 

N-am să tip. 

A întins mâna spre mine. Nu mă poate atinge, mi-am spus 
în sinea mea. Mâna lui va trece prin mine ca o stafie. Nu e reală. 

— Nu poți fugi de mine, a șoptit. 

Degetele sale mi-au mângâiat obrazul. Erau tari. Reale. Le- 

am simțit. 

M-a cuprins groaza. Am ridicat mâinile și dormitorul s-a 
umplut cu un val strălucitor de lumină și căldură. Întunecatul a 
dispărut. 

În camera alăturată s-a auzit zgomot de pași, iar în clipa 
următoare ușile s-au dat de perete și în dormitor au năvălit Mal 
și gemenii, cu armele în mâini. 

— Ce s-a întâmplat? a întrebat Tamar, cercetând cu 
privirea camera goală. 

— Nimic, am reușit eu să spun, încercând să adopt un ton 
cât mai firesc. 

Apoi mi-am vârât repede mâinile în mânecile keftei, 
încercând să-mi ascund tremurul. 

— De ce? am întrebat. 

— Am văzut lumină și... 

— E cam întuneric aici, asta-i tot. Peste tot numai negru. 

M-au fixat cu privirea preț de câteva clipe. Apoi, Tamar s-a 
uitat în jur. 

— Da, e cam sumbru. Poate ar fi bine să-l redecorezi. 

— Sigur o să fac asta. 

Gemenii s-au mai uitat o dată prin dormitor, apoi s-au 
răsucit pe călcâie și au plecat. Tolya deja începuse să 
bolborosească ceva despre cină. Dar Mal a rămas în ușă. 

— Tremuri, a spus el. 

Știam că de data asta n-avea să-mi ceară nicio explicaţie. 
Și nici n-ar fi trebuit. Ar fi trebuit să-i spun adevărul fără să mă 
întrebe. Dar ce aș fi putut să-i spun? Că aveam vedenii? Că eram 
nebună? Că n-aveam să fim niciodată în siguranţă, oricât de 
departe am fi fugit? Că eram și eu despicată, la fel ca Domul 
Aurit, dar că înăuntrul meu se strecurase ceva mult mai rău 
decât lumina zilei? 

Așa că am tăcut. 

Mal a clătinat din cap o singură dată, apoi a ieșit fără să 
mai spună nimic. 

Am rămas singură în mijlocul fostei locuinţe a 
Întunecatului. 

Cheamă-l înapoi, mi-am zis cu disperare. Spune-i ceva. 
Spune-i totul. 

Mal se afla la doar câțiva metri de mine, dincolo de 
peretele dormitorului. Aș fi putut să-l strig pe nume, să-l aduc 
înapoi și să-i spun tot — ce se întâmplase în Falie, ce voisem să-i 
fac lui Sergei, ce văzusem cu doar câteva clipe înainte. Am 
deschis gura, dar în minte îmi răsunau aceleași cuvinte. 

N-am să tip. N-am să tip. N-am să tip. 


Capitolul 14 


A doua zi dimineață m-au trezit niște voci furioase. Preţ 
de o clipă, n-am avut nici cea mai vagă idee unde mă aflam. În 
cameră era aproape beznă, singura rază de lumină strecurându- 
se prin crăpătura de sub ușă. 

Apoi mi-am amintit tot. M-am ridicat în capul oaselor și 
am bâjbâit după lampa de pe noptieră. Am aprins-o și m-am 
uitat la perdelele negre ale baldachinului, la podeaua de gresie, 
la pereţii de abanos sculptat. Chiar trebuia să fac niște 
schimbări. Nu voiam să mă trezesc zilnic într-o încăpere atât de 
posomorâtă. Mi se părea ciudat că mă aflam în dormitorul 
Întunecatului, că dormisem în patul lui. Că în seara de dinainte 
îl văzusem chiar în camera aceea. 

Lasă prostiile, m-am mustrat în sinea mea Am dat 
așternuturile la o parte și am coborât picioarele peste marginea 
patului. Nu știam dacă vedeniile erau doar rodul imaginaţiei 
mele sau o încercare reală a Întunecatului de a mă manipula, 

dar sigur aveau o explicaţie rațională. Poate că mușcătura 
nimicnicului mă infectase cu ceva. Dacă așa stăteau lucrurile, 
atunci trebuia să găsesc o cale de a-mi vindeca rana. Sau poate 
efectele aveau să dispară în timp. 

Cearta de dincolo de ușă devenea tot mai zgomotoasă. Mi 
s-a părut că recunosc vocea lui Sergei și mormăitul furios al lui 
Tolya. Mi-am luat pe mine halatul cu broderii care îmi fusese 
lăsat la capul patului, m-am asigurat că brățara de solzi era bine 
acoperită de mânecă și am deschis ușa. 

Era cât pe-aci să mă izbesc de gemeni. Tolya și Tamar 
stăteau umăr lângă umăr, blocând un grup de Grisha furioși care 
voiau să intre în dormitorul meu. 'Tolya își ținea braţele 
încrucișate la piept, iar Tamar clătina din cap, în timp ce Sergei 
și Fedyor insistau să treacă. Am fost surprinsă s-o văd lângă ei și 
pe Zoya, însoţită de Inferniul care, cu o zi înainte, spusese că nu 
eram bună să conduc Armata a Doua. Păreau să vorbească toți 
în același timp. 

— Ce se întâmplă? am întrebat eu. 

Când m-a văzut, Sergei a făcut un pas în faţă, întinzându- 
mi o bucată de hârtie. Tamar i-a blocat calea, dar i-am făcut 
semn să se dea la o parte. 

— Lasă-l, am spus. Despre ce-i vorba? 

Dar am bănuit imediat care era problema. Pe hârtia pe 
care Sergei mi-o agita în față, am recunoscut propriul meu scris 
și sigiliul în formă de rază de soare pe care mi-l dăduse Nikolai. 

— E inacceptabil, a pufnit Sergei. 

Cu o seară înainte, anunțasem că voi convoca un consiliu 
de război. Fiecare ordin Grisha trebuia să-și trimită doi 
reprezentanți. Am fost încântată să văd că-l aleseseră nu doar pe 
Sergei, ci și pe Fedyor. Dar mi-a pierit brusc buna dispoziţie 
când l-am auzit intervenind pe Fedyor, care era mai în vârstă 

decât tovarășul său Corporalnik: 

— Are dreptate. Dintre toți Grisha, ordinul Corporalki 
reprezintă prima linie de apărare, pentru că noi avem cea mai 
multă experienţă în chestiuni militare, așa că ar trebui să fim 
mai bine reprezentaţi în consiliu. 

— Suntem la fel de valoroși ca și voi în efortul de război, a 
spus Zoya, cu fața îmbujorată. 

Arăta superb chiar și când era nervoasă. Bănuiam că avea 
să fie aleasă ca reprezentantă a ordinului Etherealki, dar era o 
alegere care nu-mi plăcea deloc. 

— Dacă vor fi trei Corporalki în consiliu, a spus ea, atunci 
ar trebui să fie și trei Invocatori. 

Iarăşi au început să strige cu toţii. Am observat că nu 
venise să se plângă niciun reprezentant al Materialkilor. Întrucât 
ocupau treapta cea mai de jos în ierarhia Grisha, probabil era 
mulțumiți și numai pentru că fuseseră invitaţi, sau poate erau 
prea ocupați cu treburile lor ca să se sinchisească de un 
asemenea detaliu. 

Încă nu mă trezisem de-a binelea. Ce voiam eu era micul 
dejun, nu o ceartă. Dar știam că era o problemă ce trebuia 
rezolvată. Îmi propusesem să fac lucrurile în mod diferit — și 
era bine să înțeleagă asta, altminteri eforturile mele aveau să fie 
zădărnicite încă înainte să le încep. 

Am ridicat mâna și au tăcut imediat. Vasăzică ce făcusem 
cu o zi înainte le rămăsese întipărit în minte — poate le era 
teamă că aveam să despic încă un tavan. 

— Or să fie câte doi Grisha din fiecare ordin, am spus eu. 
Nici mai mulți, nici mai puţini. 

— Dar..., a început Sergei. 

— Întunecatul s-a schimbat. Și dacă vrem să-l învingem, 
trebuie să ne schimbăm și noi. Câte doi Grisha din fiecare ordin, 

am repetat. lar ordinele nu vor mai fi separate. Veţi sta 
împreună, veți mânca împreună și veți lupta împreună. 

Cel puțin îi făcusem să tacă. Stăteau nemișcați și se uitau 
la mine cu gurile căscate. 

— Și începând de săptămâna asta, Fabrikatorii vor lua și ei 
parte la antrenamentele de luptă, am încheiat eu. 

Aveau cu toții expresii îngrozite, ca și când tocmai le-aș fi 
spus că o să mergem la luptă despuiaţi. Materialki nu erau 
consideraţi războinici, așa că nimeni nu se obosise vreodată să-i 
înveţe să lupte. Mie mi se părea că era o oportunitate de care 
trebuia să profităm. Folosește orice sau pe oricine ai la îndemână. 

— Văd că sunteţi încântați, am spus și am oftat ușor. 

Aveam mare nevoie de o ceașcă de ceai, așa că m-am 
așezat la masă, unde mă aștepta o tavă cu micul dejun. Toate 
mâncărurile erau acoperite. Am ridicat un capac: hering marinat 
cu pâine de secară. Fără doar și poate, o dimineață nu tocmai 
bună. 

— Dar... întotdeauna a fost așa, a pufnit Sergei. 

— Nu poţi să răstorni sute de ani de tradiţie, a intervenit 
și Inferniul. 

— Chiar vreţi să ne certăm și pe tema asta? am întrebat eu 
pe un ton iritat. Suntem în război cu o putere străveche, cum nu 
s-a mai văzut pe lumea asta, iar voi vreți să avem o dispută 
despre cine cu cine stă la masă. 

— Nu despre asta e vorba, a spus Zoya. Există o rânduială 
a lucrurilor, un fel de-a proceda care... 

Iarăşi au început cu toții să trăncănească despre tradiţie, 
despre cum se fac lucrurile, despre cât de important e să existe o 
ierarhie și ca fiecare să-și cunoască locul. 

Am pus capacul la loc cu un zăngănit puternic. 

— O să facem cum am zis, am pus eu capăt tărăboiului, 

simțind că-mi pierd răbdarea. Gata cu snobismul Corporalkilor. 
Gata cu clicile Etherealkilor. Și gata cu heringul. 

Zoya a deschis gura, dar s-a gândit mai bine și a închis-o la 
loc. 

— lar acum plecați! am strigat. Vreau să-mi mănânc micul 
dejun în liniște. 

Preţ de o clipă, au rămas cu toţii nemișcaţi. Apoi, Tolya și 
Tamar au făcut un pas în faţă și, spre nesfârșita mea uimire, 
Grisha au făcut ce le-am spus. Zoya era nervoasă, iar Sergei era 
cu o falcă în cer și cu alta în pământ, dar s-au supus și au ieșit cu 
toţii din salon. 

Câteva secunde după aceea, în prag și-a făcut apariția 
Nikolai și mi-am dat seama că trăsese cu urechea din hol. 

— Te-ai descurcat de minune, a spus el. Ziua de azi va fi 
veșnic pomenită drept data Marelui Decret al Heringului. 

A intrat în salon și a închis ușa în urma lui. 

— Deși puteai să-ţi joci rolul cu mai multă eleganţă, a 
adăugat el. 

— Nu stăpânesc la fel de bine ca tine tonul „amuzat și 
disprețuitor“, am spus eu, luând loc la masă și mușcând cu poftă 
dintr-o prăjitură. Se pare că pe mine mă prinde stilul 
„morocănos“. 

Un servitor a dat fuga la mine cu o ceașcă de ceai din 
samovar. Era cald și am pus în el mult zahăr. Nikolai a luat un 
scaun și s-a așezat fără să fie invitat. 

— Chiar n-ai de gând să-ți mănânci peștele? a spus, 
punând heringul la el în farfurie. 

— E dezgustător, i-am răspuns eu sec. 

Nikolai a luat o îmbucătură. 

— Pe mare nu supraviețuiești dacă nu-ţi place peștele. 

— Nu face pe sărmanul marinar cu mine. Nu uita că am 

mâncat pe vasul tău. Și bucătarul lui Sturmhond nu servea 
saramură de cod cu biscuiţi. 

A scos un oftat trist. 

— Mi-aș fi dorit să pot aduce niște vin de Burgos... lar 
bucătarii de la curte par să creadă că o mâncare e nedesăvârșită 
dacă nu e năclăită în unt. 

— Numai un prinţ se poate plânge de prea mult unt. 

— Hm, a spus el îngândurat, bătându-se pe pântecele plat. 
Poate că o burtă regală mi-ar da mai multă autoritate. 

Am izbucnit în râs, dar aproape că am sărit de pe scaun 
când s-a deschis ușa. În salon a intrat Mal, care a rămas țintuit 
locului imediat ce l-a văzut pe Nikolai. 

— Nu știam c-o să iei masa la Micul Palat, moi tsarevich. 

A făcut o plecăciune ţeapănă către Nikolai, apoi către 
mine. 

— Nu trebuie să faci asta, am spus. 

— Ba trebuie, a intervenit Nikolai. 

— Ai auzit ce-a zis Prințul Perfect, a comentat Mal, apoi s- 
a așezat și el la masă. 

— Am avut multe porecle, a zâmbit Nikolai, dar asta e de 
departe cea mai potrivită. 

— Nu știam că te-ai trezit, i-am spus lui Mal. 

— Sunt treaz de câteva ore și umblu de colo-colo, pentru 
că n-am nimic de făcut. 

— Excelent, a spus Nikolai. Am venit cu o invitaţie. 

— La un bal? a întrebat Mal, înhățând ultima bucată de 
prăjitură din farfuria mea. Sper că la un bal. 

— Nu, deși sunt sigur că ești un excelent dansator de vals. 
Au fost zăriți câțiva mistreți în pădurea de lângă Balakirev. 
Mâine se organizează o partidă de vânătoare și aș vrea să mergi 
ȘI tu. 

— Nu prea ai prieteni, înălțimea ta? 

— În schimb am mulți dușmani, a răspuns Nikolai. Eu n- 
am să merg. Am vorbit cu unul dintre generali și a acceptat să fii 
invitatul lui. 

Mal s-a lăsat pe spetează, încrucișându-și brațele. 

— Înţeleg. Deci eu mă duc să hoinăresc prin pădure 
câteva zile, iar tu rămâi aici, a spus el, aruncându-mi o privire cu 
subînțeles. 

M-am răsucit pe scaun. Nu-mi plăcea aluzia lui Mal, dar, 
într-adevăr, părea un șiretlic evident. Prea evident pentru 
Nikolai. 

— Știți, pentru doi oameni care se iubesc pentru vecie, 
sunteți extrem de nesiguri unul de altul, a spus Nikolai. Din 
partida de vânătoare vor face parte ofițeri de rang înalt din 
Armata Întâi, precum și fratele meu, care e un vânător pasionat. 
Și am văzut cu ochii mei că ești cea mai bună iscoadă din Ravka. 

— Am crezut că treaba mea e s-o protejez pe Alina, a spus 
Mal. Nu să umblu creanga cu o ceată de curteni răsfățați. 

— Tolya și Tamar se pot descurca și singuri cât o să fii 
plecat. În plus, partida asta îți dă ocazia să te faci util. 

Excelent! mi-am spus, văzând că Mal mijește ochii. Pur și 
simplu perfect! 

— Dar tu cum te faci util, înălțimea ta? 

— Sunt prinţ, a spus Nikolai. A fi util nu face parte din 
atribuţiile mele. Dar, a adăugat el, când nu mă mulțumesc să fiu 
un prinț arătos și leneș, încerc să echipez mai bine Armata Întâi 
și să adun informaţii despre locul unde se află Întunecatul. 
Umblă zvonul că ar fi intrat în Sikurzoi. 

Mal și cu mine am ciulit urechile. Munţii Sikurzoi se 
întindeau de-a lungul unei bune părți a graniţei dintre Ravka și 
Shu Han. 

— Crezi că e în sud? am întrebat eu. 

Nikolai a vârât încă o bucată de hering în gură. 

— Posibil. Mie mi se părea mai degrabă că se va alia cu 
fjerdanii. Granița de nord e mult mai vulnerabilă. Dar munții 
Sikurzoi sunt o bună ascunzătoare. Dacă zvonurile sunt 
adevărate, trebuie să punem la cale o alianţă cu shuhanii cât mai 
curând cu putință, să-l putem ataca pe Întunecatul din două 
părți. 

— Vrei să-l ataci? am spus eu cu un aer surprins. 

— E mai bine decât să așteptăm să devină suficient de 
puternic și să ne atace el primul. 

— Îmi place planul, a zis Mal cu o admiraţie reținută. 
Cred că Întunecatul nu se așteaptă la așa ceva. 

Mi-am amintit că, deși Mal și Nikolai nu se înțelegeau 
tocmai bine, Mal și Sturmhond fuseseră foarte apropiați. 

Nikolai a luat o gură de ceai și a spus: 

— Și am primit vești îngrijorătoare de la conducătorii 
Armatei Întâi. Se pare că mai mulți soldați au descoperit religia 
și au dezertat. 

M-am încruntat. 

— E vorba de...? 

Nikolai a încuviințat din cap. 

— Se refugiază în mănăstiri și se alătură cultului inițiat de 
Aparat, venerând-o pe Sfânta Soarelui. Preotul susține că ai fost 
luată prizonieră de monarhia coruptă. 

— E ridicol, am spus. 

— De fapt, e o poveste cât se poate de plauzibilă. Inutil să 
spun că tata nu e mulțumit. Noaptea trecută a avut un acces de 
furie și a hotărât să dubleze răsplata pentru capul Aparatului. 

— E de rău, am oftat eu. 

— Da, a recunoscut Nikolai. Acum înţelegi de ce ar fi 


222 


înțelept ca șeful gărzii tale să-și facă relaţii la Marele Palat. 

Apoi și-a aţintit privirea pătrunzătoare asupra lui Mal. 

— Și astfel, Oretsev, te poți face util. Din câte îmi 
amintesc, ai reușit să-mi cucerești echipajul, așa că ai putea să-ți 
iei arcul și să faci pe diplomatul, nu pe iubitul gelos. 

— O să mă gândesc la asta. 

— Așa, fii băiat cuminte, a spus Nikolai. 

Of, la naiba! Chiar era nevoie de pișcăturile astea? 

— Ai grijă, Nikolai, a zis Mal cu glas scăzut. Prinții 
sângerează la fel ca toți oamenii. 

Nikolai și-a scuturat niște praf invizibil de pe mânecă. 

— Dar, dar sângerează în haine mai bune. 

— Mal..., am zis eu. 

Dar Mal s-a ridicat în picioare, împingând zgomotos 
scaunul. 

— Am nevoie de aer proaspăt. 

A ieșit cu pași mari din încăpere, uitând și de plecăciuni, și 
de formulele de politețe. 

— De ce faci asta? l-am întrebat eu cu furie pe Nikolai, 
aruncând șervetul pe masă. De ce îl provoci? 

— Asta am făcut? a întrebat Nikolai, întinzând mâna după 
o prăjitură. 

Mi-a venit să-i înfig furculița în mână. 

— Nu te mai lua de el, Nikolai. Dacă îl pierzi pe el, mă 
pierzi și pe mine. 

— Trebuie să înveţe care sunt regulile aici. Dacă nu poate, 
o să devină o povară. Miza e prea mare ca să umblăm cu 
jumătăți de măsură. 

M-au trecut fiori reci și mi-am frecat brațele cu palmele. 

— Nu suport să te aud vorbind așa. Vorbești la fel ca 
Întunecatul. 

— Dacă îţi va fi vreodată greu să mă deosebești de el, îți 
spun eu cum să mă recunoști: eu sunt cel care nu te torturează 
și nici nu încearcă să-l omoare pe Mal. 

— Eşti așa de sigur că n-ai face și tu asta? am ripostat. 
Dacă te-ar ajuta să-ţi atingi țelul, să obţii tronul și mult râvnita 
șansă de a salva Ravka, ești sigur că nu m-ai conduce tu însuți la 
spânzurătoare? 

Mă așteptam să primesc o nouă replică insolentă, dar 
Nikolai arăta de parcă i-aș fi dat un pumn în burtă. A vrut să 
spună ceva, dar s-a oprit și a clătinat din cap. 

— Pe toți sfinţii, a răspuns el în cele din urmă, pe un ton 
în care se descifrau atât nedumerirea, cât și dezgustul. Chiar nu 
știu. 

M-am prăbușit pe scaun. Vorbele lui ar fi trebuit să mă 
enerveze și mai tare, dar în schimb am simţit că mă părăsește 
toată furia. Poate pentru că fusese sincer. Sau poate pentru că 
începusem să mă tem de ce aș fi putut face eu însămi. 

Am tăcut amândoi preț de un minut. Și-a frecat ceafa cu 
palma și s-a ridicat ușor în picioare, dar când a ajuns la ușă, s-a 
oprit. 

— Sunt ambițios, Alina. Și foarte hotărât. Dar sper... sper 
că încă știu să deosebesc binele de rău. 

A șovăit o clipă, apoi a adăugat: 

— Am vorbit serios când am spus că ești liberă să pleci. 
Dacă mâine hotărăști să te întorci în Novyi Zem cu Mal, te 
îmbarce pe o navă și te las în grija mării. 

M-a privit ţintă cu ochii lui căprui: 

— Dar mi-ar părea rău să te văd plecând. 

Apoi a ieșit pe hol, însoţit de ecoul pașilor săi pe podeaua 
de piatră. 

Am rămas la masă o vreme, ciugulind din micul dejun și 

meditând la ultimele vorbe ale lui Nikolai. Apoi m-am trezit la 
realitate. Nu aveam timp să-i analizez motivele. În doar câteva 
ore trebuia să particip la consiliul de război, unde urma să 
discutăm probleme de strategie și să stabilim cea mai bună 
apărare împotriva Întunecatului. Aveam multe pregătiri de 
făcut, dar mai întâi trebuia să vizitez pe cineva. 

După ce mi-am încheiat nasturii în formă de soare ai 
keftei colorate în albastru și auriu, am clătinat cu tristeţe din 
cap. Baghra avea să mă ia peste picior. M-am pieptănat, apoi m- 
am strecurat afară din palat prin culoarul secret al Întunecatului 
și am pornit spre lac. 

Servitoarea cu care vorbisem îmi spusese că Baghra se 
îmbolnăvise la scurtă vreme după balul de iarnă și că de atunci 
nu mai instruise niciun student. Bineînțeles, eu știam adevărul. 
În noaptea balului, Baghra îmi dezvăluise planurile 
Întunecatului și mă ajutase să fug din Micul Palat. Apoi 
încercase să-mi ofere timp, ascunzându-mi absența. Mi se 
punea un nod în stomac gândindu-mă la cât de furios fusese 
Întunecatul în clipa când descoperise şiretlicul ei. 

l-am cerut mai multe detalii servitoarei, dar, în loc să-mi 
răspundă, a făcut o reverență stângace și a ieșit speriată din 
cameră. Și totuși, Baghra era în viață. Și încă locuia lângă Micul 
Palat. Întunecatul putea distruge un oraș întreg, dar părea că 
până și el avea o limită — n-ar fi mers atât de departe încât să-și 
omoare mama. 

Poteca până la căsuţa de piatră a Baghrăi era năpădită de 
rugi, iar în pădurea deasă din jur domnea mirosul de frunze și 
de pământ umed. Am iuţit pasul, surprinsă de cât de dornică 
eram s-o revăd. Chiar și în zilele ei cele mai bune, fusese o 
profesoară aspră și o femeie nesuferită, dar fusese singura care 
încercase să mă sprijine și știam că ea mă putea ajuta cel mai 

mult să rezolv enigma celui de-al treilea amplificator al lui 
Morozova. 

Am urcat cele trei trepte de la intrare și am ciocănit. Nu 
mi-a răspuns nimeni. Am ciocănit încă o dată și am deschis ușa, 
tresărind la întâlnirea cu valul familiar de căldură. Baghrăi părea 
să-i fie tot timpul frig și, când intrai în căsuţa ei, te simțeai de 
parcă ai fi fost vârât într-un cuptor. 

Încăperea mică și întunecată era aşa cum mi-o aminteam: 
era mobilată sărăcăcios, doar cu lucrurile absolut necesare, iar 
în soba de teracotă trosnea focul. Lângă sobă era ghemuită 
Baghra, în kefta ei decolorată. Dar am fost uimită să văd că nu 
era singură. Alături de ea stătea un servitor, un tânăr îmbrăcat 
în veșminte cenușii. Tânărul s-a ridicat în picioare și m-a țintuit 
cu privirea în semiîntuneric. 

— Fără musafiri, a spus el. 

— Din a cui poruncă? 

Când mi-a auzit vocea, Baghra a ridicat imediat capul și a 
dat cu bastonul în podea: 

— Pleacă, băiete. 

— Dar... 

— Pleacă! a mârâit ea. 

La fel de plăcută ca de obicei, mi-am zis cu precauţie. 

Băiatul s-a îndepărtat cu pași iuți de ea și a ieșit din căsuță 
fără să mai spună nimic. 

Imediat după ce s-a închis ușa, Baghra a spus: 

— Chiar mă întrebam când aveai de gând să te întorci, 
sfințișoaro. 

Mă așteptam ca Baghra să-mi spună exact așa cum nu 
voiam. Deja începusem să transpir și nu aveam niciun chef să 
mă apropii mai mult de foc, și totuși am străbătut încăperea și 
m-am așezat pe scaunul eliberat de servitor. 

Când am ajuns lângă ea, s-a întors cu spatele la mine. 
Vasăzică era într-o formă de zile mari. Dar nu i-am luat în 
seamă insulta. 

Am tăcut preț de câteva clipe, neștiind de unde să încep. 

— Am auzit că te-ai îmbolnăvit după ce am plecat, am 
spus eu în cele din urmă. 

— Pfui! 

Nu voiam să știu, dar am făcut un efort și am întrebat-o: 

— Ce ţi-a făcut? 

Bătrâna a râs sec. 

— Mai puţin decât ar fi putut. Mai mult decât ar fi trebuit. 

— Baghra... 

— Trebuia să te duci în Novyi Zem. Trebuia să dispari. 

— Am încercat. 

— Ba nu, te-ai dus la vânătoare, a zis ea batjocoritor, dând 
cu bastonul în podea. Și ce ai găsit? Un colier frumușel pe care 
să-l porţi toată viața. Dă-te mai aproape. Vreau să știu la ce-au 
folosit necazurile pe care le-am îndurat. 

I-am ascultat porunca și m-am aplecat spre ea. Când s-a 
întors cu fața, mi s-a tăiat respiraţia. 

Baghra îmbătrânise cu o sută de ani de când o văzusem 
ultima oară. Părul negru i se rărise foarte mult și începuse să 
încărunțească. Trăsăturile ascuţite i se estompaseră, iar gura ei 
fermă și subțire se adâncise și se ofilise. 

Dar nu de asta m-a îngrozit, ci pentru că Baghra nu mai 
avea ochi. Acolo unde ar fi trebuit să fie ochii, avea două 
adâncituri negre, în care se răsuceau fire subțiri de întuneric. 

— Baghra..., am zis eu cu glas sugrumat. 

Am luat-o de mână, dar și-a retras-o imediat ce mi-a 
simţit atingerea. 

— N-am nevoie de mila ta, fetițo. 

— Ce... ce ţi-a făcut? am întrebat-o cu glas șoptit. 

larăși a râs aspru: 

— M-a lăsat în întuneric. 

Avea o voce puternică, dar, stând alături de ea lângă foc, 
mi-am dat seama că era singura parte din ea rămasă 
neschimbată. Fusese o femeie puternică și zveltă, cu ținuta 
fermă a unui acrobat. Acum, mâinile bătrâne îi tremurau ușor, 
iar trupul ei altădată vânos devenise sfrijit și fragil. 

— Arată-mi, a spus ea, întinzând mâna. 

Am rămas nemișcată și am lăsat-o să-mi pipăie fața cu 
palmele. Degetele noduroase, ca doi păianjeni albi, au trecut 
indiferente peste lacrimile mele, coborându-mi pe maxilar până 
la baza gâtului, unde mi s-au oprit pe colier. 

— Aha, a murmurat ea, plimbându-și buricele degetelor 
pe bucăţile aspre de corn. Aș fi vrut să văd și eu cerbul, a zis cu 
glas blând, aproape melancolic. 

Îmi venea să întorc capul, să-mi iau privirea de la orbitele 
în care i se zvârcoleau firișoare de întuneric. Dar mi-am ridicat 
mâneca și am apucat-o de o mână. A încercat să și-o retragă, dar 
mi-am întețit strânsoarea și i-am lipit degetele de brățara mea. 
Baghra a înlemnit. 

— Nu, a spus ea. Nu se poate. 

A pipăit marginile solzilor și în cele din urmă mi-a șoptit: 

— Rusalye. Ce-ai făcut, fetițo? 

Vorbele ei mi-au dat speranțe. 

— Ştii de celelalte amplificatoare. 

Am tresărit simțind cum i se adâncesc degetele în 
încheietura mea. 

— E adevărat ce se spune despre Întunecatul? m-a 
întrebat brusc. E adevărat că poate da viață umbrelor? 

— Da, am recunoscut eu. 

Umerii ei gârboviţi s-au lăsat și mai tare. Apoi mi-a 
îndepărtat mâna ca pe ceva murdar. 

— leşi! 

— Baghra, am nevoie de ajutorul tău. 

— Am zis ieși! 

— Te rog. Trebuie să aflu unde pot găsi al treilea 
amplificator. 

Gura ei ofilită a tremurat ușor. 

— Mi-am trădat fiul o dată, sfințişoaro. De ce crezi că am 
s-o fac încă o dată? 

— Ai vrut să-l oprești, am spus eu ezitant. Tu... 

Baghra a izbit podeaua cu bastonul. 

— Voiam să-l împiedic să devină un monstru! Dar deja e 
prea târziu, nu-i așa? Mulțumită ţie, e mai inuman ca niciodată. 
Nimic nu-l mai poate salva. 

— Poate că ai dreptate, am recunoscut eu. Dar Ravka mai 
poate fi salvată. 

— De ce mi-ar păsa de soarta acestei țări nenorocite? 
Crezi că lumea e atât de frumoasă încât să merite să fie salvată? 

— Da, i-am răspuns. Și știu că și tu crezi la fel. 

— Habar n-ai de nimic, fetițo. 

— Bine! am spus în cele din urmă, disperarea devenind 
dintr-odată mai puternică decât vinovăția. Sunt o tâmpită. O 
proastă. O cauză pierdută. De-aia am nevoie de ajutorul tău. 

— Nu poţi fi ajutată. Singura ta șansă era să fugi. 

— Spune-mi ce știi despre Morozova, am implorat-o. 
Ajută-mă să găsesc al treilea amplificator. 

— N-am nici cea mai vagă ideea unde ai putea găsi 
pasărea de foc. Și nu ţi-aș spune nici dacă aș ști. Tot ce vreau 
acum e o încăpere încălzită și să fiu lăsată să mor în liniște. 

— Aș putea să-ți iau căsuţa asta, am zis eu cu furie. Să-ţi 

iau focul și slujitorul ascultător. Poate atunci o să ai mai mult 
chef de vorbă. 

Mi-am regretat vorbele imediat ce mi s-au desprins de pe 
buze. M-a copleșit un nou val de vinovăţie. Oare chiar 
amenințasem o bătrână oarbă? 

Baghra a izbucnit în obișnuitul ei râs aspru și răutăcios. 

— Văd că te-ai obișnuit repede cu puterea. Pe măsură ce 
crește în tine, va vrea tot mai mult. Asemănătorul cheamă 
asemănătorul, fetițo. 

— N-am vorbit serios, am spus eu cu glas scăzut. 

— Nu poţi încălca legile acestei lumi fără să plătești un 
preț. Amplificatoarele astea n-ar fi trebuit să existe niciodată. 
Niciun Grisha n-ar trebui să aibă o asemenea putere. Deja ai 
început să te schimbi. Caută-l pe al treilea, folosește-l și ai să te 
pierzi cu totul, bucată cu bucată. Vrei ajutorul meu? Vrei să știi 
ce să faci? la-ţi gândul de la pasărea de foc. Uită-l pe Morozova, 
cu nebunia lui cu tot. 

Am clătinat din cap. 

— Nu pot să fac asta. N-am de gând să fac asta. 

Baghra s-a întors iarăși spre foc. 

— Atunci fă ce vrei, fetițo. Am terminat-o cu viața asta. Și 
am terminat-o cu tine. 

La ce mă așteptam? Să mă întâmpine ca pe o fiică? Ca pe o 
prietenă? Pierduse iubirea fiului ei și își sacrificase vederea, iar 
eu îi înșelasem așteptările. Aș fi vrut să nu mă dau bătută, să 
insist să mă ajute. Aș fi vrut s-o ameninţ, s-o lingușesc, să-i cad 
în genunchi și să-i cer iertare pentru tot ce pierduse și pentru 
toate greșelile pe care le făcusem. În schimb, am făcut lucrul pe 
care și-l dorea de la mine. l-am întors spatele și am fugit. 

M-am împiedicat când am coborât treptele căsuței și era 
să cad. Dar servitorul aștepta la ușă și a întins mâna să mă 

sprijine. Am tras cu sete aer proaspăt în piept, simțind răcoarea 
plăcută pe piele. 

— E adevărat? m-a întrebat el. Chiar ești Invocatoarea 
Soarelui? 

M-am uitat la chipul lui plin de speranţă, simțind că mi se 
pune un nod în gât și mi se umezesc ochii. Am încuviințat din 
cap și am încercat să zâmbesc. 

— Mama spune că ești o sfântă. 

Și ce alte basme mai crede maică-ta? mi-am spus cu 
amărăciune. 

Dar înainte să mă fac de râs izbucnind în lacrimi pe 
umărul lui uscățiv, am trecut pe lângă el și am pornit cu pas iute 
pe poteca îngustă. 

Când am ajuns pe malul lacului, am luat-o spre unul 
dintre pavilioanele de piatră ale Invocatorilor. Nu erau niște 
clădiri propriu-zise, ci un fel de îngrădituri cu cupolă, unde 
tinerii Invocatori puteau să-și exerseze puterile fără teama că ar 
putea să dărâme acoperișul școlii sau să dea foc la Micul Palat. 
M-am așezat la umbra pavilionului și mi-am sprijinit fața în 
palme, înfrânându-mi lacrimile și încercând să-mi potolesc 
respiraţia. Fusesem atât de sigură că Baghra știa ceva despre 
pasărea de foc și atât de convinsă că avea să mă ajute. Mi-am dat 
seama cât de mari erau speranţele pe care mi le pusesem în ea 
abia acum, după ce le pierdusem. 

Mi-am netezit faldurile strălucitoare ale keftei și mi-am 
înfrânt un hohot de plâns. Mă așteptam ca Baghra să râdă de 
mine, s-o ia peste picior pe sfințișoara înzorzonată. Dar de ce 
crezusem că Întunecatul avea să fie îndurător cu mama lui? 

Și de ce mă purtasem așa? Cum de o amenințasem că-i voi 
răpi puţinul confort care-i mai rămăsese? Răutatea mea mă 
îngrețoșa. Am dat vina pe disperarea mea, dar asta nu-mi alunga 

rușinea. Și nici nu schimba cu nimic faptul că o parte din mine 
voia să se întoarcă imediat la căsuţa ei și să-și pună amenințarea 
în practică, s-o azvârle în lumina zilei și să smulgă răspunsuri 
din gura ei scofâlcită și afurisită. Ce se întâmpla cu mine? 

Am scos din buzunar exemplarul din Istorii Sanktya și i- 
am mângâiat coperţile de piele tocită. Mă uitasem de atâtea ori 
la ilustrația cu Sankt Ilya, încât cărțulia s-a deschis exact la ea, 
deși acum paginile erau încreţite de apă de la prăbușirea 
Colibriului. 

Un sfânt Grisha? Sau încă un nebun orbit de lăcomie, care 
nu putuse rezista tentaţiei puterii? La fel ca mine. Uită-l pe 
Morozova, cu nebunia lui cu tot. Mi-am plimbat degetul pe 
curbura arcului de piatră. Poate că nu avea nicio semnificaţie. 
Poate era o aluzie la trecutul lui Ilya, care nu avea nicio legătură 
cu amplificatoarele, sau o simplă înfloritură a artistului care 
făcuse ilustrațţia. Și chiar dacă era un fel de indiciu, arcul acela 
putea fi oriunde. Nikolai străbătuse aproape toată Ravka și nu-l 
văzuse nicăieri. Sau poate se năruise cu sute de ani în urmă. 

S-a auzit dangătul unui clopot dinspre școala de peste lac, 
și pe ușile ei a ieșit o liotă de copii Grisha țipând și râzând, 
nerăbdători să se bucure de lumina și căldura verii. În ciuda 
dezastrelor din ultimele luni, școala continuase să funcționeze. 
Dar dacă ne ataca Întunecatul, trebuia s-o evacuez. Nu voiam 
copii în calea nimicnicilor. 

Boul simte jugul, dar oare pasărea simte greutatea aripilor 
sale? 

Îmi spusese vreodată Baghra aceste vorbe? Sau doar le 
auzisem în vis? 

M-am ridicat în picioare și mi-am scuturat praful de pe 
kefta. Nu-mi dădeam seama ce mă tulburase mai tare, refuzul 
Baghrăi de a mă ajuta sau înfățișarea ei jalnică. Nu era doar o 

femeie bătrână. Ci o femeie fără speranţă, iar eu contribuisem la 
năruirea speranţelor ei. 


Capitolul 15 


În ciuda numelui, sala de război era o încăpere care îmi 
plăcea. Cartografa din mine era irezistibil atrasă de hărţile vechi 
desenate cu migală pe piei de animale și împodobite cu detalii 
elegante: farul aurit din Os Kervo, templele shuhane ridicate în 
munți, sirenele care înotau pe la marginile mărilor. 

M-am uitat la fețele celor din jurul mesei — unele 
familiare, altele noi. Oricare dintre ei putea fi spionul 
Întunecatului, Aparatului sau regelui. Oricare dintre ei putea 
pândi șansa de a mă da la o parte și de a prelua puterea. 

Tolya și Tamar stăteau afară, gata să intervină la strigătul 
meu, dar prezența lui Mal era cea care mă liniștea cu adevărat. 
Stătea la dreapta mea în hainele lui de dimie, cu raza de soare 
prinsă de tunică, în dreptul inimii. Nu-mi plăcea că în scurtă 
vreme avea să plece la vânătoare, dar într-adevăr, nu i-ar fi 
stricat un pic de distracție. Mal slujise cu mândrie în Armata 
Întâi și, deși încerca s-o ascundă, știam că decizia regelui îl 
afectase profund. La asta se adăuga și bănuiala lui că îi 
ascundeam ceva. 

Sergei stătea în dreapta lui Mal, îmbufnat și cu braţele 
încrucișate la piept. Nu era mulțumit să aibă lângă el gardă 
otkazat'sya și îl deranja și mai tare faptul că la stânga mea, o 
poziție onorantă, stătea o Fabrikatoare. Era o fată suli pe nume 
Paja, pe care o vedeam pentru prima oară. Era brunetă și avea 
ochi aproape negri, iar broderiile roșii de la mânecile keftei 
arătau că făcea parte din rândul Alkemilor, Fabrikatori 
specializați în substanţele chimice, precum explozibili și 
otrăvurile. 

Alături de ea stătea David, ale cărui manșete erau brodate 
cu cenușiu. Era expert în lucrul cu sticla, oţelul, lemnul și piatra 
— orice material solid. David făcea parte din tagma Duraștilor și 
știam că era cel mai bun dintre ei, pentru că pe el îl alesese 
Întunecatul să-mi lipească la gât coarnele cerbului. Lângă David 
stătea Fedyor, care o avea alături pe Zoya, superbă ca de obicei 
în veșmântul albastru al Etherealkilor. 

Faţă în față cu Zoya stătea Pavel, Inferniul care mă 
contestase furios cu o zi înainte. Avea trăsături aspre și un dinte 
ciobit, din pricina căruia șuiera ușor atunci când vorbea. 

În prima parte a întrunirii am încercat să estimăm câți 
Grisha se mai aflau în avanposturile ravkane și ne-am întrebat 
cât de mare putea fi numărul celor care hotărâseră să se 
ascundă. Zoya a propus să trimitem mesageri care să 
răspândească vestea că mă întorsesem la Micul Palat și că aveam 
să-i grațiez pe cei care i-ar fi jurat loialitate Invocatoarei 
Soarelui. Am dezbătut aproape o oră condiţiile și formularea 
grațierii. Ştiam că trebuia să i-o dau lui Nikolai pentru a obține 
încuviințarea regelui și voiam să fiu cât mai precaută. În cele din 
urmă, am ales următoarea formulă: „Loialitate tronului ravkan și 
Armatei a Doua“. Nimeni n-a fost mulțumit de ea, ceea ce m-a 
convins că era bună. 

Fedyor a fost cel care a adus în discuţie problema 
Aparatului: 

— Mi se pare îngrijorător că încă nu a fost capturat. 

— A încercat să ia legătura cu tine până acum? a întrebat 
Pavel. 

— Nu, am zis eu, dar am băgat de seamă că mi-a primit 
răspunsul cu scepticism. 

— A fost văzut în Kerskii și Ryevost, a spus Fedyor. Apare 
de nicăieri să țină câte o predică, apoi dispare fără urmă înainte 

să fie prins de oamenii regelui. 

— Ar trebui să luăm în calcul varianta asasinării, a spus 
Sergei. Devine prea puternic și e posibil să uneltească în 
continuare cu Întunecatul. 

— Mai întâi ar trebui să-l găsim, a intervenit Paja. 

Zoya a respins ideea, dând elegant din mână. 

— De ce? Nu face decât să împrăștie vorba despre 
Invocatoarea Soarelui, susținând că ar fi o sfântă. Era și timpul 
ca lumea să înceapă să-i aprecieze pe Grisha. 

— Nu pe Grisha, ci pe ea, a spus Pavel, făcând semn cu 
bărbia spre mine. 

Zoya a ridicat din umerii ei frumoși. 

— E mai bine decât să fim ponegriţi cu toții ca vrăjitori și 
trădători. 

— Să-l lăsam pe rege să facă munca murdară, a spus 
Fedyor. Să-l găsească și să-l execute el pe Aparat și să-l lăsăm pe 
el să îndure mânia poporului. 

Nu-mi venea să cred că discutam calm despre asasinarea 
unui om. Și nici nu eram sigură că voiam să moară Aparatul. 
Preotul avea de dat socoteală pentru multe, dar nu eram 
convinsă că mai era mână în mână cu Întunecatul. În plus, el era 
cel care îmi dăduse Istorii Sankt'ya, deci era o posibilă sursă de 
informaţii. Dacă ar fi fost capturat, nu puteam decât să sper că 
regele avea să-l ţină în viață suficient cât să poată fi interogat. 

— Ce zici, oare chiar crede ce predică? a întrebat Zoya, 
fixându-mă cu privirea. Crede că ești o sfântă care a murit și a 
înviat? 

— Nu cred că are vreo importanţă. 

— Ne-ar ajuta să ne dăm seama cât de nebun e. 

— Aș prefera să lupt cu un trădător decât cu un habotnic, 
a zis calm Mal. 

Era prima oară când deschidea gura. 

— Aș putea încerca să iau legătura cu niște cunoștințe de- 
ale mele din Armata Întâi, a continuat el. Circulă zvonuri cum 
că unii soldați dezertează și i se alătură Aparatului, iar dacă e 
adevărat, înseamnă că știu unde se află. 

I-am aruncat o privire Zoyei, care îl fixa pe Mal cu ochii ei 
de un albastru ireal. Jumătate din întrunire și-o petrecuse 
uitându-se la el printre gene. Sau poate doar mi se părea. Era o 
Furtunoasă puternică și, pe viitor, îmi putea deveni o aliată 
puternică. Dar fusese și una dintre preferatele Întunecatului, 
deci îmi era destul de greu să am încredere în ea. 

Îmi venea să râd. Ce era în capul meu? Nu suportam nici 
să stau în aceeași cameră cu Zoya. Ea arăta ca o sfântă. Oase 
delicate, păr negru și lucios, piele perfectă. Nu-i mai trebuia 
decât o aureolă. Mal nu-i dădea nicio atenţie, dar nodul din 
stomac mă făcea să cred că o ignora un pic prea fățiș. Știam că 
aveam griji mai mari decât Zoya. Trebuia să conduc o armată și 
eram înconjurată de dușmani din toate părțile, dar nu mă 
puteam abține. 

Am inspirat adânc și am încercat să mă concentrez. Abia 
acum venea partea cea mai grea a întrunirii. 

M-am uitat de jur împrejurul mesei și am spus: 

— Trebuie să vă spun cu cine luptăm. 

În sala de război s-a lăsat tăcerea, ca și când ar fi bătut un 
clopot, ca și când tot ce vorbiserăm până atunci ar fi fost o joacă 
și abia acum începea adevăratul consiliu. 

Le-am povestit pe îndelete ce știam despre nichevovya, 
despre talia și puterea lor, despre invulnerabilitatea lor față de 
gloanţe și săbii, și, lucrul cel mai important, le-am spus că nu le 
era frică de lumina soarelui. 

— Dar tu ai reușit să scapi, a spus șovăielnic Paja, deci 

înseamnă că pot fi omorâţi. 

— Puterea mea îi poate distruge. E singurul atac căruia 
nu-i pot rezista. Dar nu e ușor. E nevoie de Tăietură, însă nu știu 
câți pot distruge o dată. 

Nu le-am spus nimic despre al doilea amplificator. Chiar și 
cu ajutorul lui, știam că n-aș fi putut ține piept atacului unei 
întregi armate de umbre, iar brățara de solzi era un secret pe 
care aveam de gând să-l păstrez — cel puţin deocamdată. 

— Am reușit să scăpăm doar pentru că prințul Nikolai ne- 
a scos din raza de acțiune a Întunecatului, am continuat. Se pare 
că nichevo'ya au nevoie să fie aproape de stăpânul lor. 

— Cât de aproape? a întrebat Pavel. 

M-am uitat la Mal. 

— Greu de spus, a răspuns el. Doi kilometri, poate trei. 

— Deci puterea lui are niște limite, a spus Fedyor, cu un 
evident sentiment de ușurare. 

— Desigur, am spus eu, bucuroasă că le puteam da și o 
veste bună. Ca să ne poată ataca, va trebui să intre în Ravka cu 
armata lui. Asta înseamnă că vom fi preveniţi și că Întunecatul e 
vulnerabil. Și nu poate invoca nimicnicii așa cum invocă 
întunericul. Pare să fie un efort care-l epuizează. 

— Pentru că nu e o putere Grisha, a spus David. E 
merzost. 

În ravkană, cuvântul acesta însemna și „magie“, și 
„monstruozitate“. Potrivit teoriei Grisha, materia nu putea fi 
creată din nimic. Dar asta era o învățătură a Micii Științe. 
Merzost era altceva, o denaturare a plăsmuirii în inima lumii. 

David se juca absent cu un fir deșirat din mânecă. 

— Toată energia asta, toată materia din care sunt făcuți 
nichevo'ya trebuie să vină de undeva. Trebuie să vină din el. 

— Dar cum reușește să facă asta? a întrebat Zoya. A 

existat vreodată un Grisha cu o asemenea putere? 

— Adevărata întrebare e cum să luptăm cu el, a spus 
Fedyor. 

Am început să discutăm despre apărarea Micului Palat și 
despre posibilele avantaje ale confruntării cu Întunecatul în 
câmp deschis. Dar eu mă uitam la David. Când Zoya întrebase 
dacă mai existaseră și alți Grisha cu o asemenea putere, 
Fabrikatorul se uitase direct la mine pentru prima oară de când 
sosisem la Micul Palat. De fapt, nu tocmai la mine, ci la colierul 
meu. După care plecase iarăși privirea, cu un aer și mai stânjenit 
decât înainte. M-am întrebat ce știa despre Morozova. Și aș fi 
vrut și un răspuns la întrebarea Zoyei. Nu știam dacă aveam 
antrenamentul și curajul de a încerca așa ceva, dar oare era 
posibil să invoc soldaţi de lumină care să lupte cu armata de 
umbre a Întunecatului? Aceasta era puterea pe care mi-ar fi dat- 
o cele trei amplificatoare? 

Voiam să stau de vorbă cu David între patru ochi, dar, 
imediat ce s-a încheiat întrunirea, a ieșit repede pe ușă. Aș fi 
vrut să mă duc după el în atelierele Materialkilor, dar a trebuit 
s-o las pe altă dată, pentru că, în locuința mea, mă așteptau 
teancuri imense de documente. Am petrecut câteva ore 
pregătind actul de grațiere pentru Grisha și semnând 
nenumărate hârtii prin care erau aprobate fonduri și provizii 
pentru avanposturile pe care Armata a Doua voia să le 
restabilească la granițele Ravkăi. Sergei încercase să preia o 
parte din sarcinile Întunecatului, dar cele mai multe dintre 
treburi pur și simplu fuseseră neglijate. 

Toate documentele păreau scrise în cel mai confuz mod 
posibil. A trebuit să citesc și să recitesc cereri care altminteri ar 
fi trebuit să fie foarte simple. După ce am reușit să parcurg o 
mică parte dintr-un teanc, a trebuit să cobor la cină — prima 

mea masă în sala boltită. Aș fi preferat să mănânc ceva în 
cameră, dar era important să-mi fac simțită prezenţa în Micul 
Palat. Și voiam să mă asigur că poruncile mele erau respectate, 
că Grisha chiar nu se mai grupau pe ordine. 

M-am așezat la masa Întunecatului. În încercarea de a-i 
cunoaște pe cât mai mulți dintre Grisha și pentru a evita crearea 
unei noi elite, hotărâsem ca în fiecare seară să stea cu mine la 
masă persoane diferite. Era o idee bună, dar nu aveam nici 
nonșalanța lui Mal, nici șarmul lui Nikolai. Conversaţia era 
chinuită și întreruptă de momente stânjenitoare de tăcere. 

Nici la celelalte mese situația nu părea să fie mai bună. 
Veșmintele roșii se învecinau cu cele albastre și violet, iar Grisha 
abia dacă vorbeau între ei. Clinchetul tacâmurilor de argint 
răsuna în înaltul cupolei crăpate, pe care Fabrikatorii încă nu se 
apucaseră s-o repare. 

Nu știam dacă să râd sau să țip. Parcă le-aș fi cerut să ia 
cina lângă niște volcre. Măcar Sergei și Marie erau mulțumiți, 
deși Nadia părea c-ar fi vrut să dispară în untieră, văzându-i 
cum se dezmiardă lângă ea. Cred că eram bucuroasă pentru ei. 
Poate și un pic geloasă. 

M-am uitat prin sală, numărând în gând — în total, erau 
patruzeci, poate cincizeci de Grisha, cei mai mulți abia ieșiți de 
pe băncile școlii. Halal armată, mi-am spus oftând în sinea mea. 
Domnia mea glorioasă debuta sub auspicii jalnice. 

În cele din urmă, Mal a acceptat să participe la partida de 
vânătoare, iar a doua zi m-am trezit dis-de-dimineață să-mi iau 
la revedere de la el. Îmi dădeam seama că la Micul Palat urma să 
avem parte de și mai puțină intimitate decât atunci când eram 
fugari. Avându-i mereu în preajmă pe Tolya și Tamar sau pe câte 
un servitor, începusem să cred că devenise imposibil să mai 
prindem un moment singuri. 


239 


Stătusem trează toată noaptea în patul Întunecatului, 
amintindu-mi de felul în care mă sărutase Mal la conac și 
întrebându-mă dacă avea să-mi ciocăne la ușă. Ba chiar îmi 
trecuse prin minte să traversez salonul și să bat la ușa gărzilor, 
dar nu știam cine era de strajă și mă stânjenea gândul că ar fi 
putut să-mi răspundă Tolya sau Tamar. În cele din urmă, 
oboseala de peste zi a luat decizia în locul meu, pentru că am 
adormit, iar când am deschis ochii deja se făcuse dimineaţă. 

Când am ajuns la fântâna arteziană cu pajură, aleea din 
fața porților de la Marele Palat era ticsită cu lume și cai: Vasily și 
prietenii lui aristocrați, îmbrăcaţi cu ţinute de călărie elegante, 
ofițeri din Armata Întâi cu uniforme impecabile și, în urma lor, 
o legiune de slujitori în haine albe, cu broderii aurii. 

L-am găsit pe Mal verificându-și șaua lângă un grup de 
iscoade regale. Era ușor de recunoscut după hainele simple de 
dimie. În spate avea un arc nou și strălucitor și o tolbă cu săgeți 
ale căror aripioare erau vopsite în culorile regelui ravkan — 
azuriu și auriu. Vânătoarea ravkană tradițională interzicea 
folosirea armelor de foc, dar am observat că unii dintre slujitori 
aveau puști în spate, în caz că animalele se dovedeau prea 
sprintene pentru nobilii lor stăpâni. 

— Un adevărat spectacol, am spus, apropiindu-mă de Mal. 
De câți oameni e nevoie ca să răpui câțiva mistreți? 

Mal a pufnit: 

— Asta nu-i nimic. Un alt grup de slujitori a plecat încă 
dinainte să se crape de ziuă, ca să ridice tabăra. Ferească sfinţii 
ca un prinț ravkan să stea să aștepte o ceașcă de ceai. 

S-a auzit un corn și călăreții s-au încolonat în zgomot de 
copite și clinchet de pinteni. Mal a clătinat din cap și a tras cu 
putere de chinga șeii. 

— Sper că mistreții ăia sunt surzi, a bombănit el. 

M-am uitat în jur la uniformele strălucitoare și la cizmele 
lustruite: 

— Poate ar fi fost bine să te îmbrac cu ceva mai... colorat. 

— Nu degeaba păunii nu-s păsări de pradă, a zâmbit el. 

Era un zâmbet degajat și deschis, primul după multă 
vreme. 

Se bucură că merge la vânătoare, mi-am dat eu seama. 
Bombăne, dar se bucură în sinea lui. Am încercat să n-o iau 
personal. 

— lar tu ești ca un șoim mare și brun? am întrebat. 

— Exact. 

— Sau ca un porumbel uriaș? 

— Prefer șoimul. 

În cele din urmă, au urcat și iscoadele pe cai, alăturându- 
se alaiului care deja pornise pe aleea cu pietriș. 

— Să mergem, Oretsev, a strigat o iscoadă cu păr roșcat. 

M-am simţit brusc stânjenită, devenind conștientă de 
lumea din jur și de privirile lor cercetătoare. Probabil 
încălcasem cine știe ce protocol prin simplul fapt că venisem să- 
mi iau rămas-bun. 

— Ei bine, am spus, lovind ușor coastele calului, sper să te 
distrezi. Și încearcă să nu răpui pe nimeni. 

— Am înţeles. Stai, cum adică să nu răpun pe nimeni? 

Am zâmbit, dar era un zâmbet un pic forțat. 

Am mai rămas unul lângă altul câteva clipe, fără să ne 
spunem nimic. Voiam să-l iau în braţe, să-mi sprijin capul de 
pieptul lui și să-l pun să promită că va avea grijă de el. Dar m- 
am abținut. 

Pe buze i s-a așternut un zâmbet trist. 

— Moi soverenyi, a zis el, făcând o plecăciune, și am simţit 
că mi se strânge inima. 

A urcat în șa și a luat-o din loc, dispărând în șuvoiul de 
călăreți care se revărsa prin porțile aurite. 

Am pornit abătută spre Micul Palat. 

Era devreme, dar deja se făcuse cald. La ieșirea din tunelul 
de copaci, mă aștepta Tamar. 

— O să se întoarcă în scurtă vreme, a spus ea. Nu fi așa 
posomorâtă! 

— Știu, am răspuns eu, simțindu-mă ca o caraghioasă. 

Am râs și am pornit împreună spre grajduri, traversând 
pajiștea. 

— La Keramzin, aveam o păpușă făcută dintr-o șosetă 
veche cu care stăteam de vorbă ori de câte ori Mal pleca la 
vânătoare. Poate mi-ar fi prins bine și acum. 

— Frai o fetiță ciudată. 

— Nici nu-ţi poţi închipui. Tu și Tolya cu ce vă jucaţi? 

— Cu craniile dușmanilor noștri. 

Am văzut licărul din ochii ei și am izbucnit amândouă în 
râs. 

Când am ajuns la sălile de antrenament, am trecut să-l 
vedem pe Botkin, instructorul de lupte de la Micul Palat. 
Bătrânul mercenar a fost cucerit imediat de Tamar, și au stat de 
vorbă în shu vreo zece minute înainte să pot ridica problema 
antrenamentelor pentru Fabrikatori. 

— Botkin poate învăţa pe oricine să lupte, a spus 
mercenarul cu accentul său puternic. 

Lumina slabă dădea o strălucire sidefie cicatricii ca o 
frânghie de la gâtul său. 

— Am învăţat fata mică să se bată, nu-i așa? 

— Da, am încuviinţat eu, aducându-mi aminte de 
antrenamentele dure cu Botkin și de bătăile pe care le 
încasasem de la el. 

— Dar între timp fata s-a făcut mare, a adăugat el, 
uitându-se la broderiile aurii ale keftei mele. Să mai vii să te 
antrenezi cu Botkin. Am să bat fata mare la fel ca pe fata mică. 

— Îţi apreciez generozitatea, am spus, ieșind repede cu 
Tamar din grajduri, înainte ca Botkin să-mi arate cât de generos 
putea fi. 

De acolo m-am dus direct la o întrunire a consiliului de 
război, după care abia am avut timp să mă pieptăn înainte să mă 
merg iarăși la Marele Palat să mă alătur lui Nikolai, căruia 
consilierii regelui urmau să-i prezinte sistemul de apărare al 
capitalei. 

Mă simțeam de parcă am fi fost niște copii care se 
amestecă în treburile oamenilor mari. Consilierii ne-au dat de 
înțeles că discuţia cu noi li se părea o pierdere de vreme. Dar 
Nikolai nu s-a lăsat intimidat. A pus întrebări detaliate despre 
armament, despre numărul militarilor staționați pe meterezele 
zidurilor de apărare și despre sistemul de avertizare în caz de 
atac. În scurtă vreme, consilierii și-au pierdut aerul disprețuitor 
și au început să-l ia în serios pe Nikolai, întrebându-l ce arme 
adusese de dincolo de Falie și cum ar fi fost cel mai bine să le 
folosească. 

Prinţul mi-a cerut să le fac o scurtă descriere a 
nimicnicilor, ca sprijin pentru ideea lui de a-i înarma și pe 
Grisha cu arme noi. Consilierii erau încă foarte neîncrezători în 
Armata a Doua, dar când am pornit spre Micul Palat, Nikolai nu 
părea îngrijorat. 

— Or să se dea pe brazdă în scurtă vreme, a spus el. 
Tocmai de-aia e bine să fii lângă mine, să-i liniștești și să-i ajuţi 
să înţeleagă că Întunecatul nu e un dușman oarecare. 

— Și crezi că ei nu știu? am întrebat eu pe un ton sceptic. 

— Nu vor să știe. Dacă reușesc să-și păstreze ideea că 

Întunecatul e un dușman care poate fi supus sau cu care se 
poate negocia, atunci nu trebuie să se confrunte cu gravitatea 
situației. 

— N-aș putea spune că-i învinovățesc, am răspuns eu pe 
un ton sumbru. 

Puteam să discutăm noi mult și bine despre trupe, ziduri 
și sisteme de avertizare, dar nu credeam că toate astea ne 
puteau ajuta în lupta cu soldaţii de umbră ai Întunecatului. 

— Mergi cu mine până la lac? m-a întrebat el când am 
ieșit din tunelul de copaci. 

Am ezitat. 

— Promit că n-am să cad într-un genunchi să înalț ode 
frumuseţii tale. 

M-am îmbujorat, iar Nikolai a zâmbit. 

— Ar fi bine să întrebi niște Corporalki dacă nu se poate 
face ceva să nu mai roșești, a spus el, ocolind Micul Palat și 
pornind spre lac. 

Eram tentată să-l urmez numai pentru plăcerea de a-l 
împinge în apă. Și totuși... oare puteau Corporalki să mă scape 
de îmbujorare? Dar am alungat imediat acest gând ridicol. Dacă 
aș fi cerut unui Corporalnik să mă scape de roșeaţă, aș fi fost 
alungată din Micul Palat în hohote de râs. 

Nikolai se oprise pe aleea cu pietriș, la jumătatea 
drumului până la lac, și în cele din urmă am hotărât să-l urmez. 
Mi-a arătat o bucată de plajă pe celălalt țărm, aproape de școală. 

— Vreau să fac un chei acolo. 

— Pentru ce? 

— Ca să pot reconstrui Colibriul. 

— Tu chiar n-ai astâmpăr, nu-i așa? N-ai destule pe cap? 

S-a uitat la luciul apei cu ochii mijiți. 

— Alina, sper să găsim un mijloc prin care să-l putem 

învinge pe Întunecatul. Dar dacă nu vom reuși, trebuie să fim în 
stare să te scoatem de aici. 

M-am uitat țintă la el: 

— Și cu ceilalți Grisha cum rămâne? 

— Nu pot face nimic pentru ei. 

Nu-mi venea să cred ce sugera. 

— N-am de gând să fug. 

— Mă așteptam să spui asta, a răspuns el cu un oftat. 

— Şi tu? am întrebat pe un ton furios. Ai de gând să-ţi iei 
zborul și să ne lași să-l înfruntăm singuri pe Întunecatul? 

— Ei, doar știi că întotdeauna mi-am dorit o 
înmormântare de erou. 

S-a uitat iarăși spre lac. 

— Sunt gata să mor în luptă, dar nu vreau să-mi las 
părinţii la cheremul Întunecatului. Îmi dai doi Furtunoși să-i 
antrenez pentru zbor? 

— Grisha nu sunt daruri, Nikolai, am spus eu, amintindu- 
mi că Întunecatul i-o făcuse cadou reginei pe Genya. Dar am să 
întreb dacă se oferă cineva voluntar. Dar nu le spune la ce-ţi 
trebuie Colibriul. Nu vreau ca restul să se descurajeze. 

Sau să înceapă să concureze pentru un loc la bordul navei. 

— Încă ceva, am adăugat. Vreau să păstrezi un loc pentru 
Baghra. Nu trebuie să se mai întâlnească vreodată cu 
Întunecatul. A suferit destul. 

— Desigur, a spus el. Dar cred în continuare că putem 
învinge, Alina. 

Mă bucur că există cineva care crede asta, mi-am spus 
posomorâtă, apoi m-am întors și am pornit spre Micul Palat. 


Capitolul 16 


David iarăși s-a strecurat neobservat după ultima 

întrunire a consiliului de război și, abia a doua zi, pe seară, am 
găsit câteva clipe libere și am reușit să-l încolțesc în atelierele 
Fabrikatorilor. L-am găsit aplecat deasupra unui teanc de schițe, 
cu degetele pătate de cerneală. 

M-am așezat lângă el pe un taburet și mi-am dres glasul. A 
ridicat privirea, clipind ca o bufniță. Era atât de palid, încă îi 
puteam vedea păienjenișul de vene prin piele. Și era foarte prost 
tuns. 

S-o fi tuns singur, mi-am spus în sinea mea. Era greu de 
crezut că el era băiatul după care i se aprinseseră călcâiele 
Genyei. 

A aruncat o privire spre colierul meu, apoi și-a făcut de 
lucru cu instrumentele de pe bancul de lucru, mutându-le de 
colo-colo și aranjându-le cu grijă: un compas, creioane de grafit, 
tocuri de scris și călimări de cerneală de diferite culori, bucăţi de 
sticlă și de oglindă, un ou fiert care am presupus că era cina lui 
și nenumărate pagini cu desene și schițe pe care nu le puteam 
descifra. 

— Ce meșterești? am întrebat eu. 

— Nişte farfurii, a zis el clipind. 

— Aha. 

— Nişte boluri reflectorizante, a adăugat. Cu secțiune în 
formă de parabolă. 

— Ce... interesant, am bâiguit eu. 

S-a scărpinat la nas, lăsând o pată uriașă de cerneală 
albastră pe o nară. 

— Ar putea fi un mijloc de a-ţi intensifica puterea. 

— Ca oglinjoarele de pe mănuși? 

Cerusem ca Duraștii să-mi facă o pereche nouă. Înzestrată 
cu cele două amplificatoare, probabil nu mai aveam nevoie de 
ele. Dar oglinzile mă ajutau să concentrez și să direcționez 

lumina cu precizie, și, în plus, îmi plăcea controlul pe care mi-l 
ofereau. 

— Cam așa, a spus David. Dacă îmi ies cum trebuie, vor 
intensifica Tăietura. 

— Și dacă nu-ţi ies cum trebuie? 

— Sau n-o să se întâmple nimic, sau cel care le 
manevrează o să fie făcut bucăți. 

— Sună promițător. 

— Așa zic și eu, a răspuns el fără nicio urmă de umor, apoi 
s-a aplecat iar deasupra schițelor. 

— David. 

A ridicat capul tresărind, ca și când ar fi uitat complet că 
eram și eu acolo. 

— Vreau să te întreb ceva. 

Privirea i-a zburat iarăși spre colier, apoi a coborât pe 
bancul de lucru. 

— Ce-mi poți spune despre Ilya Morozova? 

David a tresărit din nou, uitându-se de jur împrejur prin 
încăperea aproape goală. Cei mai mulți Fabrikatori încă erau la 
cină. Se vedea că era agitat, ba chiar speriat. 

S-a uitat pe banc, a luat compasul în mână, apoi l-a pus la 
loc. 

— 1 se spunea Făurarul de Oase, a șoptit el în cele din 
urmă. 

M-au trecut fiorii. Mi-am amintit degetele și vertebrele de 
pe mesele marchitanilor din Kribirsk. 

— De ce? am întrebat. Din pricina amplificatoarelor pe 
care le-a descoperit? 

David a ridicat privirea cu un aer surprins. 

— Nu le-a descoperit. Le-a făcut. 

Nu-mi venea să cred. 

— Merzost? am întrebat. 

A încuviințat din cap. Deci de aceea se uitase David la 
colier când Zoya întrebase dacă mai existase vreun Grisha cu o 
asemenea putere. Morozova se jucase cu aceleași puteri ca și 
Întunecatul. Magie. Monstruozitate. 

— Cum? am continuat eu. 

— Nimeni nu știe, a răspuns David, uitându-se iarăși în 
jur. După ce Ereticul Negru a fost omorât în accidentul care a 
dat naștere Faliei, fiul lui a ieșit din ascunzătoare ca să preia 
controlul asupra Armatei a Doua. Și a pus să fie distruse toate 
jurnalele lui Morozova. 

Fiul lui? Iarăşi mi se confirma cât de puţină lume știa 
secretul Întunecatului. Ereticul Negru nu murise niciodată — 
pentru că existase un singur Întunecat, un singur Grisha extrem 
de puternic, care condusese Armata a Doua timp de câteva 
generații, ascunzându-și adevărata identitate. Din câte știam, nu 
avea niciun fiu. Și cu siguranță n-ar fi distrus niște documente 
atât de valoroase precum jurnalele lui Morozova. La bordul 
balenierei, îmi spusese că nu toate cărțile interziceau 
combinarea amplificatoarelor. Poate se referise chiar la scrierile 
lui Morozova. 

— Și de ce se ascundea fiul lui? am întrebat, dornică să 
aflu ce poveste ticluise Întunecatul. 

De data asta, David s-a încruntat ca și când răspunsul ar fi 
fost evident. 

— Un Întunecat și fiul său nu locuiesc niciodată în același 
timp la Micul Palat. Riscul asasinării e prea mare. 

— Înţeleg. 

O poveste cât se poate de plauzibilă, pe care, după sute de 
ani, nimeni n-ar fi avut de ce s-o pună la îndoială. Grisha ţineau 
la tradiţiile lor, iar Genya cu siguranță nu era prima Croitoreasă 

pe care Întunecatul o avusese la dispoziţia sa. 

— De ce ar fi distrus Întunecatul jurnalele lui Morozova? 

— Pentru că în ele Morozova își descria experimentele cu 
amplificatoare. Ereticul Negru a încercat să refacă acele 
experimente, dar lucrurile au scăpat de sub control. 

Mi s-a făcut pielea de găină. 

— lar rezultatul a fost Falia. 

David a încuviinţat din cap. 

— Fiul lui a pus să fie arse toate jurnalele și documentele 
lui Morozova. A considerat că erau prea periculoase, că erau o 
ispită prea mare pentru orice Grisha. Tocmai de-aia n-am spus 
nimic în consiliu. Nici măcar n-ar fi trebuit să știu de existența 
lor. 

— Și cum ai aflat? 

David a aruncat încă o privire prin atelierul aproape 
pustiu. 

— Morozova a fost un Fabrikator, poate chiar primul, dar 
cu siguranţă cel mai puternic. A făcut lucruri la care înaintea lui 
nu visase nimeni. Pentru noi, e un fel de erou, a adăugat el, 
ridicând sfios din umeri. 

— Ce știi despre amplificatoarele pe care le-a creat? 

David a clătinat din cap. 

— Au circulat zvonuri cum că ar fi existat și altele, dar 
colierul din coarnele cerbului e singurul de care am auzit. 

Era posibil ca David să nu fi văzut niciodată Istorii 
Sankt'ya. Aparatul îmi spusese că, pe vremuri, cărțulia era dată 
copiilor Grisha când ajungeau la Micul Palat. Dar asta se 
întâmpla cu mult timp în urmă. Grisha aveau încredere doar în 
Mica Știință și, din câte știam, nu aveau niciun interes pentru 
religie. Superstiţii — așa îmi descrisese Întunecatul cărțulia 
roșie. Aiureli țărănești. Era limpede că David nu făcuse legătura 

între Sankt Ilya și Ilya Morozova. Sau poate avea ceva de ascuns. 

— David, am spus, de ce ești încă la Micul Palat? Tu ai 
făcut colierul. Îmi închipui că știai ce plănuia Întunecatul. 

A înghiţit în sec. 

— Ştiam că va putea să te controleze, că acest colier îi va 
permite să se folosească de puterea ta. Dar nu m-am gândit 
niciodată... n-am crezut niciodată... toți acei oameni... 

Se străduia să-și găsească vorbele și, în cele din urmă, a 
ridicat mâinile pătate de cerneală și a spus pe un ton aproape 
rugător: 

— Eu fac lucruri, nu le distrug. 

Voiam să cred că subestimase ferocitatea Întunecatului. Și 
eu făcusem aceeași greșeală. Dar poate că minţea, sau poate pur 
și simplu era slab. Și care dintre cele două variante e mai rea? m- 
a întrebat o voce aspră din mintea mea. Dacă poate schimba 
taberele o dată, de ce n-ar face-o încă o dată? Era vocea lui 
Nikolai? A Întunecatului? Sau acea parte din mine care învățase 
să nu aibă încredere în nimeni? 

— Sper să ai noroc și să-ți iasă farfuriile astea, am spus, 
ridicându-mă să plec. 

David s-a aplecat deasupra schițelor. 

— Nu cred în noroc. 

Păcat, mi-am zis. O să ne trebuiască un pic de noroc. 

După ce am ieșit din atelierele Fabrikatorilor, m-am dus 
direct la bibliotecă și mi-am petrecut mare parte din noapte 
acolo. Au fost niște ore exasperante. Istoriile Grisha pe care le- 
am consultat ofereau doar informaţii elementare despre Ilya 
Morozova, deși era considerat cel mai mare Fabrikator din toate 
timpurile. Inventase oţelul Grisha, descoperise o metodă de 
fabricare a sticlei indestructibile și o formulă de preparare a 
focului lichid, dar această ultimă invenţie se dovedise atât de 

periculoasă, încât îi distrusese formula la doar douăsprezece ore 
după ce o descoperise. Dar n-am găsit nicăieri vreo referire la 
amplificatoare sau la Făurarul de Oase. 

Asta nu m-a împiedicat să mă întorc la bibliotecă în 
noaptea următoare și să mă afund în texte religioase, căutând 
mențiuni ale lui Sankt Ilya. La fel ca în multe dintre poveștile 
sfinților, martiriul lui era înfiorător de brutal: într-o zi, pe 
câmpul din spatele casei lui s-a răsturnat un plug. Auzind ţipete, 
Ilya s-a dus să dea o mână de ajutor, iar când a ajuns la fața 
locului, a găsit un bărbat plângând peste cadavrul fiului său, 
care fusese sfârtecat de lamele plugului, sângele lui revărsându- 
se pe brazde. Ilya l-a readus la viață — iar sătenii i-au mulțumit 
legându-l cu lanţuri de mâini și de picioare și aruncându-l într- 
un râu. 

Detaliile erau enervant de confuze. În unele locuri era 
pomenit ca agricultor, în altele, ca zidar sau dulgher. Avea sau 
două fete, sau un fiu, sau niciun copil. lar martiriul lui era plasat 
într-o sută de sate diferite. Apoi era problema miracolului pe 
care îl săvârșise. Îmi era ușor să cred că Sankt Ilya ar fi putut fi 
un Corporalnik Vindecător, dar despre Ilya Morozova se spunea 
că fusese Fabrikator. Dacă nu erau una și aceeași persoană? 

Noaptea, sala cu cupolă de sticlă a bibliotecii era luminată 
de lămpi cu ulei, iar tăcerea era atât de adâncă, încât îmi 
auzeam respiraţia. Singură în semiîntuneric, înconjurată de 
cărți, era greu să nu mă simt descurajată. Dar părea că biblioteca 
era singura mea speranţă, așa că îmi continuam neabătută 
cercetările. Într-o noapte, Tolya m-a găsit acolo, ghemuită în 
scaunul meu preferat, chinuindu-mă să înțeleg un text în 
ravkana veche. 

— N-ar trebui să vii aici noaptea fără unul dintre noi, a zis 
el pe un ton aspru. 

Am căscat și m-am întins. Singurul lucru de care mă 
temeam era ca nu cumva să-mi cadă o bibliotecă în cap, dar 
eram prea obosită să mă cert cu el. 

— Nu se va mai întâmpla, i-am răspuns. 

— Ce-i asta? a întrebat 'Tolya așezându-se într-un 
genunchi, să vadă mai bine cartea pe care o ţineam în poală. 

Tolya era atât de mare, încât mă simțeam de parcă aș fi 
participat la o ședință de studiu cu un urs. 

— Nu știu. Am văzut numele Ilya în index și am zis să mă 
uit pe ea, dar nu înțeleg mare lucru. 

— E o listă de titluri. 

— Ştii ravkana veche? am întrebat pe un ton surprins. 

— Am fost crescuți într-o biserică, mi-a spus, parcurgând 
repede pagina. 

M-am uitat la el. Mulţi copii erau crescuți în orfelinatele 
bisericești, dar asta nu însemna că toţi înțelegeau ravkana 
liturgică. 

— Şi ce zice? 

Și-a plimbat degetul peste cuvintele de sub numele 
sfântului. Mâna uriașă îi era acoperită cu cicatrici, iar de sub 
mâneca de dimie i s-a ivit marginea unui tatuaj. 

— Nu mare lucru, a răspuns el. Sfântul Ilya cel Iubit, 
Sfântul Ilya cel Neprețuit. Dar sunt și câteva localități în care se 
spune că ar fi săvârșit minuni. 

M-am îndreptat de spate. 

— Ar putea fi un punct de pornire. 

— Ar trebui să te uiţi și prin capelă. Cred că s-ar putea să 
găsești niște cărți în sacristie. 

Trecusem de multe ori pe lângă capela regală, dar nu 
intrasem niciodată. Întotdeauna mă gândisem la ea ca la 
sanctuarul Aparatului, și nici acum, după plecarea lui, nu eram 

sigură că voiam să merg acolo. 

— Cum e pe dinăuntru? 

— Ca orice capelă, a spus el, ridicând din umerii săi uriași. 

— Tolya, am întrebat, copleșită brusc de curiozitate, te-ai 
gândit vreodată să te înrolezi în Armata a Doua? 

— Nu m-am născut să-l servesc pe Întunecatul, a spus el, 
părând ofensat. 

Am vrut să-l întreb pentru ce s-a născut, dar a lovit pagina 
cu degetul și a zis: 

— Pot să-ți traduc asta, dacă vrei. Sau pot să ţi-o trimit pe 
Tamar, a adăugat zâmbind. 

— Bine. Mulţumesc. 

Apoi, uriașul a înclinat ușor capul. Era o simplă 
plecăciune, dar văzându-l așa lângă mine, îngenuncheat și cu 
capul în pământ, m-au trecut fiori pe șira spinării. 

Am avut impresia că aștepta ceva de la mine. Am întins 
șovăitor mâna și am așezat-o pe umărul său. Imediat ce l-am 
atins, a răsuflat prelung. Semăna cu un oftat. 

Am rămas așa câteva clipe, fără să spunem nimic, învăluiți 
în nimbul de lumină al lămpii. Apoi s-a ridicat și a făcut încă o 
plecăciune. 

— Sunt la ușă, a spus, apoi a dispărut în întuneric. 

Mal s-a întors de la vânătoare a doua zi dimineaţă, iar eu 
eram nerăbdătoare să-i povestesc tot: ce aflasem de la David, 
planul lui Nikolai de a reconstrui Colibriul, întrevederea bizară 
cu Tolya. 

— E un tip ciudat, a încuviințat Mal. Dar n-ar strica să 
arunci o privire prin capelă. 

Am hotărât să mergem acolo împreună, iar pe drum l-am 
rugat să-mi povestească cum a fost la vânătoare. 

— Cea mai mare parte a timpului ne-am petrecut-o 

jucând cărţi și bând kvas. Un duce a băut atât de mult, încât a 
leșinat în râu. Era cât pe-aci să se înece. Servitorii l-au scos din 
apă trăgându-l de cizme, dar tot voia să se întoarcă în râu, 
bălmăjind ceva despre cea mai bună metodă de prins păstrăv. 

— A fost îngrozitor? l-am întrebat eu râzând. 

— A fost bine, a zis el, dând cu piciorul într-o piatră de pe 
drum. Lumea vrea să afle cât mai multe despre tine. 

— Presimt că n-o să-mi placă ce o să-mi spui. 

— Una dintre iscoadele regale crede că puterile tale sunt 
de fapt niște trucuri. 

— Pe care cum reușesc să le fac? 

— Zicea ceva de un sistem de oglinzi și scripeţi, și parcă 
era vorba și de hipnotism, dar nu bag mâna-n foc, că la un 
moment dat am pierdut șirul. 

l-am răspuns cu un chicotit. 

— Nu totul a fost amuzant, Alina. Când se chercheleau, 
unii dintre nobili spuneau fără înconjur că, după părerea lor, 
toți Grisha ar trebui strânși la un loc și executați. 

— Pe toţi sfinții, am murmurat eu. 

— Sunt speriați. 

— Asta nu-i o scuză, am zis, simțind că mă înfurii. Și noi 
suntem ravkani. Au uitat tot ce a făcut Armata a Doua pentru 
ei? 

Mal a ridicat mâinile. 

— N-am zis că sunt de acord cu ei. 

— Ştiu..., am oftat, lovind o creangă nevinovată. 

— Dar cred că ai mai crescut în ochii lor după ce le-am 
povestit câte ceva despre tine. 

— Ce anume? 

— Le-am zis că ai servit în Armata Întâi și că i-ai salvat 
viața prințului. 


254 


— După ce și-a riscat propria viață pentru a ne salva pe 
noi? 

— Am mai fi înflorit și eu pe ici, pe colo. 

— Ah, lui Nikolai sigur o să-i placă. Altceva? 

— Le-am spus că urăști heringul. 

— De ce? 

— Și că îţi place plăcinta cu prune. Și că Ana Kuya te-a 
bătut cu nuiaua când ţi-ai stricat papucii de primăvară sărind în 
băltoace. 

M-am crispat. 

— De ce le-ai povestit toate astea? 

— Am vrut să te fac mai umană în ochii lor. Când se uită 
la tine, n-o văd decât pe Invocatoarea Soarelui. Văd o 
ameninţare, o Grisha la fel de puternică precum Întunecatul. 
Vreau să vadă în tine o fiică, o soră sau o prietenă. Vreau s-o 
vadă pe Alina. 

Mi s-a pus un nod în gât. 

— Îţi exersezi abilitatea de a fi admirabil? 

— Zilnic, a zâmbit el, apoi mi-a făcut cu ochiul: Deși am 
încercat mai degrabă să fiu „util“. 

Capela era tot ce mai rămăsese din mănăstirea care se 
înălța cândva deasupra capitalei, locul unde pe vremuri erau 
încoronați regii ravkani. Prin comparaţie cu celelalte clădiri din 
incinta palatului, era un edificiu umil, cu pereți zugrăviți în alb 
și o singură cupolă albastră. 

Era goală și se vedea că de mult nu se mai făcuse curăţenie 
înăuntru. Băncile erau acoperite cu praf, iar pe cornișe își 
făcuseră cuiburi câțiva porumbei. Am pornit pe culoarul dintre 
bănci și inima mi-a tresărit ușor când Mal m-a luat de mână. 

N-am pierdut mult timp în sacristie. Cele câteva cărți de 
pe rafturi erau dezamăgitoare — doar câteva volumașe vechi de 

imnuri, cu paginile îngălbenite. Singurul lucru cu adevărat 
interesant era tripticul masiv din spatele altarului. Panourile 
sale multicolore înfățișau treisprezece sfinți cu chipuri 
binevoitoare. l-am recunoscut pe câţiva din paginile cărțuliei 
roșii: Lizabeta cu trandafirii însângerați, Petyr cu săgețile 
arzânde. Era și Sankt Ilya printre ei; avea colier și cătușe, iar 
lanţurile sfărâmate îi zăceau la picioare. 

— Niciun animal, a zis Mal. 

— Din câte am văzut, nu e înfățișat niciodată cu 
amplificatoare, ci doar cu lanțuri. Amplificatoarele apar numai 
în Istorii Sankt'ya. 

Habar n-aveam de ce. 

Cea mai mare parte a tripticului se păstra în stare foarte 
bună, dar panoul cu Ilya era decolorat de apă. Feţele sfinților 
abia se distingeau pe sub stratul subțire de mucegai, care 
împrăștia un miros jilav și înțepător. Mi-am acoperit nasul cu 
mâneca. 

— Probabil e o spărtură în acoperiș, a spus Mal. Capela 
asta a fost lăsată de izbeliște. 

Am urmărit cu privirea conturul feței lui Ilya pe sub 
stratul de mucegai. Încă o fundătură. Nu-mi plăcea s-o 
recunosc, dar îmi făcusem speranțe. Am simțit goliciunea 
încheieturii drepte și iarăși am jinduit după al treilea 
amplificator. Oare unde era pasărea de foc? 

— Putem să stăm aici până diseară, că sfântul tot n-o să 
înceapă să vorbească, a spus Mal. 

Știam că mă tachina, dar m-am înfuriat un pic, deși nu 
știam dacă pe el sau pe mine. 

Ne-am întors și am dat să pornim spre ieșire, dar m-am 
oprit brusc. Întunecatul aștepta în umbră, așezat pe o bancă de 
lângă ușă. 

— Ce-i? m-a întrebat Mal, urmărindu-mi privirea. 

Am rămas perfect nemișcată. Îl vezi? Spune-mi, te rog, că îl 
vezi și tu, l-am implorat eu în tăcere pe Mal. 

— Alina, s-a întâmplat ceva? 

Mi-am adânci unghiile în palme. 

— Nu, am spus eu. Să mai aruncăm o privire în sacristie? 

— Nu mi s-a părut un loc tocmai promiţător. 

M-am străduit să zâmbesc și am luat-o din loc. 

— Poate ai dreptate. Speranţe deșarte. 

Când am trecut pe lângă Întunecatul, a întors capul după 
noi. A dus un deget la buze, apoi a plecat capul, ca și când ar fi 
rostit o rugăciune. 

M-am simţit mai bine când am ieșit la aer, departe de 
mirosul de mucegai al capelei, dar încă eram ameţită. Se 
întâmplase din nou. 

Și nici de data asta Întunecatul nu avea cicatrici pe față. 
Mal nu-l văzuse. Ceea ce însemna că nu era real, ci un fel de 
viziune. 

Dar în noaptea aceea, când îmi apăruse în fostul lui 
dormitor, îi simțisem atingerea pe obraz. Ce fel de halucinație 
putea face așa ceva? 

Am început să tremur ușor când am traversat pădurea. 
Oare aceasta era o manifestare a noilor puteri dobândite de 
Întunecatul? Eram îngrozită de ideea că poate reuşise să 
găsească o cale de a pătrunde în mintea mea, dar cealaltă 
posibilitate la care mă gândeam era și mai înfricoșătoare. 

Nu poti încălca legile acestei lumi fără să plătești un preț. 
Mi-am lipit mâna de șold, simțind pe piele solzii dragonului. 
Uită-l pe Morozova, cu nebunia lui cu tot. Poate că vedeniile 
mele nu aveau nicio legătură cu Întunecatul. Poate că, pur și 
simplu, îmi pierdeam mințile. 

— Mal, am început eu, fără să știu ce aveam de gând să 
spun, al treilea amp... 

Dar Mal a dus un deget la buze, iar gestul lui semăna atât 
de mult cu al Întunecatului, încă era cât pe-aci să mă împiedic. 
În clipa următoare am auzit foşnet de crengi și dintre copaci a 
ieșit Vasily. 

Nu eram obișnuită să-l văd pe prinţ în altă parte decât la 
Marele Palat și, preţ de o clipă, am rămas ţintuită locului. Apoi 
mi-am revenit și am făcut o plecăciune. 

Vasily m-a salutat dând din cap, fără să-l ia în seamă pe 
Mal. 

— Moi tsarevich, am spus eu. 

— Alina Starkov, mi-a răspuns prințul cu un zâmbet. Sper 
că-mi poți acorda câteva minute din timpul tău. 

— Desigur. 

— Te aştept mai încolo, a spus Mal, uitându-se la Vasily 
cu un aer bănuitor. 

Prinţul l-a urmărit cu privirea. 

— Dezertorul încă nu și-a învăţat locul, nu-i așa? 

Mi-am stăpânit furia. 

— Ce pot face pentru domnia voastră, moi tsarevich? 

— Te rog, aș prefera să-mi spui Vasily, cel puţin când 
suntem între patru ochi. 

Am clipit. Nu fusesem niciodată singură cu prințul și nu 
voiam să fiu nici acum. 

— Cum te-ai acomodat la Micul Palat? m-a întrebat el. 

— Foarte bine, mulțumesc, moi tsarevich. 

— Vasily. 

— Nu cred că e potrivit să vă vorbesc atât de neprotocolar, 
am spus pe un ton oficial. 

— Fratelui meu îi spui pe numele de botez. 

— L-am cunoscut în niște împrejurări... aparte. 

— Știu că poate fi foarte fermecător, a spus Vasily. Dar să 
știi că e și foarte fățarnic. 

Întru totul adevărat, mi-am spus în sinea mea, dar nu i-am 
spus decât: 

— Are o minte foarte neobișnuită. 

— Ce diplomată ai devenit! a spus Vasily chicotind. Eşti o 
prezenţă foarte revigorantă. Sunt sigur că, în timp, în ciuda 
trecutului tău modest, vei învăţa să te porți cu reținerea și 
eleganța nobililor. 

— Adică voi învăţa să-mi țin gura? 

Vasily a pufnit dezaprobator. Trebuia să închei 
conversaţia înainte să-l ofensez cu adevărat. Deși părea un 
neghiob, Vasily era totuși un prinţ. 

— Cu siguranță, nu, a zis el cu un râs fals. Onestitatea ta e 
încântătoare. 

— Mulţumesc, am bâiguit eu. lar acum, vă rog să mă 
scuzați, înălțimea voastră... 

Dar Vasily mi-a blocat calea. 

— Nu știu ce înțelegere ai cu fratele meu, dar nu trebuie 
să uiţi că este al doilea fiu. Și, oricare ar fi ambițiile lui, așa va fi 
întotdeauna. Numai eu te pot face regină. 

Deci aici voia să ajungă. Am oftat în sinea mea. 

— Numai un rege poate face o femeie regină, i-am amintit 
eu. 

Vasily a făcut un gest plictisit cu mâna. 

— Tata nu mai are mult de trăit. Deja e ca și când eu aș 
conduce Ravka. 

Serios? mi-am spus în sinea mea cu o undă de iritare. 
Probabil Vasily nici n-ar fi fost în Os Alta dacă Nikolai nu i-ar fi 
amenințat dreptul la tron, dar de data asta mi-am ţinut gura. 

— Ai ajuns foarte sus pentru o orfană de la Keramzin, a 
continuat el, dar poţi să ajungi și mai sus. 

— Vă asigur, moi tsarevich, i-am spus eu cu o sinceritate 
totală, că nu am asemenea ambiţii. 

— Atunci ce vrei, Invocatoare a Soarelui? 

— În clipa asta? Aş vrea să iau masa. 

Buza de jos i-a ieșit în afară, dându-i o expresie 
bosumflată, și, preț de o clipă, a fost imaginea leită a tatălui său. 
Apoi a zâmbit. 

— Eşti o fată deşteaptă, a spus el, și cred că te vei dovedi și 
utilă. Abia aștept să ne cunoaștem mai bine. 

— Și eu îmi doresc același lucru, am minţit eu. 

Mi-a luat mâna și și-a lipit gura umedă de degetele mele. 

— Pe curând, Alina Starkov. 

Am reușit să-mi stăpânesc repulsia și, după ce a plecat, 
mi-am șters mâna de kefta. 

Mal mă aștepta la marginea pădurii. 

— Ce voia? m-a întrebat el cu îngrijorare. 

— Mă rog... Alt prinţ, altă cerere în căsătorie. 

— Serios? a râs el cu un aer neîncrezător. Dar știu că nu 
pierde timpul. 

— Puterea înseamnă alianță, am declamat eu, imitându-l 
pe Nikolai. 

— Să te felicit? m-a întrebat, dar în vocea lui nu se 
distingea niciun pic de iritare, ci doar amuzament. 

Așadar, moștenitorul tronului ravkan nu era o amenințare 
la fel de mare precum corsarul cel înfumurat. 

— Crezi că Întunecatul a primit și el avansuri de la capete 
încoronate cu buze umede? am întrebat eu cu un aer încruntat. 

Mal a chicotit. 

— Ce-i așa de amuzant? am zis. 

— Mi l-am închipuit pe Întunecatul înghesuit de o ducesă 
transpirată, dornică să-și facă mendrele cu el. 

Am pufnit și am izbucnit în râs. Nikolai și Vasily erau atât 
de diferiți, încât era greu de crezut că aveau același sânge. Mi- 
am amintit brusc de sărutarea lui Nikolai, de gura lui aspră pe 
buzele mele. Am clătinat din cap. 

Or fi ei diferiţi, mi-am spus în sinea mea în timp ce 
mergeam spre palat, dar amândoi vor să se folosească de mine în 
același fel. 


Capitolul 17 


Vara și-a intrat în drepturi, aducând în Os Alta valuri de 
căldură înmiresmată. Puteai scăpa de arșiță doar în preajma 
lacului sau în bazinele cu apă rece ale banyei, ascunse în umbra 
deasă a crângului de mesteceni de lângă Micul Palat. E drept că 
anturajul regal era foarte ostil față de Grisha, dar asta nu-i 
împiedica să-i cheme la Marele Palat Iscă-Valuri și Furtunoși, 
care să invoce brize răcoroase și să facă blocuri mari de gheață 
pentru a mai înviora încăperile sufocante. Nu era o 
întrebuințare tocmai onorabilă a talentului Grisha, dar doream 
să-i mulțumesc pe rege și regină, unde mai pui că deja îi 
privasem de câțiva Fabrikatori valoroși, care lucrau din greu la 
misterioasele farfurii reflectorizante ale lui David. 

În fiecare dimineață, mă întâlneam cu consiliul Grisha — 
uneori câteva minute, alteori câteva ore —, să discutăm 
rapoartele spionilor, mișcările de trupe și veștile pe care le 
primeam de la granițele nordice și sudice. 

Nikolai încă spera să-l atace pe Întunecatul înainte ca 
armata lui de umbre să capete putere maximă, dar deocamdată 
rețeaua de spioni și informatori ai Ravkăi nu reușise să afle unde 
se ascundea. Deci până la urmă trebuia să așteptăm să ne atace 

în Os Alta. Singurul nostru avantaj era că Întunecatul nu putea 
pur și simplu să-și trimită armata de nichevo'ya împotriva 
noastră. Trebuia să fie în preajma creaturilor sale, ceea ce 
însemna că era nevoit să mărșăluiască spre capitală împreună cu 
ele. Marele semn de întrebare era dacă avea să intre în Ravka 
dinspre Fjerda sau dinspre Shu Han. 

Stând în picioare în fața consiliului Grisha, Nikolai a făcut 
semn cu mâna spre una dintre hărțile uriașe de pe perete. 

— Am recucerit mare parte din acest teritoriu în ultima 
campanie, a spus el, arătându-ne granița de nord a Ravkăi cu 
Fjerda. E o pădure densă, aproape imposibil de traversat când 
râurile nu-s îngheţate, și toate drumurile de acces au fost 
blocate. 

— Avem Grisha staționați în zonă? a întrebat Zoya. 

— Nu, a spus Nikolai. Dar avem multe iscoade în tabăra 
de lângă Ulensk. Dacă va veni pe acolo, vom fi avertizați. 

— Și va trebui să înfrunte munţii Petrazoi, a spus Paja. Fie 
că-i traversează, fie că-i ocolește, vom câștiga niște timp. 

Prinsese curaj în ultimele săptămâni și părea încântată să 
petreacă timp în afara atelierelor, spre deosebire de David, care 
era în continuare tăcut și nerăbdător să se întoarcă la treburile 
lui. 

— Pe mine mă îngrijorează mai mult permafrostul”?, a 
spus Nikolai, plimbându-și mâna peste granița de deasupra 
Tsibeyei. E o frontieră bine fortificată, și totuși e un teritoriu 
foarte vast. 

Am încuviinţat din cap. Mal și cu mine străbătuserăm 
împreună acele ținuturi sălbatice și îmi aminteam că mi se 
păruseră nemărginite. M-am trezit privind în jur, căutându-l pe 
Mal din priviri, deși știam că iarăși plecase la vânătoare, de data 

asta cu un grup de pușcași kerchieni și niște diplomați ravkani. 

— Și dacă vine dinspre sud? a întrebat Zoya. 

Nikolai i-a făcut semn lui Fedyor, care s-a ridicat în 
picioare și a început să vorbească despre punctele slabe ale 
frontierei sudice. Dat fiind că fusese staționat la Sikursk, 
Corporalnikul cunoștea bine zona. 

— E aproape imposibil să patrulăm toate trecătorile din 
Sikurzoi, a spus el posomorât. Grupurile de vânători shuhani au 
profitat de asta ani de zile. Ar fi foarte ușor ca Întunecatul să se 
strecoare pe acolo. 

— lar apoi poate mărșălui în linie dreaptă spre Os Alta, a 
spus Sergei. 

— Dar va trebui să treacă pe lângă baza militară de la 
Poliznaya, a intervenit Nikolai. Asta ar putea fi în avantajul 
nostru. Oricum ar fi, când pornește spre Os Alta, o să fim 
pregătiți. 

— Pregătiți? a pufnit Pavel. Pentru o armată de monștri 
indestructibili? 

— Nuss indestructibili, a spus Nikolai, făcând semn cu 
capul spre mine. Și nici Întunecatul nu e invincibil. Știu din 
experiență. L-am împușcat. 

Zoya a făcut ochii mari. 

— L-ai împușcat? 

— Da. Din păcate, nu l-am nimerit în plin, dar sunt sigur 
că o să devin mai precis cu timpul. 

S-a uitat pe rând la fețele îngrijorate al reprezentanților 
Grisha, după care a spus: 

— Întunecatul e puternic, dar și noi suntem puternici. Nu 
s-a confruntat niciodată cu forța combinată a Armatei Întâi și a 
Armatei a Doua, nici cu genul de arme pe care am de gând să le 
aduc. Îi vom ţine piept și îl vom ataca din flancuri. Și vom vedea 

care e glonțul norocos. 

Dacă armata de umbre a Întunecatului s-ar fi concentrat 
asupra Micului Palat, am fi fost vulnerabili. Dar în jurul capitalei 
aveau să fie staționate unități mici și bine înarmate alcătuite din 
militari și Grisha, iar după începutul bătăliei, unitățile aveau să 
atace flancurile Întunecatului cu toată puterea de foc cu care îi 
putea înzestra Nikolai. 

Într-un fel, era exact lucrul de care Întunecatul se temuse 
întotdeauna. Mi-am amintit cum îmi descrisese noul armament 
care era inventat dincolo de granițele Ravkăi și ce-mi spusese cu 
mult timp în urmă sub acoperișul dărâmat al unui vechi șopron: 
Epoca puterii Grisha se apropie de sfârșit. 

Paja și-a dres glasul: 

— Știm ce se va întâmpla cu soldații de umbră după ce îl 
omorâm pe Întunecatul? 

Îmi venea s-o iau în braţe. Nu știam ce avea să se întâmple 
cu nichevo'ya dacă reușeam să-l răpunem pe Întunecatul. Era 
posibil să dispară sau să fie cuprinși de o frenezie nebună, sau 
ceva mai rău. Însă vorbele Pajei răsunaseră în sala de război: 
După ce îl omorâm pe Întunecatul. Glasul ei fusese șovăielnic și 
temător, dar în el se simțea o undă de speranţă. 

Ne-am concentrat cea mai mare parte a eforturilor asupra 
apărării capitalei. Os Alta avea un sistem vechi de clopote, prin 
care palatul era avertizat de apropierea dușmanilor. Cu 
permisiunea tatălui său, Nikolai montase pe zidurile orașului și 
ale palatului puști cu repetiție precum cele de pe Colibri. Deși 
Grisha n-au prea fost de acord, am cerut să fie montate câteva și 
pe acoperișul Micului Palat. Poate că nu-i puteau opri pe 
nichevo'ya, dar cu siguranţă aveau să-i încetinească. 

Încetul cu încetul, ceilalți Grisha au început să aprecieze 
mai mult valoarea Fabrikatorilor. Cu ajutorul Infernilor, 

Materialki încercau să creeze grenatki care să producă explozii 
de lumină suficient de puternice încât să-i oprească sau să-i 
buimăcească pe soldații de umbră. Dificultatea consta în a le 
construi fără praf de pușcă, pentru ca explozia lor să nu distrugă 
totul în jur — oameni și clădiri. Uneori, îmi era teamă că ar 
putea arunca în aer Micul Palat, adică exact ce și-ar fi dorit 
Întunecatul. De câteva ori, am văzut în Sala Domului Aurit 
Grisha cu mânecile sau sprâncenele arse, așa că le-am sugerat să 
facă experimentele mai periculoase pe malul lacului, cu câțiva 
Iscă-Valuri în prejmă, în caz de urgenţă. 

Nikolai era atât de interesat de proiect, încă a insistat să se 
implice și el. Fabrikatorii au încercat să-l ignore, apoi au 
încercat să-i fac pe plac, dar în scurtă vreme și-au dat seama că 
Nikolai era mai mult decât un prinț plictisit căruia îi plăcea să-și 
vâre nasul în treburile altora. Nu doar că înțelegea ideile lui 
David, dar, întrucât lucrase mult cu grupul său de Grisha 
rătăcitori, a învăţat repede limbajul Micii Științe. N-a trecut 
mult timp și Fabrikatorii au dat uitării rangul și statul său de 
otkazat'sya, iar Nikolai putea fi zărit deseori aplecat deasupra 
unui banc din atelierul Materialkilor. 

Cel mai mult mă tulburau experimentele din spatele ușilor 
roșii ale sălilor de anatomie. Corporalki colaborau cu 
Fabrikatorii pentru a găsi un mijloc prin care să contopească 
oţelul Grisha cu oasele omenești. Scopul era ca soldații să poată 
rezista atacurile nimicnicilor. Însă era un proces dificil și 
dureros, iar de multe ori metalul era pur și simplu respins de 
organismul celui pe care experimentau. Așa că din când în când, 
în sălile Micului Palat răsunau ţipetele sfâșietoare ale 
voluntarilor din Armata Întâi, deși Vindecătorii făceau tot ce le 
stătea în putință pentru a le calma durerile. 

După-amiezile îmi erau ocupate de întrunirile 

interminabile de la Micul Palat. Puterea Invocatoarei Soarelui 
era o prețioasă monedă de schimb în încercările Ravkăi de a 
încheia alianţe cu alte țări și mi se cerea deseori să particip la 
întâlniri diplomatice, pentru a dovedi că eram într-adevăr în 
viață și pentru a-mi etala puterile. În plus, regina organiza 
deseori ceaiuri și dineuri unde eram chemată să invoc lumină, 
iar Nikolai venea și el să împartă complimente, să flirteze cu 
nerușinare și să dea târcoale scaunului meu ca un peţitor 
îndrăgostit lulea. 

Însă cele mai plicticoase erau „ședințele strategice“, la care 
luau parte consilierii regali și ofițerii Armatei Întâi. Regele însuși 
venea foarte rar — prefera să-și petreacă zilele înghesuind 
slujnice și dormind la soare ca un motan bătrân. În absenţa lui, 
consilierii săi dezbăteau la nesfârșit aceleași subiecte. Susțineau 
ba că ar fi fost bine să facem pace cu Întunecatul, ba că mai bine 
îi declarăm război. Ba să facem alianță cu Shu Han, ba cu Fjerda. 
Dezbăteau la nesfârșit fiecare punct din fiecare buget, începând 
cu cantitățile de muniţie și terminând cu ce mâncau trupele la 
micul dejun. Și totuși, rareori se întâmpla să ia vreo decizie sau 
să facă ceva. 

Când Vasily a aflat că Nikolai și cu mine luam parte la 
ședințe, a pus capăt anilor în care și-a neglijat îndatoririle de 
moștenitor al tronului și a insistat să participe și el. Spre 
surprinderea mea, Nikolai l-a întâmpinat cu entuziasm. 

— Ce bine c-ai venit, i-a spus el fratelui mai mare. Spune- 
mi că înţelegi ceva din toate astea. 

Și i-a aruncat un teanc de documente peste masă. 

— Ce-i asta? a întrebat Vasily. 

— Un proiect de reparaţii la apeductul de lângă 
Chernistyn. 

— Atâtea hârțoage pentru un apeduct? 

— Și astea nu-s toate, i-a răspuns Nikolai. Ți le trimit pe 
celelalte în cameră. 

— Ah... Păi să vorbim cu unul dintre miniștri... 

— Ai văzut ce s-a întâmplat când tata i-a lăsat pe alții să 
se ocupe de conducerea Ravkăi. Trebuie să fim vigilenți. 

Vasily a ridicat cu precauţie prima foaie din teanc, de 
parcă ar fi pus mâna pe o cârpă udă. Am făcut mari eforturi să 
nu izbucnesc în râs. 

— Vasily crede că poate conduce la fel ca tata, organizând 
banchete și ținând discursuri din când în când, mi-a mărturisit 
Nikolai după ședință. O să mă asigur că înţelege ce înseamnă să 
conduci Ravka fără ajutorul Întunecatului și al Aparatului. 

Părea un plan bun, dar în scurtă vreme am ajuns să-i 
blestem pe amândoi în sinea mea. Prezenţa prințului moștenitor 
făcea ca întrunirile să fie de două ori mai lungi. Vasily își dădea 
ifose și voia să se pronunţe în orice problemă, trăncănind despre 
patriotism, strategie și finețuri diplomatice. 

— N-am întâlnit niciun om care să poată vorbi atât de 
mult fără să spună nimic, am răbufnit eu, când Nikolai m-a 
condus la Micul Palat după o întrunire extrem de plicticoasă. 
Trebuie să poţi face ceva. 

— Cum ar fi? 

— Să-l faci pe unul dintre poneii lui să-i dea cu copita în 
cap. 

— Sunt sigur c-au încercat de multe ori, a spus Nikolai. 
Vasily e puturos și vanitos, și îi plac scurtăturile, dar nu-i ușor să 
conduci o ţară. Crede-mă, în curând o să se sature de povestea 
asta. 

— Poate, am spus. Dar cred că mai înainte o să mor eu de 
plictiseală. 

Nikolai a izbucnit în râs. 

— Data viitoare, să vii cu o sticlă de băutură la tine și să 
iei câte o gură de fiecare dată când își schimbă părerea. 

— M-aș îmbăta criță în mai puţin de o oră, am mormăit. 

Cu ajutorul lui Nikolai, am adus experți în armament din 
Poliznaya, să-i înveţe pe Grisha să folosească noile arme. Cu 
toate că primele ședințe de instruire fuseseră destul de dificile, 
acum lucrurile păreau să meargă mai ușor și speram să se lege 
prietenii între Armata Întâi și Armata a Doua. Cele mai rapide 
progrese le făceau unităţile alcătuite din militari și Grisha, care 
fuseseră create cu scopul de a-l ataca pe Întunecatul când avea 
să se apropie de Os Alta. Se întorceau din misiunile de 
antrenament animați de spiritul camaraderiei și cu glume 
numai de ei știute. Ba chiar începuseră să-și spună între ei 
nolniki, adică „zeroţi“, pentru că, propriu-zis, nu mai făceau 
parte nici din Armata Întâi, nici din Armata a Doua. 

Mă temusem că Botkin nu se va putea adapta la toate 
aceste schimbări, dar bătrânul mercenar avea un interes 
înnăscut pentru metodele de a omori, și profita de orice ocazie 
ca să stea de vorbă despre arme cu Tolya și Tamar. 

Întrucât shuhanii aveau prostul obicei de a-și diseca 
Grisha, puţini dintre ei reușeau să supraviețuiască și să se 
înroleze în Armata a Doua. Lui Botkin îi plăcea că avea ocazia să 
vorbească în limba lui maternă, dar îi plăcea și ferocitatea 
gemenilor. Pentru că 'Tolya și Tamar nu se bazau doar pe 
abilitățile lor de Corporalki, cum făceau Grisha crescuţi în Micul 
Palat. Sfâșierea inimii nu era nicidecum singura armă din 
arsenalul impresionant al gemenilor. 

— Periculos băiat, periculoasă fată, a comentat Botkin 
într-o dimineaţă, când gemenii se antrenau cu niște Corporalki, 
în timp ce câțiva Invocatori așteptau cu teamă să le vină rândul. 

Erau de față atât Sergei, cât și Marie, iar în spatele lor, ca 

de obicei, stătea Nadia. 

— E mai lea decât flate-su, s-a plâns Sergei, căruia Tamar 
îi despicase buza, iar acum nu mai putea vorbi ca lumea. Îmi 
pale lău pentru viitolul ei soț. 

— N-o să se căsătorească, a spus Botkin, în timp ce Tamar 
trântea un biet Inferni la pământ. 

— De ce nu? am întrebat eu pe un ton surprins. 

— Ea nu. Şi nici fratele ei, a adăugat mercenarul. Sunt ca 
Botkin. Născuţi pentru luptă. Făcuţi pentru război. 

Trei Corporalki s-au năpustit asupra lui Tolya, dar după 
doar câteva clipe gemeau cu toţii pe jos. Mi-am amintit ce-mi 
spusese Tolya în bibliotecă, faptul că nu se născuse să-l slujească 
pe Întunecatul. La fel ca mulți shuhani, alesese calea armelor, 
colindând lumea ca mercenar și corsar. Dar în cele din urmă 
ajunsese la Micul Palat. Oare cât timp aveau să rămână acolo el 
și sora lui? 

— Îmi place de ea, a spus Nadia, uitându-se cu admiraţie 
la Tamar. E neînfricată. 

Botkin a izbucnit în râs: 

— Neînfricat înseamnă prost. 

— Nu i-aș spupe așta în fată, a mormăit Sergei, în timp ce 
Marie îi tampona buza cu o pânză umedă. 

Mi-a venit să zâmbesc și am întors capul. Nu uitasem felul 
în care mă întâmpinaseră Sergei, Marie și Nadia când mă 
întorsesem în Micul Palat. E drept că nu ei mă făcuseră curvă și 
nici nu încercaseră să mă dea afară, dar nici nu săriseră în 
apărarea mea, iar a mă aștepta la prietenie din partea lor era un 
pic prea mult. În plus, nu prea știam cum să mă port în preajma 
lor. Nu fuseserăm niciodată apropiaţi, iar acum diferența de 
statut dintre noi părea o prăpastie de netrecut. 

Genya nu s-ar fi sinchisit de statutul meu, mi-am spus 

dintr-odată în sinea mea. Genya mă cunoștea bine. Râsese cu 
mine și îmi făcuse confesiuni, și nicio kefta sau titlu din lume n- 
ar fi împiedicat-o să-mi spună exact ce gândea sau să mă ia pe 
după braţ și să-mi împărtășească o bârfă. În ciuda minciunilor 
pe care mi le spusese, îmi era dor de ea. 

Ca și când ar fi răspuns gândurilor mele, cineva m-a tras 
de mânecă și am auzit o voce tremurătoare: 

— Moi soverenyi? 

Lângă mine, trecând de pe un picior pe altul, stătea Nadia. 

— Mă gândeam că poate... 

S-a întors spre un colț întunecat al sălii de antrenamente 
și a făcut semn spre un tânăr Etherealki în veșmânt albastru, pe 
care nu-l mai văzusem până atunci. Trimiseserăm în țară textul 
grațierii și câțiva Grisha deja se întorseseră la Micul Palat, dar 
băiatul era prea tânăr să fi luptat în Armata a Doua. S-a apropiat 
timid de noi, frângându-și degetele. 

— El e Adrik, mi l-a prezentat Nadia, luându-l pe după 
mijloc. Fratele meu. 

Într-adevăr, semănau un pic, dacă te uitai la ei cu atenţie. 

— Am auzit că vrei să evacuezi școala, a continuat ea. 

— Așa e, am răspuns eu. 

Aveam de gând să trimit elevii în singurul loc unde puteau 
fi găzduiți cu toţii, un loc departe de lupte: Keramzin. Avea să 
meargă cu ei și Botkin. Nu-mi plăcea să renunţ la un soldat atât 
de capabil, dar în felul acesta tinerii Grisha puteau continua să 
înveţe de la el — iar el putea să-i supravegheze. Întrucât Baghra 
nu voia să mă vadă, îi trimisesem un servitor cu propunerea de 
a-i însoți. Încă nu-mi răspunsese. În ciuda eforturilor mele de a-i 
ignora ofensele, refuzurile ei repetate mă răneau. 

— Eşti elev? l-am întrebat eu pe Adrik, alungând din 
minte imaginea Baghrăi. 

— Adrik se întreba... amândoi ne întrebam dacă... 

— Vreau să rămân, a spus el hotărât. 

Am ridicat din sprâncene. 

— Câţi ani ai? 

— Destui cât să lupt. 

— Ar fi absolvit anul ăsta, a adăugat Nadia. 

M-am încruntat. Avea doar cu vreo doi ani mai puțin 
decât mine, dar trupul costeliv și părul vâlvoi îl făceau să pară 
mai tânăr. 

— Du-te cu ceilalți la Keramzin, am spus. Dacă vei mai 
vrea, vei putea să te întorci într-un an. 

Dacă o să mai fim aici. 

— Sunt un Furtunos bun, la fel de puternic precum Nadia, 
chiar dacă nu am un amplificator, a spus el. 

— E prea periculos... 

— Aici e casa mea. Nu plec. 

— Adrik! l-a mustrat Nadia. 

— Nu-i nimic, am zis. 

Adrik era agitat și avea pumnii încleștați. M-am uitat la 
Nadia: 

— Eşti sigură că vrei să rămână? 

— Eu..., a început Adrik. 

— Vorbesc cu sora ta. Dacă te răpune armata 
Întunecatului, ea o să țină doliu după tine. 

Nadia a pălit ușor când m-a auzit, dar Adrik nici măcar n- 
a clipit. Trebuia să recunosc, avea un caracter puternic. 

Nadia și-a mușcat buza de jos, plimbându-și privirea de la 
mine la Adrik. 

— Dacă ţi-e teamă să nu-l dezamăgești, gândește-te cum 
va fi să-l înmormântezi, i-am spus eu. 

Știam că eram crudă, dar voiam să înțeleagă amândoi ce- 

mi cereau. Nadia a șovăit câteva clipe, apoi și-a îndreptat 
umerii. 

— Lasă-l să lupte. Eu zic să rămână. Dacă îl trimiţi la 
Keramzin, o să se întoarcă la porțile palatului într-o săptămână. 

Am oftat, apoi m-am uitat iarăși la Adrik, care deja 
zâmbea. 

— Să nu le spui nimic celorlalți elevi. Nu vreau să le dai 
idei. 

Am întins un deget spre Nadia. 

— E responsabilitatea ta. 

— Mulţumesc, moi soverenyi, a spus Adrik, făcând o 
plecăciune atât de adâncă, încât mi-a fost teamă c-o să cadă. 

Dar deja îmi regretam decizia. 

— Du-l înapoi la școală! 

Au pornit împreună spre lac și, după ce i-am urmărit o 
vreme cu privirea, mi-am scuturat kefta de praf și m-am dus 
într-o sală mai mică, unde Mal se antrena cu Pavel. În ultima 
vreme, Mal stătea tot mai puţin la Micul Palat. După ce se 
întorsese de la Balakirev, invitaţiile începuseră să curgă: partide 
de vânătoare, petreceri, pescuit de păstrăv, jocuri de cărți. Toţi 
nobilii și ofițerii voiau să-l aibă pe Mal la evenimentele lor. 

Uneori era plecat doar o după-amiază, dar alteori lipsea 
câteva zile. Asta îmi amintea de anii petrecuţi la Keramzin, când 
îl urmăream plecând călare, apoi stăteam zi de zi la fereastra 
bucătăriei, așteptând să se întoarcă. Dar, dacă eram sinceră cu 
mine însămi, zilele cât lipsea aproape că erau mai ușoare. Când 
era la Micul Palat, mă simțeam vinovată pentru că nu puteam să 
petrec mai mult timp cu el și nu suportam să-i văd pe ceilalți 
Grisha ignorându-l sau vorbindu-i de sus, ca unui servitor. 
Oricât de mult i-aș fi dus dorul, îl încurajam să plece. 

E mai bine așa, mi-am spus în sinea mea. Înainte să 

dezerteze ca să mă salveze, Mal fusese o iscoadă cu un viitor 
strălucit, înconjurat de prieteni și admiratori. Menirea lui nu era 
să facă de strajă pe la uși sau să stea într-un colț de cameră, 
jucând rolul de umbră docilă pentru mine, în timp ce eu 
mergeam de la o întrunire la alta. 

— Aș putea să-l urmăresc o zi întreagă, a spus o voce în 
spatele meu. 

Am înlemnit. Lângă mine stătea Zoya. Părea să nu 
transpire niciodată, nici măcar pe arșiță. 

— Nu ţi se mai pare că pute a Keramzin? am întrebat eu, 
amintindu-mi observaţia malițioasă pe care o făcuse cândva. 

— Clasele de jos au ceva aparte, un farmec aspru. Să-mi 
spui, te rog, când te saturi de el. 

— Poftim? 

— Ah, am înţeles greșit? Păreţi foarte... apropiați. Dar sunt 
sigură că acum ţintești mai sus. 

M-am întors cu fața spre ea. 

— Ce cauţi aici, Zoya? 

— Am venit pentru antrenamente. 

— Ştii la ce mă refer. Ce cauţi la Micul Palat? 

— Sunt soldat în Armata a Doua. Aici mi-e locul. 

Mi-am încrucișat braţele. Sosise timpul să am o discuţie 
cu Zoya. 

— Nu-ţi place de mine, am spus, și mi-ai arătat-o cu 
fiecare ocazie. De ce ai hotărât să fii de partea mea? 

— Am de ales? 

— Sunt sigură că Întunecatul te-ar primi cu dragă inimă 
alături de el. 

— Îmi poruncești să plec? 

Se străduia să vorbească pe obișnuitul ei ton trufaș, dar 
mi-am dat seama că era speriată. Am simţit un fior de plăcere 

vinovată. 

— Vreau să știu de ce ești atât de hotărâtă să rămâi. 

— Pentru că nu vreau să trăiesc în întuneric, mi-a spus. 
Pentru că tu ești șansa noastră cea mai bună. 

Am clătinat din cap. 

— Prea simplu. 

Zoya s-a îmbujorat. 

— Vrei să mă rog de tine? 

Oare ar fi făcut-o? Nu mi-ar fi displăcut. 

— Eşti orgolioasă. Eşti ambițioasă. Ai fi făcut orice să obţii 
atenţia Întunecatului. Ce s-a schimbat? 

— Ce s-a schimbat? a zis ea cu glas sugrumat. 

A strâns din buze, încleștându-și pumnii. 

— Aveam o mătușă în Novokribirsk. Și o nepoată. 
Întunecatul ar fi putut să-mi spună ce avea de gând. Dacă aș fi 
putut să le previn... 

Vocea i s-a frânt și dintr-odată mi s-a făcut rușine de 
plăcerea pe care mi-o pricinuise stânjeneala ei. Mi-a răsunat în 
minte vocea Baghrăi: Văd că te-ai obișnuit repede cu puterea... Pe 
măsură ce crește în tine, va vrea tot mai mult. Și totuși, oare o 
credeam pe Zoya? Oare expresia îndurerată din ochii ei era 
autentică sau o simplă prefăcătorie? A clipit ca să-și alunge 
lacrimile și m-a fixat cu o privire încruntată. 

— Nici acum nu-mi place de tine, Starkov. N-o să-mi 
placă niciodată. Eşti banală și neîndemânatică și nu înțeleg cum 
de te-ai născut cu o asemenea putere. Dar ești Invocatoarea 
Soarelui și, dacă poţi păstra Ravka liberă, atunci am să lupt 
pentru tine. 

Am rămas pe gânduri, uitându-mă la chipul ei. Avea 
pomețţii îmbujorațţi și îi tremura buza. 

— Ei bine? a spus ea, și mi-am dat seama cât de greu îi era 

să mă întrebe. Mă alungi? 

Am mai așteptat o clipă. 

— Poţi să rămâi, i-am răspuns. Deocamdată. 

— S-a întâmplat ceva? a întrebat Mal. 

Nici măcar nu observasem că se apropiase de noi. 

Zoya și-a recăpătat imediat siguranţa de sine și l-a 
întâmpinat cu un zâmbet radios: 

— Am auzit că faci adevărate minuni cu arcul. Mă 
întrebam dacă mi-ai putea da câteva lecţii. 

— Poate altă dată, a spus el, întorcându-se spre mine. 

— Abia aștept, a zis ea, și a plecat în foșnet de mătase. 

— Ce voia? m-a întrebat Mal, când am pornit împreună 
spre Micul Palat. 

— N-am încredere în ea. 

Mal a tăcut o vreme, iar în cele din urmă a spus pe un ton 
stânjenit: 

— Alina, ce s-a întâmplat în Kribirsk... 

Dar l-am întrerupt imediat. Nu voiam să știu ce se 
întâmplase între el și Zoya în tabăra Grisha. Și oricum, nu 
despre asta era vorba. 

— A fost una dintre preferatele Întunecatului, am zis eu, 
și nu i-a plăcut niciodată de mine. 

— Probabil era geloasă pe tine. 

— Mi-a rupt două coaste. 

— Ce a făcut? 

— A fost un accident. Oarecum. 

Nu-i spusesem niciodată lui Mal cât de greu îmi fusese 
înainte să învăţ să-mi folosesc puterea, nu-i povestisem despre 
zilele nesfârșite și însingurate în care nu izbuteam să invoc 
lumina. 

— Pur și simplu nu-mi dau seama cui îi este loială, am 


275 


continuat, frecându-mi ceafa încordată. Nu pot fi sigură de 
nimeni. Nici de Grisha, nici de slujitori. Oricare dintre ei ar 
putea lucra pentru Întunecatul. 

Mal s-a uitat în jur. Era prima oară când părea că nu 
suntem urmăriți de nimeni. M-a strâns cu putere de mână. 

— Peste două zile, Gritzki o să dea o petrecere cu ghicitori 
la vila lui din centrul orașului. Vino cu mine! 

— Gritzki? 

— Taică-său e Stepan Gritzki, regele murăturilor, unul 
dintre noii bogătași din Os Alta, a spus el, imitând tonul unui 
nobil îngâmfat. Și familia lui are o vilă lângă canal. 

— Nu pot, am spus eu, gândindu-mă la întrunirile mele 
zilnice, la farfuriile reflectorizante ale lui David, la evacuarea 
școlii. 

Nu mi se părea în regulă să merg la o petrecere când 
războiul putea izbucni în doar câteva săptămâni sau poate chiar 
câteva zile. 

— Ba poți. Măcar pentru o oră sau două. 

Era atât de tentant — să am parte de câteva clipe cu Mal 
departe de presiunile de la Micul Palat. 

Probabil și-a dat seama că șovăiam. 

— O să te îmbrăcăm în haine de ghicitoare, a spus el. N-o 
să știe nimeni că e și Invocatoarea Soarelui acolo. 

O petrecere, seara târziu, după ce terminam treburile de 
peste zi. Aveam să pierd o noapte de cercetări inutile în 
bibliotecă. Ce putea fi rău în asta? 

— Bine, am zis eu în cele din urmă. Merg cu tine. 

Pe chip i s-a așternut un zâmbet care mi-a tăiat respiraţia. 
Nu știam dacă mă puteam obișnui vreodată cu gândul că un 
asemenea zâmbet era pentru mine. 

— Lui Tolya și Tamar n-o să le placă, m-a prevenit el. 

— Sunt gărzile mele. Or să-mi respecte ordinele. 

Mal a luat poziţie de drepți și a făcut o reverență 
elaborată. 

— Da, moi soverenyi, a zis el pe un ton grav. Trăim pentru 
a servi. 

Mi-am dat ochii peste cap, dar, în drum spre atelierele 
Materialkilor, m-am simţit mult mai ușoară decât în ultimele 
săptămâni. 


Capitolul 18 


Vila Gritzki se afla în cartierul de lângă canal, zona cea 
mai neatrăgătoare din centrul orașului, din cauza vecinătății cu 
podul și a traficului intens. Era o clădire mică și extravagantă, 
așezată între un monument închinat eroilor și grădinile 
Mănăstirii Sankta Lizabeta. 

Mal a reușit să închirieze o trăsură și ne-am înghesuit în 
ea împreună cu Tamar, care era foarte posomorâtă. Ea și Tolya 
protestaseră îndelung față de ideea de a merge la petrecere, dar 
le-am spus ferm că nu aveam de gând să mă răzgândesc. În plus, 
le-am cerut să păstreze totul în secret, întrucât nu voiam ca 
Nikolai să afle de incursiunea mea dincolo de porţile palatului. 

Ne-am îmbrăcat cu toţii ca niște ghicitori suli, cu pelerine 
de mătase portocalie și măști roșii care imitau fețe de șacali. 
Tolya a rămas la palat. Chiar și înfășurat în mătase din cap până 
în picioare, statura lui uriașă tot ar fi atras atenţia. 

Mal m-a strâns de mână și m-au trecut fiori de nerăbdare. 
Pelerina mea era foarte călduroasă, iar fața deja începea să mă 
mănânce pe sub mască, dar nu-mi păsa. Mă simțeam ca la 
Keramzin, când lăsam baltă treburile și înfruntam amenințarea 
nuielei ca să dăm fuga pe pajiște, să ne întindem în iarba 
răcoroasă și să ascultam zumzetul insectelor, urmărind dansul 

norilor pe cer. Pacea aceea părea atât de îndepărtată acum. 

Strada care ducea la vila regelui murăturilor era plină de 
calești. Am cotit pe aleea de lângă mănăstire și am oprit la 
intrarea servitorilor, ca să ne putem amesteca printre ghicitori. 

Când am coborât din trăsură, Tamar și-a aranjat cu grijă 
pelerina. Atât ea, cât și Mal aveau pistoale la ei, și știam că, pe 
sub mătasea portocalie, Tamar avea prinse de coapse cele două 
toporașe. 

— Şi dacă chiar ne cere cineva să-i ghicim viitorul? am 
întrebat, strângându-mi șnururile măștii și ridicându-mi gluga. 

— Îndrugi aiurelile obișnuite, a spus Mal. Că o să 
întâlnească femei frumoase și o să se îmbogăţească pe 
neașteptate. Și să se ferească de numărul opt. 

Intrarea servitorilor dădea într-un culoar care ducea la 
camerele din spate ale vilei, trecând pe lângă o bucătărie plină 
de abur. Dar imediat ce am pășit în casă, m-a apucat de mână 
un bărbat îmbrăcat în livreaua casei Gritzki. 

— Ce-i cu voi? a spus el, scuturându-mă ușor. 

Tamar a dus mâna la șold. 

— Păi..., am bâiguit eu. 

— Deja trebuia să fiți înăuntru, a zis el, conducându-ne 
spre camerele din față ale vilei. Să nu staţi prea mult cu un 
singur musafir. Și să nu vă prind că beți! 

Am încuviințat din cap, încercând să-mi potolesc bătăile 
inimii, și am pornit tustrei spre sala de bal. Regele murăturilor 
nu se zgârcise la nimic. Vila fusese decorată precum cea mai 
decadentă tabără Suli imaginabilă. De tavan atârnau sute de 
lampioane în formă de stea, iar pe lângă pereţi erau câteva 
căruțe cu coviltir de mătase, alcătuind o caravană stridentă. 
Printre ele se vedeau imitații de focuri de tabără, făcute din 
lumini colorate. Aerul nopții pătrundea prin ușile larg deschise 

ale terasei și totul era învăluit în acordurile melancolice ale 
viorilor și în clinchetele ritmice de cinelelor. 

Am văzut adevărații ghicitori suli împrăștiați prin 
mulțime și astfel mi-am dat seama ce înfățișare stranie aveam și 
noi cu măștile de șacal. Dar musafirii nu păreau deloc 
înfricoșați. Cei mai mulți erau deja chercheliți, râzând și 
strigând unii la alţii în grupuri gălăgioase sau holbându-se la 
acrobaţii atârnaţi de leagănele de mătase prinse în tavan. Unii se 
legănau pe scaune, ascultând ghicitorii care le citeau viitorul 
deasupra unor boluri aurite pline cu cafea, iar alții mâncau la 
masa lungă de pe terasă, înfulecând smochine umplute și 
seminţe de rodie, dând din palme în ritmul muzicii. 

Mal a șterpelit un pahar de kvas pentru mine și ne-am 
așezat pe o bancă într-un colț umbrit al terasei, iar Tamar a 
rămas de pază la câţiva pași de noi. Mi-am sprijinit capul pe 
umărul lui Mal, bucuroasă că puteam sta lângă el, ascultând 
muzica ritmată. Aerul era înmiresmat cu parfumul florilor de 
noapte, amestecat cu miros de lămâi. Am inspirat adânc, 
simțind cum se evaporă o parte din oboseala și frica din ultimele 
săptămâni. Am scos piciorul din papuc și mi-am adâncit 
degetele în pietrișul răcoros. 

Mal și-a aranjat gluga să-și ascundă mai bine fața, apoi și-a 
ridicat masca. A ridicat-o și pe ea mea și s-a aplecat spre mine, 
dar boturile șacalilor s-au lovit între ele. 

Am izbucnit în râs. 

— Data viitoare ne costumăm altfel, a bombănit el. 

— Ne punem niște pălării mari? 

— Sau ne punem niște coșuri în cap. 

Două fete s-au apropiat legănându-se de noi. Tamar a 
venit imediat lângă mine și ne-am tras măștile pe față. 

— Ghiciţi-ne viitorul! a spus fata mai înaltă, sprijinindu-se 

pe prietena ei. 

Tamar a clătinat din cap, dar Mala făcut semn spre una 
dintre măsuţele pe care erau așezate un bol aurit și câteva 
ceșcuțe albastre. 

Fata a chicotit și a turnat puţină cafea groasă într-o 
ceșcuță — Suli ghiceau viitorul în zaț —, apoi a băut-o cu o 
grimasă. 

L-am îmboldit cu cotul în coaste pe Mal. Și acum? 

Mal s-a ridicat în picioare și s-a apropiat de măsuţă. 

— Hm, a murmurat el, uitându-se în ceașcă. Hm. 

Fata l-a apucat de mână. 

— Ce-ai văzut? 

Mal mi-a făcut un semn cu mâna, iar eu am strâns din 
dinți și m-am aplecat deasupra ceștii. 

— E de rău? a scâncit fata. 
pe care îl auzisem în viața mea. 

Fata a scos un oftat de ușurare. 

— Veeeei întâlniiii un strein frumos. 

Fetele au chicotit și au bătut din palme, dar nu m-am 
putut abţine și am intervenit: 

— Va fi un bărbat fooooarte viclean. 

Accentul meu era mai exagerat decât al lui Mal. Dacă m-ar 
fi auzit un suli adevărat, probabil m-aș fi ales cu un ochi vânăt. 

— Trebuie să fuuugi de acest strein. 

— Ah, au oftat fetele cu un aer dezamăgit. 

— Trebuie să te căsssătorești cu un bărbat urât. Foarte 
grrras, am zis eu, sugerând cu mâinile o burtă uriașă. Te va face 
fericiiiită. 

L-am auzit pe Mal pufnind sub mască. 

— Nu-mi place prevestirea asta, a spus fata, strâmbând 

din nas. Să încercăm la altcineva. 

După ce au plecat, le-au luat locul doi nobili foarte beți. 
Unul avea nas coroiat și fălci lăsate. Celălalt și-a turnat niște 
cafea și a băut-o ca pe kvas, trântind ceașca pe masă. 

— [a zi, a bălmăjit el, răsucindu-și vârful mustăţii roșcate. 
Ce ai pentru mine? Vezi să fie ceva bun. 

Mal s-a prefăcut că cercetează zațul de pe fundul ceștii. 

— Vei dobândi o maaare avere. 

— Deja am o avere mare. Altceva? 

— Ăh..., a șovăit Mal. Soţiiia îţi va naște trei fii frumoși. 

Tovarășul său cu nas coroiat a izbucnit în râs. 

— Și așa o să-ți dai seama că nu-s ai tăi! a răcnit el. 

Am crezut că nobilul cu mustață se va supăra, dar a râs și 
el în hohote, fața lui roșie făcându-se încă și mai roșie. 

— O să trebuiască să-mi felicit valetul! a strigat el. 

— Din câte am auzit, în toate familiile bune găsești câte 
un bastard, a chicotit prietenul lui. 

— Şi toţi avem câini. Dar nu-i lăsăm să stea cu noi la 
masă! 

Am făcut o grimasă sub mască. Bănuiam că făcea aluzie la 
Nikolai. 

— Vai de mine, am spus eu, luând ceașca din mâna lui 
Mal. Vai de mine, ce triiiist! 

— Ce-i? a întrebat mustăciosul, râzând în continuare. 

— Vei ajuuunge chel, am spus. Foarte chel. 

Mustăciosul s-a oprit din râs și a dus o mână cărnoasă în 
părul roșcat, care deja începuse să i se rărească. 

— lar tu..., am spus, ridicând un deget spre prietenul lui. 

Mal m-a înghiontit cu piciorul, dar nu l-am luat în seamă. 

— Tu o să iei korpa. 

— Ce? 

— Korpa! am repetat eu pe un ton amenințător. Părţile 
rușinoase or să ți se facă miiiici și or să dissspară! 

S-a făcut alb ca varul. 

— Dar..., a început el cu glas sugrumat. 

Însă chiar atunci dinspre sala de bal s-au auzit ţipete și 
bufnitura puternică a unei mese răsturnate. Am văzut doi 
bărbați repezindu-se unul spre celălalt. 

— Cred că ar fi bine să plecăm, a spus Tamar, făcându-ne 
semn să ne îndepărtăm de scandal. 

Voiam să mă opun, dar în câteva clipe s-a iscat o 
încăierare în toată regula. Lumea a început să se împingă și să se 
îmbrâncească, blocând ușile terasei. Muzica se oprise și părea că 
săriseră la bătaie și câțiva dintre ghicitorii suli. Peste capetele 
mulțimii am văzut cum se prăbușește una dintre căruțele cu 
coviltir de mătase, iar în clipa următoare cineva a fost împins 
zdravăn și s-a prăbușit peste cei doi nobili din fața noastră, 
răsturnând bolul de cafea și ceșcuţele albastre. 

— Să mergem, a spus Mal, punând mâna pe pistol. leșim 
prin spate. 

Tamar a luat-o înainte, cu toporașele în mână. După ce 
am coborât treptele terasei, am auzit încă o bufnitură puternică, 
urmată de țipătul unei femei. Rămăsese prinsă sub o masă. 

Mal și-a vârât pistolul în teacă. 

— Du-o la caleașcă, i-a strigat el lui Tamar. Vin și eu 
îndată. 

— Mal... 

— Plecaţi! Nu durează mult. 

A intrat în mulțime, apropiindu-se de femeia care ţipa. 

Tamar a coborât niște trepte din grădină, apoi m-a condus 
pe o alee care ocolea vila și m-a scos în stradă. Noaptea era 
luminată doar de lampioanele din sala de bal, așa că am invocat 

o mică rază să ne ghideze pașii. 

— Nu, a spus Tamar. O să ne trădezi poziţia. 

Am împrăștiat lumina și, o clipă mai târziu, am auzit 
zgomot de încăierare, un Ah! puternic, apoi nimic. 

— Tamar? 

M-am uitat spre sala de bal, sperând că am să-l zăresc pe 
Mal. Inima a început să-mi bată cu putere. Am ridicat mâinile. 
Ce conta că ne trădam poziția, nu aveam de gând să stau în 
beznă. Apoi s-a auzit scârțâitul porții și m-au înhățat două 
mâini puternice, care m-au tras prin gardul viu. 

Am invocat un mănunchi de raze dogoritoare. Mă aflam 
într-o curte de piatră de lângă grădina vilei, mărginită pe toate 
laturile cu gard viu de tisă. Și nu eram singură. 

l-am simțit mirosul înainte să-l văd — amestecul de 
pământ reavăn, tămâie și mucegai. Miros de mormânt. Am 
ridicat mâinile când l-am văzut pe Aparatul ieşind din umbră. 
Preotul era așa cum îl știam — avea aceeași privire sfredelitoare, 
aceeași barbă sârmoasă și neagră. Încă purta veșmintele cafenii 
ale rangului său, dar pajura regală de pe piept fusese înlocuită 
de o rază de soare cusută cu fir de aur. 

— Stai pe loc, l-am prevenit. 

Aparatul a făcut o plecăciune adâncă. 

— Alina Starkov, Sol Koroleva. Nu vreau să-ţi fac rău. 

— Unde e Tamar? Dacă a păţit ceva... 

— Gărzile tale nu vor păți nimic, dar te rog să mă asculți. 

— Ce vrei? De unde ai știut că sunt aici? 

— Sunt credincioși peste tot, Sol Koroleva. 

— Nu-mi mai spune așa! 

— Cu fiecare zi, armata ta sfântă dobândește noi adepţi, 
atrași de promisiunea luminii tale. Nu așteaptă decât să vii în 
fruntea lor. 

— Armata mea? Am văzut pelerinii care și-au făcut tabăra 
lângă zidurile orașului — sunt săraci, sfrijiți și flămânzi, 
disperaţi după fărâmele de speranţă cu care îi hrănești. 

— Sunt și alții. Soldaţi adevărați. 

— Care pleacă urechea la minciunile tale și își închipuie 
că sunt o sfântă? 

— Nu-s minciuni, Alina Starkov. Eşti Fiica Keramzinului, 
Renăscuta Faliei. 

— Dar n-am murit! am spus eu furioasă. Am supraviețuit 
pentru că am reușit să fug de Întunecatul. A trebuit să omor un 
vas plin cu soldaţi și Grisha ca să mă salvez. Le spui și asta 
adepților tăi? 

— Poporul tău suferă. Numai tu poți aduce zorii unei noi 
epoci, o epocă sfințită cu foc. 

Avea niște ochi sălbatici, atât de negri încât nu le puteam 
distinge pupilele. Dar oare nebunia lui era adevărată sau doar 
parte dintr-o strategie? 

— Şi cineva va conduce în această nouă epocă? 

— Tu, bineînţeles. Sol Koroleva, Sankta Alina. 

— Cu tine la dreapta mea? Am citit cartea pe care mi-ai 
dat-o. Sfinţii nu au viață lungă. 

— Hai cu mine, Alina Starkov. 

— Nu merg nicăieri cu tine. 

— Încă nu ești suficient de puternică să-l înfrunţi pe 
Întunecatul. Eu pot schimba asta. 

Am înlemnit. 

— Spune-mi ce știi. 

— Alătură-te mie și am să-ţi destăinui totul. 

M-am apropiat de el, surprinsă de furia și de dorința 
nestăvilită care mă copleșiseră. 

— Unde e pasărea de foc? 

Mă gândeam că avea să răspundă cu un aer confuz, că 
avea să facă pe neștiutorul. Dar Aparatul mi-a zâmbit, 
dezvelindu-și gingiile negre și dinții stricați. 

— Spune-mi, preotule, i-am poruncit, altminteri o să te 
despic în două, iar adepţii tăi or să încerce în zadar să te lipească 
la loc cu rugăciuni. 

M-au trecut fiorii dându-mi seama că vorbeam serios. 

A părut speriat pentru prima oară. Bine. Se aștepta să fiu o 
sfântă blândă? 

Aparatul a ridicat mâinile într-un gest de implorare: 

— Nu știu, jur. Dar când Întunecatul a părăsit Micul Palat, 
nu știa că nu avea să se mai întoarcă. A lăsat în urmă multe 
lucruri preţioase, lucruri pe care mulți le cred de mult distruse. 

Iarăşi am simţit pulsând în mine acea dorință nestăvilită. 

— Jurnalele lui Morozova? Sunt la tine? 

— Vino cu mine, Alina Starkov. Pot să-ţi dezvălui niște 
secrete adânci. 

Oare era posibil să spună adevărul? Sau voia să mă predea 
Întunecatului? 

— Alina! s-a auzit vocea lui Mal de pe partea cealaltă a 
gardului viu. 

— Sunt aici! am strigat eu. 

Mal a dat buzna în curte, cu pistolul în mână. Tamar era 
în spatele lui. Rămăsese cu un singur toporaș, iar partea din față 
a pelerinei îi era pătată cu sânge. 

Aparatul s-a răsucit pe călcâie, împrăștiind un miros de 
igrasie din veșmintele sale maro, și a dispărut între tufișuri. 

— Așteaptă! am strigat, dând să-l urmez. 

Tamar a țâșnit pe lângă mine cu un strigăt furios, 
năpustindu-se în tufișuri după preot. 

— Am nevoie de el în viaţă! i-am strigat. 

— Eşti teafără? m-a întrebat Mal cu respiraţia întretăiată, 
venind lângă mine. 

L-am apucat de mânecă. 

— Mal, cred că are jurnalele lui Morozova. 

— Ţi-a făcut ceva? 

— Pot să fac față unui preot bătrân, am spus eu pe un ton 
iritat. Ai auzit ce am spus? 

A făcut un pas în spate. 

— Da, te-am auzit. Am crezut c-ai fost în pericol. 

— N-am fost. 

În clipa următoare, Tamar s-a întors la noi în fugă, cu o 
expresie supărată. 

— Nu înţeleg, a zis ea, clătinând din cap. Era în fața mea, 
iar apoi a dispărut ca prin farmec. 

— Pe toți sfinţii! am pufnit. 

— lartă-mă, a zis ea, plecându-și capul în piept. 

Nu o văzusem niciodată atât de abătută. 

— Nu-i nimic, am spus, simțind că încă mi se învârtea 
capul. 

O parte din mine voia să dea buzna pe potecă și să strige 
după Aparat, să-i ceară să se arate, să-l urmărească pe străzile 
orașului și să scoată adevărul din gura lui mincinoasă. M-am 
uitat de-a lungul gardului viu. Încă se auzeau ţipetele de la 
petrecere, iar de undeva din întuneric au început să răsune 
clopotele mănăstirii. 

— Să plecăm de aici, am oftat. 

Am găsit vizitiul așteptându-ne pe strada îngustă unde îl 
lăsaserăm. Ne-am întors la palat într-o atmosferă tensionată. 

— Încăierarea n-a fost o coincidenţă, a spus Mal. 

— Nu, a încuviințat Tamar, tamponându-și tăietura urâtă 
din bărbie. Știa că o să fim acolo. 

— De unde? s-a întrebat Mal. În afară de noi, nu mai știa 
nimeni că mergem la petrecere? I-ai spus lui Nikolai? 

— Nikolai n-a avut niciun amestec în povestea asta, am 
spus. 

— De ce ești atât de sigură? 

— Pentru că n-ar fi avut nimic de câștigat din asta, am 
răspuns, frecându-mi tâmplele. Poate ne-a văzut cineva plecând 
de la palat. 

— Și cum a intrat Aparatul în Os Alta fără să vie văzut? De 
unde știa că suntem la petrecerea asta? 

— Nu știu, am spus eu cu neliniște. Sunt credincioși peste 
tot, așa mi-a zis. Poate ne-a auzit vreun servitor. 

— Am avut noroc în seara asta, a zis Tamar. Totul s-ar fi 
putut sfârși mult mai rău. 

— N-am fost într-un pericol real, am insistat eu. Nu voia 
decât să stăm de vorbă. 

— Şi ce ţi-a zis? 

I-am povestit pe scurt ce am discutat cu el, fără să 
pomenesc jurnalele lui Morozova. Nu vorbisem decât cu Mal 
despre ele, iar Tamar și-așa știa prea multe despre 
amplificatoare. 

— Strânge un fel de armată, am încheiat eu. E alcătuită 
din oameni care cred că am înviat din morţi și că am un fel de 
putere sfântă. 

— Cât de mulți sunt? a întrebat Mal. 

— Nu știu. Și habar n-am ce are de gând să facă cu ei. Să-l 
atace pe rege? Să-i pună să lupte cu hoardele Întunecatului? 
Deja sunt responsabilă pentru Grisha. Nu vreau și povara unei 
armate de otkazat'sya neajutorați. 

— Nu toţi suntem chiar atât de neajutorați, a spus Mal cu 
iritare în glas. 


287 


— Nu la asta mă refeream... Voiam doar să spun că se 
folosește de bieții oameni. Le exploatează speranţele. 

— Nu asta a făcut și Nikolai când te-a plimbat din sat în 
sat? 

— Nikolai nu le spune oamenilor că sunt nemuritoare și 
că pot face minuni. 

— Nu, a răspuns Mal. Dar îi lasă să creadă asta. 

— De ce îl tot ataci? 

— De ce îi iei mereu apărarea? 

Am întors capul, obosită, exasperată, incapabilă să pun 
ordine în vălmășagul de gânduri din mintea mea. Prin fața 
ferestrei se perindau străzile luminate cu felinare din centrul 
orașului. Am parcurs restul drumului în tăcere. 

Când am ajuns la Micul Palat, eu m-am dus în dormitor să 
mă schimb, iar Mal și Tamar au rămas în salon, să-i povestească 
lui Tolya ce se întâmplase la vila lui Gritzki. 

Apoi, Mal a venit la mine și m-a găsit stând în capul 
oaselor pe pat. A închis ușa în urma lui și s-a sprijinit de ea, 
uitându-se în jur. 

— Încăperea asta e atât de posomorâtă. Ziceai că vrei s-o 
redecorezi. 

Am ridicat din umeri. Aveam alte griji pe cap și aproape că 
mă obișnuisem cu atmosfera apăsătoare a dormitorului. 

— Crezi că are jurnalele? a întrebat Mal. 

— M-a surprins și că știe de existenţa lor. 

S-a apropiat de pat și am îndoit genunchii să-i fac loc. 

— Tamar are dreptate, a spus el, așezându-se la picioarele 
mele. Ar fi putut fi mult mai rău. 

Am oftat. 

— Gata cu excursiile în împrejurimi. 

— N-ar fi trebuit să te iau cu mine. 

— Eu n-ar fi trebuit să merg. 

A încuviințat din cap, frecând podeaua cu vârful cizmei. 

— Mi-a fost dor de tine, a spus el în șoaptă. 

Vorbele lui tandre mi-au dat un fior plăcut și, în același 
timp, dureros. Oare o parte din mine se îndoise de asta? Fusese 
plecat atât de mult în ultima vreme. 

— Și mie mi-a fost dor de tine, i-am răspuns, atingându-i 
mâna. 

— Vino mâine pe malul lacului, la antrenamentele cu 
arcul, mi-a zis. 

— Nu pot. Nikolai și cu mine urmează să ne întâlnim cu o 
delegaţie de bancheri kerchieni. Vor s-o vadă pe Invocatoarea 
Soarelui înainte să acorde un împrumut coroanei ravkane. 

— Spune-i că te-ai îmbolnăvit. 

— Grisha nu se îmbolnăvesc. 

— Atunci spune-i că ești ocupată. 

— Nu pot. 

— Alţi Grisha au timp și pentru... 

— Nu sunt ca alți Grisha, am zis eu, pe un ton mai aspru 
decât aș fi vrut. 

— Știu, a spus el posomorât, cu un oftat prelung. Vai, cât 
urăsc locul ăsta! 

Am clipit, uimită de vehemenţa din glasul lui. 

— Serios? 

— Urăsc petrecerile. Urăsc oamenii. Urăsc tot ce ţine de 
orașul ăsta. 

— Am crezut că... mi s-a părut că ești... nu chiar fericit, 
dar oricum... 

— Locul meu nu e aici, Alina. Nu-mi spune că nu ţi-ai dat 
seama. 

Dar nu credeam asta. Mal se putea adapta oriunde. 

— Nikolai mi-a zis că toată lumea te adoră. 

— Îi amuz, ceea ce nu-i același lucru. 

Mi-a întors mâna, plimbându-și degetul pe cicatricea 
lungă din palmă. 

— Ştii că mi-e dor de vremea când eram fugari? Chiar și 
de pensiunea împuţită din Cofton și de munca la siloz. Măcar 
atunci simțeam că fac ceva, pe când acum doar pierd timpul și 
în jurul meu aud numai bârfe. 

Cuprinsă de nervozitate, i-am răspuns pe un ton încordat: 

— Nu ratezi nicio ocazie de a pleca de la Micul Palat. Nu 
trebuie să accepți toate invitaţiile. 

— Plec des numai ca să te protejez, Alina, a spus, 
privindu-mă în ochi. 

— De ce anume să mă protejezi? am întrebat pe un ton 
surprins. 

S-a ridicat în picioare și a început să se plimbe prin 
dormitor. 

— Ce crezi că mă întreabă lumea când merg la o 
vânătoare regală? Care crezi că e primul lucru pe care vor să-l 
afle? Vor să le spun ce relație am cu tine. 

S-a întors spre mine și a continuat pe un ton crud și 
batjocoritor: 

— E adevărat că-ţi faci mendrele cu Invocatoarea Soarelui? 
Cum e cu o sfântă? Are o slăbiciune pentru iscoade sau se culcă 
cu toți servitorii? 

Și-a încrucișat braţele la piept. 

— Stau mai mult plecat ca să nu mai fim văzuţi împreună, 
ca să evit zvonurile, mi-a zis. Poate că nici acum n-ar trebui să 
fiu aici. 

Mi-am cuprins genunchii cu braţele, strângându-i la piept. 
Simţeam că îmi ard obrajii. 

— De ce n-ai spus nimic până acum? l-am întrebat. 

— Ce-aș fi putut spune? Și când? În ultima vreme nu te 
mai văd aproape deloc. 

— Am crezut că-ţi place să pleci. 

— Mi-ar fi plăcut să-mi ceri să rămân. 

Mi s-a pus un nod în gât. Am deschis gura, gata să-i spun 
că era nedrept, că nu aveam de unde să știu. Dar oare era 
adevărat? Poate chiar crezusem că Mal se simțea mai bine 
departe de Micul Palat. Sau poate îmi spusesem asta numai 
pentru că îmi era mai ușor când nu-l aveam în preajmă, când 
scăpam de unul dintre omenii care se tot ţineau după mine, 
așteptându-se să fac câte ceva pentru ei. 

— Îmi pare rău, am zis în șoaptă. 

A ridicat mâinile ca și când ar fi vrut să se apere, apoi le-a 
coborât cu un aer dezarmat. 

— Simt că te îndepărtezi de mine și nu știu cum să 
împiedic asta. 

Mi s-au umezit ochii. 

— O să găsim o cale. O să ne facem mai mult timp pentru 
noi... 

— Nu-i vorba doar de asta. De când ţi-ai pus al doilea 
amplificator, ești foarte diferită. 

Am dus mâna la brățară, iar Mal a continuat: 

— Ai crăpat domul, te gândești întruna la pasărea de foc... 
și te-am auzit deunăzi discutând cu Zoya. Era speriată, Alina. Și 
ţi-a plăcut. 

— Poate mi-a plăcut, am spus eu, simțind că mă cuprinde 
furia, care mă făcea să mă simt mult mai bine decât vinovăția 
sau rușinea. Și ce dacă? Habar n-ai ce fel de om este, și nici cum 
mă simt de când m-am întors aici. Câtă frică și câtă 
responsabilitate... 

— Știu, m-a întrerupt el. Și văd că toate astea te sleiesc de 
vlagă. Dar a fost alegerea ta. Tu măcar ai un scop. Eu nici măcar 
nu știu ce caut aici. 

— Nu spune asta, m-am împotrivit eu, dându-mă jos din 
pat. Amândoi avem un scop. Amândoi am venit aici pentru 
Ravka. Amândoi... 

— Nu, Alina. Tu ai venit aici pentru Ravka. Pentru pasărea 
de foc. Să conduci Armata a Doua. 

A dus mâna la raza de soare de deasupra inimii. 

— Am venit aici pentru tine. Tu ești drapelul meu. Tu ești 
poporul meu. Dar asta pare să nu mai conteze pentru tine. Îţi 
dai seama că e prima oară când rămânem singuri în ultimele 
săptămâni? 

Vorbele lui au rămas suspendate între noi, iar în încăpere 
s-a lăsat o tăcere apăsătoare. Mal a făcut un pas șovăielnic spre 
mine, apoi a străbătut din doi pași mari restul distanţei dintre 
noi. M-a luat cu o mână pe după mijloc, iar cu cealaltă mi-a 
cuprins faţa, ridicându-mi tandru gura spre a lui. 

— Întoarce-te la mine, mi-a șoptit. 

M-a tras spre el, dar când buzele i s-au lipit de ale mele, 
am zărit ceva cu coada ochiului. 

În spatele lui Mal stătea Întunecatul. Am împietrit. 

Mal s-a dezlipit de mine. 

— Ce-i? 

— Nimic. Doar cå... 

Glasul mi s-a frânt. Nu știam ce să-i spun. 

Întunecatul era tot acolo și mi-a șoptit: 

— Spune-mi că mă vezi pe mine când te ia în braţe. 

Am închis ochii. 

Mal a coborât mâinile și s-a îndepărtat de mine, 
încleștându-și pumnii. 

— Asta e tot ce voiam să știu. 

— Mal... 

— Ar fi trebuit să mă oprești. M-ai lăsat să spun vrute și 
nevrute, ca un neghiob. Dacă nu mă vrei, trebuia să-mi spui. 

— Nu te necăji, iscoadă, a spus Întunecatul. Toţi oamenii 
pot fi făcuţi de râs. 

— Nu-i vorba de asta ..., am protestat eu. 

— Cine e, Nikolai? 

— Ce? Nu! 

— E cumva un alt otkazat'sya, Alina? m-a luat Întunecatul 
peste picior. 

Mal a clătinat din cap cu un aer dezgustat. 

— L-am lăsat să mă poarte pe la reuniuni, la masă și la 
întrunirile consiliului. L-am lăsat să mă îndepărteze de tine. Dar 
am tot așteptat, am tot sperat că ți se va face dor de mine și le 
vei spune tuturor să se ducă la dracu'! 

Am înghiţit în sec, încercând să-mi alung din minte 
zâmbetul rece al Întunecatului. 

— Mal, Întunecatul... 

— Nu mai vreau să aud de Întunecatul! Nici de Ravka, nici 
de amplificatoare. De nimic din toată povestea asta, a spus el, 
dând scârbit din mână. M-am săturat. 

S-a răsucit pe călcâie și a pornit spre ușă. 

— Așteaptă! am strigat, fugind după el și apucându-l de 


mână. 
S-a întors atât de brusc, încât aproape că m-am izbit de el. 
— Nu, Alina. 
— Nu înţelegi... am încercat eu să-i explic. 
— Ai împietrit când te-am îmbrățișat. Spune-mi că nu-i 
așa. 


— Nu din cauza ta! 

Mal a izbucnit într-un râs aspru. 

— Știu că tu n-ai multă experiență, dar am sărutat destule 
fete cât să-mi dau seama ce înseamnă asta. Stai liniștită. N-o să 
se mai întâmple. 

Vorbele lui m-au lovit ca o palmă. 

A plecat trântind ușa în urma lui. Am rămas nemișcată, 
uitându-mă la ușa închisă. Am întins mâna și am atins clanţa de 
os. 

Poti să îndrepti lucrurile, mi-am spus. Poti să le îndrepți. 
Dar am rămas pe loc, cu vorbele lui Mal răsunându-mi în 
urechi. Mi-am mușcat buza cu putere, încercând să înăbuș 
hohotul de plâns care îmi scutura pieptul. Așa e cel mai bine, mi- 
am zis, cu lacrimile șiroindu-mi pe obraji. Să nu audă servitorii 
că plâng. Între coaste mi s-a cuibărit un junghi, un ghimpe de 
durere intensă, înfipt chiar sub stern, apăsându-mi pe inimă. 

Întunecatul a apărut lângă mine, fără să facă niciun 
zgomot. Degetele sale lungi mi-au dat la o parte părul de pe gât 
și mi s-au așezat pe colier. Apoi m-a sărutat cu buze reci pe 
obraz. 


Capitolul 19 


A doua zi dimineață, m-am dus după David pe acoperișul 
Micului Palat, unde începuse construcţia uriașelor sale farfurii 
reflectorizante. Atelierul improvizat la umbra unei cupole se 
umpluse deja cu cioburi de oglindă și schițe mototolite, ale 
căror colțuri erau legănate de o briză ușoară. Pe una dintre ele 
am recunoscut scrisul greu de descifrat al lui Nikolai. 

— Cum merge? 

— Mai bine, mi-a răspuns el, studiind suprafața netedă a 
unei farfurii. Cred că am obținut curbura corectă. O să le putem 
testa în curând. 

— Cât de curând? 

Primeam în continuare informaţii contradictorii despre 
poziţia Întunecatului, dar, chiar dacă armata lui încă nu era 
complet pregătită, avea să fie în curând. 

— În vreo două săptămâni, a spus David. 

— Atât de mult? 

— Lucrurile pot fi făcute sau repede, sau bine, a mormăit 
el. 

— David, aș vrea să știu dacă... 

— Ți-am spus tot ce știu despre Morozova. 

— Nu-i vorba de el. Nu tocmai. Dacă... dacă aș vrea să-mi 
scot colierul, ce-ar trebui să fac? 

— Nu poţi să-l scoţi. 

— Nu acum. Dar după ce... 

— Nu, m-a întrerupt David, fără să se uite la mine. Nu e 
ca alte amplificatoare. Nu poţi pur și simplu să-l scoţi. Ar trebui 
să-l rupi, să-i strici structura internă. Rezultatele ar fi 
catastrofale. 

— Cât de catastrofale? 

— Nu-mi dau seama, mi-a răspuns. Dar sigur ar fi un 
dezastru pe lângă care Falia ar părea o simplă tăietură într-o 
hârtie. 

— Ah, am șoptit eu. 

Deci la fel s-ar fi întâmplat și cu brățara de solzi. Nu știam 
în ce aveam să mă transform în cele din urmă, dar un lucru era 
sigur: nu exista cale de întoarcere. Sperasem că halucinaţiile 
erau provocate de mușcătura de nichevovya, că efectele sale 
aveau să slăbească odată cu vindecarea lentă a rănii. Dar părea 
să nu fie așa. Și chiar dacă ar fi fost așa, aveam să fiu mereu 
legată de Întunecatul prin colier. M-am întrebat iarăși de ce nu 
încercase să omoare el însuși biciul mărilor și să întărească 

această legătură. 

David a luat o călimară și a început s-o răsucească între 
mâini. Avea un aer trist. Nu doar trist, mi-am zis. Ci și vinovat. 
El construise legătura, el îmi pusese acest lanţ la gât pentru 
eternitate. 

l-am luat cu grijă călimara din mâini. 

— Dacă n-ai fi făcut-o tu, Întunecatul ar fi găsit pe 
altcineva, i-am spus. 

Mi-a răspuns cu un fel de tresărire, ceva între o 
încuviințare din cap și o ridicare din umeri. Am pus călimara la 
capătul îndepărtat al mesei, unde n-o puteau ajunge degetele lui 
agitate, și am dat să plec. 

— Alina... 

M-am oprit și m-am întors spre el. Obrajii i se făcuseră 
stacojii, iar briza caldă îi ciufulea părul. Măcar așa nu i se mai 
vedea tunsoarea îngrozitoare. 

— Am auzit că... era și Genya pe vas. Cu Întunecatul. 

Mi s-a făcut milă de biata Genya. Deci David nu fusese 
complet indiferent față de ea. 

— Da, am încuviințat eu. 

— E teafără? m-a întrebat cu speranţă în glas. 

— Nu știu, i-am zis. Era în viață când am fugit eu. 

Dar cine știe ce-i făcuse Întunecatul după ce aflase că ne 
lăsase să fugim. Am șovăit o clipă, apoi am adăugat: 

— Am rugat-o să vină cu noi. 

— Şi ea a rămas? m-a întrebat uluit. 

— S-a gândit că nu avea de ales. 

Nu-mi venea să cred că-i căutam scuze Genyei, dar nu 
voiam nici ca David să-și facă o părere proastă despre ea. 

— Ar fi trebuit..., a început el, dar n-a știut cum să 
continue. 

Aș fi vrut să-l consolez cumva, dar trecutul meu era 
presărat cu atâtea greșeli, încât nu mi-a venit în minte niciun 
lucru care să nu sune fals. 

— Facem și noi ce putem, am spus eu fără convingere. 

David s-a uitat la mine cu o expresie plină de regret. Orice 
aș fi spus, amândoi știam adevărul crud. Ne străduim. Facem tot 
ce ne stă în putinţă. Și de obicei, nu ajută la nimic. 

Am plecat cu această stare melancolică la întrunirea de la 
Marele Palat. Planul lui Nikolai părea să dea rezultate. Deși 
Vasily încă venea la ședințele cu miniștri, ajungea din ce în ce 
mai târziu, și din când în când îl surprindeam moțăind. În ziua 
când n-a reușit să ajungă, Nikolai s-a dus și l-a scos din pat, 
insistând cu bunăvoință că pur și simplu nu puteam discuta în 
absenţa lui. Se vedea clar că Vasily era mahmur și, după ce a 
îndurat cam jumătate de ședință, legănându-se pe scaunul din 
capul mesei, a dat fuga în hol, vomitând zgomotos într-o vază 
smălțuită. 

De data asta, chiar și mie îmi era greu să stau trează. Nu se 
simţea nicio adiere și, în ciuda ferestrelor deschise, în sala de 
consiliu era o căldură sufocantă. Ședinţa s-a animat abia când 
unul dintre generali ne-a adus la cunoștință numărul total al 
soldaților din Armata Întâi. Trupele fuseseră împuţinate de 
victime, dezertări și anii de războaie sângeroase, și întrucât 
Ravka avea să lupte din nou pe cel puţin un front, situaţia era 
groaznică. 

Vasily a dat alene din mână și a spus: 

— Ce atâtea lamentări? Coborâţi vârsta de încorporare. 

M-am îndreptat de spate. 

— Până la ce vârstă? l-am întrebat. 

— Paisprezece ani? Cincisprezece? a propus Vasily. Care e 
vârsta minimă acum? 

M-am gândit la toate satele prin care trecusem cu Nikolai, 
la cimitirele care se întindeau pe kilometri întregi. 

— De ce să n-o coborâm la doisprezece? am răbufnit eu. 

— Niciodată nu ești prea tânăr să-ți servești țara, a 
declamat Vasily. 

Nu știu dacă de oboseală sau de furie, dar vorbele mi s-au 
desprins de pe buze înainte să mă pot gândi la ele: 

— În cazul ăsta, de ce să ne oprim la doisprezece? Am 
auzit că bebelușii sunt o excelentă carne de tun. 

Dinspre consilierii regali s-au auzit murmure 
dezaprobatoare. Nikolai s-a întins pe sub masă și a încercat să 
mă domolească strângându-mă de mână. 

— Frate, chiar dacă recrutăm soldaţii mai devreme, asta 
nu-i va împiedica să dezerteze, i-a spus el lui Vasily. 

— Atunci prindem câțiva dezertori și îi pedepsim 
exemplar. 

Nikolai a ridicat dintr-o sprânceană: 

— Eşti sigur că moartea prin împușcare e mai înfiorătoare 
decât perspectiva de a fi sfârtecat de nichevo ya? 

— Presupunând că într-adevăr există, a pufnit Vasily. 

Nu-mi venea să-mi cred urechilor. 

Dar Nikolai s-a mulțumit să zâmbească amabil. 

— l-am văzut cu ochii mei pe Volkvolny. Doar nu spui c-aș 
fi un mincinos. 

— Doar nu sugerezi că trădarea e preferabilă serviciului 
loial în armata regelui. 

— Sugerez că poate acești oameni ţin la viața lor la fel de 
mult ca tine. Sunt prost echipați, prost aprovizionați și lipsiţi de 
speranță. Dacă ai citi rapoartele, ai vedea că ofițerilor le e greu 
să-și menţină trupele disciplinate. 

— Atunci ar trebui stabilite pedepse mai aspre, a spus 

Vasily. Ţăranii atâta înțeleg. 

Deja dădusem un pumn unui prinț. Ce mai conta încă 
unul? Am dat să mă ridic de pe scaun, dar Nikolai m-a tras la 
loc. 

— Ar fi mai disciplinaţi dacă ar avea burţile pline și ordine 
precise, a spus el. Dacă m-ai lăsa să fac schimbările pe care le- 
am propus și să iau bani din vistierie pentru... 

— Nu poţi face întotdeauna cum vrei tu, frățioare... 

Atmosfera din sală era extrem de tensionată. 

— Lumea se schimbă, a spus Nikolai pe un ton apăsat. 
Trebuie să ne schimbăm odată cu ea, altminteri o să se aleagă 
praful de noi. 

Vasily a izbucnit în râs: 

— Nu-mi dau seama dacă ești un alarmist sau un laș. 

— lar eu nu-mi dau seama dacă ești un idiot sau un idiot. 

Vasily s-a făcut stacojiu. A sărit în picioare și a izbit cu 
palmele în masă. 

— Întunecatul e un singur om. Dacă ţi-e frică să dai piept 
cu el... 

— Am dat piept cu el. Dacă tu nu te temi — dacă niciunul 
dintre voi nu se teme —, e numai pentru că nu înțelegeţi cu ce 
ne confruntăm. 

Unii generali au încuviințat din cap. Dar consilierii 
regelui, nobilii și birocraţii din Os Alta aveau chipuri posace și 
sceptice. Pentru ei, războiul însemna parade, teorie militară și 
figurine mutate pe o hartă. lar la momentul decisiv, s-ar fi aliat 
cu Vasily. 

Nikolai și-a îndreptat umerii, masca actorului acoperindu- 
i din nou trăsăturile. 

— Pace, frate, a spus el. Amândoi vrem binele Ravkăi. 

Dar Vasily nu voia împăcare. 

— Binele Ravkăi e un Lantsov pe tron. 

Am tras aer în piept. În sală s-a lăsat o liniște de mormânt. 
Era ca și când Vasily l-ar fi făcut bastard pe Nikolai. 

Însă Nikolai își recăpătase stăpânirea de sine și nimic nu i- 
o mai putea zdruncina. 

— Atunci să ne rugăm cu toţii pentru regele legitim al 
Ravkăi. lar acum, propun să ne terminăm treburile. 

Întâlnirea a continuat chinuit alte câteva minute, iar în 
cele din urmă s-a încheiat, spre ușurarea tuturor. În drum spre 
Micul Palat, Nikolai era neobișnuit de tăcut. 

Când am ajuns la grădina de lângă pavilionul cu coloane, 
prințul s-a oprit, a rupt o frunză dintr-un gard viu și a spus: 

— N-ar fi trebuit să-mi pierd cumpătul. l-am rănit 
orgoliul și l-am făcut să se încăpățâneze și mai tare. 

— Şi de ce ai făcut-o? am întrebat eu cu o curiozitate 
sinceră, pentru că rareori i se întâmpla să se piardă cu firea. 

— Nu știu, a spus el, mărunțind frunza. Tu te-ai înfuriat. 
Eu m-am înfuriat. Sala era prea încinsă. 

— Nu cred că ăsta e motivul. 

— Indigestie? a sugerat el. 

Dar n-aveam de gând să mă las abătută de o glumă. În 
ciuda obiecţiilor lui Vasily și a tergiversărilor consiliului, Nikolai 
reușise să impună unele dintre planurile sale printr-o 
combinaţie magică de răbdare și presiuni. Îi făcuse să aprobe 
acordarea de ajutoare pentru refugiații care fugeau de pe 
malurile Faliei și rechiziționase pânză-tare de la Materialki 
pentru uniformele unor regimente-cheie din Armata Întâi. Ba 
chiar i-a făcut să aprobe fonduri pentru modernizarea utilajelor 
agricole, astfel încât țăranii să poată produce mai multă hrană 
decât cea necesară pentru subzistență. Erau niște schimbări 
mici, dar care se puteau dovedi vitale în timp. 

— Pentru că îți pasă cu adevărat de soarta acestei țări, am 
spus eu. Pentru Vasily, tronul e doar un trofeu, ceva pentru care 
vrea să se certe ca pentru o jucărie preferată. Tu nu ești așa. O să 
fii un rege bun. 

Nikolai a încremenit. 

— Eu... 

Pentru prima oară, părea să fi rămas fără cuvinte. Apoi pe 
chip i s-a așternut un zâmbet discret și stânjenit, foarte diferit 
de obișnuitul său rânjet înfumurat. 

— Mulţumesc, a spus el. 

Am oftat, apoi am mers mai departe. 

— Acum, după ce ţi-am zis asta, o să devii insuportabil, 
nu-i așa? 

Nikolai a izbucnit în râs. 

— Deja sunt insuportabil. 

Zilele deveneau tot mai lungi, iar soarele nu mai cobora 
decât puţin sub linia orizontului, așa că nici la miezul nopţii 
cerul nu mai era cu adevărat întunecat. În Os Alta începuse 
festivalul Belyanoch și, în ciuda fricii de război și a amenințării 
reprezentate de extinderea Faliei, orașul sărbătorea orele 
nesfârșite de crepuscul. În centrul orașului, serile erau dedicate 
balurilor mascate, operelor și baletelor extravagante. Dincolo de 
pod, străzile cartierelor de la periferie erau animate de curse 
zgomotoase de cai și de petreceri cu muzică și dans. Pe canal se 
legănau ambarcaţiuni de agrement învăluite în lumina difuză a 
amurgului, iar apa presărată cu sutele de lampioane ale bărcilor 
curgea domol în jurul orașului, ca o brățară cu nestemate. 

Arşiţa se mai domolise, iar între zidurile palatului toată 
lumea părea mai voioasă. Nu renunțasem la ideea ca Grisha să 
se așeze la mese fără să țină cont de ordinul din care făceau 
parte, iar la un moment dat, fără să-mi dau seama cum, liniștea 

apăsătoare a fost înlocuită de râsete și conversații animate. Încă 
erau clici și conflicte, dar în Sala Domului Aurit domnea pentru 
prima oară o atmosferă relaxată și animată. 

Eram bucuroasă — poate și un pic mândră — să văd 
Fabrikatori și Etherealki bând ceai în jurul unui samovar, sau pe 
Fedyor dezbătând o problemă cu Pavel la micul dejun, sau pe 
fratele mai mic al Nadiei încercând să stea de vorbă cu Paja, care 
era mai în vârstă decât el și nu părea deloc interesată de 
avansurile lui. Dar mă simțeam de parcă aș fi privit toate astea 
de la mare distanţă. 

După noaptea în care ne-am certat, am încercat să-l 
abordez pe Mal de mai multe ori, dar întotdeauna găsea câte o 
scuză să nu stea de vorbă cu mine. Când nu pleca la vânătoare, 
rămânea să joace cărți la Marele Palat sau mergea în tavernele 
de la periferie cu noii săi prieteni. Se vedea că începuse să bea 
mai mult. În unele dimineţi, avea ochii încețoșaţi, iar vânătăile 
și tăieturile dădeau de înțeles că se încăierase cu cineva, însă era 
mereu punctual și extrem de politicos. Își respecta îndatoririle și 
păstra o distanță respectuoasă când mă însoțea în drumurile 
mele. 

Pentru mine, Micul Palat devenise un loc pustiu. Eram 
înconjurată de oameni, dar aveam impresia că niciunul nu mă 
vedea pe mine, ci doar lucrurile de care avea nevoie de la mine. 
Mă temeam să-mi dau pe față îndoielile sau nehotărârea și erau 
zile când mă simțeam epuizată de povara constantă a 
responsabilităților și a așteptărilor celor din jur. 

Mă duceam la întruniri, mă antrenam cu Botkin și 
petreceam multe ore pe malul lacului, încercând să-mi 
perfecționez 'Tăietura. Ba chiar mi-am călcat pe mândrie și am 
încercat iarăși s-o vizitez pe Baghra, sperând că măcar mă va 
ajuta să-mi desăvârșesc puterea. Dar n-a vrut să mă primească. 

Eforturile noastre mi se păreau insuficiente. lar 
ambarcațiunea pe care o construia Nikolai pe lac îmi amintea 
întruna că tot ce făceam era probabil inutil. Ascuns cine știe 
unde, Întunecatul își aduna forţele, construindu-și armata, iar 
când avea să ne atace, nicio pușcă, nicio bombă, niciun soldat și 
niciun Grisha n-ar fi avut cum să-l oprească. Nici măcar eu. 
Dacă bătălia avea să decurgă prost pentru noi, urma să ne 
retragem în Sala Domului Aurit și să așteptăm ajutoare de la 
Poliznaya. Ușile erau întărite cu oțel Grisha, iar Fabrikatorii deja 
începuseră să astupe găurile și crăpăturile prin care ar fi putut 
intra nichevo'ya. 

Dar nu credeam că vom putea pune în aplicare acest plan. 
Încă nu reușisem să dau de urma păsării de foc, iar dacă lui 
David nu-i ieșeau farfuriile reflectorizante, atunci, în clipa când 
Întunecatul avea să atace Ravka, tot ce mai puteam face era să 
evacuăm orașul. Să fugim și iar să fugim. 

Folosirea puterii nu-mi mai aducea satisfacția de altădată. 
Ori de câte ori invocam lumină în atelierele Materialkilor sau pe 
malul lacului, simțeam ca pe un stigmat goliciunea încheieturii 
drepte. În ciuda tuturor lucrurilor pe care le aflasem despre 
amplificatoare, despre distrugerea pe care o puteau provoca și 
despre schimbările pe care le puteau pricinui în ființa mea, nu 
puteam scăpa de dorinţa de a avea pasărea de foc. 

Mal avea dreptate. Devenise o obsesie. Noaptea stăteam 
întinsă în pat, imaginându-mi că Întunecatul deja găsise ultimul 
dintre amplificatoarele lui Morozova. Poate ţinea pasărea de foc 
într-o colivie de aur. Oare cânta pentru el? Nici măcar nu știam 
dacă putea cânta. Unele povești spuneau că da. Potrivit uneia 
dintre ele, cântecul păsării de foc putea adormi o armată 
întreagă. Când îl auzeau, soldaţii încetau lupta, aruncau armele 
și ațipeau în brațele dușmanilor. 

Deja citisem toate poveștile: pasărea de foc plângea cu 
lacrimi de diamant, aripile ei vindecau rănile mortale, iar în 
bătăile aripilor sale putea fi citit viitorul. Am răsfoit nenumărate 
cărți de folclor și poezie epică, precum și culegeri de povestiri 
țărănești, încercând să identific un tipar sau un indiciu. Toate 
legendele despre biciul mărilor spuneau că trăia în apele 
îngheţate din Drumul Oaselor, dar cele despre pasărea de foc 
proveneau din toate colțurile Ravkăi, ba chiar și de dincolo de 
graniţele ei, și niciuna nu spunea că pasărea ar fi avut legătură 
cu vreun sfânt. 

Și mai rău era că viziunile deveneau din ce în ce mai dese 
și mai limpezi. Întunecatul îmi apărea aproape în fiecare zi, de 
obicei în fosta lui locuinţă sau în bibliotecă, uneori chiar și în 
sala de război în timpul întrunirilor, sau la apus, când plecam de 
la Marele Palat. 

— De ce nu mă lași în pace? i-am șoptit într-o noapte, 
când încercam să lucrez la birou. 

Au trecut câteva minute bune. Nu credeam că-mi va 
răspunde. Ba chiar speram că deja dispăruse, dar în cele din 
urmă i-am simțit mâna pe umăr. 

— Pentru că m-aș simți și eu singur, a spus el. 

Și a rămas cu mine toată noaptea, până s-a terminat uleiul 
din lămpi. 

Deja mă obișnuisem să-l văd așteptându-mă la capătul 
coridoarelor sau stând pe marginea patului meu înainte să 
adorm. Uneori, când nu apărea, mă trezeam căutându-l în jur 
sau întrebându-mă de ce nu venise, iar asta mă speria cel mai 
tare. 

Singura veste bună era decizia lui Vasily de a pleca la 
târgul de la Caryeva, unde se vindeau cai în vârstă de un an. 
Aproape că am sărit în sus de bucurie când Nikolai mi-a dat 

vestea într-una dintre plimbările noastre. 

— Și-a făcut bagajele în toiul nopţii, mi-a explicat Nikolai. 
A zis că să întoarce de ziua mea, dar nu m-ar surprinde dacă ar 
găsi un pretext să mai rămână acolo. 

— Încearcă să fii mai puţin arogant, i-am zis. Nu e prea 
potrivit pentru un rege. 

— Sunt sigur că am dreptul la câteva accese de 
malițiozitate, a râs el, apoi a început să fluiere, fredonând fals 
melodia pe care mi-o aminteam de pe Volkvolny. 

Am mai făcut câțiva pași, după care Nikolai și-a dres 
glasul și a spus: 

— Alina, nu că n-ai fi întruchiparea frumuseţii, dar... 
dormi destul? 

— Nu prea, am recunoscut eu. 

— Coșmaruri? 

Încă visam nava de nisip pe care o despicasem în Falie, 
precum și pe oamenii din Novokribirsk înghiţiți de întunericul 
Faliei, dar nu asta mă ţinea trează noaptea. 

— Nu tocmai. 

— Ah, a spus Nikolai, împreunându-și mâinile la spate. 
Am observat că prietenul tău s-a dedicat muncii în ultima 
vreme. E foarte căutat. 

— Ei bine, am spus eu, păstrându-mi tonul degajat, așa e 
Mal. 

— Unde a învăţat tainele iscoadelor? Nimeni nu-și dă 
seama dacă e norocos sau foarte priceput. 

— N-a învăţat. A fost o iscoada bună dintotdeauna. 

— Bravo lui, a spus Nikolai. Eu n-am niciun talent 
înnăscut. 

— Eşti un actor extraordinar, am zis eu sec. 

— Crezi? m-a întrebat, apoi s-a aplecat spre mine și mi-a 

șoptit: În clipa asta o fac pe umilul. 

Am clătinat din cap cu un aer exasperat, deși îi eram 
recunoscătoare pentru conversaţia amuzantă, dar i-am fost și 
mai recunoscătoare când a schimbat subiectul. 

David a mai avut nevoie de aproape două săptămâni 
pentru a face farfuriile funcționale, dar când în cele din urmă a 
terminat, i-am convocat pe Grisha pe acoperișul Micului Palat, 
să urmărească demonstrația. Tolya și Tamar era alături de mine, 
vigilenţi ca de obicei, cercetând mulțimea cu atenţie. Pe Mal nu- 
l vedeam nicăieri. Stătusem trează în salon, sperând să mă 
întâlnesc cu el și să-l invit personal. Mult după miezul nopții, 
m-am dat bătută și m-am dus la culcare. 

Cele două farfurii uriașe erau amplasate la extremităţile 
acoperișului, pe suprafața dreaptă dintre cupola de la răsărit și 
cea de la apus. Farfuriile puteau fi rotite cu ajutorul unui sistem 
de scripeți, și fiecare era manevrată de un Materialnik și un 
Furtunos, echipați amândoi cu ochelari care să-i protejeze de 
lumină. Am văzut că o echipă era alcătuită din Zoya și Paja, iar 
cealaltă din Nadia și un Durast. 

Chiar dacă experimentul o să fie un eșec, mi-am spus cu 
teamă, măcar i-am făcut să lucreze împreună. O explozie ar 
întări legătura dintre ei. 

M-am așezat în mijlocul acoperișului, chiar între cele 
două farfurii. 

Am avut și mai multe emoții când am văzut că Nikolai îl 
invitase și pe căpitanul gărzii de la Marele Palat, care venise 
însoţit de doi generali și de câţiva dintre consilierii regelui. 
Speram să nu se aștepte la ceva spectaculos. Puterea mea era 
mai impresionantă în beznă, dar zilele lungi din timpul 
Belyanochului alungaseră cu totul întunericul. L-am întrebat pe 
David dacă nu cumva ar fi fost bine să programăm demonstrația 

pentru mai târziu, dar Materialnikul s-a mulțumit să clatine din 
cap. 

— Dacă merge, o să fie foarte spectaculos. lar dacă nu 
merge, cred că va fi și mai spectaculos din cauza exploziei. 

— David, sper că e o glumă. 

S-a încruntat, cu o expresie perplexă. 

— O glumă? 

La sugestia lui Nikolai, Materialnikul hotărâse să 
folosească un fluier ca să anunțe manevrele, la fel cum făcea 
prințul pe Volkvolny. David a fluierat cu putere, iar spectatorii s- 
au dat la o parte, lipindu-se de cupole. Am ridicat mâinile. 
David a fluierat încă o dată și am invocat lumina. 

Șuvoiul auriu s-a revărsat în mine și mi-a ţâșnit din mâini 
sub forma a două raze drepte, care s-au reflectat în oglinzi și s- 
au încrucișat într-o strălucire orbitoare. Era impresionant, dar 
nu tocmai spectaculos. 

Apoi David a fluierat din nou, și oglinzile s-au rotit ușor. 
Lumina a ricoșat din oglinzi, multiplicându-se și concentrându- 
se sub forma a două fâșii incandescente care au spintecat 
amurgul. 

Mulțimea a dus mâinile la ochi, scoțând un ah prelung. 
Până la urmă ieșise ceva spectaculos. 

Fâșiile despicau aerul, împrăștiind cascade de lumină și 
valuri de căldură tremurătoare, părând să străpungă însăși bolta 
cerească. David a fluierat încă o dată scurt, iar cele două fâșii s- 
au contopit într-o singură rază incandescentă. Era imposibil să 
te uiţi direct la ea. Dacă Tăietura era ca un cuțit în mâna mea, 
raza era ca un adevărat paloș. 

Oglinzile s-au înclinat, iar raza a coborât în pădurea 
învecinată și a retezat vârfurile copacilor, smulgând mulțimii 
strigăte de uimire. 

Oglinzile s-au înclinat și mai mult, iar raza a pârjolit malul 
lacului, apoi a atins apa, stârnind un val de abur. S-a auzit un 
sfârâit ușor și, preţ de o clipă, am avut impresia că toată 
suprafața lacului începuse să fiarbă. 

David a fluierat speriat, iar eu am coborât mâinile imediat 
și lumina a dispărut. 

Am dat fuga cu toţii la marginea acoperișului și ne-am 
uitat cu gura căscată la priveliștea care se întindea dinaintea 
noastră. 

Părea că cineva luase un brici și tăiase pădurea în 
diagonală, de la vârful copacilor până la malul lacului. Acolo 
unde raza atinsese pământul rămăsese un șanț incandescent, 
care se prelungea până la apă. 

— A mers, a zis David cu un aer uluit. Chiar a mers. 

După câteva clipe, Zoya a izbucnit în râs. I s-au alăturat 
Sergei, apoi Marie și Nadia, și dintr-odată, râdeam și chiuiam cu 
toţii. Până și posacul Tolya a izbucnit în râs, ridicându-l pe 
umeri pe David, căruia încă nu-i pierise expresia stupefiată. 
Soldaţii se îmbrăţișau cu Grisha, consilierii regelui cu generalii, 
Nikolai dansa cu Paja, care nici nu apucase să-și scoată 
ochelarii, iar căpitanul gărzii de la Marele Palat m-a strâns 
călduros în brațe. 

Chiuiam, râdeam și săream în sus de bucurie, și întreg 
palatul părea să se cutremure sub noi. În ziua bătăliei, aveam să 
le facem o mare surpriză hoardelor de nichevova ale 
Întunecatului. 

— Să mergem să vedem! a strigat cineva, și am dat buzna 
cu toţii pe scări, ca școlarii când aud clopoţelul, râzând și 
lovindu-ne de pereți. 

Am traversat în fugă Sala Domului Aurit, am dat ușile de 
perete și am coborât treptele în grabă. În timp ce toată lumea 

alerga spre lac, eu am rămas ţintuită locului. 

Mal tocmai ieșea din tunelul de copaci. 

— la-o înainte, i-am spus eu lui Nikolai. Vin și eu imediat. 

Mal mergea cu privirea plecată. Când a ajuns lângă mine, 
am văzut că avea ochii injectați și o vânătaie urâtă pe pomete. 

— Ce s-a întâmplat? l-am întrebat și am încercat să-i ating 
obrazul. 

Dar Mal s-a ferit, aruncând o privire spre servitorii care 
stăteau lângă ușile Micului Palat. 

— M-am lovit de o sticlă de kvas, mi-a zis. Ai nevoie de 
ceva? 

— Ai pierdut demonstraţia. 

— Nu eram eu de serviciu. 

— Ne ducem la lac, i-am spus, fără să iau în seamă 
ghimpele dureros din piept. Vii și tu? 

A părut să șovăie preț de o clipă, apoi a clătinat din cap. 

— Am venit doar să iau niște bani. Joc cărți la Marele 
Palat. 

Ghimpele mi s-a înfipt și mai adânc în piept. 

— Poate ar fi bine să-ți schimbi hainele. Arăţi de parcă ai 
fi dormit îmbrăcat. 

Am regretat imediat ce-i spusesem, dar Mal nu părea să se 
fi supărat. 

— Poate pentru că am dormit îmbrăcat, a zis el. Altceva? 

— Nimic. 

— Moi soverenyi, a încheiat el, apoi a făcut o scurtă 
plecăciune și a urcat grăbit treptele, ca și când abia aștepta să 
scape de mine. 

Am pornit cu pas domol spre lac, sperând că durerea din 
piept avea să se domolească. Bucuria succesului de la 
demonstraţie se evaporase, lăsându-mă goală pe dinăuntru, ca o 

fântână secată în care, dacă strigi, nu auzi decât ecoul. 

Pe malul lacului, câțiva Grisha se plimbau triumfător de-a 
lungul șanțului carbonizat care se întindea până la marginea 
apei. Erau foarte încântați de rezultatele măsurătorilor: avea 
aproape șaizeci de centimetri lățime și șaizeci adâncime. În 
pădure, vârfurile copacilor zăceau pe pământ, prefăcute în 
mormane de crengi și scoarță. Mi-am plimbat mâna pe unul 
dintre trunchiurile retezate. Tăietura era foarte netedă, iar 
lemnul încă era cald. Izbucniseră două mici incendii, dar câțiva 
Iscă-Valuri le stinseseră imediat. 

Nikolai dăduse poruncă să se aducă mâncare și șampanie 
pe malul lacului, unde am și petrecut restul serii. Generalii și 
consilierii s-au retras mai devreme, dar căpitanul gărzii regale și 
o parte din soldaţii lui au rămas până târziu. Și-au dat jos 
tunicile, s-au descălțat și au intrat în lac. În scurtă vreme, nu le- 
a mai păsat că or să-și ude hainele și s-au aruncat cu toții în apă, 
stropindu-se și vârându-se unii pe alții cu capul în apă, apoi au 
organizat concursuri de înot până la insulița de pe lac. N-a 
surprins pe nimeni că de fiecare dată câștiga câte un Iscă-Valuri, 
purtat de valuri norocoase. 

Nikolai și Furtunoșii săi s-au oferit să-i plimbe cu nava 
zburătoare de curând terminată, pe care o botezase Pescărușul. 
La început, au fost circumspecți, dar după ce primul grup de 
curajoși s-a întors dând din mâini ca păsările și bălmăjind 
despre cum e să zbori, toată lumea a vrut să încerce. Îmi 
jurasem că n-o să mai urc niciodată în drăcovenia lui Nikolai, 
dar în cele din urmă am cedat insistențelor și m-am alăturat 
unuia dintre grupuri. 

Pescărușul părea mai ușor și mai grațios decât Colibriul, 
poate pentru că băusem șampanie sau poate pentru că știam la 
ce să mă aştept. Deși mă țineam zdravăn de cocpit cu ambele 

mâini, când ne-am ridicat ușor în aer, m-a copleșit un val de 
entuziasm. 

Mi-am luat inima în dinţi și am privit în jos. Pe sub noi se 
perindau grădinile îngrijite ale Marelui Palat, brăzdate de poteci 
cu pietriș alb. Am văzut acoperișul serei Grisha, cercul perfect al 
fântânii arteziene cu pajură și strălucirea aurie a porților 
palatului. Apoi am ajuns deasupra vilelor și a bulevardelor lungi 
și drepte din centrul orașului. Străzile erau pline de oameni care 
sărbătoreau Belyanochul. Pe Gersky Prospect erau înșirați 
jongleri și acrobaţi pe catalige, în parc lumea dansa pe o scenă 
iluminată, iar din bărcile de pe canal se auzea muzică. 

Aș fi vrut să rămân în aer pentru totdeauna și să privesc 
lumea desăvârșită de sub noi, mângâiată de adierea vântului. 
Dar în cele din urmă, Nikolai a răsucit timona și ne-am întors pe 
malul lacului, coborând într-un arc domol. 

Crepusculul și-a schimbat culoarea într-un stacojiu 
somptuos. Inferni au aprins focuri de tabără pe malul lacului și 
cineva și-a acordat balalaica. Dinspre periferie se auzeau 
șuierele și pocnetele focurilor de artificii. 

Nikolai și cu mine ne-am suflecat pantalonii și ne-am 
așezat la capătul cheiului improvizat, cu picioarele atârnate 
deasupra apei. Pescărușul se legăna ușor lângă noi, cu pânzele 
strânse. 

— Farfuriile schimbă tot, a spus Nikolai, dând cu piciorul 
în apă. Dacă îi poţi ţine în loc pe nichevoya suficient de mult, 
vom avea timp să-l găsim și să-l atacăm pe Întunecatul. 

M-am întins pe spate, ridicând mâinile deasupra capului și 
privind cerul, care începea să-și schimbe culoarea în violet. 
Când am întors capul, am zărit clădirea școlii evacuate, cu 
ferestrele întunecate. Aș fi vrut să vadă și elevii ce puteau face 
farfuriile, să le dau un pic de speranţă. Perspectiva bătăliei încă 

era înfricoșătoare, mai ales când mă gândeam câte vieţi s-ar fi 
putut pierde. Dar măcar nu stăteam pe vârful unui deal, 
așteptând să murim. 

— S-ar putea să avem o șansă, am spus eu cu uimire. 

— Să știi că mai am o veste bună, dar să nu sari în sus de 
bucurie. 

Am oftat. Cunoșteam bine tonul acela. 

— Nu vreau să mi-o spui, i-am zis. 

— Vasily s-a întors de la Caryeva. 

— Fii bun și îneacă-mă în clipa asta. 

— Și să sufăr singur? Nu prea cred. 

— Poate aranjezi ca de ziua ta să i se pună o botniță 
regală, i-am sugerat. 

— Dar așa o să pierdem poveștile lui captivante despre 
târgul de cai. Ești fascinată de superioritatea cailor de curse 
ravkani, nu-i așa? 

Mi-a scăpat un scâncet. În noaptea următoare, de ziua lui 
Nikolai, Mal avea să fie de serviciu. Poate reușeam să-l pun în 
locul lui pe Tolya sau pe Tamar. N-aș fi suportat să-l văd pe Mal 
stând drepţi toată noaptea, cu chipul împietrit, mai ales că 
Vasily avea să ne împuie capul cu aiurelile lui. 

— Încearcă să fii binedispusă, mi-a spus Nikolai. Poate te 
cere iarăși de nevastă. 

M-am ridicat în capul oaselor. 

— De unde știi că m-a cerut? 

— Dacă îți amintești, asta am făcut și eu. Mă surprinde că 
n-a încercat și a doua oară. 

— Se pare că nu-i ușor să fiu prinsă singură. 

— Știu, a spus Nikolai. De ce crezi că te însoțesc până la 
Micul Palat după fiecare întrunire? 

— Pentru că sunt o companie încântătoare? am zis pe un 

ton posac, enervată de ușoara dezamăgire pe care mi-o 
pricinuiseră vorbele lui. 

Nikolai se pricepea de minune să mă facă să uit că toate 
acţiunile lui erau calculate. 

— Și de asta, a spus el. 

A ridicat piciorul din apă, aţintindu-și privirea asupra 
degetelor sale jucăușe. 

— În cele din urmă, o să te ceară din nou. 

Am scos un oftat teatral. 

— Cum se spune nu unui prinț? 

— Ai mai făcut-o și te-ai descurcat destul de bine, a spus 
Nikolai, contemplându-și în continuare degetele de la picioare. 
Dar ești sigură că vrei să refuzi? 

— Doar nu vorbești serios. 

Nikolai s-a foit stânjenit. 

— Păi, e întâiul moștenitor, are sânge regal pur și tot 
restul. 

— Nu m-aș căsători cu Vasily nici dacă ar avea ca animal 
de companie o pasăre de foc botezată Ludmilla și nu dau doi 
bani pe sângele lui regal. 

M-am uitat în ochii lui. 

— Ai zis că nu te interesează bârfele despre paternitatea 
ta. 

— Poate că n-am fost complet sincer. 

— Tu? N-ai spus întregul adevăr? Sunt șocată, Nikolai. 
Șocată și îngrozită. 

A izbucnit în râs. 

— Cred că mai exact ar fi să spun că nu contează când 
sunt departe de Marele Palat. Dar aici, nimeni nu vrea să mă 
lase să uit asta, și mai ales fratele meu. Așa a fost dintotdeauna, 
a spus el, ridicând din umeri. Zvonurile pe seama mea au 

început dinainte să mă nasc. De-aia mama nu-mi spune 
niciodată Sobachka. Zice că m-ar face să par un câine corcit. 

Mi s-a strâns inima. Și eu avusesem o mulțime de porecle. 

— Îmi plac câinii corciţi. Îmi place că au urechile lăsate. 

— Urechile mele sunt foarte mândre. 

Mi-am plimbat degetul pe una dintre scândurile subțiri 
ale cheiului. 

— De asta ai fost plecat atâta timp? De asta ai devenit 
Sturmhond? 

— Nu știu dacă am avut un singur motiv. Cred că aici nu 
m-am simţit niciodată ca acasă, așa că am încercat să-mi fac un 
loc unde să mă simt în largul meu. 

— Nici eu nu m-am simțit nicăieri ca acasă, i-am 
mărturisit eu. 

Doar alături de Mal mă simt ca acasă, mi-am spus în sinea 
mea, dar am alungat imediat gândul. Apoi m-am încruntat. 

— Ştii ce urăsc la tine? 

A clipit cu o privire uimită. 

— Nu. 

— Întotdeauna spui lucrurile potrivite. 

— Și urăști asta? 

— Am văzut cum îţi schimbi măștile, Nikolai. Întotdeauna 
ești cum au ceilalți nevoie să fii. Poate că, într-adevăr, nu te-ai 
simțit niciodată ca acasă, sau poate spui asta numai ca să faci o 
orfană săracă și singură să te placă mai mult. 

— Deci mă placi? 

Mi-am dat ochii peste cap. 

— Da, când nu-mi vine să te înjunghii. 

— E un început. 

— Ba nu, nu este. 

S-a întors spre mine. Ochii lui căprui semănau cu două 

boabe de chihlimbar. 

— Sunt corsar, Alina, a spus el calm. Pun mâna pe tot ce 
pot. 

Mi-am dat seama dintr-odată că umărul lui era lipit de al 
meu și i-am simţit apăsarea coapsei. Aerul era cald și în aer 
pluteau miresmele dulci ale verii și fumul focurilor de tabără. 

— Vreau să te sărut, mi-a spus. 

— Deja m-ai sărutat, i-am răspuns eu cu un râs nervos. 

Pe buze i s-a așternut un zâmbet. 

— Vreau să te sărut din nou, s-a corectat el. 

— A..., am șoptit. 

Gura lui era la câțiva centimetri de a mea. Inima a început 
să-mi bată nebunește. Așa e Nikolai, mi-am repetat în minte. La 
el totul e calculat. Nici măcar nu-mi dădeam seama dacă voiam 
să mă sărute. Dar încă aveam orgoliul rănit de refuzul lui Mal. 
Nu-mi spusese el că sărutase o mulțime de fete? 

— Vreau să te sărut, a spus Nikolai. Dar n-o voi face. Nu 
câtă vreme, în loc să te gândești la mine, vei încerca să-l uiţi pe 
el. 

M-am tras în spate și m-am ridicat stângaci în picioare, 
stânjenită și îmbujorată. 

— Alina... 

— Măcar acum știu că nu spui mereu lucrurile potrivite, 
am murmurat. 

Mi-am înhățat pantofii și am luat-o la fugă pe chei. 


Capitolul 20 


M-am plimbat în jurul lacului, ocolind focurile de tabără. 
Nu voiam să văd sau să vorbesc cu nimeni. 

Ce așteptasem de la Nikolai? Distracţie? Flirt? Ceva care 
să-mi aline durerea din suflet? Poate voiam un mijloc meschin 

de a i-o plăti lui Mal. Sau poate eram atât de disperată după 
afecțiune, încât m-aș fi mulțumit și cu un sărut fals de la un 
prinț nedemn de încredere. 

Mergeam împleticindu-mă în semiîntuneric și mă 
gândeam cu groază la petrecerea de a doua zi, organizată în 
cinstea aniversării lui Nikolai. Poate inventam o scuză. Aș fi 
putut trimite la Marele Palat un bilet elegant, purtând sigiliul 
oficial al Invocatoarei Soarelui: 

Maiestăţilor Lor Regele și Regina Ravkăi: 


Cu durere în inimă sunt nevoită să-mi exprim regretul și să 
vă aduc la cunoștință că nu voi putea participa la festivitățile de 
celebrare a nașterii Prințului Nikolai Lantsov, Mare Duce de 
Udova. 


S-au ivit niște împrejurări nefericite, anume că prietenul 
meu cel mai bun nu suportă să mă vadă, iar fiul Maiestăţilor 
Voastre nu m-a sărutat, iar eu mi-aş fi dorit să o facă. Sau nu mi- 
aș fi dorit să o facă. Sau încă nu-mi dau seama ce-mi doresc, dar 
dacă voi fi obligată să iau parte la petrecerea lui cretină, sunt 
mari șanse să sfârșesc bocind în felia de tort. 

Cu cele mai bune gânduri prilejuite de această foarte 
fericită ocazie, 

Alina Starkov, Tâmpită 


Când am ajuns în fosta locuinţă a Întunecatului, am găsit- 
o pe Tamar citind în salon. A ridicat privirea, dar probabil mi se 
vedea pe chip că nu eram în apele mele, pentru că n-a spus 
nimic. 

Ştiam că nu voi putea dormi, așa că m-am așezat în capul 
oaselor pe pat, cu o carte pe care o luasem de la bibliotecă, un 

vechi volum de călătorii în care erau prezentate monumentele 
Ravkăi. Nutream speranţa că aș putea găsi în ea indicii despre 
arcul de piatră. 

Am încercat să mă concentrez, dar m-am trezit citind iar 
și iar aceeași frază. Mi se învârtea capul de la șampanie și încă 
îmi era frig de la cât stătusem pe malul lacului. Poate că Mal se 
întorsese de la jocul de cărți. Dacă i-aș ciocăni la ușă și mi-ar 
răspunde, ce i-aș zice? 

Am aruncat cartea pe pat. Nu știam ce să-i spun lui Mal. 
Nu mai știam deloc în ultimele zile. Dar aș fi putut începe cu 
adevărul: că eram dezorientată și că poate îmi pierdeam mințile, 
că uneori mă speriam și eu de mine și că îmi era atât de dor de 
el, încât mă durea trupul. Trebuia măcar să încerc să reînnod 
legătura cu el, înainte să devină complet imposibil. Orice ar fi 
crezut despre mine după cearta din noaptea aceea, lucrurile 
puteau să devină și mai grave. Puteam supraviețui încă unei 
respingeri, dar n-aș fi putut trăi cu gândul că nici măcar nu 
încercasem să repar lucrurile. 

M-am uitat în salon. 

— S-a întors Mal? am întrebat-o pe Tamar. 

A clătinat din cap. 

— Ştii unde s-a dus? am continuat eu, călcându-mi pe 
mândrie. 

Tamar a oftat: 

— Încalță-te. Te duc eu la el. 

— Unde e? 

— La grajduri. 

Cuprinsă de neliniște, m-am întors imediat în dormitor și 
mi-am pus pantofii. Am ieșit cu Tamar din Micul Palat și am 
traversat peluzele. 

— Sigur vrei să faci asta? m-a întrebat Tamar. 

Nu i-am răspuns. Orice ar fi urmat să-mi arate, știam că n- 
avea să-mi placă. Dar nu voiam să mă întorc în cameră și să-mi 
îngrop capul sub așternut. 

Am coborât împreună panta blândă de lângă banya. Caii 
nechezau în padoc, dar Grajdurile erau întunecate. În schimb, 
sălile de antrenament erau inundate de lumină. Am auzit 
strigăte. 

Sala principală nu era cu mult mai mare decât un șopron. 
Avea podea de pământ, iar pereții îi erau acoperiţi cu toate 
armele imaginabile. Acolo îi antrena și îi altoia Botkin pe elevii 
Grisha. Dar în noaptea aceea, era plină cu oameni în toată firea, 
mai ales soldaţi, dar și câțiva Grisha, ba chiar și niște servitori. 

Cu toţii chiuiau și țipau, îmbrâncindu-se să vadă mai bine 
ce se întâmpla în mijlocul sălii. 

Fără să fim luați în seamă, Tamar și cu mine ne-am croit 
drum prin mulțime. Am văzut două iscoade regale, câțiva 
soldați din regimentul lui Nikolai, un grup de Corporalki și pe 
Zoya, care striga și bătea din palme împreună cu ei. 

Când mai aveam un pic și ajungeam în față, am zărit un 
Furtunos cu pieptul gol și pumnii ridicați, învârtindu-se în 
cercul alcătuit de spectatori. Eskil, mi-am amintit eu. Un 
Furtunos din grupul cu care venise Fedyor. Era fjerdan și se 
vedea — ochi albaștri, păr de un blond foarte deschis, statură 
înaltă și un spate atât de lat, încât îmi bloca privirea complet. 

Nu e prea târziu, mi-am spus. Încă mai poți să te întorci și 
să pretinzi că n-ai fost aici. 

Și totuși, am rămas ţintuită locului. Ştiam ce aveam să 
văd, dar tot am fost șocată când Eskil s-a dat la o parte și l-am 
zărit pe Mal. La fel ca Furtunosul fjerdan: avea bustul gol, iar 
pielea îi era acoperită de transpirație amestecată cu praf. Pe 
obraz i se prelingea un firicel de sânge dintr-o tăietură de sub 

ochi, deși Mal nu părea să bage de seamă. 

Fjerdanul s-a năpustit spre el, iar Mal a reușit să blocheze 
primul pumn, însă următorul l-a lovit sub rinichi. A icnit, apoi a 
coborât umărul, azvârlindu-și brațul spre falca Furtunosului. 

Dar Eskil a ieșit imediat din raza de acțiune a lui Mal, 
după care a ridicat mâna, făcând un arc în aer. M-a cuprins 
brusc spaima, dându-mi seama că invoca o rafală. Vântul mi-a 
fluturat părul și, în clipa următoare, Mal a fost luat pe sus. Eskil 
a întins și celălalt braț, iar trupul lui Mal s-a ridicat brusc și s-a 
izbit de acoperiș. A rămas o clipă lipit de grinzi, țintuit de 
puterea Furtunosului, după care acesta i-a dat drumul, iar Mal 
s-a prăbușit cu o bufnitură puternică. 

Am scos un țipăt, dar nu m-a auzit nimeni în hărmălaia 
din grajd. Unul dintre Corporalki i-a strigat o încurajare lui 
Eskil, iar un altul îi cerea lui Mal să se ridice. 

Mi-am croit drum spre cerc, cu palmele deja pline de 
lumină. Tamar m-a apucat de mânecă. 

— Nu vrea ajutorul tău, mi-a spus. 

— Nu-mi pasă! am ţipat eu. Asta nu e o luptă dreaptă. Așa 
ceva nu e permis! 

Grisha nu aveau voie să-și folosească puterile în sălile de 
antrenament. 

— Regulile lui Botkin nu se aplică după lăsarea serii. Mal 
nu e la o lecţie, ci în mijlocul unei bătăi. 

M-am smuls din mâna ei. Îl preferam pe Mal furios, nu 
mort. 

Încerca să se ridice în picioare. Eram uluită că încă mai 
putea să se miște după atacului Furtunosului, care se pregătea 
de o nouă lovitură. Praful s-a înălțat iarăși, iar eu am invocat 
lumina, fără să-mi pese ce aveau să spună Tamar sau Mal. Dar 
de data asta Mal s-a rostogolit, evitând curentul și sărind în 

picioare cu o viteză surprinzătoare. 

Eskil s-a încruntat și s-a uitat în jur, calculându-și 
opţiunile. Știam la ce se gândea. Nu-și putea folosi toată 
puterea, pentru că ar fi riscat să ne doboare pe toți, ba chiar și o 
parte din grajd. Am așteptat, ţinând lumina în frâu, neștiind ce 
să fac. 

Mal respira din greu, îndoit de șale, cu mâinile sprijinite în 
șolduri. Sigur își rupsese cel puţin o coastă. Era o minune că 
scăpase cu șira spinării întreagă. Îmi doream să se culce la 
pământ și să rămână acolo. Dar s-a îndreptat cu greu de spate, 
gâfâind din cauza durerii. Și-a răsucit umerii, a tras o înjurătură 
și a scuipat sânge. Apoi, spre groaza mea, a întins mâna și i-a 
făcut semn Furtunosului să se apropie. Mulțimea a izbucnit în 
chiote. 

— Ce face? am scâncit eu. O să-l omoare fjerdanul. 

— N-o să păţească nimic, a spus Tamar. L-am văzut 
încasând și mai mult. 

— Ce? 

— Se bate aproape în fiecare seară când e suficient de 
treaz. Ba chiar și când nu e. 

— Se bate cu Grisha? 

Tamar a ridicat din umeri. 

— Și e foarte bun. 

Deci asta făcea Mal noaptea? Mi-am amintit toate 
diminețţile în care se întorcea la Micul Palat cu vânătăi și 
tăieturi. Ce încerca să demonstreze? Mi-am amintit de vorbele 
mele necugetate din noaptea când ne-am întors de la petrecerea 
cu ghicitori. Nu vreau și povara unei armate de otkazat'sya 
neajutorați. 

Mi-aș fi dorit să le pot lua înapoi. Furtunosul s-a eschivat 
spre stânga, apoi a ridicat mâinile pentru un nou atac. Vântul a 

măturat ringul și am văzut picioarele lui Mal ridicându-se de pe 
pământ. Am strâns din dinţi, sigură că aveam să-l văd izbit de 
peretele cel mai apropiat. Dar, în ultima clipă, Mal s-a răsucit, 
ferindu-se de curentul de aer și năpustindu-se spre Furtunosul 
luat prin surprindere. 

Eskil a icnit zgomotos în clipa când Mal l-a strâns puternic 
în brațe, imobilizându-i mâinile, să nu-și mai poată folosi 
puterea. Fjerdanul masiv a mârâit și a încercat să scape din 
strânsoarea lui Mal, încordându-și mușchii și dezvelindu-și 
dinții. 

Deși cu siguranță avea dureri, Mal l-a strâns și mai tare, 
apoi și-a lăsat capul pe spate, izbindu-și fruntea de nasul lui 
Eskil cu un trosnet înfiorător. După aceea i-a dat drumul și i-a 
cărat câțiva pumni în burtă și în coaste. 

Furtunosul s-a aplecat, încercând să se apere, cu sângele 
șiroindu-i din gură. Mal s-a răsucit și i-a dat un picior zdravăn în 
gambă, iar Eskil a căzut în genunchi, legănându-se, dar reușind 
cumva să rămână drept. 

Mal a făcut un pas în spate, privindu-și opera. Mulțimea 
chiuia și bătea frenetic din picioare, dar privirea precaută a lui 
Mal îl fixa în continuare pe fjerdan. 

Și-a studiat adversarul preț de câteva clipe, apoi a coborât 
pumnii și i-a spus: 

— Ridică-te! 

Expresia lui mi-a dat fiori — era un amestec de sfidare și 
satisfacție sălbatică. Oare ce vedea când se uita la fjerdanul 
îngenuncheat în fața lui? 

Fjerdanul avea ochii sticloși. A făcut un efort și a ridicat 
mâinile, trimițând spre Mal o briză slabă, întâmpinată de 
mulțime cu un cor de huiduieli. 

Mal a înfruntat vântul, apoi a făcut un pas în față, iar briza 

s-a stins. Și-a lipit mâna de pieptul Furtunosului și l-a împins cu 
dispreţ, răsturnându-i trupul masiv. Eskil s-a izbit de pământ, 
ghemuindu-se și gemând jalnic. 

Sala s-a umplut de strigăte înflăcărate și hohote 
batjocoritoare. Plin de entuziasm, un soldat a luat mâna lui Mal 
și i-a ridicat-o triumfător deasupra capului, în timp ce 
spectatorii își încasau câștigurile de pe urma pariurilor. 

Soldaţii s-au repezit spre Mal, purtându-mă și pe mine cu 
ei. Toată lumea vorbea în același timp, iar câțiva camarazi îl 
băteau pe spate, îndesându-i bani în palmă. Apoi în fața lui a 
apărut Zoya. Și-a aruncat braţele în jurul gâtului său, sărutându- 
l pe gură. Mal s-a crispat. 

Urechile au început să-mi ţiuie și zgomotele mulțimii au 
dispărut. 

Dă-o la o parte! m-am rugat în sinea mea. Dă-o la o parte! 

Și, preţ de o clipă, am crezut că așa va face. Dar în cele din 
urmă a luat-o în brațe, în chiotele și uralele celor din jur. 

Am simţit că-mi fuge pământul de sub picioare. Ca atunci 
când pășești pe un râu îngheţat, iar stratul de gheață se crapă și 
te prăbușești, știind că sub tine nu e decât apă întunecată. 

Mal s-a desprins zâmbind de Zoya, cu obrajii pătaţi cu 
sânge, și în clipa aceea ochii ni s-au întâlnit. S-a făcut alb ca 
varul. 

Zoya i-a urmărit privirea și, când m-a văzut, a ridicat 
sfidător dintr-o sprânceană. 

M-am răsucit pe călcâie și mi-am croit drum prin 
mulțime, iar Tamar a pornit după mine. 

— Alina, a spus ea. 

— Lasă-mă-n pace! 

Am iuțit pasul, lăsând-o în urmă. Trebuia să ies afară, 
trebuia să mă îndepărtez de toată lumea. Lacrimile îmi 

încețoșau privirea. Nu știam dacă plângeam din pricina 
sărutului sau din pricina luptei, dar nu voiam să mă vadă 
nimeni. Pentru că Invocatoarea Soarelui nu plângea, mai ales 
pentru una dintre gărzile ei otkazat'sya. 

Și ce drept aveam? Nu fusesem la un pas de a mă săruta cu 
Nikolai? Poate reușeam să dau de el în noaptea aceea și îl 
convingeam să mă sărute, fără să-i pese la cine mă gândeam. 

Afară era o lumină difuză, iar aerul era cald și apăsător. 
Simţeam că nu pot respira. M-am îndepărtat cu pași mari de 
poteca luminată de lângă padoc și am pornit spre crângul de 
mesteceni. 

Dintr-odată am simțit că mă apucă cineva de mână. 

— Alina, a spus Mal. 

Mi-am tras mâna și am luat-o la fugă. 

— Alina, oprește-te, m-a rugat el, ținându-se cu ușurință 
după mine, în ciuda rănilor. 

Dar nu l-am luat în seamă și am intrat în crâng. Simţeam 
parfumul puternic al frunzelor de mesteacăn și mirosul 
izvoarelor termale care alimentau banya. Aveam un nod în gât. 
Tot ce voiam era să fiu lăsată singură, să plâng sau să vărs — sau 
amândouă. 

— Alina, te rog, oprește-te, ce naiba! 

Nu-mi puteam arăta durerea, așa că am lăsat furia să se 
reverse. 

— Eşti căpitanul gărzii mele, am zis, împleticindu-mă 
printre copaci. N-ar trebui să te baţi ca un om de rând! 

Mal m-a apucat de mână și m-a întors cu fața spre el. 

— Sunt un om de rând, a zis el printre dinţi. Nu sunt nici 
pelerin, nici Grisha, nici un câine de pază răsfățat, care stă toată 
noaptea la ușa ta cu speranţa că s-ar putea să ai nevoie de el. 

— Bineînţeles că nu! am strigat furioasă. Ai lucruri mult 

mai bune de făcut cu timpul tău. Cum ar fi să te îmbeți și să-ți 
vâri limba în gura Zoyei. 

— Măcar ea nu împietrește când o ating, a pufnit Mal. Nu 
mă vrei, așa că de ce-ţi pasă dacă ea mă vrea? 

— Nu-mi pasă, i-am zis și am scos un scâncet. 

Mal mi-a dat drumul atât de brusc, încât era cât pe-aci să 
cad pe spate. S-a îndepărtat câțiva pași, trecându-și mâinile prin 
păr, dar mișcarea l-a făcut să se crispeze și să-și pipăie coastele. 
Îmi venea să-i strig: Cheamă un Vindecător! Dar aș fi vrut şi să-i 
dau un pumn în coaste, să-l doară și mai tare. 

— Pe toţi sfinţii, a înjurat el. Îmi doresc să nu fi venit 
niciodată la Micul Palat. 

— Atunci hai să plecăm, am zis eu cu înverșunare. 

Știam că nu are sens ce spun, dar nu-mi păsa. 

— Să fugim în noaptea asta, am continuat, și să uităm că 
am fost vreodată aici. 

A izbucnit într-un râs amar: 

— Ai idee cât de mult mi-aș dori asta? Să fiu doar cu tine, 
fără să ne despartă ranguri, pereți sau mai știu eu ce? Să fim 
iarăși oameni de rând? 

Apoi a clătinat din cap. 

— Dar n-ai s-o faci, Alina. 

— Ba da, am spus eu, cu ochii în lacrimi. 

— Nu te amăgi. Ai găsi imediat o cale să te întorci. 

— Nu știu cum să repar lucrurile, am rostit cu disperare. 

— Nu poţi să le repari! a ţipat el. Asta e situaţia. Ţi-a 
trecut vreodată prin minte că te-ai născut să fii regină, iar eu un 
nimeni? 

— Nu-i adevărat. 

S-a apropiat ușor de mine, crengile copacilor aruncând 
umbre ciudate pe chipul său, în lumina violet a amurgului. 

— Nu mai sunt soldat, a zis. Nu-s prinţ și cu siguranţă nu- 
s sfânt. Așa că ce sunt eu, Alina? 

— Eu... 

— Ce sunt eu? a șoptit. 

Era chiar în fața mea. Mirosul pe care îl știam atât de bine, 
parfumul greu de pășune înverzită, era acum acoperit de izul de 
transpiraţie și sânge. 

— Sunt păzitorul tău? m-a întrebat. 

M-a mângâiat ușor pe braţ, de la umăr până la vârful 
degetelor. 

— Prietenul tău? 

Mâna lui stângă mi-a mângâiat celălalt braţ. 

— Slujitorul tău? 

Îi simțeam respiraţia pe buze, iar bătăile inimii îmi 
duduiau în urechi. 

— Spune-mi ce sunt. 

M-a lipit de el, cuprinzându-mi încheietura mâinii. Când 
m-a strâns, un fior intens mi-a cutremurat trupul, și am căzut în 
genunchi. Totul în jur s-a încețoșat și mi-a scăpat un geamăt. 
Mal mi-a dat drumul la mână, ca și când s-ar fi ars. 

S-a îndepărtat uluit de mine. 

— Ce-a fost asta? 

Am clipit de câteva ori, încercând să-mi alung ameţeala. 

— Ce naiba a fost asta? a întrebat el din nou. 

— Nu știu, am șoptit, simțind încă furnicături în degete. 

Buzele lui Mal s-au arcuit într-un zâmbet amar. 

— Niciodată nu-i ușor cu tine, nu-i așa? 

Am sărit în picioare, cuprinsă brusc de furie. 

— Nu, Mal, nu e. Cu mine n-o să fie niciodată ușor sau 
plăcut sau tihnit. Nu pot să plec pur și simplu de la Micul Palat. 
Nu pot să fug sau să pretind că nu sunt ceea ce sunt, pentru că, 

dacă aș face-o, o să moară și mai mulți oameni. Nu voi mai 
putea fi niciodată Alina pe care o știai tu. Fata aia nu mai există. 

— O vreau înapoi, a zis el cu glas răgușit. 

— Nu pot să mă întorc! am ţipat, fără să-mi pese că mă 
putea auzi cineva. Chiar dacă îmi dai jos colierul și solzii 
dragonului, nu poți scoate puterea asta din mine. 

— Și dacă aș putea? Ai renunţa la ea? 

— Niciodată. 

Amândoi am înţeles cât adevăr conţinea cuvântul acela. 
Stăteam în picioare în întunericul pădurii și am simțit cum mi 
se răsucește ghimpele în inimă. Știam ce urma să rămână după 
dispariția durerii: singurătate, zădărnicie, o fisură adâncă ce n- 
avea să se astupe niciodată, deznădejdea neconsolată a abisului 
pe care-l zărisem cândva în ochii Întunecatului. 

— Să mergem, a spus Mal în cele din urmă. 

— Unde? 

— Înapoi la Micul Palat. N-am de gând să te las singură în 
pădure. 

Am urcat colina în tăcere și am intrat în palat pe ușa 
Întunecatului. Din fericire, salonul era gol. 

Când am ajuns în fața dormitorului meu, m-am întors 
spre Mal. 

— L-am văzut, i-am zis. L-am tot văzut pe Întunecatul. În 
bibliotecă. În capelă. În Falie, când Colibriul a fost la un pas de 
prăbușire. În dormitorul meu, în noaptea când ai încercat să mă 
săruți. 

Mal se uita țintă la mine. 

— Nu știu dacă sunt halucinaţii sau chiar mă vizitează, am 
continuat eu. Nu ţi-am spus până acum pentru că mă tem că-mi 
pierd mințile. Și pentru că deja ţi-e un pic frică de mine. 

Mal a deschis gura, a închis-o, apoi a deschis-o din nou. 

Speram că poate urma să mă contrazică. În schimb, mi-a întors 
spatele și a pornit spre locuinţa gărzilor, oprindu-se doar ca să ia 
o sticlă de kvas de pe masă, după care a închis cu grijă ușa în 
urma lui. 

M-am pregătit de culcare și m-am vârât sub cearșaf, dar 
noaptea era prea caldă. Am făcut cearșaful ghem la picioare și 
m-am întins pe spate, cu privirea ațintită spre domul de 
obsidian presărat cu stele. Voiam să bat cu pumnii în ușa lui 
Mal, să-i spun că-mi pare rău, că stricasem totul, că ar fi trebuit 
să intrăm în Os Alta ținându-ne de mână. Dar oare-ar fi avut 
vreun rost? 

Nu există viață obișnuită pentru cei ca tine și ca mine. 

Ci doar luptă și frică și fiori misterioși care-mi făceau 
genunchii să mi se-nmoaie. Ani de zile îmi dorisem să fiu genul 
de fată care i-ar fi plăcut lui Mal. Poate că nu mai era posibil. 

Nu mai e nimeni ca noi, Alina. Și nici n-o să mai fie 
vreodată. 

Plângeam cu lacrimi fierbinți de furie. Mi-am adâncit fața 
în pernă, să nu mă audă nimeni. Am plâns până am rămas fără 
lacrimi, iar în cele din urmă, m-am afundat într-un somn 
zbuciumat. 

— Alina. 

M-am trezit cu buzele lui Mal mângâindu-le pe ale mele, 
atingându-mi ușor tâmpla, pleoapele și fruntea. Lumina 
pâlpâitoare a lămpii de pe noptieră i-a strălucit în păr când s-a 
aplecat să-mi sărute curbura gâtului. 

Somnoroasă și dezorientată, am ezitat preț de o clipă, apoi 
l-am luat în braţe și l-am tras spre mine. Nu-mi păsa că ne 
certaserăm, că o sărutase pe Zoya, că-mi întorsese spatele, că 
totul părea imposibil. Singurul lucru care conta era că se 
răzgândise. Se întorsese și nu mai eram singură. 

— Mi-a fost dor de tine, Mal, i-am șoptit la ureche. Mi-ai 
lipsit atât de mult. 

Palmele mi-au alunecat pe spatele lui și i s-au împreunat 
în jurul gâtului. M-a sărutat din nou și m-am lăsat oftând în voia 
buzelor sale. I-am simţit pe piept greutatea trupului și i-am 
mângâiat mușchii tari ai braţelor. Dacă Mal încă era alături de 
mine, dacă încă mă putea iubi, atunci mai erau speranțe. Inima 
îmi bătea cu putere și mă simțeam inundată de un val de 
căldură. Nu se auzeau decât respiraţiile noastre și foșnetele 
trupurilor noastre împreunate. Mal mă săruta pe gât și pe 
claviculă, sorbindu-mi pielea. M-am înfiorat și m-am lipit de el. 

Asta îmi dorisem, nu? Să găsesc o cale de a umple 
prăpastia dintre noi. Și totuși, m-a trecut un fior de spaimă. 
Voiam să-i văd fața, să mă asigur că ne împăcaserăm. l-am 
cuprins capul în palme, ridicându-i bărbia și, când i-am întâlnit 
privirea, m-am retras cu groază. 

M-am uitat în ochii lui Mal — ochii albaștri și familiari, pe 
care îi știam mai bine decât pe ai mei. Dar nu erau albaștri. La 
lumina pâlpâitoare a lămpii, mi-am dat seama că străluceau în 
culoarea cuarțului. 

Apoi pe buze i s-a așternut un zâmbet rece și viclean, cum 
nu mai văzusem niciodată pe chipul lui. 

— Şi mie mi-a fost dor de tine, Alina. 

Vocea aceea. Rece și limpede precum cristalul. 

Trăsăturile lui Mal s-au descompus în umbre, apoi s-au 
întregit din nou, ca un chip care iese din ceaţă. Palid și frumos, 
cu linia perfectă a maxilarului, cu părul bogat și negru. 

Întunecatul mi-a așezat blând o mână pe obraz. 

— În curând, mi-a şoptit el. 

Am ţipat, iar trupul Întunecatului s-a desfăcut în fâșii 
negre și a dispărut. 

M-am dat jos din pat, clătinându-mă. Simţeam furnicături 
pe piele și tot trupul îmi tremura de groază, dar și de dorința pe 
care mi-o stârnise. Mă aşteptam ca Tolya și Tamar să dea buzna 
în dormitor. Deja aveam pregătită o minciună. „Un coșmar“, 
aveam eu să spun. 

Și lumea urma să revină pe făgașul obișnuit, deși inima 
îmi bătea cu putere și simțeam că un nou țipăt era gata să-mi 
țţâșnească din gâtlej. 

Dar camera a rămas liniștită. N-a venit nimeni. Stăteam 
singură în picioare, tremurând în întuneric. 

Am inspirat o dată, scurt și tremurător. Apoi încă o dată. 

Când m-am simţit sigură pe picioare, mi-am pus halatul și 
am aruncat o privire în salon. Era pustiu. 

Am închis ușa și m-am lipit cu spatele de ea, uitându-mă 
la cearșafurile boţite de pe pat. N-aveam de gând să mă culc la 
loc. M-am uitat la ceasul de pe șemineu. Soarele răsărea 
devreme în timpul Belyanochului, dar palatul avea să se 
trezească abia peste câteva ore. 

Am răscolit teancul de haine pe care le luasem cu mine în 
călătoria pe Volkvolny și am scos un palton maro de lână și o 
eșarfă lungă. Era prea cald pentru amândouă, dar nu-mi păsa. 
Mi-am pus paltonul peste rochia de noapte, mi-am înfășurat 
gâtul și capul cu eșarfa și mi-am încălțat pantofii. 

M-am strecurat prin salon și am văzut că ușa de la 
locuința gărzilor era închisă. Dacă Mal sau gemenii erau 
înăuntru, probabil dormeau adânc. Sau poate că Mal era undeva 
în Micul Palat, cuibărit în braţele Zoyei. Mi s-a strâns inima. Am 
luat-o pe ușile din stânga și am traversat în grabă sălile 
întunecate, ieșind în liniștea nopții. 

Am rătăcit prin lumina difuză, trecând pe lângă peluzele 
tăcute, învăluite în ceață, și pe lângă geamurile aburite ale serei. 
Nu se auzea decât scrâșnetul discret al pantofilor mei pe poteca 
de pietriș. La Marele Palat tocmai se făcea aprovizionarea cu 
pâine și alimente. Am ieșit pe porți odată cu șirul de căruțe, 
ajungând pe străzile pavate din centrul orașului. Am văzut 
câțiva petrecăreți care încă profitau de amurgul prelungit și doi 
bărbaţi în costume elegante care moțăiau pe o bancă în parc. 
Câteva fete râdeau și se bălăceau într-o fântână arteziană, cu 
fustele ridicate deasupra genunchilor. Un tânăr cu o cunună de 
maci stătea pe o bordură cu capul în mâini, iar o fată cu o 
coroană de hârtie îl bătea ușor pe umăr. Am trecut pe lângă ei 
fără să mă ia în seamă — o fată invizibilă, într-un palton de lână 
maro. 

Știam că era periculos. Puteam fi recunoscută și răpită în 
orice clipă de spionii Aparatului sau ai Întunecatului. Dar nu-mi 
mai păsa. Simțeam nevoia să merg, să-mi umplu plămânii cu aer 
proaspăt, să scap de amintirea mâinilor Întunecatului pe pielea 
mea. 

Am dus degetele la cicatricea de pe umăr. O simțeam 
chiar și prin lâna paltonului. Când eram pe balenieră, îl 
întrebasem pe Întunecatul de ce-și lăsase monstrul să mă muște. 
Crezusem că din răutate, ca să port pentru totdeauna însemnul 
lui. Dar poate că era mai mult decât atât. 

Oare chiar fusese o halucinație? Oare venise cu adevărat 
în dormitorul meu sau fusese doar o plăsmuire a minţii mele? 
Ce boală pusese stăpânire pe mine de ajunsesem să visez așa 
ceva? 

Dar nu voiam să mă gândesc. Voiam doar să merg. 

Am traversat canalul, pe care încă se legănau câteva bărci. 
De undeva de sub pod se auzea vaietul unui acordeon. 

Am ieșit pe poarta păzită de gărzi și am ajuns pe străzile 
înguste de la periferie. Casele păreau și mai înghesuite decât 
înainte. Lumea era strânsă în pridvoare și pe treptele din fața 
ușilor. Unii jucau cărți pe mese improvizate din lăzi. Alţii 
dormeau sprijiniți unii de alții. Un cuplu dansa alene în ușa unei 
taverne, pe o muzică pe care numai ei o auzeau. 

Când am ajuns la zidurile orașului, m-am gândit să mă 
opresc și să mă întorc acasă. Mi-a venit să râd. Micul Palat nu 
era acasă pentru mine. 

Nu există viață obișnuită pentru cei ca tine și ca mine. 

În viaţa mea, iubirea și prietenia aveau să fie înlocuite de 
supunere și loialitate. Aveam să cântăresc fiecare decizie, să mă 
gândesc bine la fiecare acţiune, să nu mă încred în nimeni. Avea 
să fie o viață privită de la distanță. 

Știam că trebuia să mă întorc, dar am mers mai departe și, 
o clipă mai târziu, am ajuns de cealaltă parte a zidului. leșisem 
din Os Alta. 

Orașul de corturi se mărise. Dincolo de ziduri își făcuseră 
tabăra sute de oameni, poate câteva mii, dintre care mulți erau 
pelerini — m-a surprins să văd cât de mult crescuse numărul 
lor. Se strânseseră cu toţii lângă un cort înalt și alb, așezați cu 
fața spre est, așteptând răsăritul soarelui. 

Apropiindu-mă mai mult, am auzit un cor de șoapte 
fluturând în aer precum aripile păsărilor, care mai apoi s-au 
împletit într-un murmur grav odată ce soarele s-a ivit deasupra 
orizontului, colorând cerul în albastru. Abia atunci am început 
să disting cuvintele. 

Sankta. Sankta Alina. Sankta. Sankta Alina. 

Pelerinii priveau răsăritul, iar eu îi priveam pe ei, 
incapabilă să întorc spatele așteptărilor și speranțelor lor. Pe 
feţe li se citea bucuria, iar unii au izbucnit în lacrimi când au 

fost atinși de primele raze ale soarelui. 

Murmurul s-a întețit, urcând și coborând, transformându- 
se într-o tânguire care mi-a trimis fiori pe șira spinării. Era ca un 
râu care se revarsă peste maluri, ca un roi de albine scuturat 
dintr-un copac. 

Sankta. Sankta Alina. Fiica Ravkăi. 

Am închis ochii, lăsând soarele să-mi mângâie pielea, 
rugându-mă să simt ceva, orice. 

Sankta Alina. Fiica întregului Keramzin. 

Pelerinii au ridicat mâinile spre cer, iar murmurele s-au 
transformat în bocete și strigăte frenetice. Chipuri bătrâne, 
chipuri tinere, bolnavi și sănătoși, nevolnici și puternici. Cu toţii 
îmi erau străini. 

M-am uitat în jur. Asta nu e speranță, mi-am zis. E 
nebunie. E foamete, sărăcie, disperare. Mă simţeam ca și când m- 
aș fi trezit dintr-o transă. De ce venisem acolo? Printre oamenii 
aceia mă simțeam mai singură decât între zidurile palatului. Nu 
aveam ce să le dau și nici ei nu-mi puteau oferi nimic. 

Mă dureau picioarele și dintr-odată mi-am dat seama cât 
de obosită eram. M-am răsucit pe călcâie și mi-am croit drum 
prin mulțime, pornind spre porţile orașului. Corul de incantațţii 
se transformase într-un vacarm insuportabil. 

Sankta, strigau pelerinii. Sol Koroleva. Rebe Dva Stolba. 

Fiica celor Două Mori. Mai auzisem asta în drum spre Os 
Alta. Două Mori era o vale de la granița de sud, botezată după 
niște ruine de piatră, care adăpostea câteva sate mici și 
neînsemnate. Nu doar eu mă născusem acolo, ci și Mal, dar nu 
avuseserăm niciodată ocazia să ne întoarcem în vale. Și ce rost 
ar fi avut? Puținele noastre rude erau de mult îngropate sau 
prefăcute în scrum. 

Sankta Alina. 

M-am gândit iarăși la cele câteva amintiri de dinainte de 
Keramzin. Feliile de sfeclă roșie, care îmi lăsau pete roșii pe 
degete. Drumul prăfuit, văzut de pe umerii puternici ai unui 
bărbat. Boii care mergeau cu pas domol, legănându-și cozile. O 
mână arătându-mi ruinele morilor, care se înălțau ca două 
degete de piatră, tocite de vânt, ploaie și timp. Atât se păstra în 
memoria mea. Restul erau amintiri de la Keramzin. Restul era 
Mal. 

Sankta Alina. 

Mi-am croit drum prin mulțimea de trupuri, strângându- 
mi mai bine eșarfa în jurul urechilor, să nu mai aud strigătele 
mulțimii. O pelerină bătrână mi-a tăiat calea și era cât pe-aci s-o 
dărâm. Am întins mâna s-o sprijin, iar ea s-a agăţat de mine, 
recăpătându-și cu greu echilibrul. 

— lartă-mă, babya, am spus eu politicos. 

Spre cinstea ei, Ana Kuya ne învățase bunele maniere. 

— Te simţi bine? am întrebat-o. 

Dar bătrâna nu mă privea în ochi, ci se holba la gâtul meu. 
Am ridicat repede mâna. Dar era prea târziu. Eșarfa îmi 
alunecase de la gât. 

— Sankta, a scâncit bătrâna. Sankta! 

A căzut în genunchi și mi-a luat mâna, lipind-o de obrazul 
ei scofâlcit. 

— Sankta Alina! 

Dintr-odată am fost înconjurată de mâini care mă apucau 
de mâneci și de marginea paltonului. 

— Vă rog, am șoptit, încercând să mă îndepărtez de ei. 

Sankta Alina se auzea din toate părțile. Șoapte, strigăte, 
murmure și vaiete. Numele meu îmi părea străin. Era rostit ca o 
rugăciune, ca o incantaţie în altă limbă, menită să țină 
întunericul la distanță. 

S-au înghesuit cu toții în jurul meu, împingându-se să 
ajungă cât mai aproape, întinzând mâna să-mi atingă părul și 
pielea. Am auzit ceva pârâind și mi-am dat seama că era 
paltonul meu. 

Sankta. Sankta Alina. 

Pelerinii mă înghionteau din toate părțile, țipând unii la 
alții, fiecare vrând să pună mâna de mine. Picioarele mi s-au 
ridicat de pe pământ și am scos un țipăt de durere, simțind că 
cineva îmi smulge un smoc de păr din cap. Aveau să mă sfârtece. 

N-au decât, mi-am spus în sinea mea cu o limpezime 
surprinzătoare. Totul se putea termina atât de ușor. Aș fi scăpat 
de frică și de responsabilităţi, de halucinaţiile cu Întunecatul, de 
coșmarurile cu nave despicate în două și cu copii devoraţi de 
Falie. M-aș fi eliberat de colier și de brățară, de povara 
zdrobitoare a speranţei pelerinilor. N-au decât. 

Am închis ochii. Acesta avea să fie sfârșitul meu. Puteau 
să-mi dedice și mie o pagină din Istorii Sankt'ya și să-mi pună o 
aureolă aurie în jurul capului. Alina cea Chinuită, Alina cea 
Neînsemnată, Alina cea Nebună, Fiica celor Două Mori, sfâșiată 
în bucăţi lângă zidurile orașului. Puteau să-mi vândă oasele pe 
marginea drumului. 

S-a auzit un țipăt. Apoi un strigăt furios. M-au înhățat 
niște mâini enorme și am fost ridicată în aer. 

Am deschis ochii și am văzut fața încruntată a lui Tolya, 
care mă ţinea strâns în braţe. 

Lângă el era Tamar, cu palmele ridicate. 

— Nu vă apropiaţi! i-a prevenit ea pe cei din jur, rotindu- 
se lent și fixându-i cu privirea. 

Câţiva pelerini au început să clipească somnoros, iar unii 
chiar s-au întins pe jos. Tamar le încetinea bătăile inimii, 
încercând să-i liniștească, dar erau prea mulţi. Un bărbat s-a 

repezit spre noi, iar Tamar și-a scos imediat toporașele. Bărbatul 
a urlat, iar pe braţ i-a apărut o crestătură roșie. 

— Dacă vii mai aproape, rămâi fără mână, i-a spus ea 
printre dinţi. 

Pelerinii aveau expresii sălbatice. 

— Dă-mi drumul, am protestat eu, lasă-mă să vă ajut. 

Dar Tolya m-a ignorat și a luat-o din loc, croindu-și drum 
prin mulțime. Tamar se învârtea în jurul lui cu toporașele în 
mâini, lărgind poteca. Pelerinii gemeau și se tânguiau cu mâinile 
întinse, încercând să ajungă la mine. 

— Acum, a spus Tolya, apoi a repetat mai tare: Acum! 

Și a luat-o la fugă. Capul mi se izbea cu putere de pieptul 
lui în timp ce goneam spre zidurile orașului, cu Tamar în urma 
noastră. Gărzile deja văzuseră că se iscase zarvă, așa că 
începuseră să închidă porţile. 

Tolya înainta ca un taur, culcându-i la pământ pe cei care- 
i stăteau în cale, trecând vijelios prin crăpătura tot mai îngustă 
dintre porţile de fier. Tamar a reușit să se strecoare și ea, cu 
doar câteva secunde înainte ca porţile să se închidă cu un 
zăngănit puternic. De cealaltă parte se auzeau pelerinii izbindu- 
se de porți, zgâriind cu unghiile, strigând de foame. Dar numele 
meu se auzea în continuare. Sankta Alina. 

— Ce naiba a fost în capul tău? a răcnit Tolya după ce m-a 
pus Jos. 

— Mai târziu, a intervenit ferm Tamar. 

Gărzile se uitau încruntate la mine. 

— Luaţi-o de aici! a strigat furios unul dintre ei. Mare 
noroc dacă nu ne trezim c-o răscoală. 

Gemenii erau așteptați de cai. Tamar a înhăţat o pătură de 
pe taraba unui negustor și mi-a aruncat-o pe umeri. Mi-am 
strâns-o în jurul gâtului, să-mi ascund colierul, apoi Tamar a 

sărit pe cal, iar Tolya m-a azvârlit în spatele ei. 

Am călărit într-o tăcere apăsătoare până la porțile 
palatului. Zarva din afara zidurilor încă nu se răspândise în oraș, 
așa că pe drum am fost întâmpinați doar de câteva priviri 
curioase. 

Gemenii nu mi-au spus nimic, dar mi-am dat seama că 
erau furioși. Și aveau tot dreptul să fie. Mă purtasem ca o 
idioată, iar acum tot ce puteam spera era ca gărzile de la porțile 
orașului să poată restabili ordinea fără să recurgă la violență. 

Și totuși, dincolo de spaimă și regrete, în minte îmi 
încolțise o idee. Ştiam că era o aiureală, un lucru imposibil, dar 
tot nu mi-o puteam alunga din minte. 

Când am ajuns înapoi la Micul Palat, gemenii au vrut să 
mă escorteze până la camera mea, dar am refuzat. 

— Acum sunt în siguranță, le-am spus. Trebuie să fac 
ceva. 

Dar au insistat să meargă cu mine până la bibliotecă. 

Nu mi-a luat mult să găsesc ce căutam. La urma urmelor, 
fusesem cartografă. Am luat cartea la subsuoară și m-am întors 
în locuinţa Întunecatului, urmată de gărzile mele încruntate. 

Spre surprinderea mea, l-am găsit pe Mal așteptând în 
salon. Stătea la masă, bând un pahar de ceai. 

— Unde ați..., a început Mal, dar Tolya l-a ridicat imediat 
de pe scaun și l-a izbit de perete. 

— Unde ai fost tu? a mârâit Tolya, apropiindu-și faţa de a 
lui. 

— Tolya! am strigat eu alarmată. 

Am vrut să-i îndepărtez mâna de gâtul lui Mal, dar era ca 
și când aș fi încercat să îndoi o bară de oţel. M-am întors spre 
Tamar pentru ajutor, dar ea a făcut un pas în spate, cu braţele 
încrucișate, la fel de furioasă ca Tolya. 

Mal se sufoca. Era nebărbierit și nu apucase să se schimbe, 
iar mirosul de sânge și kvas era lipit de el ca o tunică murdară. 

— Pe toţi sfinţii, Tolya! Ai de gând să-l sugrumi? 

Preţ de o clipă, Tolya a părut că într-adevăr avea de gând 
să-l omoare, dar în cele din urmă și-a relaxat degetele, iar Mal a 
alunecat ușor pe perete, tușind și trăgând cu nesaţ aer în piept. 

— Era tura ta! i-a strigat Tolya, împungându-i pieptul cu 
degetul. Ar fi trebuit să fii cu ea. 

— Îmi pare rău, a gâfâit Mal, frecându-și gâtul. Cred că m- 
a furat somnul. Eram în camera de lângă... 

— Frai pe fundul unei sticle, a zis Tolya printre dinți. 
Duhnești a băutură. 

— Îmi pare rău, a repetat Mal deznădăjduit. 

— Îţi pare rău? a făcut Tolya, încleștându-și pumnii. Ar 
trebui să te fac bucăţi. 

— Poți să-l faci bucăți și mai încolo, am intervenit eu. 
Acum caută-l pe Nikolai și spune-i că vreau să ne vedem în sala 
de război. Mă duc să mă schimb. 

Am intrat în dormitor și am închis ușa în urma mea, 
încercând să-mi recapăt cumpătul. Ziua abia începuse, iar eu 
deja fusesem la un pas de moarte și probabil stârnisem o revoltă. 
Poate reușeam să și dau foc la ceva înainte de micul dejun. 

M-am spălat pe faţă și mi-am luat kefta pe mine, apoi m- 
am dus repede în sala de război. Mal mă aștepta acolo, prăbușit 
pe un scaun, deși nu-l invitasem. Își schimbase hainele, dar tot 
boțit arăta: avea ochii roșii, iar fața îi era presărată cu vânătăi 
proaspete de la bătaia de noaptea trecută. Când am intrat, a 
ridicat privirea spre mine, dar n-a spus nimic. Oare avea să vină 
vreodată momentul când mă puteam uita la el fără să mă doară? 

Am pus un atlas geografic pe masa lungă și m-am apropiat 
de vechea hartă a Ravkăi, care acoperea un perete întreg. Dintre 

toate hărţile din sala de război, aceasta era de departe cea mai 
veche și mai frumoasă. Mi-am plimbat degetele peste muchiile 
ieșite în relief ale munților Sikurzoi, care alcătuiau granița de 
sud a Ravkăi cu Shu Han, oprindu-mă la dealurile din vestul 
regatului. Valea Dva Stolba era prea mică să figureze pe această 
hartă. 

— Îţi amintești ceva dinainte să ajungem la Keramzin? l- 
am întrebat pe Mal fără să mă uit la el. 

Mal nu era mult mai mare decât mine când a venit la 
orfelinat. Încă țineam minte ziua în care sosise. Știam că urma 
să vină un nou refugiat și speram să fie o fată, să am cu cine mă 
juca. Dar mă alesesem cu un băiat durduliu, cu ochi albaștri, 
care nu se dădea în lături de la nicio provocare. 

— Nu, a răspuns el în cele din urmă. 

Încă era răgușit de la strânsoarea zdravănă a mâinilor lui 
Tolya. 

— Nimic? 

— Știu că visam des o femeie cu păr lung și auriu, împletit 
într-o coadă, pe care și-o legăna în față mea ca pe o jucărie. 

— Mama ta? 

— Mama, mătușa, vecina... De unde să știu? Alina, în 
legătură cu ce s-a întâmplat... 

— Altceva? 

S-a uitat la mine câteva clipe, apoi a oftat și a spus: 

— De fiecare dată când simt miros de lemn-dulce”, îmi 
aduc aminte cum stăteam pe o verandă cu un scaun roșu în fața 
mea. Asta-i tot. În rest... 

Vocea i s-a curmat și a dat din umeri. Nu trebuia să-mi 
explice nimic. Amintirile erau un lux pe care și-l permiteau doar 


“5 Plantă erbacee ale cărei rădăcini cu gust dulce-amar sunt folosite ca mirodenie pentru 
aromatizarea dulciurilor și băuturilor. 

ceilalți copii, nu orfanii de la Keramzin. Fiţi recunoscători. Fiţi 
recunoscători. 

— Alina, a încercat Mal să schimbe subiectul, ce mi-ai 
spus despre Întunecatul... 

Dar chiar în clipa aceea pe ușă a intrat Nikolai. Deși era 
foarte devreme, avea o ținută ireproşabilă — cizme lustruite și 
păr blond strălucitor. S-a uitat la obrazul neras și la vânătăile lui 
Mal, apoi a ridicat din sprâncene și a spus: 

— Presupun că încă n-aţi cerut să se aducă ceaiul. 

S-a așezat pe un scaun, întinzându-și picioarele lungi. 
Tolya și Tamar își ocupaseră posturile, dar le-am cerut să 
închidă ușile și să ni se alăture. 

După ce am luat loc cu toţii în jurul mesei, am spus: 

— Am fost printre pelerini azi-dimineaţă. 

Capul lui Nikolai a tresărit și, într-o clipită, masca de prinț 
dezinvolt a dispărut: 

— Cred că nu te-am auzit bine. 

— N-am păţit nimic. 

— Era cât pe-aci să fie omorâtă, a spus Tamar. 

— Dar am scăpat, am adăugat eu. 

— Ţi-ai pierdut minţile? m-a întrebat Nikolai. Oamenii 
ăia sunt niște fanatici. 

Apoi s-a uitat la Tamar: 

— Cum de-ai lăsat-o să facă așa ceva? 

— N-am lăsat-o, a răspuns Tamar. 

— Spune-mi că n-ai plecat singură, a zis Nikolai și s-a 
întors spre mine. 

— N-am plecat singură. 

— Ba a plecat singură. 

— Tamar, taci din gură, am mustrat-o eu. Nikolai, ţi-am 
spus, n-am pățit nimic. 

— Numai pentru că am ajuns acolo la timp, a zis Tamar. 

— Cum aţi ajuns acolo? a întrebat Mal cu glas scăzut. 
Cum ați găsit-o? 

Tolya s-a făcut negru de furie și a izbit în masă cu unul 
dintre pumnii lui uriași. 

— N-ar fi trebuit s-o găsim noi. Trebuia să fii tu lângă ea. 

— Ajunge, Tolya, am spus eu tăios. Mal nu era unde ar fi 
trebuit să fie, iar eu sunt perfect capabilă să fac prostii de capul 
meu. 

Am tras aer în piept. Mal avea un aer jalnic, Tolya părea 
gata să facă țăndări câteva mobile, Tamar avea o expresie severă, 
iar Nikolai era mai furios ca niciodată. Dar măcar erau cu toţii 
atenţi la mine. 

Am împins atlasul spre mijlocul mesei. 

— Uneori, pelerinii îmi spun Rebe Dva Stolba. 

— Fiica celor Două Mori? a întrebat Nikolai. 

— Dva Stolba e o vale botezată după ruinele care se înalță 
la gura ei. 

Am deschis atlasul la pagina pe care mi-o însemnasem. 
Era o hartă detaliată a graniţei de sud-vest. 

— Mal și cu mine suntem de loc de undeva de aici, am zis, 
plimbându-mi degetul pe marginea hărții. Satele sunt 
împrăștiate în zona asta. 

Am dat pagina să le arăt o ilustrație cu drumul care ducea 
într-o vale presărată cu sate. De fiecare parte a drumului se 
înălța câte o coloană subţire de piatră. 

— Nuss cine știe ce, a mormăit Tolya. 

— Exact, am spus eu. Sunt niște ruine foarte vechi. Cine 
știe de câtă vreme sunt acolo și ce-or fi fost de fapt la origine? 
Valea se cheamă Două Mori, dar poate că erau stâlpii unei porți 
sau ai unui apeduct. 

Apoi am unit cele două coloane cu o mișcare a degetului. 

— Sau poate un arc. 

În cameră s-a făcut brusc liniște. Cu arcul în prim-plan și 
cu munții în depărtare, ilustraţia arăta exact ca peisajul din 
spatele lui Sankt Ilya, așa cum era desenat în Istorii Sankt'ya. Nu 
lipsea decât pasărea de foc. 

Nikolai a tras atlasul spre el. 

— Să fie oare doar imaginația noastră? 

— Se poate, am recunoscut eu. Dar mi-e greu să cred că-i 
doar o coincidenţă. 

— Trimitem acolo niște iscoade, mi-a propus el. 

— Nu. Vreau să mă duc eu. 

— Dacă pleci acum, tot ce ai realizat în Armata a Doua o 
să se ducă de râpă. Mă duc eu. Dacă Vasily poate să dea fuga la 
Caryeva să cumpere ponei, atunci n-o să se supere nimeni că 
plec la o mică vânătoare. 

Am clătinat din cap: 

— Pasărea de foc trebuie s-o omor eu. 

— Nici măcar nu știm dacă e acolo. 

— De ce mai stăm la discuţii? a întrebat Mal. Știm cu toții 
că eu am să mă duc. 

Tolya și Tamar au schimbat o privire stânjenită, iar 
Nikolai și-a dres glasul și a spus: 

— Tot respectul, Oretsev, dar nu pari în cea mai bună 
formă. 

— Mă simt bine. 

— Te-ai uitat în oglindă în ultima vreme? 

— Cred că te uiţi tu suficient pentru amândoi, a ripostat 
Mal, apoi și-a trecut o mână peste față, cu un aer foarte plictisit. 
Sunt prea obosit și prea mahmur ca să mă cert pe tema asta. 
Sunt singurul care poate găsi pasărea de foc. Eu trebuie să mă 


341 


duc. 

— Merg cu tine, am spus. 

— Nu, a protestat el cu o vehemenţță surprinzătoare. O 
caut, o capturez și mă întorc cu ea la tine. Dar nu vii cu mine. 

— E prea riscant, am răspuns eu. Să presupunem că o 
prinzi: dar cum ai s-o aduci până aici? 

— Spune-le Fabrikatorilor să-mi facă un fel de cușcă, a zis 
el. Așa e mai bine pentru toată lumea. Tu pui mâna pe pasărea 
de foc, iar eu scap de locul ăsta nenorocit. 

— Nu poți să călătorești singur... 

— Atunci, dă-mi-i pe Tolya și Tamar. Dacă mergem 
numai noi, o să călătorim mai repede și o să atragem mai puțin 
atenția. 

Și-a împins scaunul în spate și s-a ridicat în picioare. 

— Gândește-te cum e mai bine și fă ce pregătiri consideri 
de cuviință. Doar spune-mi când pot să plec, a încheiat el, fără 
să se uite la mine. 

Apoi a ieșit pe ușă înainte să mai pot aduce vreo obiecţie. 

M-am întors cu spatele, străduindu-mă să-mi stăpânesc 
lacrimile. L-am auzit pe Nikolai șoptindu-le instrucțiuni 
gemenilor, care au plecat și ei în scurtă vreme. 

M-am uitat cu atenţie la hartă. Poliznaya — unde ne 
făcuserăm serviciul militar. Ryevost — unde ne începuserăm 
călătoria prin Petrazoi. T'zibeya — unde mă sărutase pentru 
prima oară. 

Nikolai și-a așezat mâna pe umărul meu. Nu știam dacă 
voiam să i-o îndepărtez sau să mă întorc și să mă arunc în 
brațele sale. Ce-ar fi făcut dacă l-aș fi îmbrățișat? M-ar fi bătut 
pe spate? M-ar fi sărutat? M-ar fi cerut de soție? 

— Așa e mai bine, Alina. 

l-am răspuns cu un zâmbet amar. 

— Ai observat că lumea spune asta numai când nu e 
adevărat? 

Și-a coborât mâna. 

— Locul lui nu e aici. 

Locul lui e lângă mine, am vrut eu să strig. Dar știam că nu 
era adevărat. M-am gândit la fața învineţită a lui Mal, la cum se 
plimba de colo-colo ca un animal în cușcă, la cum scuipase 
sânge și îi făcuse semn lui Eskil să continue lupta: „Ridică-te!“ Și 
mi-am amintit cum mă ţinea în brațe când am traversat Marea 
Adevărată. Harta mi s-a încețoșat în faţa ochilor din pricina 
lacrimilor. 

— Lasă-l să se ducă, a spus Nikolai. 

— Unde să se ducă? Să vâneze o creatură legendară care 
poate că nici nu există? Într-o misiune imposibilă în niște munți 
care mișună de shuhani? 

— Alina, asta fac eroii. 

— Nu vreau să fie un erou! 

— Nu poate schimba ce este, la fel cum tu nu poţi să nu fii 
Grisha. 

Nu era decât ecoul vorbelor mele din urmă cu doar câteva 
ore, dar nu voiam să-l ascult. 

— Nu-ţi pasă ce se întâmplă cu Mal, am zis eu cu furie. Nu 
vrei decât să scapi de el. 

— Dacă aș vrea să nu-l mai iubeşti pe Mal, l-aș face să 
rămână aici. L-aș lăsa să-și înece necazurile în kvas și să se 
poarte ca un idiot cu inima frântă. Dar asta e viața pe care o vrei 
pentru el? 

Am inspirat adânc. Nu, nu voiam o asemenea viață pentru 
el. Ştiam că Mal se simțea îngrozitor la Micul Palat. Suferise din 
momentul în care ajunseserăm acolo, dar refuzasem să văd asta. 
Îi reproșasem că voia să fiu ceva ce nu puteam fi, dar în tot acest 

timp și eu cerusem de la el același lucru. Mi-am șters lacrimile 
de pe obraji. Nu avea niciun rost să mă contrazic cu Nikolai. Mal 
fusese soldat. Și voia să aibă un ţel. lar acum putea avea unul, 
dacă-i dădeam eu voie. 

Și ce rost avea să mă mint? Deși încercam s-o înăbuș, în 
mine răsuna o altă voce, o foame rușinoasă și de nedomolit, care 
voia să fie satisfăcută, care cerea ca Mal să plece să caute pasărea 
de foc, care insista să mi-o aducă, oricare ar fi fost prețul. Îi 
spusesem lui Mal că fata pe care o cunoștea dispăruse. Era mai 
bine ca Mal să plece înainte să-și dea seama că era adevărat. 

Mi-am lăsat degetele să alunece pe ilustraţia care înfățișa 
Dva Stolba. Două mori? Sau ceva mai mult? Cine și-ar fi putut 
da seama după niște simple ruine? 

— Ştii care e problema cu eroii și sfinții, Nikolai? am spus 
eu, închizând atlasul și pornind spre ușă. Sfârșesc întotdeauna 
morți. 


Capitolul 22 


Mal m-a evitat toată după-amiaza, așa că am fost 
surprinsă când a venit cu Tamar să mă escorteze la aniversarea 
lui Nikolai. Mă așteptam să-i ceară lui Tolya să vină în locul lui. 
Poate încerca să se revanșeze pentru schimbul peste care sărise. 

Mă gândisem serios să nu mă duc la balul în cinstea lui 
Nikolai, dar mi s-a părut că n-ar fi avut niciun rost să lipsesc. Nu 
găsisem nicio scuză credibilă, iar absența mea n-ar fi făcut decât 
să-i ofenseze pe rege și regină. 

Eram îmbrăcată cu o kefta de mătase țesută cu fir de aur. 
Partea de sus era împodobită cu safire de un albastru intens, ca 
al Invocatorilor, care se asortau cu bijuteriile din păr. 

Când am intrat în salon, Mal m-a măsurat din priviri, și 
mi-a trecut prin minte că Zoyei i-ar fi stat mai bine cu auriu și 

albastru. Dar mi s-a părut un gând ridicol. Oricât de frumoasă ar 
fi fost Zoya, nu ea era problema. Mal urma să plece. Și eu eram 
cea care-i dădea voie. Numai noi doi eram vinovați pentru 
prăpastia care ne despărțea. 

Balul se ţinea în una dintre sălile somptuoase ale Marelui 
Palat, cunoscută sub numele de Cuibul Vulturului, datorită 
frizei enorme de pe tavan, care înfățișa pajura ravkană, cu un 
sceptru într-o gheară, iar în cealaltă cu un mănunchi de săgeți 
negre, legate cu panglici de trei culori — roșu, albastru și violet. 
Aripile îi erau poleite cu aur adevărat, și mi-a venit imediat în 
minte pasărea de foc. 

La masă stăteau cei mai de seamă generali ai Armatei Întâi 
și nevestele lor, precum și cei mai importanți unchi, veri și 
mătuși din familia Lantsov. Într-un capăt al mesei, se afla regina 
— era îmbrăcată cu o rochie de mătase roz, iar fața ei semăna cu 
o floare ofilită. În celălalt capăt al mesei, Vasily stătea alături de 
rege, prefăcându-se că nu observă privirile lacome pe care taică- 
său i le arunca tinerei soţii a unui ofițer. Nikolai era așezat la 
mijlocul mesei, cu mine alături, purtând, ca de obicei, o 
conversaţie sclipitoare cu musafirii din jur. 

Nikolai ceruse să nu se organizeze niciun bal în onoarea 
lui — nu era un moment tocmai bun, dat fiind că la porțile 
orașului se îngrămădeau atâția refugiați flămânzi. Dar era un 
Belyanoch, iar regele și regina nu se putuseră abține. Meniul 
cuprindea treisprezece feluri, între care un purcel de lapte fript 
întreg și un tort de jeleu, turnat în formă de căprioară. 

Când a sosit momentul cadourilor, regele i-a oferit fiului 
său un ou enorm, acoperit cu smalţ albastru. Nikolai i-a deschis 
capacul și a dat la iveală o minunată navă în miniatură, care 
plutea pe o mare de lapislazuli. De catargul navei atârna steagul 
cu câine roșu al lui Sturmhond, iar tunul de pe punte a scos o 

mică pocnitură, împrăștiind un norișor de fum alb. 

În timpul mesei, am fost atentă doar pe jumătate la 
conversațiile din jur, pentru că privirea îmi fugea tot timpul la 
Mal. Gărzile regelui erau înșirate la mică distanță una de 
cealaltă de-a lungul fiecărui perete. Știam că Tamar stătea 
undeva în spatele meu, dar Mal era chiar în fața mea, cu mâinile 
la spate, cu privirea ațintită înainte, la fel ca orice servitor 
anonim. Era un fel de tortură pentru mine să-l văd așa. Eram la 
doar câțiva metri unul de altul, dar părea că ne desparte o 
prăpastie. Dar oare nu fusese la fel de când veniserăm la Os 
Alta? Aveam în stomac un nod care se strângea tot mai tare de 
fiecare dată când mă uitam la Mal. Se bărbierise și se tunsese, 
iar uniforma îi era călcată cu grijă. Avea un aer plictisit și 
distant, dar măcar semăna din nou cu Mal cel de odinioară. 

Nobilii au închinat în sănătatea lui Nikolai, iar generalii i- 
au lăudat curajul și talentul de conducător militar. Mă așteptam 
ca Vasily să strâmbe din nas la auzul atâtor complimente pentru 
fratele său, însă era cât se poate de binedispus. Vinul îi aprinsese 
obrajii, iar pe buze avea un zâmbet plin de sine. Îi priise 
călătoria în Caryeva. 

Privirea mi-a fugit iarăși spre Mal. Nu știam dacă voiam să 
plâng sau să mă ridic în picioare și să sparg farfurii de perete. 
Era prea cald în salon, iar rana de la umăr începuse iarăși să 
pulseze și să mă mănânce. A trebuit să-mi înfrâng imboldul de a 
mă scărpina. 

Nemaipomenit! mi-am spus în sinea mea. Poate o să am o 
nouă halucinație chiar aici, în mijlocul sălii, iar Întunecatul o să 
iasă din bolul cu supă. 

Nikolai a înclinat capul și mi-a șoptit: 

— Știu că nu te dai în vânt după compania mea, dar ai 
putea măcar să te prefaci? Pare că mai ai un pic și izbucnești în 

lacrimi. 

— Scuze, i-am răspuns cu glas scăzut. Sunt doar... 

— Știu, a spus el, strângându-mi ușor mâna pe sub masă. 
Dar căprioara de jeleu și-a dat viața ca să te simți tu bine. 

Am încercat să zâmbesc și să particip cu mai multă 
însufleţire la ce se petrecea în jur. Am râs și am stat de vorbă cu 
generalul durduliu și roșu la față din dreapta mea, apoi m-am 
prefăcut interesată de tânărul pistruiat care stătea de cealaltă 
parte a mesei — un Lantsov și el —, care turuia despre 
reparațiile la conacul pe care îl moștenise. 

Când s-a servit înghețata, Vasily s-a ridicat în picioare și a 
înălțat un pahar de șampanie. 

— Frate, a spus el, este o mare plăcere să pot închina un 
pahar la aniversarea ta și să sărbătoresc alături de tine după ce 
ai petrecut atâta timp pe alte meleaguri. Respectele mele! În 
sănătatea ta, frățioare! 

— Ne zalost! au spus oaspeţii în cor, golindu-și paharele, 
după care și-au reluat conversațiile. 

Dar Vasily nu terminase. Și-a lovit marginea paharului cu 
furculița, împrăștiind un clinchet puternic în sală și recâștigând 
atenția musafirilor. 

— Astăzi, a spus el, avem de sărbătorit mai mult decât 
nobila naștere a fratelui meu. 

Ca și când accentul n-a fi fost suficient, Vasily a ţinut să-și 
sublinieze aluzia și cu un rânjet. Dar lui Nikolai nu i-a dispărut 
de pe buze zâmbetul cordial. 

— După cum știți, a continuat Vasily, ultimele săptămâni 
le-am petrecut călătorind. 

— Și fără îndoială cheltuind, a chicotit generalul roșu la 
faţă. Îmi închipui că în curând o să-ţi construiești un grajd nou. 

Vasily l-a țintuit cu o privire glacială: 

— N-am fost la Caryeva. Am fost în nord, cu o misiune 
încredințată de scumpul nostru tată. 

Nikolai a înlemnit. 

— După negocieri lungi și anevoioase, am plăcerea să vă 
anunț că Fjerda a accepta să ni se alăture în lupta împotriva 
Întunecatului. S-au angajat să ne susțină atât cu trupe, cât și cu 
resurse. 

— Să fie cu putinţă una ca asta? a întrebat unul dintre 
nobili. 

— Este, a răspuns Vasily, umflându-și pieptul de mândrie. 
În cele din urmă și cu eforturi considerabile, cel mai de temut 
dușman al nostru a devenit aliatul nostru cel mai puternic. 

Toată lumea a început să discute cu însuflețire, iar regele a 
zâmbit radios, îmbrățișându-și fiul cel mare. 

— Ne Ravka! a strigat el, ridicând paharul cu șampanie. 

— Ne Ravka! au răspuns oaspeţii. 

Am fost uimită să-l văd pe Nikolai încruntându-se. Îmi 
spusese că fratelui său îi plăceau scurtăturile și părea că Vasily 
găsise una. Dar lui Nikolai nu-i stătea în fire să-și arate 
dezamăgirea sau enervarea. 

— O realizare extraordinară, frate. Respectele mele, a spus 
Nikolai, ridicând paharul. Pot să te întreb ce au cerut la schimb 
pentru sprijinul lor? 

— Au negociat dur, a zis Vasily, cu un zâmbet binevoitor. 
Dar n-au cerut nimic împovărător. Au vrut să aibă acces la 
porturile noastre din Ravka de Vest și să-i ajutăm să apere rutele 
comerciale sudice de piraţii zemeniți. Îmi închipui că aici o să 
ne fii de ajutor, frate, a adăugat el cu încă un zâmbet călduros. 
Au cerut și să fie redeschise unele dintre drumurile forestiere 
din nord, iar după ce îl înfrângem pe Întunecatul, se aşteaptă la 
cooperarea Invocatoarei Soarelui în eforturile noastre comune 

de a restrânge Falia. 

Apoi s-a uitat la mine și mi-a zâmbit larg. M-am simţit un 
pic ofensată că mă implicase în negocieri fără să mă întrebe, și 
totuși era o cerere previzibilă și rezonabilă, unde mai pui că 
până și conducătorul Armatei a Doua era supusul regelui. Am 
încuviințat din cap, încercând să-mi iau un aer respectuos. 

— Care drumuri? a întrebat Nikolai. 

Vasily a dat nepăsător din mână. 

— Sunt niște drumuri undeva la sud de Halmhend, la vest 
de permafrost. Sunt suficient de bine apărate de fortul de la 
Ulensk, dacă fjerdanilor le vine vreo idee. 

Nikolai s-a ridicat în picioare, scaunul său scârțâind 
zgomotos pe parchet. 

— Când ai ridicat blocadele? De câtă vreme sunt deschise 
drumurile? 

Vasily a ridicat din umeri. 

— Ce contează... 

— De câtă vreme? 

Am simţit că-mi pulsează rana de la umăr. 

— De mai bine de o săptămână, a spus Vasily. Doar nu te 
gândești că fjerdanii au de gând să ne atace prin Ulensk? Râurile 
or să îngheţe abia peste câteva luni, iar până atunci... 

— Te-ai întrebat vreo clipă de ce ar avea nevoie de un 
drum forestier? 

Vasily a dat din mână cu un aer plictisit. 

— Poate pentru că au nevoie de cherestea, a spus el. Sau 
poate că pădurile alea sunt închinate uneia dintre zânele lor 
ridicole. 

S-au auzit râsete nervoase în jurul mesei. 

— Drumurile alea sunt apărate de un singur fort, a mârâit 
Nikolai. 

— Pentru că trecătoarea e prea îngustă ca să permită 
accesul unei armate în toată regula. 

— Ai o concepţie învechită despre război. Întunecatul n- 
are nevoie de un batalion de infanteriști și nici de tunuri de 
mare calibru. Are nevoie doar de grupul său de Grisha și de 
armata de nichevo'vya. Trebuie să evacuăm palatul imediat! 

— Nu fi caraghios! 

— Singurul nostru avantaj era că puteam fi avertizați din 
vreme, iar iscoadele de pe drumurile blocate erau prima noastră 
linie de apărare. Erau ochii noștii, dar tu ne-ai orbit. În clipa 
asta, Întunecatul ar putea fi la doar câțiva kilometri de noi. 

Vasily a clătinat din cap cu un aer trist: 

— Te faci de râs. 

Nikolai și-a izbit palmele de masă, făcând farfuriile să 
zornăie. 

— De ce nu sunt în sală și ambasadorii fjerdani, să se 
bucure de izbânda ta și să bea în cinstea acestei alianțe fără 
precedent? 

— Ne-au trimis o scrisoare prin care își exprimă regretul 
că nu au putut veni imediat, fiindcă... 

— Nu sunt aici pentru că urmează un masacru. Adevărata 
lor alianță e cu Întunecatul. 

— Potrivit informaţiilor noastre, Întunecatul e în sud, în 
Shu Han. 

— Crezi că Întunecatul nu are spioni? Că nu are oameni 
infiltrați printre noi? A întins o cursă pe care ar fi putut s-o 
recunoască orice copil, dar tu ai intrat direct în ea. 

Vasily s-a făcut stacojiu. 

— Nikolai, sunt sigură că..., a dat să-și liniștească regina 
fiul cel mic. 

— În fortul de la Ulensk se află un regiment întreg, a 

intervenit unul dintre generali. 

— Vezi? a spus Vasily. Nu faci decât să răspândești panică 
și n-am să tolerez o asemenea atitudine. 

— Un regiment împotriva unei armate de nichevovya? a 
spus Nikolai. Toți soldaţii din fortul ăla sunt deja morţi, 
sacrificați în numele mândriei și prostiei tale. 

Vasily a dus mâna la mânerul sabiei. 

— Vezi că sari calul, bastardule. 

Regina a rămas cu gura căscată, dar Nikolai a izbucnit 
într-un râs aspru: 

— Așa, frate, provoacă-mă la duel. O să ne fie de mare 
folos. Uită-te în jurul mesei. Toţi generalii, toți nobilii de rang 
înalt, mare parte din familia Lantsov, plus Invocatoarea Soarelui. 
Toţi în același loc, în aceeași noapte. 

— Poate că ar fi bine să luăm în calcul..., a dat să spună 
băiatul pistruiat din fața mea. 

— Nu! l-a întrerupt Vasily cu buza tremurătoare. E doar 
invidia lui meschină! Nu suportă să vadă că am succes. Nu... 

Dar chiar atunci au început să bată clopotele de 
avertizare, întâi în depărtare, lângă zidurile orașului, apoi din ce 
în ce mai aproape, contopindu-se într-un cor tot mai intens, 
care răsuna pe străzile de la periferie, ajungând în centru și, în 
cele din urmă, în curtea Marelui Palat. 

— I-ai dat Ravka, a spus Nikolai. 

Cuprinși de spaimă, musafirii s-au ridicat în picioare și s- 
au îndepărtat de masă, iar Mal a venit imediat lângă mine, cu 
sabia în mână. 

— Trebuie să mergem la Micul Palat, am spus eu, 
gândindu-mă la oglinzile uriașe montate pe acoperiș. Unde e 
Tamar? 

În clipa următoare, ferestrele au explodat și am fost 

împroșcaţi cu o ploaie de cioburi. Am ridicat mâinile să-mi 
protejez fața, iar musafirii au început să țipe, dând buzna spre 
uși. 

Nichevovya au năvălit în salon, agitându-și aripile de 
umbră fremătătoare și umplând aerul cu răpăitul înfricoșător a 
mii de insecte. 

— Duceţi regele la adăpost! a strigat Nikolai, scoțând 
sabia din teacă și dând fuga lângă mama lui. 

Gărzile palatului stăteau nemișcate, împietrite de groază. 

Un nimicnic l-a înhăţat pe pistruiatul care stătuse în fața 
mea și l-a izbit cu putere de perete. Bietul băiat s-a prăvălit la 
podea cu gâtul rupt. 

Am ridicat braţele, dar salonul era prea aglomerat ca să 
risc să folosesc Tăietura. 

Vasily încă stătea lângă masă, cu regele ghemuit lângă el. 

— Tu ai făcut asta! i-a strigat el lui Nikolai. Tu și 
vrăjitoarea ta! 

A ridicat sabia deasupra capului și s-a năpustit spre mine, 
urlând de furie. Mal a pășit în fața mea, ridicând sabia să 
blocheze lovitura. Dar înainte ca Vasily să poată cobori sabia, l-a 
înhăţat un nichevovya care i-a smuls brațul din umăr. Prințul a 
rămas o clipă în picioare, legănându-se ușor, cu sângele 
țâșnindu-i din rană, apoi s-a prăbușit fără suflare pe podea. 

Regina a început să țipe isteric, apoi a dat să se apropie de 
cadavrul fiului ei, dar Nikolai a reușit s-o înhaţe chiar în clipa 
când a călcat în balta de sânge din jurul lui Vasily. 

— N-are rost, i-a spus el pe un ton rugător, strângând-o în 
brațe. S-a prăpădit, Madraya. S-a prăpădit. 

În salon a năvălit un nou pâlc de nichevoya, care s-au 
năpustit spre Nikolai și mama lui. 

Trebuia să risc. Lumea țipa și plângea sub asaltul 

nimicnicilor, așa că am invocat două arcuri incandescente de 
lumină, despicând monștrii unul după altul. Era cât pe-aci să tai 
și un general care se ghemuise pe podea. 

— Urmaţi-mă! a strigat Nikolai, conducându-i spre ușă pe 
mama și tatăl lui. 

Am pornit în urma lor împreună cu gărzile, croindu-ne 
drum până în hol, apoi am luat-o la fugă. 

În Marele Palat domnea haosul. Coridoarele erau pline de 
slujnice și servitori înspăimântați, unii alergând spre ieșire, alții 
baricadându-se în camere. Am auzit un vaier prelung și zgomot 
de geamuri sparte. De undeva de afară s-a auzit o bubuitură. 

Ce bine-ar fi să fie Fabrikatorii, mi-am spus cu disperare. 

Mal și cu mine am dat buzna afară din palat și am coborât 
în grabă treptele de marmură. Un scârțâit metalic a spintecat 
aerul. M-am uitat de-a lungul aleii cu pietriș alb și am văzut 
porţile aurite ale Marelui Palat smulse din balamale de o rafală 
puternică de vânt Etherealki. Mica oaste de Grisha a 
Întunecatului s-a revărsat în curtea palatului, umplând-o cu 
veșminte colorate. 

Am luat-o la fugă spre Micul Palat, dar Nikolai și gărzile 
regale au rămas în urma noastră. Sănătatea șubredă a regelui nu 
le îngăduia să meargă mai repede. 

La intrarea în tunelul de arbori, regele s-a îndoit de mijloc, 
gâfâind zgomotos, în timp ce regina plângea, ținându-l strâns de 
braţ. 

— Trebuie să-i duc la Pescăruș, a spus Nikolai. 

— [a-o pe drumul ocolit, am zis eu. Cu siguranță, 
Întunecatul o să vină mai întâi la Micul Palat. Vrea să pună 
mâna pe mine. 

— Alina, dacă te capturează... 

— Du-te, i-am cerut eu. Salvează-ţi părinţii. Și pe Baghra. 

N-am de gând să-i las singuri pe Grisha. 

— Îi scot de aici și mă întorc cu Pescărușul. Promit. 

— Pe cuvântul tău de pirat și ucigaș? 

M-a mângâiat scurt pe obraz: 

— Pe cuvântul meu de corsar. 

S-a auzit o nouă explozie. 

— Să mergem! a strigat Mal. 

Am luat-o la fugă prin tunel, nu înainte să mai arunc o 
privire în urmă. L-am zărit pe Nikolai profilându-se pe fundalul 
amurgului purpuriu și m-am întrebat dacă aveam să-l mai văd 
vreodată. 

Rana de la umăr pulsa și mă ardea, făcându-mă să alerg 
mai repede, iar gândurile mi se învălmășeau în minte: sper că au 
reușit să se închidă în Sala Domului, dacă aș izbuti să ajung la 
oglinzi, poate au avut timp să pregătească puștile de pe acoperiș... 
Toate planurile ne fuseseră zădărnicite de aroganţa lui Vasily. 

Imediat ce am ieșit din pădure, m-am oprit brusc, 
afundându-mi papucii în pietrișul potecii, și am căzut în 
genunchi — nu știu dacă din inerție sau din cauza priveliștii din 
fața mea. 

Micul Palat era înfășurat în fâșii șerpuitoare de umbră, 
care urcau trosnind și zumzăind pe pereţi, punând stăpânire pe 
acoperiș. Pe trepte și în jurul palatului zăceau cadavre de Grisha, 
iar ușile de la intrare erau larg deschise. 

Poteca din fața treptelor era presărată cu cioburi de 
oglindă, iar în mijlocul lor zăcea una dintre farfuriile lui David. 
Sub ea se vedea trupul strivit al unei fete, cu ochelarii căzuți de 
la ochi. Paja. Doi nichevova stăteau ghemuiţi în fața oglinzii, 
uitându-se la reflecțiile lor deformate. 

Am scos un urlet de furie pură și am străpuns cei doi 
monștri cu o fâșie de lumină incandescentă, care, după ce i-a 


354 


spulberat, s-a reflectat în farfurie, spărgându-se în mici 
fascicule. 

Am auzit un răpăit de mitralieră de pe acoperiș. Acolo sus 
cineva încă era în viață. Cineva încă lupta. Și cealaltă oglindă 
încă era intactă. Nu era mare lucru, dar era tot ce aveam. 

— Pe aici, a spus Mal. 

Am luat-o la fugă pe pajiște și am intrat în palat pe ușa 
care ducea în locuinţa Întunecatului. Când am ajuns la baza 
scării, un nichevo'ya a ieșit de pe un coridor și s-a năpustit 
țipând spre noi, culcându-mă la pământ. Mal l-a străpuns cu 
sabia, iar monstrul a șovăit câteva clipe, după care și-a recăpătat 
forma inițială. 

— Fereşte-te! am strigat eu. 

Mal s-a lăsat pe vine, iar eu am despicat soldatul de umbră 
cu Tăietura. Cu inima duduindu-mi în piept, am urcat scările 
câte două o dată, urmată îndeaproape de Mal. În palat plutea un 
miros greu de sânge, iar răpăitul mitralierelor îmi zdruncina 
măruntaiele. 

Când am ajuns pe acoperiș, cineva a strigat: 

— Jos! 

Abia am avut timp să ne aruncăm la pământ înainte ca o 
grenatki să explodeze deasupra capetelor noastre, 
străpungându-ne pleoapele cu lumină și făcându-ne urechile să 
țiuie. Câţiva Corporalki trăgeau cu puștile lui Nikolai, trimițând 
o ploaie de gloanţe în hoardele de nichevo'ya, în timp ce 
Fabrikatori îi alimentau cu muniţie. Farfuria rămasă intactă era 
păzită de Grisha înarmaţi, care se străduiau să respingă 
nimicnicii. L-am văzut și pe David, care ţinea stângaci o pușcă, 
încercând să-și menţină poziția. Am invocat un fascicul orbitor 
de lumină, care a despicat cerul și ne-a adus câteva clipe 
prețioase de răgaz. 

— David! am strigat eu. 

Și David a suflat de două ori cu putere în fluierul care-i 
atârna la gât. Nadia și-a pus ochelarii, iar Durastul care se ocupa 
de manevrarea farfuriei și-a ocupat poziţia. În clipa următoare, 
am ridicat mâinile și am trimis o fâșie incandescentă spre 
oglindă. Fluierul s-a auzit încă o dată, iar farfuria s-a înclinat, 
reflectând o rază de lumină pură. Chiar și fără a doua oglindă, 
fasciculul era extrem de puternic, reușind să spulbere hoardele 
de nimicnici. 

Lumina mătura cerul într-un arc orbitor, dizolvând 
trupurile negre și împuţinând cohortele de umbră, până am 
reușit să vedem amurgul nopţilor de Belyanoch. Zărind stelele 
deasupra capului, Grisha au scos chiote de bucurie, și o rază de 
speranță a împrăștiat groaza care mi se cuibărise în suflet. 

Dar până la urmă un nichevo'ya a reușit să se apropie de 
noi. S-a ferit din calea luminii și s-a năpustit spre farfurie, 
încercând s-o dărâme. 

Mal a ajuns lângă creatură într-o clipă, străpungând-o cu 
sabia, iar un grup de Grisha a încercat s-o apuce de picioarele 
musculoase, dar nimicnicul se tot zvârcolea și le scăpa din 
mâini. În câteva clipe, monștrii s-au repezit spre noi din toate 
direcţiile. Am văzut unul ocolind raza de lumină și coborând 
direct spre partea din spate a farfuriei. Oglinda s-a aplecat în 
față, iar lumina a șovăit și în cele din urmă s-a stins. 

— Nadia! am ţipat. 

Nadia și Durastul au reușit să se îndepărteze la timp de 
farfuria care s-a prăbușit pe o parte cu o bufnitură puternică, 
împrăștiind în jur cioburi de oglindă. 

Nichevo'ya și-au reluat asaltul, iar eu i-am întâmpinat cu o 
ploaie de raze. 

— Coborâţi în Sala Domului! am strigat. Baricadaţi ușile! 

Grisha au luat-o la fugă, dar n-au fost suficient de rapizi. 
Am auzit un țipăt și am apucat să văd faţa lui Fedyor înainte să 
fie înhățat de un monstru și aruncat de pe acoperiș. Am invocat 
o sferă de lumină, dar nichevovya atacau în valuri. Dacă am fi 
avut cele două oglinzi... Dacă am fi avut mai mult timp... 

Mal a apărut iarăși lângă mine, cu pușca în mână. 

— E inutil, a spus el. Trebuie să plecăm de aici. 

Am încuviințat din cap și am pornit cu spatele spre trepte, 
iar cerul s-a acoperit cu trupurile negre ale nimicnicilor. Am dat 
cu călcâiul peste ceva moale și m-am împiedicat. Am întors 
capul și l-am văzut pe Sergei ghemuit lângă cupolă. O ţinea în 
brațe pe Marie. Era despicată de la gât la buric. 

— N-a mai rămas nimeni, a scâncit Sergei, cu obrajii plini 
de lacrimi. N-a mai rămas nimeni. 

Apoi a început să se legene ușor, strângând-o și mai tare 
în brațe. Nu mă puteam uita la Marie. Nu mai semăna deloc cu 
fata nebunatică și amuzantă, cu minunatele ei bucle castanii. 

Nimicnicii au umplut acoperișul, năpustindu-se spre noi 
ca un val negru. 

— Mal, ridică-l în picioare! am strigat, trimițând raze de 
lumină spre hoarda de umbre care se apropia de noi. 

Mal l-a înhățat pe Sergei și l-a tras de lângă Marie. Sergei 
nu voia s-o lase acolo, dar în cele din urmă am reușit să-l tragem 
înăuntru și am închis ușa în urma noastră. L-am târât după noi 
pe scări, iar când am ajuns la primul etaj, am auzit cum 
trosnește ușa de la acoperiș. Am aruncat un mănunchi de raze 
în urma noastră, sperând că voi atinge și altceva decât casa 
scării, apoi am coborât la parter. 

Am dat buzna în Sala Domului, iar câțiva Grisha au trântit 
ușile în urma noastră și le-au încuiat cu zăvoare. S-a auzit o 
bufnitură puternică, apoi încă una și încă una — nichevo ya 

încercau să spargă ușile. 

— Alina! a strigat Mal. 

M-am întors și am văzut că, deși celelalte uși erau și ele 
încuiate, în sală mai rămăseseră câțiva nichevovya. Zoya și fratele 
Nadiei erau lipiți cu spatele de un zid și invocau rafale de vânt 
ca să azvârle mese, scaune și bucăți de mobilă ruptă înspre o 
ceată de nimicnici. 

Am ridicat mâinile și lumina a țâșnit în raze 
incandescente, spulberând soldații de umbră unul câte unul. 
Zoya a coborât brațele și un samovar a căzut pe podea cu un 
zăngănit puternic. 

Dinspre toate ușile se auzeau bufnituri și zgârieturi. 
Nichevova izbeau lemnul cu ghearele, încercând să intre în sală, 
căutând o crăpătură sau o gaură prin care să se strecoare. 
Bâzâiturile și păcăniturile veneau din toate părțile. Dar 
Fabrikatorii își făcuseră treaba cum trebuie. Sigilaseră bine ușile, 
așa că aveau să reziste — cel puţin o vreme. 

M-am uitat în jur. Sala era scăldată în sânge: dâre pe 
pereți și bălți purpurii pe podeaua de piatră. Cadavrele erau 
împrăștiate peste tot — grămezi roșii, albastre și violet. 

— A mai scăpat cineva? am întrebat, fără să-mi pot 
stăpâni tremurul din glas. 

Zoya a clătinat scurt din cap, cu un aer buimac. Pe un 
obraz avea o pată de sânge. 

— Eram la masă, a spus ea. Am auzit clopotele. N-am avut 
timp să încuiem ușile. În câteva clipe ne-au invadat. 

Sergei plângea în liniște. David era palid, dar calm. Nadia 
reușise să ajungă și ea în sală. Avea un braţ petrecut pe după 
mijlocul lui Adrik, a cărui față încă avea o expresie îndărătnică, 
deși tremura din toate mădularele. Mai erau trei Inferni și încă 
doi Corporalki — un Vindecător și un Sfâșie-Inimi. Erau tot ce 

mai rămăsese din Armata a Doua. 

— l-a văzut cineva pe Tolya și Tamar? am întrebat. 

Nu-i văzuse nimeni. Poate că muriseră și ei. Sau poate că 
avuseseră un rol în acest dezastru. Mi-am amintit că, la un 
moment dat, Tamar dispăruse din Cuibul Vulturului. Cine știe, 
poate lucraseră tot timpul pentru Întunecatul. 

— S-a putea ca Nikolai să nu fi plecat încă, a spus Mal. Am 
putea ajunge și noi la Pescăruș. 

Am clătinat din cap. Dacă Nikolai nu plecase până atunci, 
însemna că el și familia lui muriseră — poate și Baghra. Mi-am 
imaginat cadavrul lui Nikolai plutind pe lac cu fața în jos, alături 
de resturile Pescărușului. 

Nu, mi-am spus în sinea mea. Nu voiam să gândesc așa. 
Mi-am amintit ce impresie îmi făcuse Nikolai prima oară când îl 
văzusem. Trebuia să cred că vulpea cea șireată reușise să scape 
și din această capcană. 

— Întunecatul și-a concentrat forțele în jurul palatului, 
am spus. Putem să fugim în centrul orașului și de acolo să 
încercăm să scăpăm din Os Alta. 

— N-o să reuşim, a spus Sergei deznădăjduit. Sunt prea 
numeroși. 

Avea dreptate. Știam că se va ajunge aici, dar credeam că 
vom fi mai mulți și că vom primi întăriri de la Poliznaya. 

De undeva din depărtare s-a auzit un tunet prelung. 

— Vine! s-a plâns unul dintre Inferni. Pe toţi sfinții, vine! 

— O să ne omoare pe toţi, a șoptit Sergei. 

— Dacă avem noroc, a răspuns Zoya. 

Nu era tocmai încurajator, dar avea dreptate. Orbitele 
pline de umbră ale propriei lui mame îmi arătaseră cum se purta 
Întunecatul cu trădătorii și îmi închipuiam că Zoya și ceilalți 
aveau să fie pedepsiți mult mai aspru. 

Zoya a încercat să-și șteargă sângele de pe obraz, dar n-a 
făcut decât să-l întindă mai tare. 

— Să încercăm să mergem în centrul orașului, a spus ea. 
Mai degrabă înfrunt monștrii decât să stau aici și să-l aștept pe 
Întunecatul. 

— Nu avem mari sorți de izbândă, i-am prevenit eu, deși 
mi-aș fi dorit să le pot oferi un pic de speranţă. Nu sunt suficient 
de puternică să-i opresc pe toţi. 

— Dacă-i înfruntăm pe nichevo'ya, măcar o să avem o 
moarte ușoară, a spus David. Eu zic să luptăm. 

Ne-am întors cu toţii spre David. Și el părea un pic 
surprins. Apoi a ridicat din umeri și s-a uitat în ochii mei. 

— Să facem tot ce ne stă în putinţă. 

M-am uitat în jur și toți au încuviinţat din cap. 

Am inspirat adânc și l-am întrebat pe David: 

— Mai ai vreo grenatki? 

Fabrikatorul a vârât mâna în kefta și a scos doi cilindri de 
fier. 

— Astea sunt ultimele. 

— Folosește una acum, pe cealaltă păstreaz-o pentru mai 
încolo. La semnalul meu. Când deschid ușile, fugiți spre porțile 
palatului. 

— Eu rămân cu tine, a spus Mal. 

Am dat să mă opun, dar privirea lui m-a făcut să înțeleg că 
n-ar fi avut niciun rost. 

— Nu ne așteptați, le-am spus eu celorlalți. O să încerc să 
vă protejez cât mai bine. 

Aerul a fost despicat de încă un tunet. Grisha au înhățat 
puști din mâinile celor morți și s-au strâns la ușă în jurul meu. 

— Pregătiți-vă, le-am spus. 

M-am întors cu spatele la ei și am pus mâinile pe 

mânerele sculptate. Simțeam în palme bufniturile nimicnicilor 
care se izbeau în uși. Rana îmi pulsa dureros. 

l-am făcut semn cu capul Zoyei, care a tras zăvorul, apoi 
am deschis ușile și am strigat: 

— Acum! 

David a aruncat grenada spre cerul violet, iar Zoya a 
invocat o rafală de vânt care a înălțat-o și mai mult. 

— Feriți-vă! a strigat David. 

Ne-am întors cu fața spre sală, cu mâinile deasupra 
capului și ochii închiși, pregătindu-ne pentru explozie. 

Bubuitura a zdruncinat podeaua de piatră, iar lumina 
orbitoare s-a făcut roșie în spatele pleoapelor mele închise. 

Apoi am luat-o la fugă. Nichevo'ya se împrăștiaseră, luaţi 
prin surprindere de explozia de lumină și zgomot, dar după 
numai câteva secunde s-au năpustit iarăși spre noi. 

— Fugiți! am strigat. 

Am ridicat braţele și am invocat lumina în fâșii 
incandescente, spintecând nichevo’ya unul după altul, în timp ce 
Mal trăgea cu pușca. Grisha au luat-o spre tunelul din pădure. 

Am apelat la toată puterea cerbului și a dragonului, la 
toate șiretlicurile pe care le învățasem de la Baghra. Am chemat 
lumina la mine și am transformat-o în arcuri ascuţite și 
orbitoare, cu care despicam nemilos armata de umbre. 

Dar erau prea mulți. Oare câtă energie consumase 
Întunecatul ca să creeze o armată atât de numeroasă? 
Nimicnicii se năpusteau spre noi, trupurile lor preschimbându- 
se și răsucindu-se neîncetat, ca un nor strălucitor de gândaci, cu 
brațele întinse și cu ghearele dezvelite. Bătând aerul cu aripile 
negre, i-au scos pe Grisha afară din tunel, cu gurile lor mari și 
informe pregătite să-i înhaţe. 

Dar dintr-odată s-au auzit împușcături. Din pădurea de la 

stânga mea s-au revărsat soldați care trăgeau cu pușca în timp 
ce fugeau. Strigătul de luptă care li se desprindea de pe buze mi- 
a dat fiori: Sankta Alina. 

S-au repezit cu toţii spre nichevo'ya, scoțând săbii și 
paloșe, despicând monștrii cu o sălbăticie înfiorătoare. Unii erau 
îmbrăcați în haine țărănești, alții purtau uniformele zdrenţuite 
ale Armatei Întâi, dar toți aveau tatuaje identice: raze de soare 
pe laturile feţei. 

Doar doi nu aveau tatuaje — Tolya și Tamar, care 
conduceau atacul, cu ochi sălbatici, cu săbii în mâini, strigându- 
mi numele. 


Capitolul 23 


Soldaţii soarelui s-au năpustit în hoarda de nimicnici, 
tăind și împungând cu săbiile, obligându-i să se retragă, iar 
pușcașii trăgeau fără încetare. Dar, în ciuda ferocităţii lor, nu 
erau decât niște oameni, carne și oțel împotriva umbrelor 
însuflețite. Nichevo’ya au început să-i înhaţe unul câte unul. 

— Spre capelă! a strigat Tamar. 

Spre capelă? Avea de gând să arunce în Întunecatul cu 
volumașe de imnuri? 

— O să fim încercuiți! a strigat Sergei, fugind spre mine. 

— Deja suntem încercuiți, i-a răspuns Mal, aruncându-și 
pușca pe spate și apucându-mă de mână. Să mergem! 

Nu știam ce să cred, dar nu aveam alte opțiuni. 

— David! am strigat. A doua grenadă! 

Fabrikatorul a aruncat-o spre nichevova. N-a ţintit tocmai 
bine, dar l-a ajutat Zoya cu o rafală de vânt. 

Am intrat în pădure, urmați de soldaţii soarelui, iar 
explozia a împrăștiat printre copaci un val de lumină albă. 

În capelă erau aprinse lămpi cu ulei, iar ușa era larg 

deschisă. Am dat buzna înăuntru, ecoul pașilor noștri răsunând 
printre șirurile de bănci până în înaltul cupolei albastre. 

— Încotro? a strigat Sergei speriat. 

De afară se auzeau zumzetele și păcăniturile hoardelor de 
nichevo'ya. Tolya a închis ușa bisericii și a blocat-o cu un drug 
greu de lemn. Soldaţii soarelui s-au așezat în dreptul ferestrelor, 
cu puștile în mâini. 

Tamar a sărit peste o bancă răsturnată și a luat-o la fugă 
pe culoarul din mijlocul capelei. 

— După mine! a strigat ea. 

M-am uitat la Tamar cu un aer nedumerit. Unde voia să 
mergem? 

A trecut pe lângă altar și a înhățat unul dintre colțurile 
aurite ale tripticului. Am rămas cu gura căscată când am văzut 
că se deschide panoul deteriorat de apă, dând la iveală gura 
întunecată a unui tunel. Deci pe aici veniseră soldaţii soarelui. Și 
așa reușise Aparatul să fugă din Marele Palat. 

— Unde duce tunelul? a întrebat David. 

— Contează? a ripostat Zoya. 

În clipa următoare s-a auzit un tunet asurzitor, care a 
zguduit pereţii capelei. Ușa de la intrare s-a făcut țăndări. Tolya 
a fost aruncat în spate și întunericul a năvălit înăuntru. 

Întunecatul și-a făcut apariţia pe un val de umbră, purtat 
de câțiva monștri care au pus picioarele pe podeaua capelei cu 
infinită grijă. 

— Foc! a strigat Tamar. 

S-a auzit o rafală de Împuşcături, iar nichevo’ya au început 
să se agite în jurul stăpânului lor, răsucindu-se și reconstruindu- 
și trupurile negre, pe măsură ce erau străpunși de gloanţe. 
Monștrii se înlocuiau unul pe celălalt, alcătuind un perete 
compact în jurul Întunecatului, care înainta fără nicio ezitare. 

Nichevo'vya se revărsau pe ușa capelei, iar Tolya a dat fuga 
lângă mine, cu pistoale în mână. Eram flancată de Tamar și Mal, 
iar ceilalți Grisha se înghesuiseră în spatele nostru. Am ridicat 
mâinile și am invocat lumină, pregătindu-mă de atac. 

— Predă-te, Alina, a spus Întunecatul, vocea lui rece 
ridicându-se peste hărmălaia din capelă. Predă-te și am să-i cruț 
pe oamenii tăi. 

Drept răspuns, Tamar și-a frecat între ele lamele 
toporiștilor, făcând un zgomot înfiorător. Soldaţii soarelui au 
ridicat puștile și i-am auzit pe Inferni izbindu-și bucăţile de 
cremene. 

— Uită-te în jur, Alina, a spus Întunecatul. N-ai cum să 
câștigi. Nu poţi decât să-i vezi murind. Vino la mine acum și n- 
am să le fac niciun rău — nici soldaților tăi fanatici și nici măcar 
acestor Grisha trădători. 

M-am uitat la haosul din capelă. Nichevova continuau să 
năvălească pe ușă, îngrămădindu-se în jurul Întunecatului într- 
un nor gros și negru de aripi. Dincolo de ferestre se vedeau alte 
cete de monștri zburând pe cerul liliachiu. 

Soldaţii soarelui aveau chipuri hotărâte, dar numărul lor 
se împuţinase dramatic. Unul dintre ei avea coșuri pe bărbie, iar 
după față nu i-ai fi dat mai mult de doisprezece ani. Aveau 
nevoie de un miracol de la sfânta lor, dar nu eram în stare să-l 
săvârșesc. 

Tolya a tras piedica pistolului. 

— Coborâţi armele! am spus. 

— Alina, mi-a șoptit Tamar, încă te putem scoate de aici. 

— Coborâţi armele! am repetat eu. 

Soldaţii soarelui mi-au dau ascultare, iar Tamar a coborât 
și ea toporiștile, dar le strângea cu putere în continuare. 

— Care sunt termenii înțelegerii? l-am întrebat eu pe 

Întunecatul. 

Mal s-a încruntat, iar Tolya a clătinat din cap. Dar nu i-am 
luat în seamă. Știam că putea fi un șiretlic, dar dacă aveam o 
șansă să-i salvez, trebuia să-mi asum riscul. 

— Predă-te, a spus Întunecatul. Și oamenii tăi vor fi liberi. 
Pot să plece de aici și să dispară pentru totdeauna. 

— Liberi? a șoptit Sergei. 

— E o minciună, a spus Mal. 

— N-am nevoie să mint, a zis Întunecatul. Alina vrea să 
vină cu mine. 

— Nu vrea să aibă de-a face cu tine, a ripostat Mal. 

— Nu? a întrebat Întunecatul. 

Părul său negru strălucea în lumina lămpilor din capelă. 
Se vedea că invocarea armatei de umbre îl secătuise de puteri. 
Era mai slab și mai palid, dar, în mod ciudat, trăsăturile 
colțuroase ale chipului său deveniseră și mai frumoase. 

— Alina, te-am prevenit că acest otkazat'sya nu te va 
putea înțelege niciodată. Ți-am spus că va ajunge să se teamă de 
tine și să-ți urască puterea. Spune-mi că m-am înșelat. 

— Te-ai înșelat, am zis eu cu glas ferm, deși sufletul îmi 
era chinuit de îndoieli. 

Întunecatul a clătinat din cap. 

— Pe mine nu poți să mă minți. Crezi că te-aș fi vizitat de 
atâtea ori, dacă nu te-ai fi simţit atât de singură? M-ai chemat și 
am venit. 

Nu-mi venea să-mi cred urechilor. 

— Ai... venit? am bâiguit eu. 

— În Falie. La palat. Noaptea trecută. 

M-am înroșit amintindu-mi de trupul lui deasupra mea. 
M-a cuprins rușinea, dar, în același timp, m-am simţit extrem de 
ușurată. Deci vizitele Întunecatului nu fuseseră niște simple 

halucinaţii. 

— E imposibil! a zis Mal printre dinți. 

— Habar n-ai ce pot să fac, iscoadă. 

Am închis ochii. 

— Alina... 

— Am văzut cum ești cu adevărat, a spus Întunecatul. Și 
nu ţi-am întors spatele. N-am s-o fac niciodată. Poate iscoada să 
spună același lucru? 

— Nu știi nimic despre ea, a spus Mal cu furie. 

— Vino cu mine și totul se oprește acum — frica, 
nesiguranța, vărsarea de sânge. Lasă-l să plece, Alina. Lasă-i pe 
toţi să plece. 

— Nu, am zis. 

Dar chiar în timp ce clătinam din cap, o parte din mine 
striga: Da! 

Întunecatul a oftat și a aruncat o privire peste umăr. 

— Aduceţi-o încoace, a spus el. 

Din spatele său a apărut o siluetă gârbovită, înfășurată 
într-un gal gros. Mergea ca și când ar fi durut-o fiecare pas. 
Baghra. 

Mi s-a strâns stomacul. De ce s-a încăpățânat? De ce n-a 
plecat cu Nikolai? Sau poate că Nikolai nu reușise să fugă. 

Întunecatul a pus o mână pe umărul ei și Baghra a tresărit. 

— Las-o în pace! i-am poruncit furioasă. 

— Arată-le, i-a spus el. 

Baghra și-a desfăcut șalul. Mi s-a tăiat respirația, iar cineva 
din spatele meu a scos un geamăt. 

Nu era Baghra. Dar nu-mi dădeam seama cine putea fi. 
Era plină de mușcături — muchii negre de carne și noduri 
hidoase de țesut, care nu puteau fi vindecate niciodată, nici de 
Grisha, nici de nimeni altcineva. Urmele de neconfundat lăsate 

de mușcăturile nimicnicilor. Apoi i-am văzut părul de un roșu 
spălăcit și frumoasa nuanţă de chihlimbar a ochiului rămas 
teafăr. 

— Genya, am șoptit eu. 

Am rămas cu toţii înmărmuriți. Am făcut un pas spre ea, 
dar David mi-a luat-o înainte, coborând în fugă treptele 
altarului. Genya s-a îndepărtat de el și s-a înfășurat cu șalul, 
întorcându-se cu spatele ca să-și ascundă chipul mutilat. 

David s-a apropiat șovăind de ea, apoi a întins mâna și a 
atins-o ușor pe umăr. Spatele Genyei se clătina ușor și mi-am 
dat seama că plângea. 

Mi-am acoperit gura cu mâna, încercând să-mi înăbuș 
scâncetul care mi-a țâșnit din piept. 

Văzusem o mulțime de grozăvii în ziua aceea, dar 
imaginea Genyei îndepărtându-se de David ca un animal speriat 
mi-a sfâșiat inima. Genya cea luminoasă, cu mâini grațioase și 
pielea de alabastru. Genya cea răbdătoare, care îndurase 
nenumărate umilințe și insulte, dar care întotdeauna își păstrase 
demnitatea. Genya cea nesăbuită, care încercase să-mi fie 
prietenă, care îndrăznise să fie îndurătoare cu mine. 

David și-a petrecut brațul pe după umerii Genyei, pornind 
cu ea pe culoarul dintre bănci. Întunecatul nu i-a oprit. 

— M-ai obligat să port acest război, Alina, a spus 
Întunecatul. Dacă n-ai fi fugit de mine, Armata a Doua ar fi 
rămas intactă. Toţi Grisha ar fi fost în viaţă, iar iscoada ta ar fi 
fost în siguranţă și ar fi fost fericit în regimentul lui. Când vei 
considera că e de ajuns? Când îmi vei da voie să mă opresc? 

Nu poți fi ajutată. Singura ta șansă era să fugi. Baghra 
avusese dreptate. Fusese o prostie să-mi închipui că pot lupta cu 
el. Încercarea mea curmase nenumărate vieți. 

— Îi plângi pe cei morţi la Novokribirsk, a continuat 

Întunecatul, pe cei înghițiți de Falie. Dar cum rămâne cu miile 
care au murit înaintea lor, seceraţi de nesfârșite războaie? Cum 
rămâne cu cei care mor chiar în clipele astea pe meleaguri 
îndepărtate? Împreună, putem să punem capăt tuturor 
războaielor. 

Rezonabil. Logic. Pentru prima oară, l-am ascultat cu 
atenţie. Să punem capăt tuturor războaielor. 

S-a terminat. 

În loc să mă doboare, să mă facă să mă simt înfrântă, 
gândul acesta mi-a dat un ciudat sentiment de ușurare. Nu 
cumva o parte din mine știuse tot timpul că așa avea să se 
termine? 

Întunecatul pusese stăpânire pe mine cu mult timp în 
urmă, când mă luase prima oară de mână în pavilionul Grisha. 
Dar nu-mi dădusem seama. 

— Bine, am șoptit. 

— Alina, nu! a spus Mal cu furie. 

— O să-i lași să plece? am întrebat. Pe toţi? 

— Avem nevoie de iscoadă, a răspuns Întunecatul. Pentru 
pasărea de foc. 

— Lui îi dai drumul. Nu ne poți avea pe amândoi. 

Întunecatul a tăcut câteva clipe, apoi a încuviințat o dată 
din cap. Știam ce era în mintea lui: se gândea că va găsi un 
mijloc să pună mâna pe Mal. Era liber să creadă ce voia, dar n- 
aveam de gând să las să se întâmple una ca asta. 

— Nu plec nicăieri, a spus Mal printre dinţi. 

M-am întors spre 'Tolya și Tamar. 

— Luaţi-l de aici. Chiar dacă trebuie să-l duceţi pe sus. 

— Alina... 

— N-o să plecăm, a spus Tamar. Am jurat să te apărăm. 

— Ba o să plecați. 

Tolya a clătinat din capul său uriaș. 

— Ne-am închinat viaţa ţie. Cu toţii. 

M-am întors spre ei. 

— Atunci faceţi ce vă poruncesc. Tolya Yul-Baatar, Tamar 
Kir-Baatar, îi veţi lua pe acești oameni și îi veți duce într-un loc 
sigur. 

Am invocat lumina, înălțând o aureolă strălucitoare în 
jurul meu. Un șiretlic ieftin, dar impresionant. Nikolai ar fi fost 
mândru de mine. 

— Nu mă dezamăgiți. 

Tamar avea lacrimi în ochi, dar în cele din urmă, ea și 
fratele ei au plecat capetele. 

Mal m-a apucat de braţ și m-a răsucit brusc spre el. 

— Ce faci? 

— Vreau asta. 

Am nevoie de asta. Nu mai conta dacă o făceam din spirit 
de sacrificiu sau din egoism. 

— Nu te cred. 

— Mal, nu pot fugi de ceea ce sunt, de ceea ce am devenit. 
Nu o pot aduce înapoi pe Alina pe care o știai tu, dar pot să te 
eliberez. 

— Nu poţi... nu poți să-l alegi pe el. 

— Nu am de ales. Acesta este destinul meu. 

Era adevărat. Mi-o spuneau și colierul, și brățara de solzi. 
Mă simțeam puternică pentru prima oară în ultimele săptămâni. 

Mal a clătinat din cap. 

— E complet greșit. 

Expresia lui aproape că mi-a sfâșiat inima. Avea un aer 
pierdut, uluit, ca un băieţel care stă singur în mijlocul unui sat 
în flăcări. 

— Te rog, Alina, a șoptit el. Te rog. Nu se poate ca totul să 

se termine așa. 

I-am pus mâna pe obraz, sperând că încă eram suficient 
de apropiați încât să înțeleagă ce făceam. M-am ridicat pe 
vârfuri și i-am sărutat cicatricea de pe mandibulă. 

— Te-am iubit toată viața, Mal, i-am șoptit eu printre 
lacrimi. Povestea noastră nu are sfârșit. 

Am făcut un pas în spate, întipărindu-mi în minte 
trăsăturile chipului său atât de drag sufletului meu. Apoi m-am 
întors și am pornit pe culoarul dintre bănci. Mergeam cu pas 
sigur. Mal urma să înceapă o viață nouă. Urma să-și găsească 
menirea. Trebuia să mi-o găsesc și eu. Nikolai îmi promisese 
șansa de a salva Ravka, șansa de a mă revanșa pentru tot ce 
făcusem. Dar nu reușise, pentru că numai Întunecatul îmi putea 
oferi acest dar. 

— Alina! a strigat Mal. 

L-am auzit zbătându-se în spatele meu și mi-am dat 
seama că era ţinut pe loc de mâinile puternice ale lui 'Tolya. 

— Alina! 

Glasul lui era sfâșietor, dar nu m-am întors. 

Întunecatul mă aștepta înconjurat de ceata lui de umbre 
forfotitoare. 

Îmi era teamă și, în același timp, eram nerăbdătoare. 

— Noi doi suntem asemănători, a spus el. Nu există și nu 
vor mai exista vreodată doi oameni care să semene atât de mult. 

Adevărul vorbelor sale mi-a răsunat în mine. 
Asemănătorul cheamă asemănătorul. 

Întunecatul a întins mâna și m-am lăsat cuprinsă de 
îmbrățișarea lui. 

Mi-am împreunat mâinile după gâtul lui, simțindu-i părul 
mătăsos cu vârfurile degetelor. Știam că Mal se uita la noi. 
Aveam nevoie să se întoarcă și să plece. M-am uitat în ochii 

Întunecatului. 

— Puterea mea este a ta, i-am șoptit. 

Am văzut bucuria și triumful din privirea lui, apoi și-a 
coborât gura spre a mea. Buzele ni s-au întâlnit și am simţit că 
se stabilește o legătură între noi. Nu așa mă atinsese în viziunile 
mele, când mă vizitase sub forma unei umbre. Acum totul era 
real și mă puteam pierde în îmbrăţișarea lui. 

M-am simțit inundată de puterea cerbului, a cărui inimă 
puternică bătea în trupurile amândurora, am simțit viața pe care 
el o curmase, viața pe care eu încercasem s-o salvez. Dar am 
simţit și puterea Întunecatului, puterea Ereticului Negru, 
puterea Faliei. 

Asemănătorul cheamă asemănătorul. Simţisem acest 
adevăr atunci când Colibriul intrase în Nemare, dar îmi fusese 
prea teamă să-l accept. Însă de data asta nu m-am mai opus. Am 
îndepărtat frica, vinovăția și rușinea. În mine se cuibărise 
întunericul. Fusese pus acolo de Întunecatul și nu voiam să-i 
mai neg existența. Volcrele și nichevo'ya erau cu toţii monștrii 
mei. Și Întunecatul era monstrul meu. 

— Puterea mea este a ta, am repetat. 

Braţele sale s-au strâns în jurul meu. 

— Şi puterea ta este a mea, i-am șoptit. 

A mea. Cuvintele au răsunat puternic în mine, au răsunat 
în amândoi. 

Soldaţii de umbră au fremătat în jurul nostru. 

Mi-am amintit cum mă simţisem în luminișul înzăpezit, 
când Întunecatul îmi așezase colierul la gât și pusese stăpânire 
pe puterea mea. M-am apropiat de el prin legătura care se 
stabilise între noi. 

Întunecatul s-a dat un pas în spate. 

— Ce faci? mi-a zis. 

Știam de ce nu voise să omoare biciul mărilor cu mâna lui, 
de ce nu voise să stabilească o a două legătură între noi. Pentru 
că Îi era teamă. 

A mea. 

Mi-am croit drum înăuntrul Întunecatului, forțând 
legătura stabilită între noi de colier, și am pus stăpânire pe 
puterea lui. 

Din palmele sale s-a revărsat întuneric, fâșii unduitoare de 
cerneală neagră, care s-au împletit între ele, creând mâini, un 
cap, gheare și aripi — trupul unui nichevo'ya. Primul meu 
monstru. 

Întunecatul a încercat să se dezlipească de mine, dar l-am 
strâns mai tare, chemându-i puterea, invocând întunericul așa 
cum se folosise el cândva de colier pentru a-mi invoca lumina. 

Fâșiile de întuneric au creat încă un nichevovya, apoi încă 
unul, iar întunecatul scotea câte un țipăt pentru fiecare monstru 
smuls din ființa lui. Simţeam și eu durerea, simțeam cum mi se 
strânge inima când soldaţii de umbră rupeau câte o bucăţică din 
mine, făcându-mă să plătesc prețul aducerii lor pe lume. 

— Oprește-te! a gâfâit Întunecatul. 

Nichevova se agitau în jurul nostru, zumzăind și 
păcănind, dând din aripi din ce în ce mai repede. Soldaţii mei 
întunecaţi se nășteau unul după altul, armata mea devenind tot 
mai numeroasă. 

Gemea și Întunecatul, gemeam și eu. Ne-am sprijinit unul 
de celălalt, dar tot nu m-am oprit. 

— O să ne omori pe amândoi! a strigat el. 

— Da! am spus. 

Întunecatului i s-au înmuiat picioarele și am căzut 
amândoi în genunchi. 

Asta nu mai era Mica Știință. Era magie, era ceva străvechi 

— plăsmuirea inimii lumii. Era înfricoșătoare și nu avea limite. 
Nu era de mirare că Întunecatul tânjea după mai mult. 

Întunericul zumzăia și pocnea, ca o mie de lăcuste, 
gândaci și muște flămânde, care dau din aripi și își freacă 
picioarele între ele. Nichevo'ya se descompuneau și se 
recompuneau, răsucindu-se frenetic, agitaţi de furia lui și de 
triumful meu. 

Încă un monstru. Și încă unul. Din nasul Întunecatului 
începuse să curgă sânge. Camera părea să se clatine și mi-am dat 
seama că aveam convulsii. Simțeam că mor încetul cu încetul, 
cu fiecare monstru care venea pe lume. 

Încă un pic, mi-am spus în sinea mea. Alţi câțiva monștri. 
Suficienţi cât să fiu sigură că l-am trimis pe lumea cealaltă, apoi 
am să-l urmez și eu. 

— Alina! l-am auzit pe Mal țipând de la mare depărtare. 

Trăgea de mine, încercând să mă dezlipească de 
Întunecatul. 

— Nu! am strigat. Lasă-mă să termin! 

— Alina! 

Mal m-a apucat de încheietura mâinii și am simțit că mi se 
cutremură tot trupul. Prin ceața de întuneric și sânge care îmi 
acoperea ochii, am zărit ceva frumos, ca printr-o ușă aurită. 

Mal m-a smuls de lângă Întunecatul, dar nu înainte să le 
dau un ordin copiilor mei: Dărâmaţți-o! 

Întunecatul s-a prăbușit la pământ, iar monștrii s-au 
înălțat într-o coloană forfotitoare în jurul lui, apoi s-au izbit de 
pereţii micii capele, zdruncinând-o din temelii. 

Mal m-a luat în braţe și a pornit în fugă pe culoarul dintre 
bănci, în timp ce nichevova continuau să se lovească de pereţii 
capelei. Tencuiala cădea pe podea, iar cupola albastră se clătina, 
căci stâlpii care o susțineau începuseră să cedeze. 

Mal a trecut pe lângă altar și a intrat în galeria dată la 
iveală de Tamar. Mirosul de pământ umed și de mucegai mi-a 
umplut nările, amestecându-se cu mireasma de tămâie din 
capelă. Mal fugea cât îl țineau picioarele, îndepărtându-se de 
dezastrul pe care-l stârnisem. 

De undeva din spatele nostru s-a auzit o bubuitură. 
Capela s-a prăbușit, zguduind pereții galeriei. Un nor de praf și 
de moloz ne-a lovit cu puterea unui val. Mal a căzut pe burtă și 
m-a scăpat din brațe. Și totul în jurul nostru s-a întunecat. 

Primul lucru pe care l-am auzit a fost vocea groasă a lui 
Tolya. Nu puteam nici să vorbesc, nici să țip. Nu simțeam decât 
durere și greutatea neînduplecată a pământului. Mai târziu 
aveam să aflu că se străduiseră patru ore să mă readucă în 
simțiri, suflându-mi aer în plămâni, închizându-mi rănile și 
încercând să-mi lipească oasele rupte. În tot acest răstimp am 
avut scurte perioade în care mi-am recăpătat cunoștința. 

Îmi simţeam gura uscată și umflată. Eram sigură că-mi 
mușcasem limba. Am auzit-o pe Tamar dând ordine. 

— Dărâmaţi restul tunelului. Trebuie să plecăm cât mai 
departe de aici. 

Mal. 

Oare unde era? Rămăsese îngropat în tunel? Nu-i puteam 
lăsa să-l părăsească. Mi-am încordat buzele și am reușit să-i 
rostesc numele. 

— Mal. 

Oare mă auzeau? Aveam vocea înăbușită și mi se părea că 
suna altfel decât de obicei. 

— Are dureri, a spus Tamar. S-o adormim? 

— Nu putem risca să i se oprească iarăși inima, i-a răspuns 
Tolya. 

— Mal, am repetat eu. 

— Lăsaţi deschisă galeria spre mănăstire, i-a spus Tamar 
cuiva. Poate o să creadă că am pornit într-acolo. 

Mănăstirea. Sankta Lizabeta. Grădinile de lângă vila 
Gritzki. Nu reușeam să-mi pun ordine în gânduri. Am încercat 
să rostesc din nou numele lui Mal, dar nu-mi puteam controla 
gura. Durerea devenea tot mai puternică. Dacă îl pierdusem? 
De-aș fi avut putere, aș fi țipat. Aș fi blestemat. Dar în cele din 
urmă m-am cufundat din nou în întuneric. 

Când mi-am recăpătat cunoștința, am simţit că mă 
legănam. Mi-am amintit de clipa când mă trezisem la bordul 
balenierei și, preț de câteva clipe îngrozitoare, am crezut că 
eram pe o navă. Am deschis ochii și am văzut deasupra mea 
pământ și stânci. Ne aflam într-o peșteră uriașă. Stăteam întinsă 
pe un fel de targă, purtată pe umeri de doi bărbați. 

Trebuia să fac eforturi uriașe să nu leșin. Dintotdeauna 
fusesem bolnăvicioasă și lipsită de vlagă, dar nu fusesem 
niciodată copleșită de o asemenea oboseală. Mă simțeam ca o 
coajă goală, ca și când n-ar mai fi rămas nimic înăuntrul meu. 
Dacă o rafală de vânt ar fi putut ajunge atât de departe sub 
pământ, probabil m-ar fi făcut țăndări. 

Deși toate oasele și toți mușchii din mine se opuneau, am 
făcut un efort și am reușit să întorc capul. 

Mal era cu noi, întins pe o altă targă, la mică distanță de 
mine. Mă privea cu atenţie, ca și când ar fi așteptat să mă 
trezesc. A întins mâna spre mine. 

Am reușit să-mi adun puterile și am întins mâna peste 
marginea tărgii. Când ni s-au atins degetele, am auzit un 
scâncet și mi-am dat seama că izbucnisem în plâns. Plângeam 
pentru că mă simțeam ușurată: nu trebuia să trăiesc tot restul 
vieții cu povara morții lui. Dar dincolo de recunoștință, am 
simţit un ghimpe de ranchiună. Plângeam de furie că fusesem 

salvată. 

Am mers așa câțiva kilometri, trecând ba prin tuneluri 
înalte și late, în care ar fi încăput zece căruțe una lângă alta, ba 
prin galerii atât de strâmte, încât cărăușii mei trebuiau să pună 
targa jos și să mă târască pe podeaua de piatră. Pierdusem de 
mult noțiunea timpului, pentru că sub pământ nu erau nici zile, 
nici Nopți. 

Mal s-a refăcut mai repede decât mine și și-a continuat 
drumul șchiopătând pe lângă targa mea. Deși fusese rănit când 
se prăbușise tunelul, Grisha reușiseră să-l pună pe picioare. Dar 
pe mine n-aveau cum să mă vindece de ceea ce îndurasem în 
îmbrățișarea cu Întunecatul. 

La un moment dat, ne-am oprit într-o peșteră cu tavanul 
plin de stalactite. Unul dintre cărăușii mei a spus că se chema 
Gura Viermelui. Au pus targa jos și Mal a venit lângă mine. Cu 
ajutorul lui, am reușit să mă ridic în capul oaselor, sprijinindu- 
mă de peretele peșterii. Până și acest mic efort mi-a dat amețeli, 
iar când mi-am tamponat ușor nasul cu mâneca, mi-am dat 
seama că sângeram. 

— Cât de grav e? am întrebat. 

— Ai arătat și mai bine, a recunoscut el. Am auzit cum 
pelerinii vorbeau de un loc numit Catedrala Albă. Cred că într- 
acolo mergem. 

— Vor să mă ducă la Aparat. 

Mal a aruncat o privire în jur. 

— Pe aici a scăpat din Marele Palat după lovitura eșuată a 
Întunecatului. Și așa se explică de ce n-a fost prins până acum. 

— Tot pe aici a venit și a fugit de la petrecerea cu 
ghicitori. Mai ţii minte că vila Gritzki era lângă mănăstirea 
Sankta Lizabeta? Tamar m-a dus direct la el, apoi l-a lăsat să 
fugă. 


376 


Vocea mea slăbită era plină de amărăciune. 

Încetul cu încetul, mintea mea amorțită reușise să pună 
totul cap la cap. Doar Tolya și Tamar știuseră că mergeam la 
petrecere și îl chemaseră pe Aparat să se întâlnească cu mine. 
lar în dimineața când ieșisem din Os Alta și fusesem la un pas să 
stârnesc o răzmeriță, ei deja erau printre pelerini, urmărind 
răsăritul soarelui alături de credincioși. Așa reușiseră să ajungă 
la mine atât de repede. lar Tamar dispăruse din Cuibul 
Vulturului imediat ce simţise apropierea pericolului. Ştiam că, 
fără gemeni și fără soldaţii soarelui, n-ar fi reușit să scape niciun 
Grisha, dar minciunile lor tot mă dureau. 

— Ceilalți cum se simt? 

Mal s-a uitat spre grupul de Grisha zdrențăroși care 
stăteau ghemuiţi în întuneric. 

— Au aflat că porți brățara de solzi, a spus el. Sunt 
speriați. 

— Știu și de pasărea de foc? 

A clătinat din cap. 

— Nu cred. 

— O să le spun eu în curând. 

— Sergei nu se simte bine, a continuat Mal. Cred că încă e 
în stare de șoc. Ceilalți par să se țină destul de bine. 

— Şi Genya? 

— Ea și David merg în urma grupului. Genya nu poate 
merge foarte repede. 

A făcut o pauză, apoi a adăugat: 

— Pelerinii îi spun Razrusha`ya. 

„Ruinata.“ 

— Trebuie să-i văd pe Tolya și Tamar. 

— Trebuie să te odihnești. 

— Acum, am stăruit. Te rog. 

S-a ridicat în picioare, dar a șovăit o clipă. Când a deschis 
iarăși gura, vocea lui era aspră: 

— Ar fi trebuit să-mi spui ce aveai de gând să faci. 

Am întors privirea. Distanţa dintre noi era chiar mai mare 
decât înainte. Am încercat să te eliberez, Mal. De Întunecatul. De 
mine. 

— Ar fi trebuit să mă lași să-l distrug, am spus. Ar fi 
trebuit să mă lași să mor. 

După ce s-a îndepărtat, mi-am lăsat bărbia în piept, 
ascultându-mi respiraţia gâfâită. În cele din urmă, mi-am 
adunat forțele și am ridicat capul. Tolya și Tamar erau 
îngenuncheați în fața mea, cu capetele plecate. 

— Uitaţi-vă la mine, le-am cerut. 

S-au supus. Tolya avea mânecile suflecate și am văzut că 
pe fiecare dintre antebrațele lui vânjoase avea tatuat un soare. 

— De ce nu mi-ațţi spus? 

— Nu ne-ai fi lăsat să stăm în preajma ta, a răspuns 
Tamar. 

Era adevărat. Nici acum nu știam ce să cred despre ei. 

— Din moment ce și voi credeţi că sunt o sfântă, de ce nu 
m-aţi lăsat să mor în capelă? Dacă acela ar fi trebuit să fie 
martiriul meu? 

— Atunci ai fi murit, a spus 'Tolya fără ezitare. Nu te-am 
mai fi găsit la timp printre dărâmături și n-am mai fi fost în 
stare să te readucem la viaţă. 

— L-aţi lăsat pe Mal să vină după mine. După ce juraserăți 
să-mi îndepliniți porunca. 

— A reușit să scape, a spus Tamar. 

Am ridicat dintr-o sprânceană. Ar fi fost un adevărat 
miracol ca Mal să fi scăpat din strânsoarea uriașului. 

Tolya a plecat capul și a oftat, umflându-și umerii masivi. 


378 


— lartă-mă, a zis. Nu puteam fi eu cel care să-l despartă 
de tine. 

Am oftat și eu. Ce mai luptător sfânt... 

— Mă slujiți pe mine? 

— Da, au răspuns amândoi deodată. 

— Nu pe preot? 

— Te slujim pe tine, a zis Tolya cu glas tunător. 

— O să vedem, am murmurat, apoi le-am făcut semn să 
mă lase singură. 

S-au ridicat și au dat să plece, dar i-am chemat înapoi. 

— Unii pelerini îi spun Genyei Razrushava. Avertizaţi-i o 
singură dată că nu vreau să mai aud porecla asta. lar dacă o mai 
folosesc vreodată, tăiați-le limba. 

N-au clipit, n-au tresărit, ci doar au făcut câte o 
plecăciune și au plecat. 

Catedrala Albă era o peșteră uriașă de alabastru, care ar fi 
putut adăposti un oraș întreg între pereţii ei strălucitori și 
umezi, acoperiţi cu licheni, flori de sare și ciuperci otrăvitoare 
cu pălării în formă de stea. 

Voiam să mă întâlnesc cu preotul stând în picioare, așa că, 
atunci când am fost duși la el, m-am sprijinit de braţul lui Mal, 
încercând să ascund eforturile pe care le făceam doar ca să mă 
ţin dreaptă, precum și tremurul care îmi scutura trupul. 

— Sankta Alina, a spus Aparatul, îmbrăcat în straiele sale 
cafenii și zdrențuite. Ai venit în sfârșit la noi. 

A căzut în genunchi, sărutându-mi mâna și poala. Apoi s-a 
întors spre miile de credincioși adunați în pântecele cavernei. 
Glasul său tunător a făcut aerul să vibreze. 

— Ne vom ridica și vom construi o nouă Ravkă! O ţară 
liberă de tirani și de regi! Vom ieși de sub pământ ca un valal 
dreptății și vom împrăștia umbrele care ne-au cotropit! 

Pelerinii strânși la picioarele noastre au răspuns 
îngânându-mi numele: Sankta Alina. 

În pereţii peșterii fuseseră săpate încăperi strălucitoare de 
culoarea fildeșului, brăzdate de firișoare subțiri de argint. Mal 
m-a condus la camera mea, m-a ajutat să mănânc puțin terci de 
mazăre, după care mi-a adus un urcior cu apă proaspătă pe care 
l-a turnat într-un lighean. Pe peretele de piatră era fixată o 
oglindă, iar când mi-am zărit chipul, am scos un țipăt. Urciorul 
s-a făcut țăndări pe podea. Eram foarte palidă și mi se vedeau 
toate oasele feței pe sub pielea întinsă. Ochii îmi erau ca două 
adâncituri vineţii, iar părul îmi albise complet — ai fi zis că 
aveam capul nins. 

Am atins oglinda cu degetele și privirea mi s-a întâlnit cu 
a lui Mal, care stătea în spatele meu. 

— Ar fi trebuit să te previn, a spus el. 

— Arăt ca un monstru. 

— Mai degrabă ca un Khitka. 

— Spiridușii hăpăie copii. 

— Numai când le e foame, a răspuns Mal. 

Am încercat să zâmbesc, să prelungesc unda de căldură 
dintre noi. Dar am observat cât de departe stătea de mine, cu 
mâinile la spate, ca o gardă care luase poziția de drepți. 

Dar Mal n-a înţeles de ce mi s-au umezit ochii. 

— O să-ţi revii, a spus el. Când o să-ți foloseşti din nou 
puterea. 

— Desigur, am răspuns, apoi m-am întors cu spatele la 
oglindă, copleșită de oboseală și durere. 

Am șovăit o clipă, apoi am aruncat o privire plină de 
înțeles spre soldații pe care Aparatul îi pusese la ușa camerei 
mele. Mal a venit mai aproape. Voiam să-mi lipesc obrazul de 
pieptul lui, să-i simt braţele în jurul meu, să ascult bătăile 

cadențate ale inimii lui. Dar n-am făcut-o. Ci i-am vorbit în 
șoaptă, abia mișcându-mi buzele: 

— Am încercat. Ceva nu e în regulă. 

Mal s-a încruntat. 

— Nu poţi invoca lumina? a întrebat el șovăielnic. 

Ce era în vocea lui? Frică? Speranţă? Grijă? Nu-mi dădeam 
seama. Simțeam doar că era precaut. 

— Sunt prea slăbită. Sau suntem la o adâncime prea mare. 
Nu știu. 

M-am uitat la chipul lui, amintindu-mi de cearta din 
crângul de mesteceni, când mă întrebase dacă aveam de gând să 
renunţ vreodată la a fi o Grisha. Niciodată, îi spusesem eu. 
Niciodată. 

M-a cuprins deznădejdea — neagră și grea, precum 
apăsarea pământului. Nu voiam să spun acele cuvinte, nu voiam 
să dau glas fricii care mă însoțise în călătoria lungă și întunecată 
prin galerii și peșteri, dar în cele din urmă m-am străduit să le 
rostesc: 

— Lumina nu va mai veni, Mal. Mi-am pierdut puterea. 


După 


Fata iarăși visa nave, dar de data asta erau nave 
zburătoare. Aveau aripi de pânză albă, iar la cârma lor stătea o 
vulpe cu ochi inteligenți. Uneori, vulpea se transforma într-un 
prinț care o săruta pe buze și îi dăruia o coroană cu pietre 
prețioase. Alteori, într-un dulău roșu, cu botul plin de bale, care 
fugea după ea, încercând s-o muște de călcâie. 

Visa și pasărea de foc uneori. lar pasărea o înhăța între 
aripile ei de flăcări și o ținea strâns, până ardea. 

Cu mult înainte să apară zvonurile, fata știuse că dăduse 
greș încă o dată și că Întunecatul supraviețuise. Fusese salvat de 

Grisha, iar acum conducea Ravka de pe un tron înfășurat în 
umbre, înconjurat de hoarda lui de monștri. Dar fata nu știa 
dacă ce-i făcuse în capelă îl slăbise sau nu. Căci Întunecatul avea 
o vârstă venerabilă și era mult mai obișnuit cu puterea decât ea. 

Gărzile oprichniki dădeau buzna în mănăstiri și biserici, 
smulgeau țiglele de pe acoperișuri și săpau în podele, căutând-o 
pe Invocatoarea Soarelui. Oamenii erau ademeniţi cu 
recompense sau speriați cu ameninţări, iar fata era din nou 
urmărită. 

Preotul îi jura că era în siguranţă în rețeaua complicată de 
galerii care brăzda Ravka precum o hartă secretă. Unii spuneau 
că tunelurile fuseseră săpate de o armată de credincioși, care 
duseseră treaba la bun sfârșit în câteva sute de ani, folosindu-se 
doar de târnăcoape și topoare. Alții spuneau că erau lucrarea 
unui monstru — un vierme uriaș care înghițea pământ, pietriș, 
piatră și rădăcini —, care săpase aceste galerii pentru a lega 
între ele vechile locuri sfinte, unde încă se îngânau rugăciuni pe 
jumătate uitate. Fata știa doar că nicăieri nu puteau fi în 
siguranță pentru multă vreme. 

Se uita la chipurile slujitorilor ei: bătrâni, femei tinere, 
copii, soldați, țărani, ocnași. Și nu vedea decât viitoare cadavre, 
morţi pe care Întunecatul avea să-i îngrămădească la picioarele 
el. 

Aparatul plângea deseori, exprimându-și cu glas tare 
recunoștința că Invocatoarea Soarelui era în viață, că fusese 
cruțată încă o dată. Dar în ochii lui negri și sălbatici, fata 
întrezărea un adevăr diferit: o martiră moartă ar fi dat mai 
puţine bătăi de cap decât o sfântă în viaţă. 

În jurul fetei și-al băiatului, credincioșii înălțau rugăciuni 
care răsunau și se întețeau în adâncul pământului, lovindu-se de 
pereţii înalți ai Catedralei Albe. Aparatul spunea deseori că era 

un loc sfânt, paradisul lor, sanctuarul și casa lor. 

Băiatul clătina din cap de fiecare dată când îl auzea. 
Pentru că-i era ușor să recunoască o închisoare. 

Dar și el se înșela, bineînțeles. Fata a înțeles unde se aflau 
după bătăile firave ale inimii sale și după felul în care o privea 
Aparatul când se străduia să se ridice în picioare. Nu, nu erau 
într-o închisoare. Ci într-un mormânt. 

Însă fata își petrecuse mulți ani din viaţă fiind invizibilă 
pentru cei din jur. Deja dusese o viață de fantomă, ascunsă de 
lume și de ea însăși. Așa că știa mai bine decât oricine puterea 
lucrurilor care au stat mult timp îngropate. 

Noaptea, îl auzea pe băiat plimbându-se prin fața camerei, 
stând de pază alături de gemenii cu ochi aurii. Stătea liniștită în 
pat, numărându-și respiraţiile, încercând să ajungă la suprafață, 
căutând lumina. Se gândea la nava de nisip ruptă în două, la 
Novokribirsk, la numele roșii care acopereau peretele înclinat al 
bisericii. La mormanele de cadavre de sub domul aurit, la trupul 
măcelărit al Mariei, la Fedyor, care-i salvase viața cândva. Auzea 
cântecele și îndemnurile pelerinilor. Se gândea la volcre și la 
Genya, care stătea ghemuită undeva, în întunericul peșterii. 

Fata își atingea din când în când colierul și brățara de 
solzi. Mulţi bărbați încercaseră s-o facă regină. Acum înțelegea 
că era menită pentru ceva mai mult. 

Întunecatul îi spusese că destinul lui era să conducă și, în 
cele din urmă, pusese stăpânire pe tron, ba chiar și pe o parte 
din ființa ei. N-avea decât. Ce-și dorea ea era să se revanșeze 
față de cei vii și față de cei morți. 

Într-o bună zi, avea să se ridice. 


Mulţumiri 


Problema cu mulțumirile este că se transformă repede în 


383 


liste lungi de nume, pe care-ţi vine să le citești pe diagonală. Dar 
e nevoie de mulți oameni ca să scrii o carte, și cu toții merită 
recunoștință, așa că vă rog să aveţi răbdare cu mine. (Dacă 
devine plictisitor, vă recomand să cântaţi cu glas tare. Chemaţi 
un prieten să vă țină ritmul. Aştept.) 

Când ești o autoare aflată la început de drum, înveți 
repede de cât de multe lucruri ai nevoie de la agentul tău: vrei să 
fie o persoană diplomată, o terapeută, o susținătoare și, uneori, 
o certăreață. Cât de norocoasă am fost că am găsit toate astea la 
extraordinara Joanna Volpe. Multe mulțumiri întregii echipe de 
New Leaf Literary and Media și, mai ales, lui Pouya Shahbazian, 
Daniellei Barthel și lui Kathleen Ortiz. 

Redactorului meu, Noa Wheeler, care cu siguranţă este o 
maestră a Micii Științe. Îţi citește textul cu multă atenţie, îţi cere 
să perseverezi, îți pune întrebările pe care nu vrei să le auzi, iar 
la sfârșit, povestea ta devine mult mai bună. E un fel de magie. 

Ţin să le mulțumesc tuturor celor de la Macmillan/Holt 
Children's. Ador această editură venerabilă, nonconformistă și 
profesionistă, și sunt mândră de colaborarea cu ea. Mulţumiri 
speciale lui Jean Feiwel și Laurei Godwin, care au făcut toate 
eforturile pentru a publica această trilogie, perseverentului 
Angus Killick, fermecătoarei Elizabeth Fithian, lui Allison 
Verost, care face mereu observaţii pertinente, minunatei Molly 
Brouillette și lui Jon Yaged, care a rămas un punkist. Ksenia 
Winnicki, colaboratoarea și admiratoarea mea, a muncit 
neobosit pentru a ţine legătura cu bloggerii. Kate Lied a reușit să 
demareze turneul de lecturi publice Drumuri Sălbatice, iar 
Karen Frangipane și Kathryn Bhirud au creat trailerul pentru 
Regatul Umbrelor (așa se face un trailer impresionant, oameni 
buni). Le sunt recunoscătoare lui Rich Deas, April Ward, Ashley 
Halsey, Jen Wang și Keith Thompson, care știu să transforme 

cărțile în obiecte de artă. De asemenea, lui Mark von Bargen, 
Vannessei Cronin și tuturor oamenilor minunați din 
departamentul de vânzări, care au grijă ca romanele mele să 
ajungă în mâinile cititorilor. 

lar acum să vorbim despre armata mea: curajoasa și 
frumoasa Michelle Chihara, de la thisblueangel.com, Joshua Joy 
Kamensky, care mă sprijină cu înțelepciune, muzică și bunătate, 
Morgan Fahey, o femeie îndrăzneață care face afirmaţii 
îndrăznețe, o cititoare generoasă și un excelent consilier de 
război, Sarah Mesle de la sunsetandecho.com, care se pricepe la 
povești, la structura unui roman și la chestiunile sufletești, 
precum și la modurile în care pot fi îmbinate, Liz Hamilton 
(cunoscută și ca Zenith Nadir de la Darlings Are Dying), care 
corectează un text cu aceeași ușurință cu care prepară cocteiluri, 
și Gamynne Guillote, care a creat bijuteriile Grisha cu multă 
migală și cu un gust ireproșabil. Mulțumirile mele se îndreaptă 
și spre Peter Bibring, Brandon Harvey, Dan Braun, Jon Zerolnik, 
Michael Pessah, Heather Repenning, Kurt Mattila, Rico 
Gagliano, Corey Ellis, William Lexner și Frăția Fără Steaguri 
(mai ales Andi și Ben Galusha, Lady Narcissa, Katie Rask, Lee și 
Rachel Greenberg, Xray the Enforcer, Blackfyre, Adam Tesh și 
Mountain Goat), Ann Kingman de la Books on the Nightstand, 
E. Aaron Wilson și Laura Recchi, Laurie Wheeler, Viviane Hebel 
de la HebelDesign.com, David Peterson, Aman Chaudhary, 
Tracey Taylor și Romi Cortier. Toţi acești oameni ne-au sprijinit 
la fiecare pas atât pe mine, cât și trilogia Grisha, și nu am 
cuvinte să spun cât de mult îi preţuiesc și cât de mult țin la ei. 
Ţin să le mulțumesc în mod special lui Rachel Tejada, Austin 
Wilkin și Ray Tejada, care m-au ajutat să extind universul 
Grisha cu o infinită creativitate. 

Am fost ajutată de câteva genii să transform imposibilul în 

improbabil: adorabila Heather Joy Kamensky mi-a explicat cum 
ar trebui să fie oglinzile lui David, John Williams m-a ajutat să 
concep Colibriul, iar Davey Krieger mi-a oferit informaţii despre 
construcţia navelor și despre alte chestiuni nautice (deși sigur ar 
fi îngrozit de libertăţile pe care mi le-am luat). 

Le mulțumesc din suflet femeilor de la Pub(lishing) Crawl, 
care sunt o sursă de inspirație pentru mine: Amie Kaufman, 
Susan Dennard și Sarah J. Maas. De asemenea, lui Jacob Clifton, 
Jenn Rush, Erica O'Rourke, Lia Keyes, Claire Legrand, Anna 
Banks (cum de îndrăznești), Emmy Laybourne și echipa de la 
blogul The Apocalypsies. Câţiva scriitori extraordinari au 
susținut energic această trilogie încă de la început: Veronica 
Roth, Cinda Williams Chima, Seanan McGuire, Alyssa 
Rosenberg și inimitabila Laini Taylor. În cele din urmă, 
mulțumesc echipei mele din Los Angeles, mai ales lui Jenn 
Bosworth, Abby McDonald, Gretchen McNeil, Jessicăi Brody, 
Jessicăi Morgan, Juliei Collard, lui Sarah Wilson Etienne, Jenn 
Reese și Kristen Kittscher. Doamnelor, fără voi, mi-aș fi pierdut 
cumpătul. Vă mulțumesc că m-aţi păstrat întreagă la cap (în cea 
mai mare parte a timpului). 

Deja am dedicat acest roman mamei mele, dar merită să-i 
mulțumesc și aici. N-aș fi reușit să duc la capăt prima versiune a 
cărții fără ajutorul ei: a citit paginile pe măsură ce le scriam, m-a 
încurajat tot timpul și m-a aprovizionat cu biscuiţi din alge de 
mare. E o mamă minunată și o prietenă încă și mai bună. 
Iritabilă, arțăgoasă, insolentă — acestea sunt cuvintele noastre. 

Le rămân îndatorată pentru totdeauna librarilor, 
bibliotecarilor și bloggerilor care au făcut vâlvă în jurul primului 
meu roman și care i-au convins să-l cumpere pe prietenii și 
clienţii lor sau pe simplii trecători. 

Și, în încheiere, minunațţilor mei cititori: vă mulțumesc 

pentru fiecare e-mail, pentru fiecare postare pe Twitter și pentru 
i 6 w v A . 
fiecare gif”. Vă sunt recunoscătoare în fiecare zi. 


26 Scurtă animație alcătuită din doar câteva cadre, care se repetă la nesfârșit, realizată în 
formatul GIF (Graphics Interchange Format). 

